
În sfârşit, aş vrea să-i mulțumesc lui Eric Swanson, care a 
lucrat cu multă răbdare, în ciuda permanentelor schimbări 
făcute de mine în manuscris. Este foarte bine informat, 
receptiv și are un zâmbet permanent pe chip. Fără efortul lui 
uriaș, această carte nu ar fi fost terminată. 


Cuvânt înainte 


Asistăm la un episod fără precedent în istoria ştiinţei: un 
dialog serios, aflat în plină desfăşurare, între oamenii de 
ştiinţă și mistici. Din perspectiva științifică, o parte din 
această întâlnire a însemnat © trezire din beție. Domeniul 
meu de cercetare științifică, psihologia, a presupus dintot- 
deauna că rădăcinile ei trebuiau căutate în Europa şi America 
începutului de secol XX. Această perspectivă se dovedește a 
fi mărginită, atât din punct de vedere istoric, cât şi cultural: 
teorii ale minţii și ale funcţionării ei — adică sisteme psiho- 
logice — s-au construit în majoritatea marilor religii ale 
lumii, toate provenind din Asia. 

În anii '70,-urmând cursuri postuniversitare în India, m-am 
pomenit studiind Abhidharma, unul dintre exemplele cele 
mai rafinate de psihologie budistă veche. Am fost uimit să 
descopăr că întrebările esenţiale ale unei ştiinţe a minţii erau 
explorate de milenii, nu doar de un secol. Psihologia clinică, 
domeniul meu de cercetare la momentul respectiv, urmărea 
să ajute la alinarea diverselor tipuri de suferințe emoţionale. 
Dar, spre surprinderea mea, am descoperit că acest sistem 
vechi de milenii formulase un set de metode nu doar pentru 
vindecarea suferinței mintale, ci şi pentru dezvoltarea unor 
capacităţi umane pozitive, precum compasiunea și empatia. 

Și totuși, nu auzisem de această psihologie nicăieri în studi- 
ile mele. 

Astăzi, puternicul dialog, dintre practicanţii acestei vechi 
ştiinţe a sinelui şi savanții moderni s-a transformat într-o 
colaborare activă. Acest parteneriat a fost catalizat de Dalai 
Lama și Institutul Mind and Life, care adună laolaltă de 
câţiva ani budiști și cărturari în cadrul unor discuţii cu 
oamenii de ştiinţă moderni. Ceea ce începuse sub forma unor 
dialoguri de studiu a evoluat într-un efort de cercetare 
comun. Ca rezultat, experţii în știința budistă a minții 
lucrează cu neurologii pentru a urmări impactul neuronal al 
acestor variate metode de antrenament mental. Mingyur 
Rinpoche este unul dintre practicanţii profesioniști activ 
implicaţi în această alianţă, lucrând împreună cu Richard 
Davidson, director la Waisman Laboratory for Brain Imaging 
and Behavior din cadrul Universității Wisconsin. Acest stu- 
diu a dat rezultate uimitoare, care pot schimba pentru totdea- 
una anumite ipoteze științifice fundamentale — de exemplu, 
faptul că antrenamentul sistematic în meditaţie, atunci când 
este urmat în mod constant, poate mări disponibilitatea 
umană pentru schimbări pozitive în activitatea cerebrală până 
la un grad de neînchipuit în ştiinţele neuro-cognitive moderne. 

Poate cele mai uimitoare rezultate de până acum au pro- 
venit dintr-un studiu realizat de câțiva adepţi ai meditaţiei, 
printre care și Mingyur Rinpoche (aşa cum descrie el însuşi 
în această carte). În timpul unei meditații asupra compasiu- 
nii, activitatea neuronală dintr-un centru-cheie al structurii 
creierului, responsabil de fericire, s-a intensificat cu 700 până 
la 800%! În cazul subiecților obișnuiți din cadrul experimen- 
tului, voluntari care tocmai începuseră meditaţia, aceeași 
zonă a cunoscut o intensificare a activităţii doar cu 10 până 
la 15%. Aceşti experți ai meditaţiei au investit niveluri de 
exerciţiu specifice atleţilor olimpici — între 10 000 și 55 000 
de ore în cursul unei vieţi —, sporindu-și abilităţile medita- 
tive în timpul anilor de izolare. Mingyur Rinpoche e un fel de 

fenomen în această privinţă. În copilărie, el a primit instruc- 
iuni temeinice legate de meditaţie de la tatăl lui, Tulku 
Urgyen Rinpoche, unul dintre cei mai renumiţi maeştri veniţi 
din Tibet chiar înainte de invazia comunistă. La doar 13 ani, 
Mingyur Rinpoche a fost îndrumat să înceapă o meditație 

care a durat trei ani. Iar atunci când a încheiat-o, a fost numit 
maestru în meditație al următoarei perioade de izolare de trei 
ani în mănăstirea respectivă. 

Mingyur Rinpoche este, de asemenea, un caz neobişnuit 
prin interesul său entuziast manifestat pentru știința modernă. 
A fost un spectator pasionat al mai multor întâlniri ale Institu- 
tului Mind and Life şi a profitat de fiecare ocazie de a se întâlni 
personal cu oamenii de știință care îi puteau explica mai mult 
despre specializările lor. Multe dintre aceste conversații at 
dezvăluit asemănări remarcabile. între aspectele-cheie di 
budism și percepția științifică modernă — nu doar în psiholo 
gie, dar şi în ceea ce priveşte principiile cosmologice rezultat 
din recentele progrese înregistrate în teoria cuantică. Esenţ 
acelor conversații este descrisă în această carte. 

Dar aceste chestiuni, mai degrabă ezoterice, sunt interc 
late într-o naraţiune mai largă, o introducere mai pragmatic 
în practicile fundamentale de meditaţie, pe care Mingyur& 
Rinpoche, le predă într-un mod atât de accesibil. Acesta este, 
până la urmă, un ghid arie un manual pentru transfor- 
marea pozitivă a vieţii. Iar călătoria începe oriunde ne-am 
afla atunci când facem primul pas. 

Introducere 


Cartea aceasta a luat naştere ca o sarcină relativ simplă de 
adunare laolaltă a transcrierilor primelor prelegeri publice 
ținute de Yongey Mingyur Rinpoche în centre budiste din 
toată lumea şi de redactare a întregului într-un manuscris 
structurat oarecum logic. Cum se întâmplă adesea, însă, sar- 
cinile simple tind să aibă o viaţă proprie, dezvoltându-se din- 
colo de scopul lor iniţial şi devenind proiecte mult mai mari. 
Deoarece majoritatea transcrierilor pe care le-am primit pro- 
veneau din primii ani de profesorat ai lui Rinpoche, ele nu 
reflectau înțelegerea detaliată a ştiinţei moderne pe care acesta 
a dobândit-o prin discuţiile sale ulterioare cu oameni de 
curopeni și nord-americani, prin participarea sa la confe- 
rințele Institutului Mind and Life! şi din experienţa personală 
ca subiect de cercetare în cadrul Waisman Laboratory for 
Brain Imaging and Behavior, Universitatea Wisconsin din 
Madison. 

Din fericire, a apărut o ocazie de a lucra direct cu Rinpoche 
la manuscris atunci când el a luat o pauză de la programul lui 
de expuneri în întreaga lume pentru o ședere prelungită în 


Un dialog public anual între budiști şi oameni de știință moderni, 
inițiat în 1987 de câtre Dalai Lama şi Francisco Varela, unul dintre neu- 
rologii de frunte ai secolului XX. 

Nepal, în ultimele luni ale anului 2004. Trebuie să recunosc 
că am fost însuflețit mai mult de spaimă decât de entuziasm 
pentru perspectiva de a petrece mai multe luni într-o ţară 
măcinată de un conflict între guvern şi anumite facțiuni 
insurgente. Dar oricare ar fi fost neplăcerile din timpul 
şederii mele acolo, acestea au fost mai mult decât compen- 
sate de extraordinara șansă de a petrece zilnic, o oră sau 
două, în compania unuia dintre cei mai charismatici, inte- 
ligenţi şi informaţi profesori pe care am avut vreodată privi- 
legiul să-i cunosc. 

Născut în 1975 în Nubri, Nepal, Yongey Mingyur Rinpoche 
este o stea în ascensiune în cadrul noii generații de maeştri 
budiști tibetani instruiți în afara Tibetului. Foarte priceput în 
disciplinele practice şi filozofice ale unei tradiții străvechi, 
este și uimitor de familiarizat cu problemele şi detaliile cul- 
turii moderne, căci a ţinut cursuri timp de aproape un dece- 
niu în toată lumea, s-a întâlnit și a vorbit cu o mulțime de 
indivizi, de la oameni de ştiinţă de renume internațional la 
locuitori ai suburbiilor care încercau să aplaneze certuri 
mărunte cu vecinii lor furioși. 

Bănuiesc că ușurința cu care Rinpoche poate parcurge 
situaţiile complexe şi uneori încărcate emoţional pe care le 
întâlneşte în turneele sale de conferinţe vine parţial din fap- 
tul că a fost pregătit de la o vârstă fragedă pentru rigorile 
vieţii publice. La vârsta de trei ani, a fost recunoscut oficial, 
de către al Șaisprezecelea Karmapa (unul dintre cei mai sti- 
maţi maeştri budiști tibetani ai secolului XX), ca fiind a şap- 
tea încarnare a lui Yongey Mingyur Rinpoche, un adept al 
meditaţiei și un învățat din secolul al XVII-lea, care s-a făcut 
remarcat îndeosebi ca un învățat şi profesor de metode 
avansate de practică budistă. Cam în aceeași perioadă, Dilgo 
Khyentse i-a informat pe părinţii lui Rinpoche că fiul lor era 
Și încarnarea lui Kyabje Kangyur Rinpoche, un maestru în 
meditaţie cu un imens geniu practic — acesta, unul dintre 
primii mari maeștri tibetani care a acceptat de bunăvoie 

exilul în urma schimbărilor politice care au început să 
zguduie Tibetul în anii '50, a îndrumat până la moartea sa un 
enorm număr de elevi din Orient şi Occident. 

Pentru cei nefamiliarizați cu detaliile sistemului tibetan al 
reîncarnării, ar fi necesară aici o notă explicativă. Conform 
tradiției budiste tibetane, se spune că marii învăţaţi care au 
atins cele mai înalte stări de iluminare sunt mânaţi de o 
imensă compasiune de a se naște iarăși și de a ajuta toate 
ființele vii să descopere în ele însele eliberarea completă de 
durere şi suferință. Termenul tibetan pentru aceşti oameni 
devotați este rulku, un cuvânt care ar putea fi tradus aproxi- 
mativ prin „emanaţie fizică“. Fără îndoială, cel mai cunoscut 
tulku al epocii moderne este Dalai Lama, a cărui încarnare 
actuală simbolizează devoţiunea plină de compasiune pentru 
bunăstarea altora, atribuită unui maestru reîncarnat. 

Depinde de dumneavoastră dacă acceptați faptul că actu- 
alul Yongey Mingyur Rinpoche a fost caracterizat de aceeaşi 
gamă largă de însuşiri practice și intelectuale de-a lungul 
unor încarnări succesive sau dacă sunteţi convinși că le-a 
dobândit printr-un înalt grad de sârguință proprie. Ceea ce îl 
deosebeşte pe actualul Yongey Mingyur Rinpoche de dețină- 
torii anteriori ai titlului este scara mondială a influenței și a 
renumelui său. În timp ce încamnările anterioare ale șirului de 
tulku Yongey Mingyur Rinpoche au fost oarecum limitate de 
izolarea geografică şi culturală a Tibetului, împrejurările au 
concurat pentru a permite actualului deţinător al titlului să 
transmită profunzimea și amploarea măiestriei sale unui 
public de mii de persoane, răspândit din Malaysia până în 
Manhattan şi Monterey. 

Însă titlurile şi originea nu oferă și protecția împotriva 
greutăților personale, de care cu siguranță a avut parte şi 
Mingyur Rinpoche. După cum povestește el însuşi cu o mare 
candoare, deşi crescut într-o familie iubitoare dintr-o regiune 
a Nepalului remarcată pentru frumusețea ei primitivă, 
Rinpoche şi-a petrecut anii copilăriei chinuit de ceea ce 

specialiștii occidentali ar diagnostica probabil drept atacuri 
de panică. Când mi-a povestit prima dată despre intensitatea 
anxietăţii ce i-a caracterizat copilăria, mi-a fost greu să cred 
că acest tânăr afectuos, fermecător şi charismatic şi-a petre- 
cut o mare parte din copilărie într-o permanentă stare de 
frică. Faptul că a putut, fără a recurge la ajutor farmaceutic și 
terapeutic convenţional, să-și stăpânească și să-şi depășească 
această suferință este o mărturie nu numai a extraordinarei 
sale tării de caracter, ci şi a eficienţei practicilor budiste tibe- 
tane pe care le prezintă aici, în prima sa carte. 

Mărturia personală a lui Rinpoche nu e singura dovadă a 
triumfului său asupra pustiitoarei suferințe emoţionale. În 
2002, fiind unul dintre cei opt practicanți pe termen lung ai 
meditaţiei budiste care au participat la un studiu condus de 
dr. Antoine Lutz, un neurolog, instruit de Francisco Varela, şi 
de dr. Richard Davidson, neurolog de renume mondial şi 
membru al Comitetului de Consilieri Știinţifici al National 
Institute of Mental Health, Mingyur Rinpoche a trecut printr-o 
serie de teste neurologice în cadrul Laboratorului Waisman 
din Madison, Wisconsin. Testele utilizau ultimul tip de teh- 
nologie fRMN (rezonanţă magnetică nucleară funcţională), 
care, spre deosebire de tehnologia standard, cu un singur tip 
de imagine statică a activităţii creierului/corpului, captează 
imagini fotografice la secundă ale nivelurilor variabile de 
activitate din diferite zone ale creierului. Echipamentul pentru 
electroencefalogramă (EEG), folosit pentru a măsura micile 
impulsuri electrice care apar atunci când neuronii comunică 
între ei, era i el destul de sofisticat. În vreme ce o procedură 
EEG tipică presupune lipirea a numai şaisprezece electrozi pe 
scalp pentru a măsura activitatea electrică la suprafaţa craniu- 
lui, echipamentul folosit în Laboratorul Waisman utiliza 
128 de electrozi pentru a măsura schimbările minuscule inter- 
venite în activitatea electrică din creierelor subiecților. 

Rezultatele studiilor RMN și EEG efectuate asupra aces- 
tor opt oameni cu experienţă în domeniul meditaţiei au fost 

impresionante la două niveluri. În timpul practicării medi- 
tației legate de compasiune și blândeţe, zonele cerebrale 
despre care se ştie că se activează în cazul dragostei materne 
și al empatiei, au fost activate mai intens la practicanţii budiști 
decât la grupul de referință selecționat în funcţie de vârstă, 
căruia i se dăduseră instrucţiuni despre meditaţie cu o săp- 
tămână înainte de scanare, cerându-i-se să exerseze zilnic. 
Capacitatea lui Mingyur Rinpoche de a genera o stare altru- 
istă şi pozitivă a fost cu adevărat uimitoare, din moment ce 
chiar şi persoanele care nu suferă de atacuri de panică au 
frecvent senzaţia de claustrofobie atunci când sunt întinse în 
spaţiul îngust dintr-un aparat de (RMN. Faptul că Rinpoche a 
putut să-şi concentreze cu atâta pricepere mintea chiar și într-un 
mediu claustrofobic sugerează că pregătirea lui în domeniul 
meditaţiei i-a depășit înclinația spre atacuri de panică. 

Mai mult, măsurătorile EEG din timpul meditaţiei practi- 
canţilor antrenați se pare că erau atât de departe de datele 
obișnuite, încât — din câte am înțeles — laboranţii au crezut 
la început că aparatul era defect. Totuşi, după ce și-au contro- 
lat repede echipamentul, aceştia au fost obligaţi să elimine 
posibilitatea unei defecţiuni şi să privească în faţă adevărul: 
activitatea electrică asociată atenţiei şi unei fenomenale luci- 
dităţi întrecuse tot ceea ce văzuseră până atunci. Îndepărtân- 
du-se de limbajul precaut al oamenilor de ştiinţă moderni, 
Richard Davidson își aducea aminte într-un interviu recent 
din revista Time: „A fost palpitant... Nu ne aşteptasem să 
vedem ceva atât de spectaculos.“! 

În paginile care urmează, Rinpoche vorbeşte foarte sincer 
despre problemele lui personale şi despre strădania de a le 
depăși. Descrie, de asemenea, prima lui întâlnire din copilă- 
rie cu un tânăr om de ştiinţă chilian pe nume Francisco Varela, 
care avea să devină într-o zi unul dintre cei mai remarcabili 
neurologi ai secolului XX. Varela a fost studentul tatălui lui 


! Michael D. Lemonick, “The Biology of Joy”, Time, 17 ianuarie 2005. 

Rinpoche, Tulku Urgyen Rinpoche, un maestru în meditaţie 
de o mare pătrundere şi experienţă, ale cărui cursuri ţinute în 
Europa, America de Nord şi Asia atrăgeau mii de elevi. 
Varela s-a împrietenit cu Mingyur Rinpoche, familiarizându-l 
cu ideile occidentale despre natura şi funcţionarea creierului 
uman. Văzându-i interesul pentru ştiinţă, alţi elevi occiden- 
tali ai lui Tulku Urgyen au început să-l înveţe pe Rinpoche 
fizică, biologie şi cosmologie. Aceste „lecţii de știință“ tim- 
purii primite de Rinpoche la vârsta de nouă ani au avut un 
efect puternic asupra lui, inspirându-l în final să găsească o 
cale de a îmbina principiile budismului tibetan cu ştiinţa 
modernă într-un mod accesibil celor care, neputând parcurge 
publicaţii ştiinţifice sau fiind fie sceptici, fie copleșiți de 
numărul cărților budiste, tânjeau, totuşi, după un mijloc prac- 
tic de a atinge o stare durabilă de bine. 

Înainte ca Rinpoche să poată începe un asemenea proiect, 
a trebuit să îşi termine educaţia budistă oficială. Între 
unsprezece și treisprezece ani a făcut naveta între locuința 
izolată din Nepal a tatălui său şi mănăstirea Sherab Ling din 
India, reşedinţa principală a celui de-al Doisprezecelea Tai 
Situ Rinpoche, unul dintre cei mai importanţi învăţători 
budiști tibetani contemporani. Sub călăuzirea maeștrilor 
budişti din Nepal și de la Sherab Ling, a început un studiu 
intens al sutrelor, care reprezintă chiar cuvintele lui Buddha, 
şi al shastrelor, o culegere de texte reprezentând comentarii 
budiste indiene ale sutrelor, precum şi texte timpurii şi 
comentarii ale maeștrilor tibetani. În 1988, la sfârşitul aces- 
tei perioade, Tai Situ Rinpoche i-a dat permisiunea de a intra 
în primul program de izolare de trei ani la Sherab Ling. 

Creată cu secole în urmă în Tibet, ca fundament al pregă- 
tirii avansate în meditaţie, izolarea de trei ani este un pro- 
gram foarte selectiv, care presupune studiul intens al tehni- 
cilor esenţiale ale practicii meditaţiei budiste tibetane. În 
vârstă de numai treisprezece ani la vremea aceea, Mingyur 
Rinpoche era cel mai tânăr elev din istoria cunoscută a budis- 

mului tibetan, căruia i s-a îngăduit să intre în acest program, 
Progresul lui Rinpoche în acei ani a fost atât de impresionant, 
încât, după cea terminat programul, Tai Situ l-a numit maes- 
tru al următorului program de izolare de la Sherab Ling. La 
vârsta de șaptesprezece ani era cel mai tânăr maestru al unui 
program de izolare cunoscut în istoria budismului tibetan. În 
această calitate, Rinpoche a încheiat o perioadă de aproape 
şapte ani de izolare oficială. 

În 1994, după cea de-a doua perioadă de izolare, Rinpoche 
s-a înscris la un colegiu monahal cunoscut în tibetană sub 
numele de shedra, pentru a-şi continua educaţia oficială prin 
studiul intensiv al textelor budiste fundamentale. În anul 
următor, Tai Situ l-a numit reprezentant principal la Sherab 
Ling, având sub supraveghere toate activităţile mănăstirii şi 
redeschizând acolo shedra, în câdrul căreia şi-a continuat 
propriile studii în timp ce lucra și ca profesor. În următorii 
câţiva ani, Rinpoche şi-a împărţit timpul între supravegherea 
activităţilor mănăstirii, predarea şi studiul în cadrul shedrei și 
funcţia de maestru într-un alt program de izolare de trei ani. 
În 1998, la vârsta de douăzeci şi trei de ani, a emita “pie în 
întregime viaţa monahală. 

De la nouăsprezece ani — o vârstă la care majoritatea din- 
tre noi avem preocupări mai lumești —, Mingyur Rinpoche 
a urmat un program aspru, care includea supravegherea acti- 
vităților unor mănăstiri din Nepal şi India, turnee mondiale 
de cursuri, consiliere particulară, memorarea a sute de pagini 
de texte budiste şi preluarea a cât mai multor cunoştinţe de la 
ultimii membri în viaţă ai generaţiei de maeștri în meditaţie 
instruiți în Tibet. 

Însă, ceea ce m-a impresionat cel mai mult în perioada în 
care l-am cunoscut pe Rinpoche a fost capacitatea lui de a 
răspunde oricărei provocări nu doar printr-un calm de invi- 
diat, ci şi cu un simţ deosebit al umorului ingenios sincro- 
nizat. De mai multe ori în timpul șederii mele în Nepal, în 
timp ce eu insistam asupra transcrierii conversaţiei noastre 

din ziua precedentă, el se prefăcea că adoarme sau că vrea să 
scoată fereastra din țâţâni. Cu vremea, mi-am dat seama că 
pur și simplu „mă taxa“ pentru că luam munca prea în serios, 
dovedind într-un mod deosebit de direct că o anumită doză 
de frivolitate este esenţială practicii budiste. Căci dacă, aşa 
cum a propus Buddha în primele sale învățături despre . 
dobândirea iluminării, esenţa vieţii obişnuite este suferinţa, 
atunci unul dintre cele mai eficiente antidoturi este râsul — 
în special râsul de propria persoană. Fiecare aspect al expe- 
rienţei presupune un anumit tip de inteligență odată ce ai 
învăţat să râzi de tine însuţi. 

Aceasta este poate cea mai importantă lecţie pe care mi-a 
oferit-o Rinpoche în perioada pe care am petrecut-o cu el în 
Nepal şi îi sunt recunoscător pentru asta, ca şi pentru profun- 
dele incursiuni psihologice înlăuntrul minţii umane realizate 
prin capacitatea lui unică de a sintetiza subtilităţile budismu- 
lui tibetan şi minunatele descoperiri ale ştiinţei moderne. 
Sper sincer ca toţi cititorii acestei cărți să-şi găsească pro- 
priul drum prin labirintul încărcat de durere, neplăcere şi dis- 
perare ce caracterizează viața de zi cu zi Şi să învețe, aşa cum 
am făcut eu, să râdă. 

Ca o ultimă menţiune, majoritatea citatelor din textele 
tibetane şi sanscrite sunt opera altor traducători, adevăraţi 
giganţi în domeniile lor de activitate, cărora le datorez recu- 
noştinţă pentru claritatea, erudiţia şi profunzimea lor. Cele 
câteva traduceri care nu sunt atribuite direct altora sunt reali- 
zate de mine şi redactate apoi cu grijă împreună cu Rinpoche, 
a cărui profundă înţelegere a rugăciunilor străvechi ŞI a tex- 
telor clasice mi-a oferit o scurtă privire în fiinţa unui adevărat 
maestru budist. 


ERIC SWANSON 


Partea întâi 


"i 


Fundamentul 


„ Toate făpturile însuflețite, inclusiv noi înșine, dețin 
deja cauza principală a iluminării. 


GAMPOPA, 
The Jewel Ornament of Liberation (Podoaba eliberării), 
traducere de Khenpo Konchog Gyaltsen Rinpoche 

Inceputul călătoriei 


Dacă există vreo religie care să facă 
faţă nevoilor ştiinţifice moderne, aceea 
e budismul. 

ALBERT EINSTEIN 


Atunci când eşti educat în spiritul învățăturilor budiste, nu 
priveşti budismul ca pe o religie. Te gândești că e un fel de 
ştiinţă, o metodă de explorare a propriilor trăiri cu ajutorul 
unor tehnici care-ţi permit să-ţi analizezi acțiunile şi reacţiile 
fără prejudecăţi, cu accentul pus pe a recunoaşte următorul 
fapt: „Aha, aşa îmi funcţionează mintea. Asta trebuie să fac 
ca să fiu fericit. Asta ar trebui să evit ca să nu fiu nefericit.“ 

În esență, budismul e foarte practic. E vorba de a face 
lucruri care dezvoltă seninătatea, fericirea şi încrederea, şi de 
a le evita pe cele care provoacă anxietate, lipsă de speranţă şi 
frică. Esenţa practicii budiste nu constă atât într-un efort 
îndreptat spre schimbarea gândurilor sau a comportamentului 
pentru a deveni o-persoană mai bună, cât spre înțelegerea fap- 
tului că, indiferent ce aţi gândi despre circumstanţele care vă 
determină viața, sunteţi deja buni, întregi şi compleţi. Este 
vorba despre recunoaşterea potenţialului înnăscut al minţii 
dumneavoastră. Cu alte cuvinte, budismul nu este preocupat 
atât de vindecare, cât de recunoașterea faptului că sunteţi, aici 
şi acum, cât se poate de împliniţi, de buni şi de mulţumiţi. 

Nu mă credeţi, nu-i aşa? 

Ei bine, mult timp nici eu n-am crezut. 

Aş vrea să încep prin a face o mărturisire ce ar putea să 
sune ciudat din partea unui om considerat un lama reîncarnat, 
despre care se presupune că a înfăptuit tot felul de lucruri min- 

unate în vieţile trecute. Din cea mai fragedă copilărie, m-au 
chinuit sentimente de frică şi anxietate. Inima îmi bătea nebu- 
neşte şi adeseori începeam să transpir brusc ori de câte ori mă 
aflam printre oameni pe care nu-i cunoşteam. Nu exista niciun 
motiv pentru disconfortul pe care îl simţeam. Locuiam într-o 
vale frumoasă, înconjurat de o familie iubitoare și de o mul- 
time de călugări, călugăriţe şi alte persoane profund absorbite 
de a învăţa cum să trezească pacea interioară şi fericirea. Cu 
toate acestea, neliniştea mă urmărea ca o umbră. 

Aveam probabil vreo şase ani atunci când am simţit pentru 
prima dată o oarecare ușurare. Motivat în principal de curiozi- 
tatea copilărească, am început să urc munţii din jurul văii în 
care am crescut, ca să explorez peșterile în care generaţii de 
practicanți ai budismului îşi petrecuseră vieţile în meditaţie. 
Câteodată, mă duceam într-o peşteră şi ziceam că meditez. 
Bineînţeles, habar n-aveam cum să fac asta. Pur şi simplu stă- 
team acolo repetând în minte Om Mani Peme Hung! o mantră 
sau anumite combinaţii speciale de silabe străvechi, familiare 
aproape oricănui tibetan, fie el budist sau nu. Alteori, recitam în 
minte mantra fără să înţeleg ceea ce făceam. Totuşi, am început 
să simt o senzaţie de calm furișându-se în sufletul meu. 

Însă chiar şi după trei ani de stat în peşteri, încercând să 
meditez, anxietatea mea a crescut până când s-a transformat 
în ceea ce în Occident ar fi diagnosticat probabil ca un atac 
de panică acut. Un timp, am primit instrucţiuni neoficiale de 
la bunicul meu, un mare maestru al meditaţiei care a preferat 
să păstreze discreţia în legătură cu realizările lui, dar, în cele 
din urmă, mi-am făcut curaj şi am rugat-o pe mama să-l abor- 
deze pe tatăl meu, Tulku Urgyen Rinpoche (recunoscut în 
timpul vieţii ca un profesor extrem de talentat) în legătură cu 
dorința mea de a studia cu el în mod oficial. Tatăl meu a fost 


"Om Mani Peme Hung, mantra compasiunii, una dintre cele mai 
faimoase mantre ale budismului 

de acord, iar în următorii trei ani m-a învăţat diferite tehnici 
de meditaţie. 

Nu am înțeles prea multe la început. Am încercat să-mi 
odihnesc mintea aşa cum m-a învăţat el, dar mintea mea nu 
se odihnea. De fapt, în timpul acelor primi ani de pregătire 
oficială, eram mai distrat decât înainte. Mă iritau tot felul de 
lucruri: disconfortal fizic, zgomotele de fond, conflictele cu 
alți oameni. După ani, am ajuns să înţeleg că, de fapt, starea 
mea nu se înrăutăţea; pur și simplu deveneam mai conștient 
de fluxul constant de gânduri și senzaţii pe care nu le sesiza- 
sem înainte. După ce am observat alți oameni care au trecut 
prin acelaşi proces, acum îmi dau seama că e o experienţă 
obişnuită pentru persoanele care abia învaţă cum să-şi cerce- 
teze mintea prin meditaţie. 

Deşi începusem să trăiesc scurte momente de calm, 
spaima şi frica au continuat să mă bântuie asemenea fanto- 
melor înfometate — mai ales din momentul în care, la câteva 
luni o dată, eram trimis la mănăstirea Sherab Ling din India 
(reşedinţa principală a celui de-al Doisprezecelea Tai Situ 
Rinpoche, unul dintre cei mai mari maeştri în viaţă ai budis- 
mului tibetan şi unul dintre profesorii mei cei mai importanţi, 
a cărui mare înțelepciune și bunătate în îndrumarea dezvol- 
tării mele nu i le voi putea răsplăti niciodată) să studiez cu 
protesori noi, printre elevi necunoscuți, fiind apoi trimis îna- 
poi în Nepal pentru a continua pregătirea cu tatăl meu. 
Mi-am petrecut astfel aproape trei ani, făcând naveta între 
India și Nepal, primind o educaţie oficială de la tatăl meu şi 
de la profesorii de la Sherab Ling. 

Am trăit unul dintre cele mai groaznice momente cu puţin 
inainte de a împlini doisprezece ani, atunci când am fost tri- 
mis la Sherab Ling cu un scop precis, unul care mă îngrozea 
de multă vreme: încoronarea oficială ca încarnare a primului 
Yongey Mingyur Rinpoche. Sute de oameni au participat la 
ceremonie şi am petrecut ore întregi acceptând darurile lor şi 
dându-le binecuvântări de parcă aş fi fost cineva cu adevărat 

important şi nu doar un băiat de doisprezece ani înspăimân- 
tat. Pe măsură ce treceau orele, m-am albit atât de tare la faţă, 
încât fratele meu mai mare, Tosknyi Rinpoche, care stătea 
lângă mine, a crezut că voi leşina. 

Când îmi amintesc de perioada aceea şi de toată bună- 
voinţa ce mi-a fost arătată de către profesori, mă mir cum de 
am putut să fiu atât de fricos. Retrospectiv vorbind, înţeleg că 
baza anxietăţii mele stătea în faptul că nu-mi recunoscusem 
cu adevărat adevărata natură a minţii. Deţineam o înţelegere 
cognitivă elementară, dar nu şi tipul de experienţă directă ce 
mi-ar fi permis să văd că orice spaimă sau disconfort era pro- 
dusul propriei mele minţi, şi că temelia de nezdruncinat a 
seninătăţii, încrederii şi fericirii se afla mai aproape de mine 
decât propriii mei ochi. 

În aceeaşi perioadă în care am început pregătirea oficială în 
budism, s-a întâmplat ceva minunat; deşi nu mi-am dat seama 
în momentul respectiv, această nouă întorsătură a evenimen- 
telor urma să aibă un impact de lungă durată asupra vieţii mele 
şi chiar să-mi accelereze progresul personal. Am fost familia- 
rizat treptat cu ideile şi descoperirile ştiinţei moderne — în 
special cu studiul naturii şi al funcţionării creierului. 


O întâlnire a minţilor 


Trebuie să trecem prin procesul de a lua o pauză și de 
a ne cerceta mintea şi trăirile, ca să ne dăm seama ce 
se întâmplă cu adevărat. 
KALU RINPOCHE, 
The Gem Ornament of Manifest Instructions 
(Piatra nestemată a instrucțiunilor clare), 
editori Caroline M. Parke şi Nancy J. Clarke 


Eram doar un copil atunci când l-am cunoscut pe Francisco 
Varela, un biolog chilian care avea să devină într-o zi unul 

dintre cei mai renumiţi neurologi ai secolului XX. Francisco 
venise în Nepal să studieze tehnica budistă de cercetare şi 
antrenare a minții sub îndrumarea tatălui meu, a cărui repu- 
taţie atrăsese un număr destul de mare de elevi occidentali. 
Atunci când nu studiam sau nu exersam, Francisco îmi vor- 
bea deseori despre ştiinţa modernă, în special despre specia- 
lizarea lui, structura și funcţionarea creierului. Bineînţeles, 
avea grijă să folosească termeni pe care putea să-i înțeleagă 
un băiat de nouă ani. Pe măsură ce alţi elevi occidentali de- 
ai tatei au observat interesul meu pentru ştiinţă, au început şi 
ci să mă înveţe ceea ce ştiau despre teoriile moderne din bio- 
logie, psihologie, chimie şi fizică. Semăna puţin cu învăţarea 
a două limbi străine în același timp: budismul, pe de-o parte, 
ştiinţele moderne, pe de alta. 

Îmi amintesc că mă gândeam chiar şi atunci că nu părea 
să fie o mare diferenţă între ele. Cuvintele erau diferite, dar 
sensul părea cam acelaşi. După un timp, am început să-mi 
dau seama că modurile în care oamenii de știință occidentali 
şi budiştii îşi abordau subiectele erau uimitor de asemănă- 
toare. Textele budiste clasice încep prin prezentarea unei 
baze teoretice sau filozofice de cercetare, numită de obicei 
„Fundament“. Apoi continuă cu diferite metode de exerciţiu 
care alcătuiesc „Calea“ şi se încheie cu o analiză a rezultate- 
lor experimentelor personale şi cu sugestii pentru un viitor 
studiu, parte intitulată de obicei „Rodul“. Investigaţiile ști- 
inţifice occidentale urmează deseori o structură similară, 
începând cu o teorie sau ipoteză, o explicare a metodelor prin 
care teoria este testată şi o analiză care compară rezultatele 
experimentelor cu ipoteza iniţială. 

Ceea ce mă fascina cel mai mult la faptul de a învăţa 
simultan despre ştiinţa modernă şi practica budistă era că, 
în timp ce perspectiva budistă putea să-i înveţe pe oameni 
o abordare introspectivă sau subiectivă pentru împlinirea 
întregului potenţial legat de fericire, perspectiva occidentală 
explica într-o manieră mai obiectivă cum și de ce funcționau 

aceste învățături. Budismul şi ştiinţa modernă ofereau 
incursiuni remarcabile în interiorul funcţionării” minţii 
umane. Împreună, formau un întreg mai complet și mai inte- 
ligibil. 

Spre finalul acelei perioade de navetă între India şi Nepal, 
am aflat că la mănăstirea Sherab Ling urma să înceapă un 
program de izolare de trei ani. Maestrul programului urma să 
fie Saljay Rinpoche, unul dintre principalii mei profesori de 
la Sherab Ling. Saljay Rinpoche era considerat drept unul 
dintre cei mai realizaţi maeştri ai budismului tibetan ai tim- 
pului sau. Un bărbat amabil, cu voce joasă, avea uimitorul 
talent de a face sau de a spune lucrul potrivit la momentul 
potrivit. Sunt sigur că unii dintre dumneavoastră aţi stat ală- 
turi de oameni cu o influenţă similară, capabili să transmită 
lecţii incredibil de profunde fără să pară deloc că ar face 
acest lucru. Modul lor de a fi reprezintă o lecţie care durează 
tot restul vieţii. 

Deoarece Saljay Rinpoche era foarte bătrân şi acesta 
urma să fie, foarte probabil, ultimul program de izolare pe 
care avea să-l conducă, îmi doream foarte mult să particip. 
Aveam doar treisprezece ani, oricum, o vârstă considerată în 
general prea fragedă pentru a putea îndura rigorile unei 
izolări de trei ani. Dar l-am implorat pe tatăl meu să inter- 
vină în favoarea mea, iar în final Tai Situ Rinpochd mi-a per- 
mis să particip. 

Înainte de a descrie experiențele mele din timpul acelor 
trei ani, cred că e necesar să ne luăm un răgaz şi să vorbim 
puţin despre istoria budismului tibetan, ceea ce cred că ar fi 
de ajutor pentru a explica de ce anume eram atât de nerăbdă- 
tor să intru în programul de izolare. 

Importanţa tradiţiei 
Cunoașterea conceptuală nu este de ajuns... trebuie să ai 
o convingere care să provină din experiența personală. 
CEL DE-AL NOUĂLEA GYALWANG KARMAPA, 
Măhamudră: The Ocean of Definitive Meaning 


(Măhamudră: oceanul sensului absolut), 
traducere de Elizabeth M. Callahan 


” 


Metoda de a explora şi de a lucra direct cu mintea, pe care 
o numim budism, îşi are sursa în învățăturile unui tânăr nobil 
indian numit Siddhartha. După ce a cunoscut direct teribila 
nefericire pe care o trăiau oamenii care nu au crescut în ace- 
laşi mediu privilegiat ca el, Siddhartha a renunţat la siguranța 
și confortul casei sale pentru a găsi o soluţie la problema 
suferinței umane. Aceasta îmbracă numeroase forme, de la 
şoapta enervantă potrivit căreia am fi mai fericiţi „dacă“ 
vreun aspect minor al vieţii noastre ar fi diferit, până la dure- 
rea provocată de boală şi de teroarea morții. 

Siddhartha a devenit un ascet, călătorind de-a lungul şi 
de-a latul Indiei pentru a studia sub îndrumarea unor învăţă- 
tori care susțineau că ar fi găsit soluţia pe care o căuta el. Din 
nefericire, niciunul dintre răspunsurile pe care i le-au dat şi 
niciuna dintre practicile pe care l-au învăţat nu păreau sufi- 
ciente. În cele din urmă, s-a hotărât să renunţe cu totul la 
orice sfat din afară şi să caute soluţia la problema suferinței 
acolo unde începuse să creadă că se află aceasta: înlăuntrul 
propriei sale minţi. Într-un loc numit Bodhgaya, în nord-estul 
provinciei Bihar, s-a aşezat la umbra unui copac şi s-a afun- 
dat tot mai adânc în mintea sa, hotărât să afle răspunsurile pe 
care le căuta sau să moară. După multe zile şi nopți, a desco- 
perit ceea ce căuta: o luciditate fundamentală, neschimbă- 
toare, indestructibilă şi infinită. Când a ieşit din această stare, 

nu mai era Siddhartha. Era Buddha, o demnitate care în san- 
serită înseamnă „cel care este conştient”. 

Lucrul de care devenise conştient era întregul potențial al 
propriei sale naturi, care până atunci fusese limitată la ceca 
ce în mod obişnuit se numeşte dualism — ideea unui „sine“ 
natural real separat de un „celălalt“, aparent distinct şi în 
mod firesc real. După cum vom analiza mai târziu, dualismul 
nu este un „viciu de caracter“ sau defect. E un mecanism de 
supraviețuire complex, adânc înrădăcinat în structura şi func- 
ționarea creierului — care, alături de alte mecanisme, poate 
fi schimbat prin trăire. 

Buddha a identificat această disponibilitate pentru schim- 
bare printr-o cercetare introspectivă. Modalităţile în care 
ideile greşite sunt întipărite în minte şi metodele de a le ocoli 
au fost subiectele învățăturilor pe care le-a predicat în urmă- 
torii patruzeci de ani ai vieţii sale, timp în care a călătorit de 
la un capăt la celălalt al Indiei, atrăgând sute, poate mii de 
discipoli. 2 500 de ani mai târziu, oamenii de ştiinţă moderni 
încep să demonstreze prin cercetări clinice riguroase că intui- 
tiile dobândite de el printr-o cercetare subiectivă sunt uimitor 
de precise. 

Pentru că sferă introspecţiei şi a percepției lui Buddha s-a 
extins mult dincolo de ideile obişnuite ale oamenilor despre 
ei înşişi şi despre natura realităţii, a fost obligat — precum 
alţi mari învăţători de dinaintea sa şi de după el — să trans- 
mită ceed ce învățase prin parabole, exemple, ghicitori şi 
metafore. Trebuia să utilizeze cuvinte. Și, deşi aceste cuvinte 
au fost, în cele din urmă, scrise în limba sanscrită, în pali sau 
în alte limbi, ele au fost întotdeauna transmise pe cale orală, 
generaţie după generaţie. De ce? Pentru că atunci când auzim 
cuvintele lui Buddha şi ale maeștrilor care i-au urmat ȘI au 
atins aceeaşi libertate, trebuie să ne gândim la înțelesul lor şi 
să-l aplicăm în propriile noastre vieţi. lar când facem acest 
lucru, producem schimbări în structura și funcţiile creierelor 
noastre — despre multe dintre ele vom discuta în paginile 

care urmează —, creând pentru noi înşine acea libertate pe 
care a cunoscut-o şi Buddha. 

În secolele care au urmat după moartea lui Buddha, învă- 
ţăturile lui au început să se răspândească în multe ţări, inclu- 
siv în Tibet, a tărui-izolare geografică a oferit un cadru per- 
fect pentru ca generaţii succesive de elevi şi profesori să se 
dedice în exclusivitate studiului şi meditaţiei. Maeștrii tibe- 
tani care au atins iluminarea şi au devenit Buddha în timpul 
vieţii transmiteau tot ceea ce învăţaseră celor mai promiţători 
elevi ai lor, care, la rândul lor, o comunicau propriilor lor 
elevi. Astfel, a fost stabilită în Tibet o neîntreruptă tradiţie de 
învăţătură bazată pe instrucţiunile lui Buddha — aşa cum au 
fost notate cu fidelitate de către primii săi adepţi — şi pe 
comentariile detaliate ale acelor învățături iniţiale. Dar ade- 
vărata putere a tradiției budismului tibetan, ceea ce îi conferă 
o asemenea puritate şi forță, este legătura directă dintre inim- 
ile și minţile maeștrilor care au transmis elevilor, pe cale 
orală, şi adeseori pe ascuns, învăţăturile de bază ale tradiției 
pe care au dobândit-o prin experienţă. 

Deoarece multe zone ale Tibetului sunt izolate de munți, 
râuri şi văi, era deseori dificil pentru maeştri şi elevi să călă- 
torească, împărtăşindu-și unii altora ceea ce au învăţat. Prin 
urmare, tradițiile de predare din diferite regiuni s-au dezvol- 
tat în moduri uşor diferite. În prezent, există patru şcoli mari 
sau tradiţii ale budismului tibetan: Nyingma, Sakya, Kagyu 
și Gelug. Cu toate că fiecare dintre aceste şcoli principale s-a 
dezvoltat în momente și în zone diferite ale Tibetului, ele au 
în comun aceleaşi principii, practici şi credinţe de bază. Dife- 
rențele dintre ele, asemănătoare — mi s-a spus — cu deose- 
birile dintre confesiunile protestante, constau în principal în 
terminologie şi adesea în foarte subtilele abordări ale învăţă- 
turii şi practicii. 

Cea mai veche dintre aceste tradiţii, ale cărei baze au fost 
puse între secolul al VII-lea şi începutul secolului al IX-lea d.H., 
pe vremea când Tibetul era guvernat de regi, este reprezen- 

tată de şcoala Nyingma — nyingma fiind un termen tibetan 
care, într-o traducere aproximativă, înseamnă „bătrânii“. Din 
păcate, ultimul rege tibetan, Langdarma, din motive politice 
şi personale, a început o violentă represiune a budismului. 
Deşi Langdarma a domnit doar patru ani înainte de a fi asasi- 
nat, în 842 d.H., timp de aproape 150 de ani după moartea 
lui, primele tradiţii ale învățăturilor budiste au rămas un fel 
de mişcare clandestină, deoarece Tibetul trecea prin mari 
schimbări politice, reorganizându-se într-o serie de regate 
feudale distincte, însă vag unite. 

Aceste transformări politice au oferit budismului ocazia 
de a-și reafirma influenţa, încet şi discret, pe măsură ce învă- 
(ătorii indieni călătoreau prin Tibet, iar elevii interesaţi 
făceau dificila călătorie cu căruța, peste munţii Himalaya, 
pentru a studia direct cu maeştri budiști indieni. Printre 
primele şcoli înființate în Tibet în această perioadă s-a numă- 
_rat ordinul Kagyu, care şi-a luat numele de la termenii tibe- 
tani ka, însemnând aproximativ „discurs“ sau „educaţie“, şi 
gyu, un. cuvânt care înseamnă în primul rând „tradiţie“. 
Esenţa şcolii Kagyu constă în obiceiul transmiterii indicaţi- 
ilor pe cale orală, de la maestru la discipol, păstrând astfel o 
puritate fără seamân a comunicării cunoștințelor. 

Tradiţia Kagyu îşi are originile în India secolului al X-lea 
d.H., când un bărbat extraordinar, pe nume Tilopa, a devenit 
conştient de întregul său potenţial. De-a lungul mai multor 
generaţii, adevărurile la care a ajuns Tilopa şi practicile prin 
care a realizat acest lucru au fost transmise de la maestru la 
elev, ajungând în cele din urmă la Gampopa, un tibetan 
genial care renunţase la meseria de medic pentru a urma 
învățăturile lui Buddha. Gampopa a transmis tot ceea ce 
învățase celor mai promiţători patru elevi ai săi, care Şi-au 
înființat propriile școli în diferite zone ale Tibetului. 

Unul dintre aceşti elevi, Dusum Khynepa (un nume tibe- 
tan care ar putea fi tradus prin „profetul celor trei timpuri” — 
trecutul, prezentul şi viitorul) a întemeiat ceea ce astăzi se 

numeşte tradiția Karma Kagyu, al cărei nume derivă de la 
cuvântul sanscrit karma, care ar putea fi tradus aproximativ 
prin „acţiune“ sau „activitate“. În tradiția Karma Kagyu, 
întregul set de învățături, reprezentând mai mult de o sută de 
volume cuprinzând indicaţii filozofice şi practice, este trans- 
mis oral de către maestrul tradiţiei, cunoscut drept Karmapa, 
unui grup restrâns de elevi pentru a conserva şi proteja aceste 
lecţii inestimabile în forma originală în care au fost dezvă- 
luite cu mai mult de o mie de ani în urmă. Câţiva dintre aceşti 
elevi se reîncarnează de-a lungul unor generaţii consecutive 
special pentru a transmite totalitatea învățăturilor următoarei 
reîncarnări a lui Karmapa. 

Nu există în cultura occidentală niciun echivalent pentru 
acest tip de transmitere directă şi continuă. Cel mai uşor de 
imaginat echivalent al acestei practici ar fi să ne gândim la o 
personalitate ca Albert Einstein abordându-și cei mai înzes- 
traţi studenţi şi spunându-le: „Scuză-mă, dar am de gând să 
descarc tot ceea ce ştiu în creierul tău. Tu păstrezi un timp 
informaţia, iar când mă voi întoarce într-un alt corp, peste 
douăzeci sau treizeci de ani, sarcina ta este să descarci ceea 
ce te-am învăţat în creierul unui tânăr în care mă vei putea 
recunoaşte pe mine doar prin noţiunile pe care ţi le transmit. 
Ah, şi apropo, în caz că lucrurile nu merg bine, va trebui să 
transmiţi ceea ce te voi învăţa acum altor elevi, ale căror cali- 
tăţi le vei putea recunoaște pe baza a ceea ce urmează să-ți 
arăt — asta ca să fim siguri că nu se pierde nimic.“ 

Înainte de a muri, în 1981, cel de-al Șaisprezecelea Karmapa 
a predat acest valoros corpus de învățături câtorva dintre 
principalii săi elevi, cunoscuţi sub numele de „Fiii Inimii“, și 
i-a însărcinat să-l transmită următorului Karmapa reîncarnat, 
asigurându-se în acelaşi timp că totul era păstrat intact prin 
comunicarea lui integrală altor studenți excepționali. Unul 
dintre „Fiii Inimii“ ai celui de-al Şaisprezecelea Karmapa, al 
Doisprezecelea Tai Situ Rinpoche, m-a considerat un elev 
promiţător şi mi-a înlesnit călătoria în India pentru a studia 

cu maeştrii convocați la mănăstirea Sherab Ling, principala 
sa reşedinţă din India. 

După cum am menţionat mai devreme, deosebirile dintre 
diversele tradiţii sunt foarte mici, de obicei implicând variaţii 
minore în terminologie și abordarea studiului. De exemplu, 
în tradiţia Nyingma — în care tatăl meu şi câţiva dintre pro- 
fesorii de mai târziu erau consideraţi nişte maeştri deosebit 
de realizaţi —, învăţăturile asupra naturii fundamentale a 
minţii sunt denumite prin termenul dzogchen, un cuvânt 
tibetan însemnând „perfecţiune extremă”. În tradiția Kagyu, 
în care au fost instruiți la început Tai Situ Rinpoche, Saljay 
Rinpoche şi mulţi dintre profesorii adunaţi la Sherab Ling, 
învățăturile asupra esenței minţii sunt numite în general 
mahamudra, un cuvânt care ar putea fi tradus prin „mare 
sigiliu“. Există foarte mici diferenţe între cele două seturi de 
învățături, exceptând poate faptul că învăţăturile dzogchen se 
concentrează asupra dezvoltării unei înţelegeri profunde a 
viziunii asupra naturii fundamentale a minţii, în timp ce învă- 
țăturile mahamudra tind să se axeze pe practicile care înles- 
nesc o experienţă directă-a naturii minţii. 

În lumea modernă a avioanelor, automobilelor şi telefoa- 
nelor e mult mai uşor pentru profesori şi elevi să călăto- 
rească, prin urmare, orice diferenţe ar fi apărut în trecut între 
diferite şcoli, acestea au devenit cu timpul mai puţin impor- 
tante. Un lucru care nu s-a schimbat, totuși, e importanţa pri- 
mirii învățăturilor prin transmitere directă de la cei care le 
stăpânesc foarte bine. Prin legătura directă cu un maestru în 
viaţă se transferă un lucru incredibil de preţios: ceva însu- 
fleţit trece dinspre inima maestrului spre cea a elevului. În 
acest mod direct sunt transmise, de la maestru la elev, învăţă- 
turile aferente izolării de trei ani, ceea ce ar putea explica 
probabil de ce eram atât de nerăbdător să particip la progra- 
mul de la Sherab Ling. 

Intâlnirea cu mintea mea 


Simpla intuire a importanţei minţii cuprinde intreaga 
ințelegere. 
JAMGON KONGTRUL LODRO THAYE, 
Outline of Essential Points 
W AX (Schița aspectelor fundamentale), 
traducere de Maria Montenegro 


Mi-ar plăcea să pot spune că totul s-a schimbat în bine 
odată ce am ajuns în siguranţă printre ceilalți participanţi ai 
programului de trei ani de la Sherab Ling. Cu toate acestea, 
primul meu an a fost, dimpotrivă, unul dintre cele mai negre 
din viața mea. Toate simptomele de anxietate pe care le-am 
trăit vreodată — tensiune fizică, nod în gât, ameţeală şi valuri 
intense de panică, mai ales în timpul practicilor în grup — 
m-au atacat din plin. 

Privind înapoi, pot spune că starea prin care treceam a 
fost un „progres nervos“. Desprins în totalitate de distragerile 
zilnice, m-am trezit în postura de a fi nevoit să mă confrunt 
în mod direct cu propria mea minte — care, la momentul 
respectiv, nu era o priveliște foarte plăcută. Cu fiecare săptă- 
mână care trecea, părea că peisajul mental și emoţional pe 
care îl priveam devenea din ce în ce mai înspăimântător. În 
cele din urmă, întrucât primul an de izolare se încheia, m-am 
trezit că a trebuit să aleg între a petrece următorii doi ani 
ascunzându-mă în camera mea şi a accepta întregul adevăr al 
lecţiilor pe care le învățasem de la tatăl meu şi de la alţi pro- 
fesori: acela că problemele pe care le aveam erau obişnuinţe 
de gândire şi percepţie imprimate în propria mea minte. 

Am hotărât să urmez cele învăţate. 

Timp de trei zile, am rămas în camera mea meditând, 
folosind multe dintre tehnicile descrise în această carte. Trep- 
tat, am început să realizez cât de slabe şi de trecătoare erau 

de fapt gândurile și emoţiile care mă chinuiseră ani de zile şi 
cum concentrarea obsesivă asupra problemelor neînsemnate 
le transformase în probleme majore. Doar stând liniştit și 
observând cât de rapid şi, în multe cazuri, de ilogic veneau și 
plecau gândurile și emoţiile, am început să recunosc într-un 
mod direct că nu erau nici pe departe atât de puternice sau de 
reale pe cât păreau. Iar din momentul în care am renunțat să 
cred povestea pe care păreau să mi-o spună, am început să 
văd „autorul“ din spatele lor — infinit de vasta, de cuprinză- 
toarea conştiențţă care e însăşi natura minţii. 

Orice încercare de a surprinde în cuvinte experiența 
directă a naturii minţii e realmente imposibilă. Tot ceea ce se 
poate spune este că trăirea e deosebit de liniştitoare şi, odată 
consolidată prin experienţe repetate, devine realmente de 
nezdruncinat. Este vorba de o stare de bine absolută, care 
radiază prin toate stările fizice, emoţionale și mentale — 
chiar şi prin acelea care, în mod obișnuit, ar putea fi catalo- 
gate drept neplăcute. Acest sentiment de bine, indiferent de 
fluctuațiile trăirilor exterioare sau interioare, este unul dintre 
cele mai uşoare moduri de a înţelege ce înseamnă pentru 
budişti „fericirea“, iar eu am avut norocul să-l zăresc în 
treacăt în timpul celor trei zile de izolare. 

La sfârşitul celor trei zile, am ieșit din cameră şi m-am 
întors la exerciţiile de grup. Mi-au trebuit încă vreo două săp- 
tămâni de meditaţie concentrată pentru a învinge anxietatea 
care m-a însoţit de-a lungul copilăriei şi pentru a înțelege 
printr-o trăire directă adevărul celor învățate. Din acel mo- 
ment, nu am mai avut niciun singur atac de panică. Senti- 
mentele de pace, de încredere și de bine care au rezultat din 
această experiență — chiar şi în condiţii care în mod obiectiv 
ar putea fi privite ca fiind stresante — nu s-au schimbat nicio- 
dată. Nu-mi asum niciun merit pentru această transformare a 
trăirilor mele, pentru că ea a avut loc doar prin efortul de a 
aplica direct adevărul predat de cei care m-au precedat. 

Aveam șaisprezece ani atunci când am încheiat programul 
de izolare şi, spre marea mea surpriză, Tai Situ Rinpoche m-a 
numit maestru al următorului program, care avea să înceapă 
aproape imediat. Astfel, în câteva luni, mă aflam din nou la 
mănăstire, predând exerciţiile introductive și avansate ale 
tradiției Kagyu, oferindu-le noilor participanţi. la izolare 
accesul la aceeași linie de transmitere directă pe care îl primi- 
sem şi eu. Deşi eram acum maestrul izolării, din punctul meu 
de vedere, aceasta era o ocazie minunată de a trăi aproape 
şapte ani neîntrerupți de practică intensă. lar de data asta 
n-am mai petrecut niciun moment chircindu-mă de frică în 
cămăruța mea. 

După cea de-a doua izolare, m-am înscris pentru un an la 
colegiul monastic Dzongsar, destul de aproape de Sherab 
Ling. Ideea mi-a fost sugerată de tatăl meu, iar Tai Situ 
Rinpoche a acceptat imediat. Sub îndrumarea directă a deca- 
nului colegiului — Khenpo Kunga Wangchuk, un mare învă- 
tat care tocmai sosise în India din Tibet —, am avut marele 
noroc să-mi continui educaţia în disciplinele filozofice şi 
ştiinţifice ale budismului. 

Metoda de studiu într-un colegiu monastic tradițional este 
foarte diferită de aceea adoptată în majoritatea universităţilor 
occidentale, Nu poţi să-ţi alegi cursurile sau să stai într-o sală 
frumoasă ori într-un amfiteatru, ascultând cum profesorii îşi 
demonstrează opiniile şi ideile, nu poți să scrii eseuri şi să dai 
examene scrise. Într-un colegiu monastic, ţi se cere să stu- 
diezi un număr mare de texte budiste şi aproape în fiecare zi 
există „întrebări-surpriză“, iar un student al cărui nume este 
extras dintr-un borcan trebuie să facă un comentariu spontan 
asupra înțelesului unei anumite secţiuni a textului. „Exame- 
nele“ noastre constau uneori în realizarea unor comentarii 
scrise asupra textelor studiate, iar alteori în dezbateri publice, 
în care profesorii indică pe neaşteptate anumiţi studenţi, 
provocându-i să răspundă precis unor întrebări neprevăzute 
legate de aspectele subtile ale filozofiei budiste. 


36 BUCURIA DE A TRĂI 


La sfârşitul primului meu an ca elev la Dzongsar, Tai Situ 
Rinpoche a pornit într-o serie de călătorii de studiu în 
întreaga lume și mi-a atribuit sarcina supravegherii, sub 
îndrumarea sa, a activităţilor zilnice ale mănăstirii, precum şi 
responsabilitatea redeschiderii shedrei pe terenul mănăstirii, 
studiind şi muncind acolo ca profesor asistent. Mi-a încre- 
dinţat, de asemenea, conducerea următoarelor programe de 
izolare de la Sherab Ling. Întrucât îi datoram atât de mult, 
n-am ezitat să accept aceste responsabilităţi. Dacă el avea 
încredere în mine, considerându-mă capabil să îndeplinesc 
aceste îndatoriri, cine eram eu să mă îndoiesc de decizia lui? 
Şi, bineînţeles, am fost destul de norocos să trăiesc într-o 
epocă în care puteam oricând să mă bazez pe convorbirile 
telefonice pentru a primi sfatul și instrucţiunile sale directe. 

Au trecut aşa patru ani, supraveghind treburile de la Sherab 
Ling, desăvârșindu-mi educaţia, predând la noua shedra și 
făcând comunicări directe elevilor aflaţi în izolare acolo. 
Spre finalul celor patru ani, am călătorit la Bhutan pentru a 
primi de la Nyoshul Khen Rinpoche — un maestru dzogchen 
de o extraordinară pătrundere psihologică, experienţă şi abi- 
litate — comunicarea directă a învățăturilor orale cunoscute 
sub numele de Trekchö şi Tâgal — ceea ce s-ar putea traduce 
prin „puritate primordială“ şi „prezenţă spontană”. Aceste 
învățături sunt predate doar unui singur elev și cu eram cel 
puţin copleşit de a fi fost ales să primesc această cunoaștere 
în mod direct, considerându-l pe Nyoshul Khen Rinpoche, 
alături de Tai Situ Rinpoche, Saljay Rinpoche şi tatăl meu, 
unul dintre cei mai importanţi profesori din viața mea. 

Şansa de a primi aceste comunicări m-a învăţat, în mod 
indirect, extrem de preţioasa lecţie potrivit căreia, indiferent 
de măsura în care o persoană se dedică fericirii celorlalți, ea 
este răsplătită înmiit prin oportunităţi de a învăţa și de a pro- 
gresa. Fiecare vorbă bună, fiecare zâmbet pe care-l oferiţi 
unui om care s-ar putea să aibă o zi proastă, se întoarce la 
dumneavoastră în moduri la care nu vă așteptați. Cum şi de 

ce se întâmplă acest lucru e un subiect pe care-l vom aborda 
mai târziu, deoarece explicaţia are o mare legătură cu prin- 
cipiile biologiei și ale fizicii, despre care am aflat după ce am 
început să călătoresc prin lume şi să lucrez mai direct cu 
maeştri ai ştiinţei moderne. 


O lumină dinspre vest 


O singură făclie poate împrăștia întunericul acumulat 
în o mie de eoni. 
TILOPA, Mahâmudră of the Ganges 
(Mahamudra Gangelui), 
traducere de Maria Montenegro 


Deoarece programul pe care l-am avut în anii care au 
urmat primei mele izolări era relativ încărcat, n-am avut prea 
mult timp să urmăresc progresele spectaculoase ce aveau loc 
în neurologie şi în domeniile conexe cercetării cognitive, ori 
să sistematizez complexele descoperiri din fizică ce au intrat 
în atenţia publică. Totuşi, în 1998, viaţa mea a cunoscut o 
întorsătură neașteptată atunci când fratele meu, Tsoknyi 
Rinpocbe, Care fusese programat să predea în America de 
Nord, nu a putut face călătoria și am fost trimis eu în locul 
lui. Era prima mea vizită de lungă durată în Occident. Aveam 
douăzeci şi trei de ani. Cu toate că nu știam asta atunci când 
am luat avionul spre New York, oamenii pe care urma să-i 
întâlnesc în timpul acestei călătorii aveau să-mi modeleze 
direcția gândirii pentru mulți ani de atunci înainte. 

Acordându-mi în mod generos o parte din timpul lor şi 
oferindu-mi o mulţime de cărţi, articole, DVD-uri şi casete 
video, m-au familiarizat cu ideile fizicii moderne și cu cele 
mai recente progrese realizate în cercetările neurologice, 
cognitive şi legate de comportament. Eram foarte entuzias- 
mat pentru că cercetarea științifică ce urmărea studierea efec- 

telor pregătirii budiste devenise atât de incredibil de bogată 
și de detaliată — și, cel mai important, pe înțelesul unora ca 
mine, care nu erau oameni de ştiinţă. Și, deoarece cunoştin- 
tele mele de limbă engleză nu erau avansate în acel moment, 
sunt de două ori recunoscător celor care și-au făcut timp 
să-mi explice informaţia în termeni pe care îi puteam înţe- 
lege. De exemplu, în tibetană nu există cuvinte echivalente 
pentru „celulă“, „neuron“ sau „ADN“, iar artificiile verbale 
prin care oamenii mă ajutau să înțeleg asemenea lucruri erau 
atât de complicate, încât aproape întotdeauna sfârşeam în 
hohote de râs. 

În timp ce eu eram ocupat cu studiile mele în cadrul și în 
afara izolării, prietenul meu, Francisco Varela, lucra împre- 
ună cu Dalai Lama pentru a organiza dialoguri între oamenii 
de știință moderni și călugării și învățații budiști. Aceste dia- 
loguri s-au transformat în conferințele de la Institutul Mind 
and Life, în timpul cărora specialişti din diferite domenii 
ale științei moderne şi experți în studiile budiste se întâlneau 
pentru a face schimb de idei asupra naturii și funcţionării 
minţii. Am fost norocos să pot asista la conferinţa din 
martie 2000 de la Dharamsala, India, şi la conferința MIT 
(Massachusetts Institute of Technology) din 2003, de la 
Cambridge, Massachusetts. 

Am aflat o mulţime de lucruri despre mecanismele bio- 
logice ale minţii în timpul conferinţei de la Dharamsala. Dar 
conferința de la MIT — care s-a concentrat asupra legăturilor 
dintre metoda introspectivă budistă a explorării trăirilor și 
perspectiva obiectivă a ştiinţei moderne — a fost aceea care 
m-a determinat să reflectez la modul în care aș putea să 
comunic ceea ce am învățat în timpul anilor de pregătire 
oamenilor care nu erau neapărat familiarizați cu practica 
budistă sau cu complexitatea ştiinţei moderne. 

De fapt, pe măsură ce se desfăşura conferinţa de la MIT, 
a început să se contureze o întrebare: ce s-ar întâmpla dacă 
perspectiva budistă și cea occidentală ar fi combinate? Ce 

s-ar afla prin unirea informaţiei oferite de persoane instruite 
să facă descrieri subiective detaliate ale experienţelor lor cu 
datele obiective asigurate de mașini capabile să măsoare 
schimbările rapide survenite în activitatea creierului? Ce 
adevăruri ar putea dezvălui metodele introspective ale prac- 
ticii budiste pe care curentele cercetării tehnologice occiden- 
tale nu le-ar putea oferi? 

Ce informaţii ar putea oferi observaţiile obiective ale 
cercetării clinice practicanţilor budiști? 

La încheierea conferinţei, participanţi din ambele consilii 
ştiinţifice au admis nu numai că toată lumea avea enorm de 
câştigat din găsirea unor mijloace de a lucra împreună, ci şi 
că însăşi colaborarea reprezenta o ocazie majoră de a îmbu- 
nătăți calitatea vieţii umane. În concluziile sale, dr. Eric S. 
Lander, profesor de biologie moleculară la MIT și director al 
Institutului Whitehead din cadrul Centrului MIT pentru Stu- 
diul Genomului, a subliniat că, în timp ce practicile budiste 
accentuează obținerea unor niveluri superioare de conştiență 
mentală, atenţia ştiinţei moderne s-a îndreptat asupra perfec- 
ționării modalităţilor de a reda o stare de normalitate pacien- 
tilor suferind de boli mintale. 

— De ce să ne oprim aici? a întrebat el asistenţa. De ce ne 
mulțumim să spunem că nu suntem bolnavi mintal? De ce să 
nu ne concentrăm asupra obţinerii unei stări tot mai bune de 
sănătate? 

Întrebarea profesorului Lander m-a făcut să mă gândesc la 
crearea unei modalităţi de a oferi oamenilor o şansă de a aplica 
lecţiile budismului şi ale ştiinţei moderne problemelor cu care 
se confruntă în viaţa de zi cu zi. După cum am învăţat pe pro- 
pria mea piele în timpul primului an de izolare, doar simpla 
înțelegere teoretică e pur și simplu insuficientă pentru a depăşi 
obiceiurile psihologice și biologice care tind să dea naştere la 
atât de multă supărare și suferință în fiecare zi. Ca să aibă loc 
transformări autentice, teoria trebuie pusă în practică. 

„Sunt extrem de recunoscător profesorilor budiști care 
mi-au oferit în timpul primilor ani de pregătire o atât de 
profundă viziune filozofică, dar și metodele practice de apli- 
care a acesteia. Dar sunt tot atât de îndatorat oamenilor de 
știință care, cu atâta generozitate, mi-au oferit din timpul şi 
efortul lor nu numai pentru a reevalua și a reformula tot ceea 
ce am învăţat în termeni ce sunt poate mai ușor accesibili 
occidentalilor, ci şi pentru a confirma rezultatele practicii 
budiste prin vaste cercetări de laborator. 

Cât de norocoși suntem să trăim în acest moment unic din 
istoria omenirii, în care colaborarea dintre oamenii de știință 
occidentali și cei budiști oferă întregii umanităţi posibilitatea 
dobândirii unul nivel al stării de bine care sfidează orice ima- 
ginaţie! Speranţa mea, în timp ce scriu această carte, este ca 
toţi cei care o vor citi să recunoască beneficiile practice ale 
aplicării lecţiilor acestei extraordinare colaborări și să împli- 
nească pentru ei înșiși speranța întregului lor potenţial uman. 


CAPITOLUL "2 


Simfonia interioară 


O grămadă de piese produce conceptul 
de vehicul. 

Samyuttanikaya, 

traducere de Maria Montenegro 


Una dintre primele lecţii pe care le-am învăţat ca budist a 
fost aceea că orice ființă conștientă — adică fiecare creatură 
înzestrată chiar şi cu un elementar simţ al conştienţei — poate 
fi definită prin trei aspecte de bază sau caracteristici: corp, 
limbaj şi minte. Corpul se referă, bineînţeles, la aspectul fizic 
al fiinţei noastre, care se schimbă în mod constant. Se naște, 
creşte, se îmbolnăvește, îmbătrâneşte şi, în cele din urmă, 
moare. Limbajul se referă nu numai la capacitatea noastră de 
a vorbi, ci şi la toate semnalele pe care le schimbăm prin 
intermediul sunstelor, cuvintelor, gesturilor şi expresiilor 
faciale, și chiar prin producerea de feromoni, nişte compuși 
chimici secretaţi de mamifere, care influenţează în mod sub- 
til comportamentul şi dezvoltarea altor mamifere. La fel ca şi 
corpul, limbajul este un aspect trecător al existenţei. Toate 
mesajele pe care le schimbăm prin cuvinte sau alte semnale 
vin şi pleacă la timpul lor. Iar atunci când corpul moare, 
capacitatea lingvistică moare şi ea odată cu el. 

Mintea e mai greu de descris. Nu este un „lucru“ pe care 
putem să-l indicăm la fel de uşor ca limbajul sau corpul. 
Oricât de profund am cerceta acest aspect al fiinţei, nu putem 
localiza efectiv un obiect clar definit pe care să-l putem numi 
minte. Sute, dacă nu mii de cărţi și articole au fost scrise în 
încercarea de a descrie acest aspect ambiguu al ființei. 
Totuşi, în ciuda timpului și a efortului depus în încercarea de 

a identifica ce este și unde se află mintea, niciun budist — ŞI 
niciun om de ştiinţă occidental, de fapt — nu a fost capabil 
să afirme o dată pentru totdeauna: „Aha, am găsit mintea! E 
localizată în această parte a corpului, arată așa ȘI funcțio- 
nează astfel.“ 

În cel mai bun caz, secolele de investigații au putut să 
constate că mintea nu are o locaţie specifică, o formă, culoare 
sau orice altă calitate evidentă pe care le putem atribui altor 
elemente, precum localizarea inimii sau a plămânilor, prin- 
cipiile de bază ale circulației sangvine și zonele care con- 
trolează funcţiile esenţiale, de pildă reglarea metabolismului. 
Ce uşor ar fi să spunem că un lucru atât de frustrant şi de 
indescriptibil nici nu există! Cât de uşor ar fi să cxpediem 
mintea pe tărâmul lucrurilor imaginare, cum ar fi fantomele, 
spiridușii sau zânele! 

Dar cum ar putea cineva nega în mod realist existenţa 
minţii? Gândim, Simţim. Ne dăm seama atunci când ne doare 
spatele sau când ni se înmoaie picioarele. Știm când suntem 
obosiţi sau atenţi, fericiți sau trişti. Incapacitatea de a localiza 
cu precizie sau de a defini un fenomen nu înseamnă că acesta 
nu există. Asta înseamnă, de fapt, că încă nu am acumulat 
suficientă informaţie pentru a propune un model care să 
funcţioneze. Să folosim o analogie simplă: aţi putea compara 
înțelegerea ştiinţifică a minţii cu propria accepțiune legată de 
un lucru simplu, de exemplu energia electrică. Apăsarea unui 
întrerupător sau deschiderea unui televizor nu necesită o 
înţelegere detaliată a schemei electrice sau a energiei electro- 
magnetice. Dacă lumina nu se aprinde, înlocuieşti becul. 
Dacă televizorul nu merge, verifici legătura la cablu sau la 
satelit. S-ar putea să fie nevoie să schimbi un bec ars, să refaci 
legătura dintre aparatul TV şi cablurile care-l conectează la 
cutia de distribuţie sau la antena de satelit, ori să înlocuiești 
o siguranţă arsă. În cel mai rău caz, s-a putea să fie nevoie să 
chemi un specialist. Însă în spatele tuturor acestor acțiuni stă 

înțelegerea fundamentală sau încrederea că electricitatea 
funcționează. 

O situaţie asemănătoare stă la baza funcţionării minţii. 
Ştiinţa modernă este în măsură să identifice structurile celu- 
lare şi procesele care contribuie la evenimentele intelectuale, 
emoţionale și senzoriale pe care le asociem cu funcționarea 
minţii. Dar e încă departe de a descoperi ceea ce constituie 
„mintea“ în sine. De fapt, cu cât oamenii de știință inspec- 
tează mai amănunțit activitatea mentală, cu atât se apropie 
mai mult de înţelegerea budistă a minţii ca fiind un eveni- 
ment în continuă evoluţie şi nu o entitate distinctă. 

Primele traduceri ale textelor budiste încercau să con- 
sidere mintea un fel de „lucru“ sau „materie“ distinctă care 
există dincolo de limitele înţelegerii ştiinţifice actuale. Însă 
acele traduceri incorecte erau bazate pe ipotezele occidentale 
timpurii, potrivit cărora orice experienţă ar putea fi, în final, 
asociată cu un anumit aspect al funcţiei fizice. Interpretări 
mai recente ale textelor clasice dezvăluie o înţelegere mult 
mai apropiată de concepţia ştiinţifică modernă, considerând 
„mintea“ un fenomen sau întâmplare în continuă evoluţie, 
care ia naștere prin interacțiunea deprinderilor neurale „i a 
elementelor imprevizibile ale experienţei directe. 

Budiştii şi oamenii de ştiinţă moderni sunt de acord că 
mintea le diferenţiază pe toate făpturile însuflețite, sau con- 
ştiente, de alte organisme precum iarba sau copacii — şi, în 
mod sigur, le diferenţiază de lucruri pe care nu le considerăm 
neapărat însufleţite, precum pietrele, ambalajele de bom- 
boane sau blocurile de ciment. Mintea, în esenţă, este cel mai 
important aspect al tuturor creaturilor care împărtășesc însu- 
şirea de a fi conștiente. Chiar și o râmă are o minte. Indiscu- 
tabil, nu e atât de sofisticată ca mintea umană; dar s-ar putea 
să existe o anumită virtute a simplităţii, până la urmă. Încă 
n-am auzit de vreo râmă care să stea trează toată noaptea 
făcându-şi griji pentru bursa de valori. 

Un alt aspect asupra căruia budiştii și savanții moderni au 
căzut de acord este acela că mintea reprezintă cel mai impor- 
tant aspect al naturii unei ființe conștiente. Într-un fel, mintea 
este păpuşarul, în timp ce corpul şi diferitele forme de comu- 
nicare ce constituie „limbajul“ sunt păpuşile acestuia. 

Puteţi testa singuri această idee legată de rolul minţii. 
Dacă vă scărpinaţi nasul, cine este cel care recunoaște mâncă- 
rimea? Este corpul capabil să recunoască mâncărimea de unul 
singur? Poate corpul să-și comande să ridice braţul și să 
scarpine nasul? Este corpul capabil să facă diferenţa dintre 
mâncărime, braţ şi nas? Sau să luăm exemplul setei. Dacă ţi-e 
sete, mintea e cea care recunoaşte prima setea, te îndeamnă să 
ceri un pahar cu apă, îţi dirijează mâna să iei paharul şi să-l 
duci la gură, iar apoi îţi spune să înghiţi. Mintea e aceea care 
înregistrează apoi satisfacerea unei nevoi fizice. 

Chiar dacă n-o putem vedea, mintea este întotdeauna pre- 
zentă şi activă. Ea este sursa capacităţii noastre de a face deo- 
sebirea dintre o clădire și un copac, dintre ploaie și zăpadă, 
dintre un cer senin și unul înnorat. Dar pentru că a avea o 
minte este o condiţie fundamentală pentru experienţa noas- 
tră, cei mai mulţi dintre noi o considerăm ceva sigur. Nu ne 
obosim să ne întrebăm ce este acel ceva care gândeşte: Vreau 
să mănânc, Vreau să plec, Vreau să stau. Nu ne întrebăm: 
„Este mintea în corp sau dincolo de el? Începe de undeva, 
există undeva şi se termină undeva? Are o formă sau o 
culoare? Există ea până la urmă sau e doar activitatea întâm- 
plătoare a celulelor creierului, care au dobândit, de-a lungul 
timpului, forța obișnuinței?* 

Dar, dacă vrem să răzbim prin toate tipurile şi nivelurile 
durerii, suferinţei ṣi disconfortului pe care le trăim în viața de 
zi cu zi și să înţelegem întreaga semnificaţie a faptului de a 
avea o minte, trebuie să facem încercarea de a privi mintea și 
de a-i observa principalele caracteristici, 

Procesul este de fapt foarte simplu. Pare dificil la început, 
pentru că suntem obișnuiți să privim la lumea „de afară“, o 


Simfonia interioară 45 


lume ce pare a fi atât de plină de lucruri și experienţe intere- 
sante. Când ne uităm la mintea noastră, e ca şi cum am 
încerca să ne vedea ceafa fără ajutorul unei oglinzi. 

Aşadar, acum aş vrea să propun un test simplu pentru a 
explica problema încercării de a privi mintea după felul nos- 
tru obișnuit de a înţelege lucrurile. Nu vă faceţi griji. Nu 
puteţi pica acest test şi nu aveţi nevoie de creion pentru a 
completa vreun formular. 

lată testul: data viitoare când luaţi prânzul sau cina, între- 
baţi-vă: „Ce este acest lucru care se gândeşte că mâncarea are 
un gust bun — sau nu prea bun? Ce este acest lucru care 
recunoaște acțiunea de a mânca?“ Răspunsul imediat pare 
evident: „Creierul meu“. Dar când privim într-adevăr creie- 
rul din perspectiva ştiinţei moderne, aflăm că răspunsul nu e 
chiar atât de simplu. 


Ce se întâmplă acolo? 


Toate fenomenele sunt proiecții ale minţii. 


CEL DE-AL TREILEA GYALWANG KARMAPA, 
Wishes of Măhamudră (Urări din Măhamudră), 
traducere de Maria Montenegro 


. Dácă ceea ce ne dorim e să fim fericiți, de ce trebuie să 
înțelegem funcţionarea creierului? N-am putea pur și simplu 
să ne gândim la lucruri frumoase, să ne imaginăm corpurile 
pline de o lumină albă sau să ne umplem pereții cu iepurași 
și curcubee şi să ne mulțumim cu atât? Ei bine... am putea. 

Din nefericire, unul dintre principalele obstacole pe care 
le înfruntăm atunci când încercăm să analizăm mintea este 
convingerea adânc înrădăcinată, și adesea inconștientă, că 
„Ne-am născut aşa cum suntem și nu putem face nimic pen- 
tru a schimba lucrurile“. Am trăit același sentiment de zădăr- 
nicie pesimistă în timpul propriei mele copilării şi am văzut-o 

oglindită mereu în timpul muncii mele cu oameni din 
întreaga lume. Fără ca măcar să ne gândim conştient la ea, 
ideea că nu putem schimba mintea ne blochează fiecare 
încercare de a face acest lucru. 

Oamenii cu care am vorbit, şi care încearcă să schimbe 
ceva folosind propoziţii afirmative, rugăciuni sau vizualizări, 
recunosc că renunță adesea după câteva zile sau săptămâni, 
pentru că nu obţin niciun rezultat imediat, Atunci când pro- 
poziţiile afirmative și rugăciunile nu funcţionează, ideea de a 
lucra cu mintea pare o şmecherie de marketing destinată să 
vândă cărţi. 

Unul dintre lucrurile plăcute pe care le presupune faptul 
de a fi un profesor care colindă lumea îmbrăcat într-o rasă de 
călugăr budist și de a avea un titlu impresionant este acela că 
niște oameni care de obicei nu ar da bineţe unei persoane 
obişnuite sunt încântați să vorbească cu mine, ca şi când aș fi 
o persoană importantă, cu care merită să vorbești serios. lar 
în timpul conversaţiilor mele cu oameni de ştiinţă din 
întreaga lume, am fost uimit să constat că există un consens 
aproape universal în interiorul comunităţii ştiinţifice asupra 
ideii potrivit căreia creierul este structurat într-un mod care 
face posibilă efectuarea de schimbări reale în experienţele de 
fiecare zi. 

În ultimii aproximativ zece ani, am auzit o mulțime de 
idei foarte interesante de la neurologii, biologii şi psihologii 
cu care am vorbit. Unele dintre lucrurile pe care mi le-au 
spus au pus sub semnul întrebării concepţii cu care am cres- 
cut; altele au confirmat ceea ce am fost învăţat, deși dintr-o 
altă perspectivă. Indiferent dacă am fost de acord sau nu, cel 
mai valoros lucru pe care l-am învăţat din aceste discuţii este 
acela că a-mi face timp pentru a dobândi chiar şi o înţelegere 
parţială a structurii şi funcţionării creierului îmi oferă o bază 
mai solidă pentru a pricepe, din punct de vedere ştiinţific, 
cum și de ce funcţionează tehnicile pe care mi le-am însușit 
ca budist. 

Una dintre cele mai interesante metafore despre creier pe 
care le-am auzit era o afirmaţie făcută de dr. Robert B. 
Livingston, preşedinte fondator al Departamentului de Neu- 
rologie al Universităţii California din San Diego. În timpul 
primei conferinţe a Institutului Mind and Life, în 1987, 
dr. Livingston compara creierul cu „o simfonie bine acordată 
şi disciplinată“! Asemenea unei orchestre simfonice, explica 
el, creierul este alcătuit din grupuri de interpreţi care lucrează 
împreună pentru a produce anumite rezultate, cum ar fi miş- 
cări, gânduri, sentimente, amintiri sau senzaţii fizice. Cu 
toate că aceste rezultate ar putea părea cât se poate de simple 
atunci când priveşti pe cineva căscând, elipind, strănutând 
sau ridicând braţul, numărul total al interpreţilor implicaţi în 
asemenea acțiuni simple și sfera interacțiunilor dintre ei for- 
mează un tablou uimitor de complex. 

Pentru a înţelege mai bine afirmaţia dr. Livingston, a tre- 
buit să rog oamenii din jurul meu să mă ajute să înţeleg infor- 
maţia conținută în mulţimea de cărți, reviste și alte materiale 
pe care le-am primit în timpul primelor câteva vizite în Occi- 
dent. O mare parte a materialului era extrem de tehnic şi, pe 
măsură ce încercam să-l înțeleg, am început să simt o mare 
compasiune pentru oamenii de ştiinţă în devenire şi pentru 
studenţii la medicină. 

Din fericire, am putut discuta detaliat cu cei mai bine 
informaţi decât mine în asemenea domenii, care mi-au tradus 
jargonul ştiinţific în termeni simpli, pe care îi puteam înţe- 
lege. Sper că timpul şi efortul pe care le-au depus le-au fost 
tot atât de folositoare pe cât mi-au fost mie. Nu numai că 
vocabularul meu în engleză s-a îmbunătăţit foarte mult, dar 
am câștigat și o înţelegere a modului în care funcţionează 
creierul. lar pe măsură ce înţelegeam detaliile esenţiale, îmi 

"Jeremy W. Hayward şi Francisco J. Varela, Gentle Bridges: 
Conversations with the Dalai Lama on the Science of Mind, Shambhala, 
Boston, 1992, p. 188. 

devenea tot mai clar că, pentru cineva care nu a fost crescut 
în tradiția budistă, o minimă recunoștință față de natura şi 
rolul „interpreţilor“* despre care vorbea dr. Livingston este 
esenţială dacă vrei să pricepi cum și de ce tehnicile budiste 
de meditaţie funcționează la nivel strict fiziologic. 

Am fost de asemenea fascinat să aflu ce s-a întâmplat în 
creierul meu din punct de vedere ştiinţific atunci când am 
reușit să trec de la stadiul unui copil cuprins de panică la 
acela al unei persoane capabile să călătorească în jurul lumii 
şi să stea, fără nicio urmă de frică, în faţa a sute de oameni 
care au venit să mă asculte. Nu prea pot să explic de ce sunt 
atât de curios să înţeleg motivele fizice din spatele schim- 
bărilor care au loc după ani de practică, în timp ce atât de 
mulţi dintre profesorii şi contemporanii mei sunt mulţumiţi 
doar de schimbarea stării de conştienţă în sine. 

Dar să ne întoarcem la creier: în „termeni populari“, cea 
mai mare parte a activităţii creierului pare a se datora unei 
clase foarte speciale de celule numite neuroni. Aceștia sunt 
nişte celule foarte comunicative: le place să bârfească. 
Într-un fel, seamănă cu elevii neastâmpăraţi care şușotesc 
întruna și își trimit bilețele — cu diferenţa că discuţiile secrete 
dintre neuroni sunt legate în principal de senzații, mişcări, 
rezolvări de probleme, crearea de amintiri și producerea de 
gânduri şi emoții. 

Aceste celule bârfitoare seamănă mult cu arborii, fiind 
alcătuite dintr-un trunchi, cunoscut sub numele axon, şi 
crengi care se întind pentru a trimite și primi mesaje de la alte 
crengi şi de la alte celule nervoase ale ţesuturilor musculare 
și epiteliale, ale organelor vitale sau de simţ. Îşi transmit 
mesajele peste nişte mici trecători care se numesc sinapse. 
Mesajele concrete care străbat aceste trecători sunt transmise 
sub formă de molecule chimice numite neurotransmițători, 
care produc semnale electrice ce pot fi măsurate printr-o 
electroencefalogramă. Anumiți neurotransmiţători sunt destul 
de familiari oamenilor de azi: de exemplu, serotonina, care 

este importantă în depresie; dopamina, o substanță chimică 
asociată cu senzațiile de plăcere, și epinefrina, mai cunoscută 
în mod obişnuit ca adrenalină, o substanţă chimică produsă 
adesea ca răspuns la stres, anxietate şi teamă, dar hotărâtoare 
pentru atenţie și starea de veghe. Termenul științific pentru 
transmiterea unui semnal electrochimic de la un neuron la 
altul este potențial de acțiune — un termen care mie mi s-a 
părut la fel de ciudat cum poate li s-a părut cuvântul vid 
oamenilor care n-au fost niciodată pregătiți ca budiști. 

A recunoaște activitatea neuronilor nu e foarte important 
din perspectiva suferinței sau a fericirii, cu excepţia câtorva 
detalii importante. Atunci când neuronii se conectează, ei for- 
mează o legătură care seamănă foarte mult cu prieteniile vechi. 
Capătă obişnuinţa de a transmite alternativ aceleași tipuri de 
mesaje, aşa cum prietenii vechi tind să-şi întărească unii altora 
concepțiile despre oameni, întâmplări şi experienţe. Această 
legătură reprezintă baza biologică pentru multe dintre deprin-" 
derile mentale, adică reacțiile „reflexe“ pe care le avem faţă de 
anumiți oameni, locuri sau lucruri. 

Să folosim un exemplu foarte simplu: dacă am fost spe- 
riat de un câine la o vârstă foarte mică, s-au format în creierul 
meu o serie de legături neurale corespunzătoare senzaţiilor 
fizice de teamă, pe de-o parte, și ideii potrivit căreia câinii 
sunt inspăimântători, pe de altă parte. Data viitoare când văd 
un câine, aceiaşi neuroni încep să-și vorbească din nou unii 
altora ca să-mi amintească de ideea potrivit căreia câinii sunt 
inspăimântători. Iar de fiecare dată când are loc această con- 
versaţie, ea devine tot mai convingătoare, până când ajunge 
o rutină: dacă mă gândesc la câini, încep să transpir și inima 
îmi bate cu putere. 

Dar să zicem că într-o zi vizitez un prieten care are un 
câine. La început, s-ar putea să-mi fie frică auzind câinele 
lătrând după ce am bătut la ușă sau când animalul vine să mă 
miroasă. Însă după un timp, câinele se obișnuiește cu mine şi 
mi se așază la picioare sau în poală, ori poate chiar începe să 

mă lingă — atât de bucuros şi de prietenos, încât trebuie să-l 
împing puțin. 

În creierul câinelui, o serie de conexiuni neurale asociate 
mirosului meu și tuturor senzaţiilor care-i spun că stăpânul 
său mă place creează un tipar echivalent cu: „Hei, tipul ăsta 
e de treabă!“ Între timp, în creierul meu, o nouă serie de 
conexiuni neurale asociate cu senzaţii fizice plăcute încep să 
povestească între ele, iar eu mă gândesc: „Știi ceva, poate că 
într-adevăr câinii sunt drăguţi!“ De fiecare dată când îmi 
vizitez prietenul, acest nou model este întărit, iar cel vechi 
păleşte — până când, în final, nu îmi va mai fi atât de frică 
de câini. 

În termeni neurologici, această însușire de a înlocui 
conexiuni neurale vechi cu unele noi este numită „elasticitate 
neuronală“. Termenul tibetan pentru această abilitate este 
le-su-rung-wa, care ar însemna „flexibilitate“. Puteţi folosi 
ambii termeni şi veţi părea foarte deştepţi la o petrecere. În 
ultimă instanță, totul se reduce la faptul că, la nivel strict 
celular, experiența repetată poate schimba modul în care 
lucrează creierul. Aceste este de ce-ul din spatele lui cum din 
învățăturile budiste care tratează eliminarea obiceiurilor 
mentale ce conduc la nefericire. 


Trei creiere într-unul singur 


Formele lui Buddha sunt considerate a fi trei... 


GAMPOPA, 
The Jewel Ornament of Liberation (Podoaba eliberării), 
traducere de Khenpo Konchog Gyaltsen Rinpoche 


Deja ar trebui să fie limpede faptul potrivit căruia creierul 
nu este un singur obiect și că răspunsul la o întrebare de 
genul: „Ce este acest lucru care gândeşte că mâncarea are gust 


bun — sau nu prea bun?“ nu este atât de simplu pe cât pare. 

Până și activități relativ elementare, cum sunt a mânca sau a 
bea, implică schimbul a mii de semnale electrochimice 
rapide, atent coordonate, între milioane de celule din creier și 
din întregul corp. Există, totuși, un nivel suplimentar de com- 
plexitate care trebuie luat în considerare înainte de a ne 
încheia vizitarea creierului. 

Miliardele de neuroni din creierul uman sunt grupaţi, 
după funcţie, în trei straturi diferite, fiecare dezvoltat de-a 
lungul a sute de mii de ani, pe măsură ce speciile au evoluat 
și şi-au format mecanisme din ce în ce mai complexe de 
supravieţuire. Primul şi cel mai vechi dintre aceste straturi, 
cunoscut sub denumirea de trunchi cerebral, este un grup de 
celule de forma unui bulb, care se dezvoltă chiar din măduva 
spinării. Acest strat mai este numit și creier reptilian, datorită 
asemănării sale cu creierul multor specii de reptile. Scopul 
principal al creierului reptilian este de a regla funcţiile de 
bază, involuntare, precum respiraţia, metabolismul, bătăile 
inimii și circulația sangvină. Controlează, de asemenea, reac- 
tia de tipul „luptă sau fugi“ ori „tresărire“: o reacție automată 
care te constrânge să interpretezi orice întâlnire sau întâm- 
plare neașteptată drept un potenţial pericol — de exemplu, 
un sunet puternic, un miros necunoscut, ceva care ţi se târăşte 
pe braț sau e ghemuit într-un colț întunecat. Fără să fie con- 
trolată conștient, adrenalina începe să alerge prin corp, 
bătăile inimii se accelerează, mușchii se încordează. Dacă 
“pericolul este perceput a fi mai mare decât capacitatea noas- 
tră de a-l învinge, fugim. Dacă ne gândim că putem învinge 
primejdia, luptăm. E uşor de văzut cum un răspuns automat 
de acest gen ar afecta în mare măsură supraviețuirea. 

Majoritatea reptilelor tind să fie mai mult agresive decât 
cooperante și nu posedă capacitatea înnăscută de a-și crește 
puii. După ce își depune ouăle, reptila femelă își abando- 
nează de obicei cuibul. Când puii ies din ouă, deși posedă 
instinctele și abilităţile adulţilor, corpurile lor sunt încă vul- 
nerabile și stângace şi trebuie să-și poarte singuri de grijă. 

Mulţi nu supraviețuiesc primelor câteva ore de viaţă. În timp 
ce se târăsc spre habitatul cel mai natural pentru ei — cum e 
marea în cazul broaştelor țestoaselor marine —, sunt ucişi și 
mâncaţi de alte animale și, destul de des, de semenii lor. De 
fapt, nu este neobișnuit pentru reptilele proaspăt ieșite din 
ouă să fie ucise de propriii lor părinţi, care nu-și recunosc 
progeniturile și le consideră o pradă. 

Odată cu evoluţia noilor clase de vertebrate, cum ar fi 
păsările și mamiferele, a avut loc un progres surprinzător în 
structura creierului. Spre deosebire de reptile, membrii 
nou-născuţi ai acestor clase nu sunt suficient de dezvoltați 
pentru a-și purta singuri de grijă; au nevoie de o anumită aten- 
ție părintească. Pentru satisfacerea acestei nevoi — şi pentru 
a asigura supraviețuirea speciilor —, s-a dezvoltat treptat un 
al doilea strat al creierului. Acest strat, numit zonă limbică, 
înconjoară trunchiul cerebral ca o cască și include o serie de 
conexiuni neurale programate care stimulează impulsul legat 
de îngrijire — adică, de a hrăni, de a proteja și de a învăța 
principalele tehnici de supravieţuire prin joacă şi alte exerciţii. 

Aceste căi neurale mai sofisticate au oferit unor noi clase 
de animale şi însușirea de a deosebi un spectru mai larg de 
emoţii decât modesta reacție de tipul „luptă-sau-fugi“. De 
exemplu, mamiferele pot deosebi nu numai sunetele speci- 
fice scoase de puii lor, ci pot face deosebirea între diferitele 
tipuri de sunete — suferinţă, plăcere, foame etc. În plus, zona 
limbică oferă o capacitate mai largă și mai subtilă de a „citi“ 
intenţiile altor animale prin poziţia corpului, mişcare, expresii 
faciale, poziţia ochilor şi chiar mirosuri subtile sau feromoni. 
Și, fiind capabile să proceseze aceste tipuri diferite de sem- 
nale, mamiferele şi păsările pot să se adapteze mai bine la 
circumstanţele schimbătoare, punând astfel bazele învăţării 
şi memoriei. 

Sistemul limbic are niște structuri și însușiri remarcabile 
pe care le vom analiza mai atent ceva mai târziu, atunci când 
vom studia rolul emoţiilor. Două dintre aceste structuri merită, 

totuşi, o atenție specială. Prima este hipocampusul, localizat 
în lobul temporal — adică sub tâmplă. (De fapt, oamenii au 
două hipocampusuri, câte unul de fiecare parte a creierului.) 
Hipocampusul este esențial pentru crearea de noi amintiri ale 
întâmplărilor trăite în mod direct, pentru oferirea unor con- 
texte spaţiale, intelectuale şi — cel puţin în cazul oamenilor 
— verbale, care dau un înţeles reacţiilor noastre emoţionale. 
Oamenii care au suferit lovituri în această regiune a creieru- 
lui întâmpină dificultăţi în crearea de noi amintiri; sunt capa- 
bili să-şi amintească totul până la momentul în care hipocam- 
pusul a fost rănit, însă după lovire uită în câteva clipe 
oamenii pe care-i întâlnesc şi ceea ce s-a întâmplat. Hipo- 
campusul este şi una dintre primele zone ale creierului afec- 
tate de Alzheimer, precum şi de boli mintale ca schizofrenia, 
depresia acută şi tulburarea bipolară. 

Cea de-a doua structură semnificativă a sistemului limbic 
este amigdala, o formaţiune neuronală mică, de forma unei 
migdale, situată la baza regiunii limbice, chiar deasupra trun- 
chiului cerebral. Ca și în cazul hipocampusului, în creierul 
uman există două astfel de organe: una în emisfera dreaptă, 
cealaltă în emisfera stângă. Amigdala joacă un rol esenţial în 
însușirea de a simţi emoţii și în aceea de a crea amintiri emo- 
tionale. Cercetările au demonstrat că lezarea sau îndepărtarea 
amigdalei duce la pierderea capacităţii de a reacţiona emoţio- 

nal, inclusiv cele mai elementare impulsuri de frică şi empa- 
tie, precum și la o incapacitate de a forma sau de a recunoaşte 
relaţii sociale.! 

Activitatea amigdalei și a hipocampusului necesită o aten- 
tie mărită pe măsură ce încercăm să definim o ştiinţă practică 
a fericirii. Deoarece amigdala e conectată la sistemul nervos 
autonom — o zonă a trunchiului cerebral care reglează automat 


! Daniel Goleman, Emotional Intelligence, Bantam Books, New York, 
1995, p. 15 (Inteligența emoțională, trad. în limba română de Irina-Marga- 
reta Nistor, Curtea Veche Publishing, 2007). (N. red.) 

reacţiile musculare, cardiace și glandulare — și la hipotala- 
mus — o structură neuronală de la baza regiunii limbice, care 
eliberează adrenalină și alţi hormoni în sânge —, amintirile 
emoţionale pe care le creează sunt foarte puternice, produ- 
când reacţii biologice și biochimice semnificative. 

Atunci când are loc o întâmplare care determină un răs- 
puns biologic puternic — cum ar fi eliberarea unei cantităţi 
mari de adrenalină sau de alţi hormoni —, hipocampusul 
trimite un mesaj înapoi la trunchiul cerebral, unde este stocat 
ca model. Prin urmare, mulţi oameni sunt capabili să-şi 
amintească exact unde erau și ce se întâmpla în jurul lor 
atunci când, de exemplu, au auzit despre sau au văzut cata- 
strofele navetelor spaţiale sau asasinarea președintelui 
Kennedy. Aceleași tipare pot fi stocate pentru experienţe mai 
personale, cu o înaltă încărcătură pozitivă sau negativă. 

Pentru că asemenea amintiri și tiparele asociate lor sunt 
atât de puternice, ele pot fi declanşate destul de uşor de eveni- 
mente ulterioare care semănă oarecum — uneori foarte puţin — 
cu amintirea originală. Acest gen de reacţie puternică bazată 
pe amintire oferă în mod evident importante avantaje legate 
de supravieţuire în fața circumstanțelor amenințătoare. Ne 
permite să recunoaştem şi să refuzăm alimente care ne-au 
îmbolnăvit cândva sau să evităm confruntarea cu animale 
deosebit de agresive ori cu alţi membri ai propriei specii. Dar 
poate și să întunece sau să distorsioneze percepțiile asupra 
experiențelor mai obișnuite. De exemplu, copiii care au fost 
umiliţi şi criticaţi în mod constant de către părinţi sau alți 
adulţi pot manifesta sentimente neadecvate de teamă, ran- 
chiună sau alte emoţii neplăcute atunci când au de-a face cu 
reprezentanţi ai autorităţii în viaţa de adult. Aceste tipuri de 
reacții distorsionate rezultă deseori din metoda liberă de aso- 
ciere pe care se bazează amigdala pentru a declanșa un răs- 
puns bazat pe amintire. Un element important dintr-o situaţie 
prezentă, similar cu un element dintr-o experienţă trecută, 

poate stimula întregul lanţ de gânduri, emoţii şi răspunsuri 
hormonale şi musculare stocate odată cu experienţa originală. 

Activităţile sistemului limbic — sau „creierul emoţional“, 
cum mai este numit uneori — sunt într-o mare măsură echili- 
brate de cel de-al treilea şi cel mai recent dezvoltat strat al 
creierului: neocortexul. Acest strat, specific mamiferelor, 
oferă capacitatea de a raţiona, de a forma concepte, de a pla- 
nifica și de adapta cu fineţe răspunsurile emoţionale. Deşi 
este destul de mic la majoritatea mamiferelor, cel care a 
observat de exemplu o pisică descoperind cum se deschide 
ușa unui dulap sau un câine învățând să apese clanţa ușii a 
văzut cum funcţionează neocortexul unui animal. 

La oameni şi alte mamifere foarte evoluate, neocortexul 
s-a dezvoltat într-o structură mult mai mare și mai compli- 
cată. Când cei mai mulţi dintre noi ne gândim la creier, de 
obicei această structură — cu multele sale protuberanţe şi 
șanțuri — este aceea care ne vine în minte. De fapt, dacă n-ar 
fi fost aceste umflături şi șanțuri, n-am fi capabili să ne ima- 
ginăm deloc creierul, deoarece neocortexul nostru vast ne 
oferă capacitatea de a ne închipui, precum și abilitatea de a 
crea, înţelege şi folosi simboluri. Neocortexul este cel care ne 
dă posibilitatea de a folosi limbajul, de a ne ocupa de scriere, 
de matematică, de muzică şi de artă. Neocortexul e lăcașul 
activităților raționale, inclusiv rezolvarea de probleme, ana- 

-“liza, gândirea, controlul impulsurilor şi abilităţile de organi- 
zare a informaţiei, de învăţare din experienţe şi greşeli tre- 
cute și de a simţi empatie faţă de alţii. 

Simpla idee potrivit căreia creierul uman e alcătuit din 
aceste trei straturi diferite e uimitoare în sine. Totuși, și mai 
fascinant este faptul că, indiferent cât de moderni sau de com- 
plecşi credem că suntem, producerea unui singur gând necesită 
o serie de interacțiuni complicate între toate cele trei straturi 
ale creierului — trunchiul cerebral, regiunea limbică și neo- 
cortexul. În plus, se pare că fiecare gând, senzaţie sau expe- 

rienţă se referă la un set diferit de interacțiuni, implicând deseori 
zone ale creierului care nu sunt activate de alte tipuri de gânduri. 


Dirijorul lipsă 
Mintea nu se află în cap. 


FRANCISCO J. VARELA, 

“Steps to a Science of Inter-Being” 

(„Paşi spre o știință a inter-existenței“), din volumul 
Psychology of Awakening (Psihologia trezirii), 

lucrare editată de S. Bachelor, G. Claxton și G. Watson 


Totuşi, o întrebare nu-mi dădea pace. Dacă creierul e o 
simfonie, cum a sugerat dr. Livingston, nu ar trebui să existe 
un dirijor? N-ar trebui să existe o celulă sau un organ identi- 
ficabil care conduce totul? Noi chiar simţim că există un 
asemenea lucru — sau cel puţin ne referim la el atunci când 
spunem aşa: „Nu mi-am folosit mintea“ sau „În mintea mea 
e beznă totală“ sau „Probabil că nu eram în toate minţile“. 

Din câte am aflat de la neurologi, biologi și psihologi, 
ştiinţa modernă caută un astfel de „dirijor“ de multă vreme, 
făcând mari eforturi în speranţa descoperirii vreunei celule 
sau a unui grup de celule care comandă senzaţia, percepţia și 
alte tipuri de activități mentale. Cu toate acestea, chiar folo- 
sind cele mai sofisticate tehnologii disponibile, până acum 
nu a fost găsită nicio dovadă a existenţei vreunui dirijor. Nu 
există în creier nicio zonă individuală — niciun „sine“ miti- 
tel — despre care să se poată spune că e responsabilă de coor- 
donarea comunicării dintre diferiţi interpreți. 

Neurologii contemporani au abandonat căutarea unui 
„dirijor“ în favoarea explorării principiilor şi a mecanismelor 
prin care miliardele de neuroni răspândite în creier sunt capa- 
bile să-și coordoneze activitatea în mod armonios, fără a 
avea nevoie de un administrator central. Acest comportament 

„global“ sau „repartizat“ poate fi comparat cu coordonarea 
spontană a unui grup de muzicieni de jazz. Atunci când ei 
improvizează, s-ar putea ca fiecare să cânte o frază muzicală 
ușor diferită, însă până la urmă reușesc să cânte împreună în 
mod armonios. 

Ideea localizării în creier a unei „individualităţi“ a fost 
bazată, în multe moduri, pe influența fizicii clasice, care s-a 
axat în mod tradiţional pe studierea legilor care guvernează 
obiectele localizate. Pe baza acestui punct de vedere tradi- 
tional, dacă mintea are un efect — de exemplu, asupra emoţi- 
ilor —, atunci ar trebui să se găsească undeva. Însă, dacă toc- 
mai presupunerea că obiectele Științei sunt „reale“ este 
nesigură, ideea existenţei unor entităţi concrete începe să fie 
pusă la îndoială din însuși interiorul fizicii contemporane. De 
fiecare dată când cineva identifică cea mai mică particulă de 
materie imaginabilă, altcineva descoperă că, de fapt, aceasta 
e compusă din particule şi mai mici. Cu fiecare nou progres, 
devine tot mai greu să identificăm în mod definitiv orice ele- 
ment material fundamental. 

Logic vorbind, chiar dacă ar fi posibil să divizăm creierul 
în fragmente tot mai mici, până la cel mai mic nivel subato- 
mic, cum am putea fi siguri că o singură astfel de compo- 
nentă reprezintă mintea? Din moment ce fiecare celulă e for- 
mată din alte particule mai mici, fiecare dintre ele alcătuită 
din particule şi mai mici, cum am putea recunoaște care 
anume este mintea? 

Acesta este punctul în care budismul ar putea oferi o pers- 
pectivă proaspătă, una care, probabil, poate construi funda- 
mentul pentru noi perspective în cercetarea ştiinţifică. Ter- 
menul pentru minte, în budismul tibetan, e sem, un cuvânt 
care ar putea fi tradus prin „cel care ştie“. O variantă mai 
lungă a termenului este sem chen ta nay, adică „modul în 
care gândesc făpturile însufleţite”. Aceşti termeni simpli ne 
pot ajuta să înţelegem perspectiva budistă asupra minţii, 
potrivit căreia aceasta este mai puţin un obiect specific și mai 

mult o capacitate de a recunoaşte și de a reflecta asupra 
experienţelor noastre. Deşi Buddha ne-a învăţat cum creierul 
este, într-adevăr, suportul fizic al minţii, el a subliniat şi faptul 
că mintea în Sine nu este ceva care se poate vedea, atinge sau 
măcar defini prin cuvinte. Tot aşa cum organul fizic al ochiu- 
lui nu reprezintă vederea, iar organul fizic al urechii nu 
reprezintă auzul însuşi, creierul nu este mintea. 

Una dintre primele lecţii pe care le-am învăţat de la tatăl 
meu a fost aceea că budiștii nu privesc mintea ca pe o enti- 
tate distinctă, ci mai degrabă ca pe o experienţă în continuă 
desfășurare. Îmi amintesc cât de ciudată mi s-a părut la 
început ideea, stând în sala de cursuri a mănăstirii din Nepal, 
înconjurat de elevi din toată lumea. Eram atât de mulți îngră- 
mădiţi laolaltă în acea mică sală lambrisată, încât abia mai 
exista suficient spaţiu ca să te mişti. Însă de la ferestre 
puteam vedea întinzându-se în faţa noastră munţi şi păduri. 
lar tatăl meu stătea acolo, foarte calm, nepăsător față de căl- 
dura emanată de atâţia oameni, spunând că ceea ce conside- 
răm a fi propria identitate — „mintea mea“, „corpul meu“, 
„sinele meu“ — este de fapt o iluzie produsă de fluxul necon- 
tenit al gândurilor, emoţiilor, senzaţiilor şi percepțiilor. 

Nu știu dacă a fost vorba de simpla forță a experienţei 
tatălui meu, pe măsură ce vorbea, sau de contrastul fizic între 
a mă simţi înghesuit într-o bancă, printre alţi elevi, şi pano- 
rama spaţiilor deschise de dincolo de fereastră, ori ambele, 
însă în acel moment „mi s-a aprins beculeţul““, cum se spune 
în Occident. Am trăit libertatea de face diferenţa între a gândi 
în termeni legaţi de mintea „mea“ sau de sinele „meu“ și 
posibilitatea de a fi tot atât de vast şi de deschis precum întin- 
derea munților și a cerului de dincolo de fereastră. 

Mai târziu, după ce am ajuns în Occident, am buzit câțiva 
psihologi comparând experienţa „minţii“ sau a „Sinelui“ cu 
vizionarea unui film. Când ne uităm la un film, spuneau ei, 
simțim un flux continuu de sunet Și mișcare, pe măsură ce 
cadrele individuale trec printr-un proiector, Experienţa ar fi 

drastic diferită, însă, dacă am avea ocazia să vedem filmul 
cadru cu cadru. 

Exact aşa a început tatăl meu să mă înveţe să-mi privesc 
mintea. Dacă aş observa fiecare gând, sentiment şi senzaţie 
care îmi trece prin minte, iluzia unei individualităţi limitate 
ar dispărea pentru a fi înlocuită de o stare de conștiență mult 
mai calmă, mai vastă şi mai senină. De la alţi oameni de 
ştiinţă am învăţat că, datorită faptului că experienţa schimbă 
structura neuronală a creierului, atunci când observăm 
mintea în acest mod putem modifica sporovăiala celulară 
care perpetuează trăirea „sinelui“ propriu. 


Contemplarea 


Contemplând iar şi iar mintea care nu poate fi privită, înțe- 
lesul va putea fi văzut cu intensitate exact aşa cum este. 


AL TREILEA GYALWANG KARMAPA, 
Song of Karmapa: The Aspiration 

of the Mahamudra of True Meaning 
(Cântecul lui Karmapa: Aspiraţia din 
Mahamudra sensului adevărat), 
traducere de Erik Pema Kunsang 


Cheia — acel cum din practica budistă — constă în a 
învăța să te odihnești pur și simplu într-o stare de conștiență 
pură a gândurilor, sentimentelor şi percepțiilor, pe măsură ce 
acestea au loc. În tradiția budistă, această conştiență calmă e 
cunoscută sub numele de contemplare, care, la rândul ei, 
înseamnă să te odihnești în limpezimea naturală a minţii. 
Întocmai ca în exemplul câinelui, dacă ar fi să devin con- 
știent de gândurile, percepțiile și senzațiile mele obişnuite, în 
loc să fiu condus de ele, puterea lor asupra mea ar începe să 
slăbească. Aș trăi venirea și plecarea lor, considerându-le 
nimic mai mult decât funcţionarea normală a minţii, în 

același fel în care valurile străbat în mod firesc suprafaţa unui 
lac sau a unui ocean. Iar în final văd limpede, exact asta mi s-a 
întâmplat stând singur în camera mea și încercând să depășesc 
anxietatea care m-a incomodat toată copilăria. Doar privind 
ceea ce se întâmpla în mintea mea, toate acestea s-au schimbat. 

Puteţi începe să gustaţi aceeași libertate a limpezimii 
firești chiar acum, printr-un simplu exerciţiu. Stați drept, res- 
pirați normal şi deveniți conștienți de respiraţia dumneavoas- 
tră. Pe măsură ce vă destindeţi și deveniți conștienți de inspi- 
raţia şi expiraţia dumneavoastră, veți începe să observați sute 
de gânduri trecându-vă prin minte. La unele e ușor să 
renunțați, în timp ce altele vă pot conduce pe un drum lung, 
presărat cu gânduri conexe. Când vă surprindeţi urmărind un 
gând, reveniţi la concentrarea asupra respirației. Faceţi asta 
timp de aproximativ un minut. 

La început, s-ar putea să fiţi uimiţi de numărul şi de varie- 
tatea gândurilor care trec prin conștiința dumneavoastră ca o 
cascadă revărsându-se peste o stâncă abruptă. O astfel de 
experienţă nu reprezintă un eșec. E un semn de succes. Aţi 
început să observați cât de multe gânduri vă trec prin minte, 
de obicei fără ca măcar să le observați. 

S-ar mai putea să vă surprindeţi absorbiți de un anumit șir 
de idei și să-l urmăriţi ignorând orice altceva. Apoi, dintr-o- 
dată, vă amintiţi că scopul exerciţiului e doar să vă priviţi 
gândurile. În loc să vă pedepsiţi și să vă criticaţi, reveniți la 
concentrarea asupra respirației. 

Dacă insistaţi asupra acestui exercițiu, veți afla că, deşi 
gândurile şi emoţiile vin și pleacă, limpezimea naturală a 
minţii nu € niciodată tulburată sau întreruptă. Ca să folosim 
un exemplu, în timpul unei excursii în Noua Scoție, am vizi- 
tat © casă destinată izolării care se afla foarte aproape de 
oceân. În ziua în care am ajuns, vremea era perfectă: cerul 
era senin, iar oceanul de un albastru închis, limpede, foarte 
plăcut privirii. Când m-am trezit în dimineaţa următoare, 
oceanul semăna cu o supă groasă, tulbure. M-am întrebat: 

„Ce s-a întâmplat cu oceanul? leri era atât de limpede şi de 
albastru, iar azi e dintr-odată murdar." Am făcut o plimbare 
până la țărm și n-am văzut niciun motiv clar al schimbării. 
Nu era noroi în apă sau de-a lungul plajei. Atunci m-am uitat 
la cer şi am văzut că era acoperit cu nori verzui, întunecaţi, și 
mi-am dat seama că nuanța norilor schimbase culoarea ocea- 
nului. Apa în sine, atunci când am privit-o cu atenţie, era tot 
curată și limpede. 

În multe privinţe, mintea seamănă cu oceanul. „Culoarea“ se 
schimbă de la o zi la alta, de la un moment la altul, reflectând 
gândurile, emoţiile etc., care trec „pe deasupra“, ca să zic aşa. 
Dar mintea în sine, asemenea oceanului, nu se schimbă nicio- 
dată: e întotdeauna curată și limpede, indiferent ce oglindește. 

Practicarea contemplaţiei poate părea dificilă la început, 
dar ideea nu e să repurtezi un succes imediat. Ceea ce pare 
imposibil în prezent devine mai uşor prin exerciţiu. Nu există 
nimic cu care să nu vă puteţi obişnui. Gândiţi-vă numai la 
toate lucrurile neplăcute pe care le-aţi acceptat ca fiind obiş- 
nuite, cum ar fi înaintarea greoaie prin trafic sau faptul de a 
avea de-a face cu o rudă sau cu un coleg de muncă irascibil. 
A deveni contemplativ e un proces treptat de stabilire a unor 
noi conexiuni neuronale şi de inhibare a zarvei dintre cele 
vechi. E nevoie s-o luăm pas cu pas, cu răbdare, meditând 
intervale foarte scurte de timp. 

Un vechi proverb tibetan spune: „Dacă mergi cu grabă, nu 
vei ajunge în Lhasa. Mergi încet şi-ţi vei atinge scopul.“ 
Acest proverb datează din zilele în care oamenii din estul 
Tibetului făceau un pelerinaj spre Lhasa, capitala regiunii 
centrale a țării. Pelerinii care doreau să ajungă acolo mergeau 
cât de repede puteau, însă, din cauza ritmului pe care şi-l 
impuneau, oboseau sau se îmbolnăveau şi erau nevoiţi să se 
întoarcă acasă. Cei care călătoreau într-un ritm lejer — îşi 
instalau tabăra peste noapte, se bucurau unii de compania 
celorlalţi și îşi continuau călătoria în ziua următoare — ajun- 
geau mai repede la Lhasa. 

Experiența îi urmează intenției. Oriunde ne aflăm, orice 
am face, trebuie să ne recunoaştem gândurile, sentimentele și 
percepțiile ca fiind ceva natural. Fără s-o respingem, fără s-o 
acceptăm, recunoaştem trăirea şi o lăsăm să treacă. Dacă 
vom continua în acest mod, vom descoperi în final că suntem 
capabili să facem faţă situaţiilor pe care altădată le consi- 
deram dureroase, înfricoşătoare sau triste. Vom descoperi un 
sentiment de încredere care nu îşi are rădăcinile în aroganță 
sau mândrie. Ne vom da seama că suntem mereu la cai 
mereu în siguranţă și întotdeauna acasă. 

Amintiţi-vă de acel mic test pe care v-am rugat să-l încer- 
caţi. Data viitoare când luaţi prânzul sau cina, întrebaţi-vă: 
„Ce este acest lucru care gândește că mâncarea are gust bun — 
sau nu prea bun? Ce este acest lucru care recunoaşte acţiunea 
de a mânca?“ Cândva, părea că răspunsul este uşor de dat. 
Dar acum nu se mai întâmplă la fel, nu-i aşa? 

Oricum ar fi, aş vrea să încercaţi din nou data viitoare 
când vă aşezaţi la masă. Dacă răspunsurile care vă vin acum 
în minte sunt derutante şi contradictorii, asta e bine. Con- 
fuzia, am fost învăţat, este începutul înțelegerii, prima etapă 
a renunţării la vorbăria neuronală care vă făcea prizonierii 
unor idei foarte categorice despre cine sunteţi şi despre ceea 
ce sunteți capabili să faceţi. 

Confuzia, cu alte cuvinte, este primul pas pe drumul către 
adevărata stare de bine. 


Gr par FOI Lor 3 


Mai presus de minte, 
mai presus de creier 


O minte împlinită, aceasta este buddha. 


The Wisdom of the Passing Moment Sutra 
(Sutra înțelepciunii momentului trecător), 
traducere de Elizabeth M. Callahan 


Nu sunteți așa cum credeţi: o persoană limitată, anxioasă. 
Orice profesor budist cu experienţă vă poate spune cu toată 
convingerea experienţei personale” că, într-adevăr, sunteţi 
însuşi centrul compasiunii, complet conștient şi pe de-a între- 
gul capabil să dobândiţi binele suprem, nu doar pentru dum- 
neavoastră înşivă, ci şi pentru oricine sau orice altceva. 

Singura problemă e că nu recunoașteţi asta. Vorbind în ter- 
menii strict ştiinţifici pe care am ajuns să-i înțeleg prin conver- 
saţiile purtate cu specialişti din Europa și America de Nord, cei 
mai mulți oameni confundă imaginea — construită neurologic, 
formată prin obişnuință — despre ei înşişi cu ceea ce sunt în 
realitate. Iar această imagine e aproape întotdeauna exprimată 
în termeni antagonici: eu și celălalt, durere şi plăcere, a avea şi 
a nu avea, atracție şi respingere. Din câte mi s-a dat de înţeles, 
acestea sunt condițiile esenţiale supravieţuirii. 

Din nefericire, atunci când mintea e deformată de această 
perspectivă antagonică, fiecare experiență — chiar şi mo- 
mentele de bucurie şi fericire — e mărginită de un fel de sen- 
timent de limitare. Întotdeauna există un dar ascuns în decor. 
Un astfel de dar este cel al diferenţei. „O, petrecerea de ziua 
mea a fost grozavă, dar mi-ar fi plăcut să am tort de ciocolată 
și nu tort de morcovi.“ Apoi vine acel dar al lui „mai bine“. 

„Îmi place noua mea casă, dar cea a prietenului meu John e 
mai mare şi mai luminoasă.“ Şi, în sfârşit, iată și un dar al 
fricii. „Nu-mi place deloc serviciul meu, dar cu piaţa muncii 
de azi cum aş putea să-mi găsesc altul?“ Experienţa m-a 
învăţat că se poate învinge orice sentiment de limitare per- 
sonală. Altfel, probabil că încă aș sta în camera mea, în izo- 
lare, simțindu-mă prea speriat şi incapabil să particip la exer- 
cițiile de grup. La treisprezece ani, ştiam doar cum să trec 
peste frica și nesiguranța mea. Prin instruirea atentă a unor 
experţi în domeniile psihologiei şi neurologiei, precum 
Francisco Varela, Richard Davidson şi Dan și Tara Goleman, 
am început să înţeleg, dintr-o perspectivă ştiinţifică, de ce 
funcționează exerciţiile: sentimentele de limitare, anxietate, 
teamă etc. reprezintă doar foarte multă bârfă neuronală. Sunt, 
în esenţă, obiceiuri. Iar de obiceiuri ne putem dezvăţa. 


Mintea naturală 


Yii 


Se numeşte „adevărata natură“ pentru că n-a creat-o 
nimeni. 
CHANDRAKIRTI, 
Entering the Middle Way 
(Păşind pe calea de mijloc), 
traducere de Ari Goldfield 


Unul dintre primele lucruri pe care le-am învățat ca budist 
a fost acela că natura fundamentală a minții este atât de vastă, 
încât depăşeşte înțelegerea intelectuală. Nu poate fi descrisă 
în cuvinte sau redusă la concepte ordonate. Pentru cineva ca 
mine, căruia îi plac cuvintele şi care agreează explicațiile 
conceptuale, asta era o problemă. 

În sanscrită, limba în care au fost consemnate iniţial învă- 
țăturile lui Buddha, natura fundamentală a minţii e numită 

tathagatagarbha, care e o descriere foarte subtilă și înșelă- 
toare. Literal, înseamnă „natura celor care au mers pe acea 
cale“. Aceștia sunt oamenii care au atins iluminarea totală — 
cu alte cuvinte, oameni ale căror minţi au depășit complet 
limitările obişnuite ce pot fi descrise în cuvinte. 

Explicaţia asta nu prea ajută, cred că sunteţi de acord. 

Alte traduceri, mai puţin stricte, au redat în mod variat 
tathagatagarbha prin „natura de Buddha“, „adevărata 
natură“, „esență iluminată“, „minte: obişnuită“ şi chiar 
„minte naturală“ — niciuna nu aruncă prea multă lumină 
asupra adevăratului înţeles al cuvântului în sine. Pentru a 
înțelege cu adevărat tathagatagarbha, trebuie să o trăieşti în 
mod direct, ceea ce pentru cei mai mulți dintre noi are loc sub 
forma unor străfulgerări rapide și spontane. Iar atunci când, 
în cele din urmă, am experimentat prima mea străfulgerare, 
am înţeles că tot ceea ce spuneau textele budiste despre ea 
era adevărat. 

Pentru mulţi dintre noi, mintea naturală sau natura de 
Buddha e ascunsă de imaginea de sine limitată, creată de 
tiparele neuronale obișnuite— care, în sine, sunt doar o 
reflectare a capacităţii nelimitate a minţii de a crea orice fel 
de situaţie. Mintea naturală e capabilă să producă orice, chiar 
şi ignoranță în ceea ce privește propria natură. Cu alte 
cuvinte, a nu recunoaște mintea naturală e numai un exemplu 
al capacității nelimitate a minţii de a crea ceea ce vrea. Ori de 
câte ori simţim teamă, tristeţe, gelozie, dorință sau orice altă 
emoție care contribuie la starea noastră de vulnerabilitate sau 
de slăbiciune, ar trebui să ne încurajăm singuri. Tocmai am 
trăit nemărginita natură a minţii. 

Deşi adevărata natură a minţii nu poate fi descrisă în mod 
direct, asta nu înseamnă că nu ar trebui cel puţin să încercăm 
să obținem o oarecare cunoaştere teoretică a ei. Chiar şi o 
înțelegere limitată reprezintă cel puţin un indicator, arătând 
calea spre experiența directă. Buddha a înţeles că experienţele 

imposibil de descris în cuvinte puteau fi explicate cel mai 
bine prin poveşti şi metafore. Într-un text, el compara tatha- 
gatagarbha cu o pepită de aur acoperită de noroi. 

Imaginaţi-vă că sunteţi un căutător de comori. Într-o zi, 
descoperiţi o bucată de metal în pământ. Săpaţi o groapă, 
scoateţi metalul afară, îl duceţi acasă şi începeţi să-l ştergeţi. 
La început, se iveşte un colţ al pepitei, strălucitor. Treptat, pe 
măsură ce ştergeţi mizeria acumulată, întreaga bucată se 
dovedeşte a fi de aur. Deci, daţi-mi voie să vă întreb: care e 
mai valoroasă, bucata de aur îngropată în noroi sau aceea pe 
care aţi curăţat-o? De fapt, valoarea e aceeași. Orice diferenţă 
între pepita murdară şi cea curată e superficială. 

Acelaşi lucru se poate spune şi despre mintea naturală. 
Sporovăiala neuronală care vă împiedică să vă vedeţi mintea 
în întregul ei nu prea schimbă natura fundamentală a minţii. 
Gânduri ca „Sunt urât“, „Sunt un idiot“ sau „Sunt plictisitor“ 
nu sunt altceva decât un noroi biologic care ascunde pentru 
moment calitățile strălucite ale naturii de Buddha sau ale 
minţii naturale. 

Uneori, Buddha compara mintea naturală cu spaţiul, dar 
nu neapărat așa cum este el înţeles de ştiinţa modernă, ci mai 
mult în sensul poetic al unei experienţe profunde de deschi- 
dere pe care o simte cineva atunci când privește un cer senin 
sau când intră într-o cameră foarte spațioasă. Ca şi spaţiul, 
mintea naturală nu e dependentă de cauze sau de condiţii 
anterioare. Pur şi simplu este: nemăsurată şi mai presus de 
orice caracterizare, decorul esenţial prin care ne mișcăm şi 
prin care recunoaștem diferenţele dintre obiectele pe care le 
percepem. 

Calmul natural 


Mintea naturală nu cuprinde respingere sau accep- 
tare, pierdere sau câștig. 

CEL DE-AL TREILEA GYALWANG KARMAPA, 
Song of Karmapa: The Aspiration of 
mia la The Mahamudra of True Meaning 
(Cântecul lui Karmapa: Aspiraţia din 
Mahamudra sensului adevărat), 
Traducere de Erik Pema Kunsang 


Aş vrea să fie clar că paralela dintre minte și spaţiu 
descrisă de știința modernă e mai mult o metaforă utilă decât 
o descriere exactă. Atunci când cei mai mulţi dintre noi ne 
gândim la spaţiu, vedem un fundal neutru pe care apar tot 
felul de lucruri: stele, planete, comete, meteoriți, găuri negre 
şi asteroizi — chiar şi lucruri care n-au fost descoperite încă. 
Totuşi, în ciuda acestei activităţi, ideea noastră despre natura 
esenţială a spaţiului rămâne neschimbată. Cel puţin din câte 
știm, spaţiul are motive să se plângă în legătură cu ceea ce se 
întâmplă în interiorul lui. Am trimis sute — milioane — de 
mesaje în univers şi nici măcar o dată nu am primit un 
răspuns de genul: „Sunt atât de furios că un asteroid tocmai 
s-a izbit de planeta mea favorită“ sau „O, sunt atât de încân- 
tat! Tocmai s-a născut o nouă stea!“ 

În acelaşi fel, esenţa minţii e neatinsă de gânduri neplăcute 
sau de condiţii care în mod obișnuit ar putea fi considerate 
supărătoare. E liniștită în mod natural, precum mintea unui 
copilaș care-și însoţeşte părinţii printr-un muzeu. În timp ce 
părinții sunt complet absorbiți de aprecierea şi evaluarea expo- 
natelor, copilul doar vede. El nu se întreabă cât o fi costând o 
anumită operă de artă, cât de veche e o statuetă sau dacă 
lucrarea unui pictor e mai bună decât a altuia. Perspectiva lui 
e complet inocentă, acceptând tot ceea ce i se arată. Această 

perspectivă inocentă e cunoscută în termeni budiști drept 
„calm natural“, o stare similară senzaţiei de totală relaxare pe 
care o trăieşte o persoană după, să spunem, mersul la sala de 
gimnastică sau după terminarea unei sarcini complicate. 

Această experiență este foarte frumos ilustrată de o 
poveste veche despre un rege care a ordonat construirea unui 
palat nou. Când noua clădire a fost terminată, s-a confruntat 
cu problema transferării în secret a întregului tezaur — aur, 
bijuterii, statui și alte obiecte — de la vechiul palat la cel 
nou. Nu putea face asta de unul singur, pentru că timpul îi era 
ocupat cu îndeplinirea sarcinilor regale, însă nu existau prea 
mulți oameni la curte în care să aibă încredere. Cunoştea, 
totuşi, un general credincios, care ar fi putut să facă totul cu 
o discreţie absolută şi cu mare eficiență. 

Prin urmare, regele l-a chemat pe general şi i-a explicat că, 
fiind singura persoană de la curte în care avea încredere, ar fi 
vrut ca el să mute toate bogăţiile din vechiul palat în cel nou. 
Cea mai importantă parte a sarcinii, pe lângă discreţie, consta 
în a termina totul într-o singură zi. Dacă generalul ducea la 
bun sfârşit însărcinarea, regele îi promitea în schimb pămân- 
turi bogate, castele grandioase, aur, bijuterii — suficiente 
bogății care să-i permită să trăiască confortabil tot restul zile- 
lor sale. Generalul a acceptat bucuros sarcina, ameţit de posi- 
bilitatea de a putea acumula într-o singură zi de muncă sufi- 
cientă avere cât să-i garanteze că fiii, nepoții și strănepoții lui 
vor putea să-și ducă zilele în bogăţie și splendoare. 

Generalul s-a trezit devreme în dimineaţa următoare și s-a 
apucat să mute bogăţiile regelui din vechiul palat în cel nou, 
alergând de colo-colo prin tunelele secrete încărcat cu lăzi şi 
cufere pline de aur şi de bijuterii, îngăduindu-și doar o scurtă 
pauză de masă ca să-şi refacă puterile. În cele din urmă, a 
reușit să mute și ultima parte din comoara regelui în depozi- 
tul noului palat, iar imediat ce soarele a apus s-a dus la rege 
ŞI i-a raportat că sarcina fusese îndeplinită. Regele l-a felici- 
tat şi i-a înmânat toate documentele şi titlurile terenurilor pe 

care i le promisese, precum și aurul şi bijuteriile care făceau 
parte din înțelegere. 

Când s-a întors acasă, generalul a făcut o baie fierbinte, 
s-a îmbrăcat în haine comode şi, cu un oftat adânc, s-a așezat 
pe o grămadă de perne moi din camera lui, extenuat, dar 
mulțumit că îndeplinise cu succes dificila sarcină ce-i fusese 
încredinţată. Încercând un sentiment deplin de încredere şi 
împlinire, a fost capabil să se destindă şi să trăiască libertatea 
de a fi exact așa cum se simţea în acel moment. 

Această stare de relaxare, complet lipsită de efort, repre- 
zintă ceea ce înțelegem prin calm natural. 

' Ca şi în cazul minţii naturale, experienţa calmului natural 
este mai presus de ceea ce considerăm în mod normal rela- 
xare, sfidând astfel orice descriere. În textele budiste clasice, 
e comparată cu gestul de a oferi bomboane unui mut. Cu sigu- 
ranță că mutul simte dulceaţa bomboanei, dar e incapabil să o 
descrie. În același fel, atunci când gustăm din calmul natural 
al minţii noastre, experienţa e incontestabil reală, şi totuși mai 
presus de capacitatea noastră de a o exprima în cuvinte. 

Așadar, data viitoare când vă așezați la masă și vă între- 
baţi „Ce este acest lucru care gândește că mâncarea are gust 
bun — sau nu prea bun? Ce este acest lucru care recunoaşte 
acțiunea de a mânca?“, să nu fiți surprinşi dacă nu puteți 
răspunde nimic. Felicitaţi-vă. Atunci când nu mai puteţi 
descrie în cuvinte o experienţă puternică, acesta e un semn de 
progres. Înseamnă că aţi atins tărâmul indescriptibilei întin- 
deri a naturii dumneavoastră adevărate, un pas foarte curajos 
pe care mulți oameni, simțindu-se prea confortabil în 
obișnuința nemulțumirii, nu au curajul să-l facă. 

Cuvântul tibetan pentru meditaţie, gom, înseamnă „a 
deveni familiarizat cu“, iar practica budistă a meditaţiei este 
de fapt familiarizarea cu natura propriei minţi — seamănă un 
pic cu a ajunge să cunoşti un prieten la un nivel din ce în ce 
mai profund. Ca și cunoaşterea unui prieten, descoperirea 
naturii propriei minți este un proces treptat. Rareori se întâmplă 

dintr-odată. Singura diferenţă dintre meditaţie și interacțiu- 
nea socială obișnuită e că prietenul pe care ajungi să-l cunoști 
treptat ești chiar tu. 


Cunoaşterea propriei minți naturale 


Dacă o comoară nesecată ar fi îngropată în pământul 
de sub casa unui om sărac, acesta n-ar şti de ea, iar 
comoara nu i-ar vorbi, spunându-i: „Sunt aici!“ 


MAITREYA, Mahayana Uttaratantra Shastra, 
traducere de Rosemarie Fuchs 


Buddha compara deseori mintea cu apa, care, în esența ci, 
e întotdeauna limpede și curată. Noroiul, sedimentele şi alte 
impurități pot să tulbure sau să polueze temporar apa, dar o 
putem filtra şi-i putem reda limpezimea naturală. Dacă apa 
n-ar fi în mod natural limpede, indiferent câte filtre ai folosi, 
ea nu ar deveni limpede. 

Primul pas spre recunoaşterea calităţilor minţii naturale e 
exemplificat de o veche poveste spusă de Buddha despre un 
om foarte sărac, care trăia într-o cocioabă veche şi dărăpă- 
nată. Deşi nu ştia acest lucru, sute de nestemate erau încrus- 
tate în pereţii şi în podeaua colibei lui. Deşi toate acele biju- 
terii îi aparţineau, ncînțelegându-le valoarea, el trăia ca un 
calic, suferind de foame, de sete, de frigul înțepător al iernii 
şi de căldura sufocantă a verii. 

Într-o zi, un prieten l-a întrebat: 

— De ce trăieşti într-o asemenea sărăcie? Tu nu ești sărac. 
Tu ești un om foarte bogat. 

— Ai înnebunit? i-a răspuns omul. Cum poţi să spui așa 
ceva? 

— Priveşte în jurul tău, i-a spus prietenul. Toată casa ta e 
plină cu bijuterii — smaralde, diamante, safire, rubine. 

La început, omul nu a crezut ce i-a spus prietenul lui. Dar 
după un timp a fost curios și a luat cu el în oraş o mică neste- 
mată din perete, ca s-o vândă. De necrezut, negustorul căruia 
i-a arătat-o i-a plătit o sumă frumuşică, cu care omul şi-a cum- 
părat o casă nouă, luând cu el toate bijuteriile pe care le-a găsit. 
Şi-a cumpărat haine noi, și-a umplut bucătăria cu mâncare, a 
angajat servitori şi a început să ducă o viaţă tihnită. 

Acum, daţi-mi voie să vă pun o întrebare. Cine e mai 
bogat: cineva care trăiește într-o casă veche, înconjurat de 
nestemate pe care nu le recunoaște, sau cineva care înțelege 
valoarea a ceea ce are şi trăieşte într-un confort total? 

Ca şi la întrebarea pusă anterior în legătură cu pepita de 
aur, răspunsul este: amândoi. Amândoi sunt foarte bogaţi. 
Singura diferenţă e că unul nu recunoaşte ceea ce are. Numai 
după ce face acest lucru scapă de sărăcie şi de suferinţă. 

La fel se întâmplă cu noi toți. Atâta timp cât nu ne recu- 
noaştem adevărata noastră natură, suferim. Când ne recu- 
noaştem natura, ne eliberăm de suferinţă. Însă, indiferent 
dacă recunoaştem asta sau nu, calitățile ei rămân neschim- 
bate. Însă atunci când începi să le recunoşti în tine însuţi, te 
schimbi, calitatea vieţii înseşi se schimbă. Lucruri pe care nu 
le-ai crezut posibile încep să se întâmple. 


Minte, biologie, sau amândouă? 


Buddha sălăşuieşte in propriul tău trup... 


Samputa Tantra, 
traducere de Elizabeth M. Callahan 


Doar pentru că un anumit lucru n-a fost încă identificat nu 
înseamnă că el nu există. Am întâlnit deja această situaţie în 
încercarea de a identifica la modul concret locul minţii: deşi 
există dovezi cuprinzătoare asupra activităţii mentale, niciun 

om de știință nu a fost capabil să confirme existența minţii în 
sine. Tot așa, niciun om de știință nu a fost capabil să defi- 
nească în mod precis natura şi proprietăţile spaţiului la cel 
mai fundamental nivel. Cu toate acestea, noi ştim că avem o 
minte şi nu putem nega existența spaţiului. Mintea şi spațiul 
sunt concepte adânc imprimate în cultura noastră. Suntem 
familiarizați cu aceste idei. Par normale și, într-o oarecare 
măsură, destul de obișnuite. 

Noţiuni precum „minte naturală“ și „calm natural“ nu se 
bucură, însă, de același grad de familiaritate. Prin urmare, 
mulți oameni le abordează cu o anumită doză de scepticism. 
Și totuşi, s-ar cuveni să spunem că, folosind aceleaşi pro- 
cedee ale deducţiei și experienţei directe, ne putem familia- 
riza într-o oarecare măsură cu mintea înnăscută. 

Buddha spunea că realitatea minţii naturale ar putea fi 
demonstrată de un anumit semn vizibil tuturor, formulat sub 
forma unei întrebări şi a unui răspuns. Întrebarea era: „În 
general, care este singurul domeniu de interes comun al tutu- 
ror oamenilor?“ 

Când pun această întrebare în seminarii publice, oamenii 
dau răspunsuri diferite. Unii răspund că principalul interes e 
să rămâi în viață, să fii fericit, să eviți suferința sau să fii 
iubit. Alte răspunsuri includ pacea, progresul, mâncarea și 
respirația; ca nimic să nu se schimbe; îmbunătăţirea condiţi- 
ilor de trai. Altele se referă la a fi în armonie cu sine și cu 
ceilalți, a înțelege sensul vieţii, teama de moarte. Un răspuns 
care mi se pare deosebit de amuzant este „Eu!“ 

Fiecare răspuns este absolut corect. Doar că reprezintă 
diferite aspecte ale răspunsului suprem. 

Preocuparea de bază împărtășită de toate fiinţele — oa- 
meni, animale și insecte deopotrivă — este dorinţa de a fi 
fericit şi de a evita suferința. 

Oricine și orice am fi, vrem doar să fim fericiţi şi să evi- 
tăm suferinţa. 

Cu toate că fiecare dintre noi poate avea o strategie difer- 
ită pentru obţinerea fericirii şi evitarea nefericirii, în cele din 
urmă cu toții muncim pentru același rezultat. Nici măcar fur- 
nicile nu stau locului vreodată, nici măcar pentru o secundă. 
Aleargă încoace și-ncolo tot timpul, adunând mâncare, clă- 
dind sau mărindu-şi cuiburile. De ce își dau atâta osteneală? 
Ca să găsească un.fel de fericire şi ca să evite suferința. 

Buddha spunea că dorinţa de a dobândi fericirea de durată 
şi de a evita nefericirea este unicul semn de neconfundat al 
prezenţei minţii naturale. De fapt, există mulți alţi indicatori, 
însă pentru a-i enumera pe toţi probabil că ar fi nevoie de 
încă o carte. Aşadar, de ce a acordat Buddha atâta importanţă 
acestui semn? 

Deoarece adevărata natură a tuturor ființelor vii e deja 
complet eliberată de suferinţă şi înzestrată cu o fericire per- 
fectă: în căutarea fericirii şi evitarea nefericirii, indiferent cum 
facem acest lucru, cu toţii exprimăm esenţa a ceea ce suntem. 

Dorul pe care cei mai mulţi dintre noi îl simţim după o 
fericire de durată este „vocea interioară“ a minţii naturale, 
care ne reamintește de ceea ce suntem capabili să trăim cu 
adevărat. Buddha a ilustrat această năzuinţă prin exemplul 
unei păsări mamă care și-a părăsit cuibul. Indiferent cât de 
frumos e locul spre care a zburat, indiferent câte lucruri noi 
şi interesante vede acolo, ceva tot o împinge să se întoarcă la 
cuibul ei. În același fel, indiferent cât de acaparatoare este 
viața de zi cu zi — indiferent cât de grozav poate fi pe 
moment să te îndrăgosteşti, să primeşti laude sau să obţii 
slujba „perfectă“ —, ne îmboldește dorul după o stare de 
completă, neîntreruptă de fericire, amintindu-ne mereu de 
pacea și de fericirea perfectă a adevăratei naturi. 

Într-un fel, suntem nostalgici după adevărata noastră 
natură. 

A fi tu însuți 


Trebuie să ne recunoaștem starea fundamentală. 


TSOKNYI RINPOCHE, 
Carefree Dignity (Demnitate lipsită de griji), 
traducere de Erik Pema Kunsang şi Marcia Binder Schmidt 


Potrivit lui Buddha, natura fundamentală a minţii poate fi 
simțită direct doar permițându-i să se odihnească în mod 
firesc, aşa cum e. Cum realizăm asta? Să ne întoarcem la 
povestea despre generalul însărcinat cu mutarea tezaurului 
regelui dintr-un loc în altul într-o singură zi şi să ne amintim 
ce relaxat și mulțumit s-a simţit după ce și-a terminat treaba. 
În timp ce stătea pe perne, după ce făcuse baie, mintea lui era 
complet liniştită. Gânduri îi răsăreau încă în minte, dar el se 
mulțumea să le lase să apară şi să dispară, fără să se agaţe de 
vreunul și fără să urmeze vreunul până la capăt. 

Probabil că aţi simţit ceva asemănător după terminarea 
unei sarcini lungi și dificile, fie că a necesitat o muncă fizică, 
fie genul de efort intelectual necesar pentru scrierea unui 
raport sau pentru finalizarea unei analize financiare. După ce 
Îți termini treaba, mintea și corpul se odihnesc în mod natu- 
ral într-o stare de epuizare satisfăcută. 

Așadar, să încercăm un scurt exercițiu de odihnă a minţii. 
Nu este vorba de un exerciţiu de meditaţie. De fapt, e un 
exercițiu de „non-meditaţie“ — o practică budistă foarte 
veche, care, după cum îmi explica tatăl meu, te scapă de pre- 
siunea de a te gândi că trebuie să atingi un țel sau să treci 
printr-un fel de stare specială. În non-meditaţie, privim 
numai ceea ce se întâmplă, fără să intervenim. Suntem doar 
observatorii interesaţi ai unui fel de experiment introspectiv, 
fără să intervenim cu nimic asupra rezultatului experimentu- 
lui. Desigur, prima oară când am aflat asta, eram încă un 
copil destul de preocupat de scop. Voiam să se întâmple ceva 

minunat de fiecare dată când mă aşezam să meditez. Aşa că 
mi-a luat ceva timp până când am căpătat deprinderea de a 
mă odihni, de a privi doar şi de a lăsa deoparte rezultatele. 

Mai întâi, adoptați o poziţie confortabilă, în care coloana 
e dreaptă, corpul relaxat şi ochii deschişi. După aceea, lăsați-vă 
mintea să se odihnească pur şi simplu timp de trei minute. 
"Relaxaţi-vă mintea, ca şi cum tocmai aţi fi îndeplinit o sar- 
cină de durată șidificilă. 

Orice s-ar întâmpla, dacă apar gânduri sau emoţii, dacă 
observați vreun disconfort fizic, dacă sunteţi conștienți de 
sunetele sau de mirosurile din jur, ori mintea vă e complet 
goală, nu vă îngrijoraţi. Ceea se întâmplă — sau nu se întâm- 
plă — face parte din exerciţiul prin care îi permiţi minţii să 
se odihnească. 

Aşadar, doar odihniţi-vă, fiind conştienţi de ceea ce vă 
trece prin minte... 


Doar odihniţi-vă... 
Doar odihniţi-vă... 


După ce se termină cele trei minute, întrebaţi-vă: cum a 
fost experiența? N-o judecaţi; nu încercaţi s-o explicaţi. 
Revedeți ce s-a întâmplat și cum v-aţi simţit. Poate aţi trăit o 
scurtă senzaţie de pace sau de libertate. Asta e bine. Sau 
poate aţi fost conştienţi de un milion de gânduri, sentimente 
şi senzaţii. Şi asta e bine. De ce? Pentru că, în oricare caz, 
atâta timp cât aţi păstrat o simplă conștienţă a ceea ce gân- 
deaţi sau simţeaţi, aţi avut o imagine directă a minţii dum- 
neavoastră în timp ce-şi îndeplinea funcţiile sale naturale. 

Daţi-mi voie să vă încredințez un mare secret. Orice aţi 
simţi atunci când vă îndreptaţi atenţia asupra oricărui aspect 
din mintea dumneavoastră, în orice moment dat, aceasta este 
meditaţie. A te odihni pur și simplu în acest fel este o expe- 
riență a minţii naturale. 

Singura diferenţă dintre meditaţie și procesul zilnic, obiş- 
nuit, al gândirii, al simţirii și al senzaţiei constă în folosirea 
simplei stări de conștiență care apare atunci când îţi lași 
mintea să se odihnească pur și simplu — fără a urmări gân- 
durile sau a fi distras de sentimente sau senzaţii. 

Mi-a luat mult timp să recunosc cât de uşoară e de fapt 
meditaţia, mai ales pentru că părea atât de obișnuită, atât de 
apropiată de obiceiurile mele zilnice de percepţie, încât rare- 
ori m-am oprit să o cercetez. Asemeni oamenilor pe care îi 
întâlnesc acum în călătoriile mele, credeam că mintea natu- 
rală trebuia să fie altfel, ceva diferit sau mai bun decât ceea 
ce trăisem deja. | 

Ca mulți alţii, mi-am judecat şi eu mult trăirile. Credeam 
că gândurile legate de mânie, anxietate, teamă etc., care 
veneau și plecau de-a lungul unei zile, erau rele sau con- 
traproductive — ori, în cel mai bun caz, incompatibile cu cal- 
mul natural! Învățăturile lui Buddha — iar lecţia proprie 
acestui exerciţiu este nonmeditaţia — spun că dacă ne îngă- 
duim să ne relaxăm și să facem un pas mental înapoi, putem 
recunoaşte că toate aceste gânduri doar vin și pleacă în con- 
textul unei minţi neîngrădite, care, asemenea spaţiului, rămâne 
în esenţă netulburată de ceea ce se întâmplă în ea. 

De fapt, a trăi calmul înnăscut e mai ușor decât a bea apă. 
Ca să bei, trebuie să faci un efort. Trebuie să întinzi mâna 
după pahar, să-l duci la gură, să-l înclini pentru ca apa să-ți 
curgă în gură, s-o înghiţi și apoi să pui paharul jos. Nu e 
nevoie de un asemenea efort pentru a trăi calmul natural. 
Ceea ce trebuie să faci e să-ţi odihneşti mintea în deschiderea 
ei firească. Nicio concentrare specială, niciun efort special nu 
sunt necesare. 

lar dacă, dintr-un anumit motiv, nu vă puteți odihni min- 
tea, observați cum gândurile, sentimentele sau senzațiile 
apar, persistă câteva secunde și pe urmă se risipesc. Atunci 
recunoașteţi următorul lucru: „O, asta se întâmplă acum în 
mintea mea.“ 

Oriunde aţi fi, orice ați face, este esențial să acceptați 
experiența ca pe ceva obișnuit, ca pe o expresie firească a 
minţii dumneavoastră adevărate. Dacă nu încercaţi să opriţi 
ceea ce se întâmplă în mintea dumneavoastră, ci doar obser- 
vaţi, în cele din urmă veţi începe să simţiţi o senzaţie extra- 
ordinară de relaxare, o profundă senzaţie de deschidere înlă- 

-untrul minţii — care este, de fapt, mintea dumneavoastră 

naturală, fundalul pe care diferite gânduri vin şi pleacă. În 
acelaşi timp, veţi trezi noi căi neurale, care, pe măsură ce 
devin mai puternice şi mai profund conectate, vă sporesc 
capacitatea de a suporta cascada gândurilor ce aleargă prin 
minte în orice moment. Gândurile perturbatoare care apar 
vor funcţiona drept catalizatori care vă stimulează conştiența 
calmului natural ce înconjoară şi penetrează aceste gânduri, 
așa cum spaţiul înconjoară și pătrunde fiecare particulă a 
lumii concrete. 

Însă acum e timpul să lăsăm introducerea generală în 
problema minţii și să începem să-i analizăm mai în detaliu 
caracteristicile. S-ar putea să vă întrebaţi de ce trebuie să 
aflăm toate astea despre mintea naturală. O înţelegere gene- 
rală nu e de ajuns? N-am putea să sărim direct la practică 
chiar acum? 

Gândiţi-vă în felul următor: dacă aţi conduce maşina în 
întuneric, nu v-aţi simţi mai bine dacă aţi avea o hartă a tere- 
nului în loc de o idee vagă despre direcţia în care mergeţi? 
Fără o hartă şi fără alte indicatoare care să vă ghideze, v-aţi 
putea rătăci. Aţi putea lua în mod greșit tot felul de curbe şi 
aţi apuca-o pe drumuri laterale, făcând călătoria mai lungă şi 
mai complicată decât era necesar. V-aţi putea învârti în cerc. 
Sigur, e posibil să ajungeţi în cele din urmă unde aveaţi 
intenţia să mergeţi — dar călătoria ar fi mult mai uşoară dacă 
aţi cunoaşte drumul. Aşadar, gândiţi-vă la următoarele două 
capitole ca la o hartă, o serie de repere şi indicatoare care vă 
pot ajuta să ajungeţi mai repede acolo unde vreţi să mergeţi. 


ETAPE TEQ EnO 14 


Vidul: realitatea 
de dincolo de realitate 


Vidul e descris ca fiind fundamentul 
ce face totul posibil, 


AL DOISPREZECELEA 

TAI SITUPA RINPOCHE, 
Awakening the Sleeping Buddha 
(Trezirea lui Buddha adormit) 


Sentimentul de deschidere pe care îl trăiesc oamenii 
atunci când îşi relaxează mintea este cunoscut în budism sub 
numele de vid, probabil unul dintre cele mai greșit înţelese 
cuvinte din filozofia budistă. E destul de dificil şi pentru 
budiști să înţeleagă acest termen, însă cititorilor occidentali 
le este și mai greu; deoarece mulţi dintre primii traducători 
de texte budiste sanscrite și tibetane au redat vidul prin „Gol“ 
sau neant — punând în mod greșit semnul egal între vid şi 
ideea de inexistenţă. Nimic n-ar putea fi mai departe de ade- 
vărul pe care Buddha a căutat să-l descrie. 

Deşi Buddha a predicat într-adevăr faptul că natura minţii — 
de fapt, natura tuturor fenomenelor — este vidul, el n-a vrut 
să spună că natura lor era cu totul „goală“, ca un vacuum. El 
spune că e vorba de vid, care în limba tibetană e format din 
două cuvinte: rongpa-nyi. Cuvântul rongpa înseamnă „gol“, 
dar numai în sensul a ceva aflat dincolo de capacitatea noas- 
tră de a percepe cu simţurile şi de a conceptualiza. Poate o 
traducere mai bună ar fi „de neconceput“ sau „de nenumit“. 
Cuvântul nyi, pe de altă parte, nu are un sens anume în vor- 
birea tibetană de fiecare zi. Dar atunci când este adăugat unui 
alt cuvânt, îi dă acestuia sensul de „posibilitate“ — sentimen- 

tul că orice poate apărea, că orice se poate întâmpla. Deci, 
atunci când budiştii vorbesc despre vid, nu e vorba de neant, 
ci mai degrabă de un potenţial nelimitat pentru ca orice să 
apară, să se schimbe sau să dispară. 

Poate că-ar fi mai potrivită aici o analogie cu ceea ce au 
„aflat fizicienii contemporani despre fenomenele stranii și 
minunate pe care le urmăresc atunci când analizează funcţio- 
narea internă a unui atom. Conform fizicienilor cu care am 
vorbit, decorul în care au loc toate fenomenele subatomice 
este numit deseori stare fundamentală. (iniţială), cea mai 
joasă stare de energie dintr-o anumită regiune a universului 
subatomic. (Nu pot să nu zâmbesc gândindu-mă cât de mult 
seamănă termenul „energie fundamentală“ cu termenul budist 
de „fundament“!) La nivelul stării fundamentale, particulele 
continuă să apară şi să dispară în ceea ce este cunoscut sub 
numele de vid cuantic. Prin urmare, deși aparent gol, vidul e 
de fapt foarte activ, plin de potenţialul de a produce absolut 
orice. În acest sens, vidul are anumite caracteristici similare 
cu „ calitatea minţii de a fi goală“. Tot așa cum vidul este 
considerat „gol“, fiind însă sursa din care apar tot felul de 
particule, mintea este în esenţă „goală“ prin faptul că sfi- 
dează o descriere absolută. Și totuşi, din această temelie vagă 
și incomplet cunoscută, se nasc continuu toate gândurile, 
emoțiile și senzațiile. 

Pentru că natura minţii dumneavoastră e vidul, aveţi capa- 
citatea de a experimenta o varietate nelimitată de gânduri, 
emoţii şi senzaţii. Chiar şi interpretările greşite ale vidului 
sunt simple fenomene care apar din el! 

Un exemplu simplu vă poate ajuta să câștigați o oarecare 
înţelegere a vidului la nivelul experienţei. 

Acum câţiva ani, a venit la mine un elev şi mi-a cerut 
informaţii despre vid. I-am dat explicaţiile de bază şi a părut 
chiar fericit — încântat, de fapt. 

„Asta e grozav!“, a spus el la sfârşitul conversaţiei noastre. 

Propria mea experiență m-a învăţat că vidul nu e atât de 
ușor de înțeles după o singură lecţie, așa că l-am instruit să 
petreacă următoarele câteva zile meditând la cele aflate. 

Câteva zile mai târziu, studentul a apărut dintr-odată la 
uşa mea cu o expresie de groază pe faţă. Palid, încovoiat şi 
tremurând, păşea cu atenţie prin cameră, ca unul care 
încearcă terenul din faţa lui de frica nisipurilor mişcătoare. 

Când s-a oprit în sfârșit în faţa mea, a zis: 

— Rinpoche, mi-ai spus să meditez la vid. Dar noaptea 
trecută mi-a trecut prin minte că dacă totul e vid, atunci toată 
clădirea asta e vid, podelele sunt vid şi pământul de sub ele e 
vid. Dacă aşa stau lucrurile, de ce nu cădem prin podea şi 
prin pământ? 

Am aşteptat până a terminat de vorbit. Apoi am întrebat: 

— Cine să cadă? 

S-a gândit la întrebare un moment, iar apoi expresia i s-a 
schimbat complet. 

— O, a exclamat el, am înțeles! Dacă clădirea e vid și 
oamenii sunt vid, atunci nu are ce sau cine să cadă. 

A scos un oftat adânc, corpul i s-a relaxat şi culoarea i s-a 
întors în obraji. Așa că i-am cerut din nou să mediteze asupra 
vidului, folosind această nouă înţelegere. 

Două sau trei zile mai târziu, a venit din nou în camera 
mea, pe neaşteptate. Palid şi tremurând din nou, a intrat, stră- 
duindu-se din răsputeri să-și ţină respiraţia, îngrozit să expire. 

Aşezându-se în fața mea, a zis: 

— Rinpoche, am meditat asupra vidului aşa cum m-ai 
învățat și am înţeles că, la fel cum clădirea aceasta și pămân- 
tul de dedesubt sunt vid, şi eu sunt tot vid. Dar, pe măsură ce 
continua meditaţia, mă adânceam din ce în ce mai mult, până 
când n-am mai putut să văd sau să mai simt ceva. Mi-e atât 
de frică că, dacă nu sunt nimic altceva decât vid, o să mor. De 
aceea am venit în fugă să te văd în dimineaţa asta. Dacă sunt 

numai vid, atunci, practic, nu sunt nimic, şi nimic nu mă 
poate împiedica să mă topesc în neant. 

Când am fost sigur că a terminat, l-am întrebat: 

— Cine se topeşte? 

Am așteptat câteva momente, pentru ca el să asimileze 
întrebarea: apoi am insistat: 

— Ai confundat vidul cu neantul. Aproape toată lumea 
face aceeaşi greşeală la început, încercând să înţeleagă vidul 
ca pe o idee sau concept. Am făcut aceeaşi greşeală eu 
însumi. Dar nu poţi înţelege vidul din punct de vedere con- 
ceptual. Poţi să-l recunoşti cu adevărat doar printr-o trăire 
directă. Nu-ţi cer să mă crezi. Tot ce vreau să spun e că data 
viitoare când mai meditezi, întreabă-te:; „dacă natura tuturor 
lucrurilor e vidul, cine sau ce se poate dizolva? Cine sau ce e 
născut și cine sau ce poate muri?“ Încearcă, şi răspunsul pe 
care-l vei primi s-ar putea să te surprindă. 

Cu un oftat, s-a învoit să încerce din nou. 

Câteva zile mai târziu, s-a întors şi a zâmbit împăcat, spu- 
nându-mi: 

— Acum înțeleg vidul. 

I-am cerut să explice. 

— Ţi-am urmat indicaţiile şi, după ce am meditat mult 
timp asupra subiectului, mi-am dat seama că vidul nu în- 
seamnă neființă. Vidul e totul — toate posibilităţile de exis- 
tență şi nonexistență imaginabile, care au loc simultan. Deci, 
dacă natura noastră adevărată e vidul, atunci nu se poate 
spune despre nimeni că moare cu adevărat şi nu se poate 
spune despre nimeni că se naşte cu adevărat, pentru că posi- 
bilitatea de a fi într-un anumit fel sau de a nu fi într-un anu- 
mit fel e prezentă în noi în fiecare moment. 

— Foarte bine, am zis eu. Acum uită ceea ce tocmai ai 
spus, pentru că dacă încerci să-ţi aminteşti exact, vei trans- 
forma totul într-un concept şi va trebui s-o luăm de la capăt. 

Două realități: una absolută şi alta relativă 


Adevărul suprem nu poate fi predat fără o bază în ade- 
vărul relativ... 


NĂGARJUNĂ, Madhyamakakărikă, 
traducere de Maria Montenegro 


Cei mai mulţi dintre noi avem nevoie de timp pentru a 
contempla şi a medita asupra vidului. Atunci când predau 
acest subiect, una dintre primele întrebări care mi se pun 
este: „Păi, dacă baza realităţii e vidul, de unde provine 
totul?“ E o întrebare bună, una foarte profundă, de fapt. Însă 
relaţia dintre vid şi experienţă nu e atât de simplă — sau, mai 
bine zis, e atât de simplă, încât e uşor să-ţi scape. De fapt, din 
potenţialul nelimitat al vidului, fenomenele — un termen 
universal care include gânduri, emoţii, senzaţii şi chiar 
obiecte materiale — pot apărea, se pot mișca, schimba și, în 
cele din urmă, pot dispărea. 

În loc să începem o discuție despre mecanica cuantică 
(ramura contemporană a fizicii care analizează materia la 
nivel atomic şi subatomic), în care nu sunt specialist, am aflat 
că cel mai bun mod de a descrie acest aspect al vidului e 
intoarcerea la analogia cu spaţiul așa cum era înțeles pe vre- 
mea lui Buddha — o deschidere vastă care nu e un lucru în 
sine, ci mai curând un fundal infinit şi nedefinit în care galaxi- 
ile, stelele, planetele, animalele, ființele umane, râurile, 
copacii etc. apar și se mișcă. În absenţa spațiului, niciunul 
dintre aceste elemente n-ar putea apărea în mod distinct sau 
individual. N-ar avea loc şi n-ar exista niciun fundal pe care 
să se poată vedea. Stelele și planetele pot lua ființă, se pot 
mişca şi se pot dizolva pe fundalul spaţiului. Noi înşine sun- 
tem capabili să stăm în picioare, să ne aşezăm, să intrăm și să 
ieşim dintr-o cameră datorită spaţiului care ne înconjoară. 
Propriile noastre corpuri sunt pline de spaţiu: deschiderile 

exterioare care ne ajută să respirăm, să înghițim, să vorbim 
etc., precum şi spațiul dinlăuntrul organelor noastre interne, 
cum ar fi plămânii care se deschid şi se închid atunci când 
inspirăm și expirăm. 

O relaţie similară există între vid şi fenomene. Fără vid, 

_nimic nu ar putea apărea; în absenţa fenomenelor, nu am 
putea să experimentăm fundalul vidului din care apare totul. 
Deci, într-o anumită măsură, ar trebui să spunem că există o 
legătură între vid și fenomene. Dar există şi o diferenţă 
importantă. Vidul, sau posibilitatea infinită, reprezintă natura 
absolută a realităţii. Tot ceea ce apare din vid — stele, 
galaxii, oameni, mese, lămpi, ceasuri și chiar percepţia noas- 
tră asupra timpului şi spaţiului — reprezintă o expresie rela- 
tivă a posibilităţii infinite, o manifestare de moment în con- 
textul timpului și al spaţiului infinit. 

Aş vrea să profit de acest moment pentru a sublinia o altă 
diferenţă, extrem de importantă, dintre realitatea absolută şi 
cea relativă. Potrivit concepției budiste şi, se pare, potrivit 
unor școli moderne de gândire științifică din Occident, numai 
ceva care nu se schimbă, care nu poate fi afectat de timp şi 
circumstanţe, ori descompus în părți mai mici, unite între ele, 
poate fi numit absolut real. Folosind această definiţie ca prin- 
cipiu, am fost învăţat că vidul — potenţialul nelimitat și de 
nedefinit care reprezintă fundalul tuturor fenomenelor, necreat 
şi neafectat de schimbarea cauzelor sau a condiţiilor — 
reprezintă realitatea absolută. Iar de vreme ce mintea naturală 
e vid, complet deschisă şi nelimitată de niciun fel de carac- 
teristici definite, nimic din ceea ce crede sau spune cineva 
despre fenomene nu caracterizează adevărata sa natură. 

Cu alte cuvinte, realitatea absolută nu poate fi exprimată în 
cuvinte, imagini sau chiar simboluri sau formule matematice. 
Am auzit că unele religii înţeleg că natura absolutului nu 
poate fi exprimată în aceste moduri şi refuză să descrie abso- 
lutul folosind nume sau imagini. În această privinţă, cel puțin, 
budismul e de acord: absolutul poate fi înțeles doar prin trăire. 


84 BUCURIA DE A TRĂI 


În acelaşi timp, ar fi absurd să negăm faptul că trăim într-o 
lume în care lucrurile apar, se schimbă și dispar în spaţiu și 
timp. Oamenii se nasc şi mor; mesele se rup și se scorojesc; 
cineva bea un pahar cu apă şi apa a dispărut. În termeni 
budiști, acest nivel de experiență mereu schimbătoare e 
cunoscut sub numele de realitate relativă — relativă, adică, 
prin comparaţie cu starea neschimbătoare şi de nedefinit a 
realităţii absolute. 

Prin urmare, în timp ce ar fi ridicol să susţinem că nu 
avem experienţa unor lucruri precum mese, apă, gânduri şi 
planete, totuși nu putem spune că oricare dintre acestea 
există... într-un mod independent, autosuficient, complet. 
Prin definiţie, ceea ce există prin sine însuși trebuie să fie 
permanent şi neschimbat. Nu poate fi descompus în părți mai 
mici sau afectat de schimbări ale cauzelor și condiţiilor. 

Aceasta e o bună descriere intelectuală a relaţiei dintre 
realitatea absolută și realitatea relativă. Dar nu prea oferă 
înțelegerea intuitivă sau, cum am spune azi, înțelegerea la 
nivel instinctual necesară pentru a pricepe cu adevărat 
această relaţie. Presat de elevii săi să explice relaţia dintre 
realitatea absolută şi cea relativă, Buddha apela deseori la 
exemplul viselor, subliniind că experiențele noastre din sta- 
rea de veghe sunt similare cu experienţele din starea de vis. 
Exemplele onirice pe care le folosea implicau lucruri impor- 
tante pentru elevii acelor vremuri: vaci, grâne, acoperișuri de 
stuf, pereți de chirpici. 

Nu cred că acele exemple ar avea același impact asupra 
oamenilor care trăiesc în secolul XXI. Prin urmare, atunci 
când predau, tind să folosesc exemple relevante pentru oa- 
menii cu care vorbesc. De pildă, să presupunem că sunteţi 
genul de persoană căreia îi plac mașinile. Probabil că v-aţi 
simţi încântat să visaţi că primiţi o mașină nou-nouță fără să 
trebuiască să cheltuiţi niciun ban. „Eul dumneavoastră din 
vis“ ar fi fericit să primească „mașina din vis“, s-o conducă 
şi să se laude cu ea tuturor cunoscuților. 

Dar, să presupunem că visați că şofaţi, când, dintr-odată, 
apare o altă mașină și se izbeşte de dumneavoastră. Partea 
din faţă a automobilului e complet distrusă, iar dumneavoas- 
tră v-aţi rupt un picior. În vis, dispoziţia se schimbă imediat 
de la fericire la disperare. Mașina e distrusă, nu aveţi o „asi- 

„gurare de vis“ și piciorul rupt vă provoacă dureri groaznice. 
S-ar putea chiar să plângeţi în vis, iar când vă treziţi, perna e 
udă de lacrimi. 

Acum, voi pune o întrebare, nu una dificilă. 

Mașina din vis e reală sau nu? 

Răspunsul e, bineînţeles, nu. Niciun inginer nu a proiectat 
maşina, nicio fabrică nu a construit-o, Nu este alcătuită din 
elementele unei mașini adevărate, ori din moleculele şi atomii 
care intră în componenţa diferitelor părți ale unui automobil. 
Totuși, în timp ce visaţi, simţiţi că mașina e ceva foarte real. 
De fapt, vă raportați la toate lucrurile din vis ca fiind reale şi 
răspundeţi trăirilor prin gânduri și emoţii foarte reale. Dar, 
indiferent cât de reale par experienţele din vis, nu se poate 
spune că ele există în sine, nu-i așa? Când vă treziţi, visul 
încetează și tot ceea ce aţi perceput în această stare se dizolvă 
în vid: posibilitatea infinită ca un anumit lucru să se întâmple. 

Buddha afirma că, în același fel, orice formă de expe- 
riență e o iluzie apărută din infinita posibilitate a vidului. 
După cum se spune în Sutra Inimii, una dintre cele mai fai- 
moase învățături ale lui Buddha: 


Forma e vid. 

Vidul e formă. 

Vidul nu e altceva decât formă. 
Forma nu e altceva decât vid. 


In termeni moderni, am putea spune: 

O maşină din vis e o maşină neadevărată în sine. 

O maşină neadevărată în sine e o maşină din vis. 

O maşină din vis nu e altceva decât o maşină neadevă- 
rată în sine. 

O maşină neadevărată în sine nu e altceva decât o maşină 
din vis. 


Bineînțeles, se poate argumenta că lucrurile pe care le 
trăieşti în starea de veghe şi întâmplările pe care le trăieşti în 
vis nu pot fi comparate din punct de vedere logic. Până la 
urmă, atunci când te trezeşti dintr-un vis, nu ai cu adevărat 
un picior rupt sau o mașină avariată pe şosea. Dacă ai un 
accident în stare de veghe, pe de altă parte, s-ar putea să te 
trezeşti la spital şi cu niște pagube de mii de dolari. 

Cu toate acestea, baza experienţei este aceeaşi în vis şi în 
viața reală: gânduri, sentimente și senzaţii care variază con- 
form unor condiții schimbătoare. Dacă ţineţi minte această 
compăraţie, ceea ce vi se întâmplă în starea de veghe începe 
să-și piardă capacitatea de a vă influenţa. Gândurile sunt doar 
nişte gânduri. Sentimentele sunt doar sentimente. Senzaţiile 
sunt doar senzaţii. Vin și pleacă în starea de veghe la fel de 
rapid şi de uşor cum o fac şi în vis. 

Tot ceea ce trăiţi e pasibil de schimbare conform condiţi- 
ilor schimbătoare. Dacă o singură circumstanţă e schimbată, 
forma experienţei se va modifica și ea. Dacă nimeni n-ar 
visa, n-ar mai exista niciun vis. Fără mintea celui care 
visează, n-ar mai exista vise. Dacă cel care visează n-ar 
dormi, n-ar mai exista visul. Toate aceste circumstanţe tre- 
buie să se întâlnească pentru ca un vis să aibă loc. 

Un exercițiu legat de vid 


Mintea e goală în esență. 
Deși goală, totul se naşte mereu în ea. 


AL TREILEA GYALWANG KARMAPA, 
Song of Karmapa: The Aspiraton 

of the Mahamudra'of True Meaning 
(Cântecul lui Karmapa: Aspirația 

din Mahamudra sensului adevărat), 
traducere de Erik Pema Kunsang 


Înțelegerea intelectuală a vidului e-un lucru; experienţa 
directă e altceva. Aşa că haideţi să încercăm un alt exerciţiu, 
puţin diferit de cele descrise în capitolul precedent. De 
această dată, vă veţi privi foarte atent gândurile, emoţiile şi 
senzațiile; pe măsură ce apar din vid, momentan par a fi vid, 
apoi se dizolvă în vid. Dacă nu experimentați niciun fel de 
gânduri, sentimente sau senzaţii, inventaţi-le dumneavoastră, 
cât mai multe, foarte rapid, unul după altul. Principalul scop 
al exerciţiului este să observați cât mai multe forme de trăire. 
Dacă nu le observați, ele vor dispărea neremarcate. Nu pier- 
deți niciun gând, sentiment sau senzație fără a le fi observat. 

Începeți prin a sta în picioare, drept, într-o poziție rela- 
xată, respirând normal. După aceea, observați-vă gândurile, 
emoțiile și senzațiile cât mai clar cu putinţă. Reţineţi, dacă nu 
apare nimic, pur şi simplu vorbiţi în minte vrute şi nevrute. 
Senzaţiile — durere, presiune, sunete etc. — trebuie obser- 
vate foarte clar. Chiar şi idei precum „Acesta e un gând bun“, 
„Acesta e un gând rău“, „Îmi place acest exerciţiu“ sau 
„Nu-mi place exerciţiul ăsta“ reprezintă gânduri pe care le 
puteți observa. Chiar şi senzaţia unei mâncărimi poate fi 
observată. Pentru a obține un rezultat complet, continuaţi 
acest procedeu pentru cel puţin un minut. 

Sunteţi gata? Bine, atunci începeţi! 
| Urmăriţi mişcările minţii ... 

Urmăriţi mișcările minţii ... 

Urmăriţi mişcările minții ... 


Acum, opriţi-vă. 

Scopul acestui exerciţiu este acela de a urmări ceea ce vă 
străbate conştiența apărând din vid, persistând un moment ȘI 
dispărând înapoi în vid — o mişcare asemănătoare cu for- 
marea și rostogolirea unui val într-un ocean. Nu trebuie să vă 
blocaţi gândurile, emoţiile ete.; nici nu trebuie să alergați 
după ele. Dacă le urmăriți, dacă le lăsaţi să vă conducă, ele 
încep să vă caracterizeze și pierdeţi capacitatea de a răspunde 
sincer şi spontan în momentul prezent. Pe de altă parte, dacă 
încercaţi să vă blocați gândurile, mintea poate deveni destul 
de crispată și de limitată. 

Aceasta e o problemă importantă, deoarece mulți oameni 
cred, în mod greșit, că meditaţia implică stoparea deliberată 
a mișcării naturale a gândurilor şi emoţiilor. Se poate bloca 
această mișcare pentru un timp, şi chiar se poate obține o 
stare trecătoare de pace — dar e pacea trăită de un zombi. O 
stare complet lipsită de gânduri și de emoţii nu are discer- 
nământ sau claritate. 

Dacă meditaţi, permițându-i minţii să fie naturală, ca se 
va linişti în cele din urmă de la sine. Veţi atinge o stare de 
deschidere, în vreme ce capacitatea de a simţi în mod clar, 
fără a avea vreo preferință, gânduri și emoții va creşte trep- 
tat. Acolo unde vedeaţi numai probleme, veți începe, în mod 
spontan, să vedeţi numai oportunități. Prin exerciţiu, nu 
numai că veți deveni imuni la cererile experienței, dar veți 

începe și să puneţi la îndoială dacă ceea ce gândiţi şi simțiți 
e neapărat adevărat. 

Tendința normală e să ne identificăm complet cu Xtpălu- 
rile și emoțiile, fără nicio senzaţie de limpezime a stării de 
conştiență naturale. Odată ce aţi început să urmăriți gândurile 
șiemoţiile care vin şi pleacă, veţi recunoaşte că toate acestea 
sunt nişte fenomene relative. Pot fi definite doar prin relaţia 
lor cu alte trăiri. Un gând fericit e perceput prin deosebirea 
față de un gând nefericit, tot așa cum o persoană înaltă poate 
fi percepută ca fiind astfel doar prin comparaţie cu una mai 
scundă. Luată separat, acea persoană nu e nici înaltă, nici 
scundă. În mod asemănător, un gând sau un sentiment nu 
poate fi descris ca fiind pozitiv sau negativ decât prin com- 
paraţie cu alte gânduri. Fără acest tip de comparaţie, un gând, 
un sentiment sau o percepție este doar ceea ce este. Nu are 
calități sau caracteristici intrinseci și nu poate fi definit în 
sine decât prin comparaţie. 


Fizica experienţei 


Obiectele fizice nu există în spațiu, ci doar ocupă un 
spaţiu. Astfel, conceptul de „spațiu gol“ îşi pierde sensul. 


ALBERT EINSTEIN, 
Relativitatea, ed. a XV-a 


În convorbirile pe care le-am purtat cu oameni de ştiinţă 
modemi, am fost uimit de câteva asemănări între principiile 
mecanicii cuantice şi înțelegerea budistă a relaţiei dintre vid şi 
aparenţă. Deoarece cuvintele pe care le foloseam erau diferite, 
mi-a trebuit ceva timp să înţeleg că vorbeam despre acelaşi 
lucru — fenomene care se desfăşoară clipă de clipă, cauzate și 
condiţionate de o diversitate aproape infinită de întâmplări. 

Pentru a putea aprecia aceste asemănări, am considerat 
important să înțeleg câte ceva despre principiile fizicii cla- 
sice, fundamentul mecanicii cuantice. „Fizica clasică“ este 
un termen care descrie o serie de teorii legate de funcționare: 
lumii naturale, bazate pe intuiţiile şi experimentele făcute în 
secolul al XVII-lea de genialul Sir Isaac Newton şi conti- 
nuate de oamenii de știință care au contribuit la înțelegerea 
lui, călcându-i pe urme. În termenii fizicii clasice, universul 
era înțeles ca fiind o mașină ordonată, uriașă. Potrivit acestui 
„model-mașină“, dacă cineva ar cunoaște amplasarea și 
viteza fiecărei particule din univers şi forţele manifestate 
intre ele la un anumit moment, atunci ar fi posibilă prezicerea 
poziţiei şi a velocității — adică viteza şi direcția mişcării — 
fiecărei particule din univers în orice moment viitor. În mod 
asemănător, am putea înțelege întreaga istorie trecută a uni- 
versului dintr-o descriere completă a stării prezente. Istoria 
universului ar putea fi înțeleasă ca o rețea uriașă de istorii ale 
particulelor individuale, legate prin legi ale cauzei și efectu- 
lui absolute și cognoscibile. 

Legile și teoriile fizicii clasice erau bazate, însă, în mare 
parte, pe observaţii ale fenomenelor la scară largă, cum ar fi 

mişcările stelelor și ale planetelor şi interacţiunile dintre 
obiectele materiale de pe pământ. Dar progresul tehnologic 
din secolele al XIX-lea şi al XX-lea a permis oamenilor de 
știință să studieze comportamentul fenomenelor la scări din 
ce în ce mai mici, iar experimentele lor — care au alcătuit 
baza mecanicii cuantice (studierea unităților foarte mici ale 
fenomenelor!) — au început să demonstreze că, la asemenea 
dimensiuni, fenomenele materiale nu funcționau în modul 
ordonat și previzibil pe care îl descria fizica clasică. 

Unul dintre cele mai uimitoare aspecte ale acestor experi- 
mente a fost următorul: ceea ce considerăm în mod obișnuit 


! O cuantă este cea mai mică unitate folosită pentru a măsura carac- 
teristicile unui fenomen. 

a fi „materie“ s-ar putea să nu fie atât de concret şi de măsu- 
rabil cum se credea odată. Atunci când e observată la nivel 
subatomic, „materia“ se comportă oarecum ciudat, manifes- 
tând câteodată proprietăţi asociate de obicei cu particulele 
materiale, iar alteori apărând sub formă de „valuri“ nemate- 
riale de energie. Din câte am înţeles, aceste particule/valuri, 
elementele din care e construit universul, nu.pot fi definite 
simultan în Tuncţie de locaţie şi de viteză, astfel încât concep- 
tul clasic de descriere a stării universului în termeni de 
locaţie și viteză a particulelor cade de la sine. În contextul 
mecanicii cuantice, nu putem măsura cu exactitate starea 
prezentă a universului, deoarece nu avem capacitatea de a 
determina cu precizie starea sa conform legilor fizicii clasice. 
“La fel cum mecanica cuantică s-a dezvoltat de-a lungul 
timpului din legile fizicii clasice, într-un mod similar 
descrierea lui Buddha legată de natura experienţei a evoluat 
treptat, cu fiecare nouă revelaţie, în funcție de nivelul de 
înţelegere al celor care ascultau. Aceste învățături sunt 
împărţite, din punct de vedere istoric, în trei secţiuni numite 
„Trei Rotaţii ale Roții Dharmei'. În acest sens, cuvântul san- 
scrit dharma înseamnă „adevăr“ sau, mai simplu, „felul în 
care există lucrurile“. Buddha a transmis prima serie de învă- 
țături într-un spaţiu deschis, numit Parcul Căprioarei, în 
Varanasi, un district din partea central-vestică a Indiei, 
cunoscut astăzi sub numele de Benares. Această primă serie 
de învățături descria natura relativă a realităţii bazate pe 
experienţa fizică observabilă. Învățăturile primei rotații sunt 
deseori rezumate într-o serie de propoziţii cunoscute în mod 
obişnuit sub numele de „Cele Patru Adevăruri Nobile“, dar 
care ar putea fi descrise cu mai multă exactitate ca fiind 
„Cele Patru Revelaţii Pure despre Modul în care Există 
Lucrurile“. Aceste patru revelații ar putea fi rezumate după 
cum urmează: 

1. Viaţa obișnuită e determinată de suferinţă. 
2, Suferinţa se datorează unor cauze. 
3. Cauzele suferinţei pot fi anulate. 


4. Există o cale simplă prin care pot fi anulate cauzele 
suferinţei. 


În a doua şi a treia rotaţie, Buddha începea să descrie 
caracteristicile realităţii absolute, care poate fi considerată o 
perspectivă mai apropiată de principiile mecanicii cuantice. 
A doua rotaţie — care, după însemnările istorice, a fost trans- 
misă pe Vârful Vulturului, un munte aflat în statul Bihar din 
estul Indici — se axa pe natura vidului, a bunăvoinţei iubi- 
toare și a compasiunii. A treia rotaţie a roții, în care Buddha 
descria caracteristicile fundamentale ale stării de Buddha, a 
fost transmisă în diferite regiuni ale Indiei. 

Luate individual, cele trei rotații ale roții sunt fascinante 
prin prisma celor spuse despre natura minţii, a universului și 
despre modurile în care mintea percepe experienţa. Dar ele 
servesc, de asemenea, la explicarea ideilor care au apărut 
printre primii adepţi ai lui Buddha. După moartea acestuia, 
ucenicii lui nu s-au înţeles întotdeauna în privinţa interpre- 
tării precise a celor spuse de el; unii poate că nu au ascultat 
toate cele trei rotații ale roții. Neînţelegerile dintre ei erau cu 
atât mai normale, cu cât, după cum a subliniat Buddha în 
repetate rânduri, esenţa învăţăturii sale nu putea fi asimilată 
exclusiv printr-o înţelegere intelectuală, ci putea fi împlinită 
doar printr-o trăire directă. 

Cei care aflaseră numai despre învățăturile primei rotații 
au creat două şcoli de gândire, viziunile Vaibhasika şi 
Suantrantika, conform cărora mici particule infintezimale — 
cunoscute în limba tibetană sub numele de dul-tren sau 
dul-tren-cha-may, care s-ar putea traduce prin „cele mai mici 
particule“ şi, respectiv, „cele mai mici particule fără mărime“ 
sau „fără componente“ — erau înțelese ca fiind întru totul 

„reale“, în sensul că erau întregi în ele însele, fără a putea fi 
divizate în părți mai mici. Aceste particule fundamentale 
erau considerate elementele de bază ale tuturor fenomenelor.. 
Ele nu pot fi niciodată distruse sau pierdute, ci doar conver- 
tite în forme diferite. De exemplu, du/-tren-cha-may-ul lem- 
nului nu se pierde atunci când un buştean e pus pe foc, ci e 
convertit în fum sau flacără — un punct de vedere nu departe 
de legea „conservării masei“ sau a „conservării materiei“, un 
principiu fizic fundamental care spune că materia nu poate fi 
nici creată, nici distrusă. Materia poate fi transformată în 
energie. De exemplu, energia chimică din benzină poate fi 
transformată în energia mecanică prin care e pusă în mișcare 
o maşină, în timp ce masa (care poate fi descrisă în termeni 
extrem de simpli și care se referă la măsurarea cantității de 
materie dintr-un obiect) şi influența ei asupra energiei unei 
particule de uraniu poate fi convertită într-o energie a radia- 
tiei de tipul celei pe care o asociem cu o bombă atomică — 
însă energia totală echivalentă cu masa e întotdeauna aceeași. 

În acest moment, s-ar putea să vă întrebaţi ce are a face 
dezvoltarea fizicii moderne cu dobândirea fericirii personale. 
Însă, dacă-mi acordaţi puţină atenţie, legătura va deveni evi- 
dentă. 

Învățăturile ulterioare ale lui Buddha au demonstrat că sim- 
plul fapt potrivit căruia aceste particule infinitezimale por fi 
convertite — după cum urma să demonstreze Albert Einstein 
prin faimoasa sa ecuație E=mc?, care, în termeni foarte ele- 
mentari, descrie particulele ca fiind mici pachete de energie — 
demonstrează că dul-tren sau dul-tren-cha-may ar putea fi 
afectat de cauze și condiţii, reprezentând, de fapt, un feno- 
men trecător și, în consecință, neputând fi considerat funda- 
mental sau absolut „real“. 

Ca să folosim un exemplu din viaţa de zi cu zi, gândiţi-vă 
la apă. La temperaturi foarte joase, apa se transformă în 
gheaţă. La temperatura camerei, apa e lichidă. Atunci când 
este încălzită, se transformă în aburi. În experimentele de 


94 BUCURIA DE A TRĂI 


laborator, moleculele de apă pot fi desfăcute în atomi de 
hidrogen şi de oxigen, iar când aceștia sunt examinaţi mai 
atent, se vede că sunt alcătuiți din particule subatomice din 
ce în ce mai mici. 

Există o paralelă interesantă între viziunile Vaibhasika și 
Suantrantika și școlile tradiţionale de fizică. Conform fizicii 
clasice — probabil că simplific prea mult pentru a face ideea 
de bază mai uşor de înţeles —, elementele fundamentale ale 
materiei, ca și corpurile mari de materie, cum ar fi stelele, 
planetele şi trupurile umane, ar putea fi descrise în funcţie de 
proprietăţi perfect măsurabile, de pildă localizare şi viteză, şi 
ar putea fi mutate în spaţiu şi timp în moduri previzibile, în 
perfectă coordonare cu anumite forţe, de exemplu gravitația 
şi electricitatea. Interpretarea clasică încă funcţionează foarte 
bine în ceea ce priveşte prezicerea fenomenelor la scară 
mare, adică mişcările planetelor în sistemul solar şi mişcările 
corpurilor omeneşti și ale obiectelor neînsuflețite. 

După cum mi s-a explicat, însă, progresele tehnologice 
din secolul al XIX-lea au început să ofere fizicienilor mij- 
loacele pentru observarea fenomenelor materiale în detalii 
microscopice. La începutul secolului XX, fizicianul englez 
J.J. Thomson a iniţiat o serie de experimente care l-au con- 
dus la descoperirea potrivit căreia atomul nu e o entitate 
solidă, ci e compus din particule mai mici — îndeosebi din 
particule încărcate electric numite e/ectroni. Pe baza experi- 
mentelor lui Thomson, fizicianul Edward Rutherford a con- 
struit un model al atomului — familiar majorităţii occiden- 
talilor care au urmat în liceu cursuri de chimie sau fizică — 
sub forma unui fel de sistem solar în miniatură compus din 
electroni care se rotesc în jurul unui centru numit nucleu. 

Dar modelul de tip „sistem solar“ al atomului conceput de 
Rutherford nu explica observaţia potrivit căreia atomii emit 
intotdeauna o lumină cu anumite caracteristici energetice 
atunci când se încălzesc. Nivelurile de energie, care diferă 
pentru fiecare tip de atom, alcătuiesc ceca ce se numește 


Vidul: realitatea de dincolo de realitate 95 


spectrul atomului.. În 1914, Niels Bohr a înțeles că, dacă 
electronii unui atom sunt consideraţi unde, spectrul energetic 
al acestuia ar putea fi explicat cu precizie. Acesta a fost unul 
dintre primele mari succese ale mecanicii cuantice și a forțat 
lumea ştiinţifică să ia în serios această nouă și ciudată teorie. 

Aproximativ în același timp însă, Albert Einstein a 
demonstrat că e posibilă descrierea luminii nu ca fiind alcă- 
tuită din unde, ci din particule pe care le-a numit fotoni. 
Atunci când fotonii erau direcționaţi spre o placă de metal, se 
accelera activitatea electronilor, producându-se electricitate. 
Cercetând mai departe descoperirea lui Einstein, un număr 
mare de fizicieni a făcut experiențe care au arătat că toate 
formele de energie pot fi descrise în termeni de particule — 
o perspectivă foarte asemănătoare viziunii Vaibhasika. 

Pe măsură ce fizicienii moderni continuă să studieze 
lumea fenomenelor subatomice, se mai confruntă încă cu 
problema potrivit căreia fenomenele subatomice — ceea ce 
am putea numi elementele de construcţie ale „realităţii“ sau 
„experienței“ — se comportă uneori ca niște particule, iar 
alteori ca unde. În acest moment, oamenii de știință pot doar 
să prevadă probabilitatea ca un element subatomic să se com- 
porte într-un anumit fel. În vreme ce se pare că nu există 
nicio îndoială că teoria cuantică e exactă în ceea ce priveşte 
aplicaţia practică — după cum s-a demonstrat prin perfec- 
ționarea laserelor, a tranzistoarelor, a scanner-elor din super- 
marketuri și a cipurilor pentru computere —, explicația cuan- 
tică a universului rămâne mai degrabă o descriere matematică 
abstractă a fenomenelor. Dar e important să ne amintim că 
matematica e un limbaj simbolic — un fel de poezie care 
foloseşte numere și simboluri în loc de cuvinte pentru a 
transmite un sentiment de realitate ce ne fundamentează 
experiența convenţională. 

Libertatea probabilității 


Conștienţa proaspătă a oricărei apariţii... e suficientă. 
AL NOUĂLEA GYALWANG KARMAPA, 
Măhamudră: The Ocean of Definitive Meaning 
(Măhamudră: oceanul sensului absolut), 
traducere de Elizabeth M. Callahan 


În învățăturile sale timpurii, Buddha a abordat problema 
suferinţei prin prisma fixării pe un nivel de experienţă natu- 
ral existent sau absolut „real“ (inclusiv credinţa într-un sine 
natural real şi în existenţa natural reală a fenomenelor mate- 
riale). Mai târziu, pe măsură ce publicul său devenea mai 
experimentat, a început să abordeze vidul şi natura de Buddha 
într-un mod mai direct. În mod similar, ideile fizicienilor cla- 
sici referitoare la natura și comportamentul obiectelor mate- 
riale au fost redefinite în mod treptat și modernizate prin 
eforturile oamenilor de ştiinţă de la sfârşitul secolului al XIX-lea. 

Observațiile oamenilor de ştiinţă moderni legate de mate- 
ria de la nivel subatomic i-au condus spre concluzia potrivit 
căreia elementele lumii subatomice se comportă câteodată ca 
niște particule „de natura lucrurilor“ atunci când sunt obser- 
vate în anumite condiţii experimentale, iar dacă sunt obser- 
vate în alte condiţii se comportă mai degrabă ca niște unde. 
Aceste observaţii asupra „dualității undă-particulă“ au mar- 
cat, în multe feluri, naşterea „noii“ fizici a mecanicii cuantice. 

Cred că acest comportament ciudat nu prea era pe placul 
cercetătorilor care l-au observat pentru prima dată. Ca să 
folosim o analogie oarecum simplă, gândiţi-vă că o persoană 
pe care credeaţi că o cunoaşteţi foarte bine vă tratează ca pe 
cel mai bun prieten într-un moment, iar o jumătate de oră mai 
târziu vă priveşte ca și când nu v-a mai văzut niciodată până 
atunci. Aţi putea numi acest tip de comportament unul „cu 
două feţe“. 

Pe de altă parte, trebuie să fi fost foarte interesant, din 
moment ce observarea directă a comportamentului materiei a 
dat naştere unui nou tărâm pentru investigaţie — destul de 
asemănător cu cel care se deschide atunci când începem să ne 
implicăm activ în observarea activităţii propriei noastre 
minţi. Sunt atât de multe de văzut şi atât de multe de aflat! 

-Cu sàrguința care-i caracterizează, oamenii de ştiinţă de la 
începutul secolului XX s-au întors la „masa de lucru“ ca să 
explice comportamentul naturii de tip undă a particulelor. Pe 
baza imaginii elaborate de Niels Bohr privind natura de tip 
undă a electronilor dintr-un atom, au ajuns în cele din urmă 
la o nouă descriere a lumii subatomice, care, în termeni 
matematici foarte detaliaţi, descrie modul în care fiecare par- 
ticulă din universul cunoscut poate fi înțeleasă ca fiind o 
ondulaţie, iar fiecare ondulaţie ca fiind o particulă. Cu alte 
cuvinte, „particulele-lucruri“ care alcătuiesc cea mai mare 
parte a universului material pot fi privite, dintr-o anumită 
perspectivă, ca fiind lucruri, iar din alta, ca reprezentând 
manifestări de tip undă ce au loc în timp şi în spaţiu. 

Şi atunci, ce legătură au fizicienii cu faptul de a fi fericit? 
Ne place să credem despre noi înşine că suntem nişte indivizi 
puternici, diferiţi, cu scopuri și personalităţi bine definite. 
Însă, dacă privim deschis descoperirile ştiinţei moderne, tre- 
buie să recunoaștem că această viziune asupra propriei noas- 
tre persoane este cel puţin incompletă. 

Învățăturile lui Buddha sunt deseori grupate în două cate- 
gorii: învățături despre înțelepciune, sau teoria, şi învățături 
despre metodă, sau practica. Buddha însuşi compara adesea 
aceste categorii cu aripile unei păsări. Ca să zboare, o pasăre 
are nevoie de două aripi. „Aripa“ înţelepciunii e necesară, 
deoarece, dacă nu ai măcar o idee despre ceea ce-ţi dorești, 
„aripa“ practicii e aproape inutilă. Oamenii care merg la sala 
de gimnastică, de exemplu, au măcar o idee vagă despre ceea 
ce vor să obțină transpirând pe banda de alergare sau ridicând 
greutăţi. Acelaşi principiu se aplică şi efortului de a ne 

recunoaște în mod direct capacităţile înnăscute de a fi fericiţi. 
Avem nevoie să știm încotro mergem ca să ajungem acolo. 

Știința modernă — mai ales fizica cuantică și neurologia — 
oferă o abordare a înţelepciunii în termeni imediat mai accep- 
tabili și mai ușor demonstrabili pentru oamenii care trăiesc în 
secolul XXI decât revelaţiile budiste legate de natura reali- 
tăţii, obținute printr-o analiză subiectivă. Nu numai că explică 
de ce funcţionează practicile budiste din punctul de vedere al 
analizei ştiinţifice serioase, dar oferă şi introspecţii fascinante 
în înțelegerea budistă a du/-tren-cha-may-ului, fenomenele 
trecătoare care apar şi dispar într-o clipă, în funcție de schim- 
bările cauzelor şi condiţiilor. Dar trebuie să ne adâncim pri- 
virea în domeniul ştiinţei pentru a putea descoperi o parte 
dintre aceste asemănări. 


C ANPERUNIOILU 5 


Relativitatea percepției 


se găseşte dincolo de cuvinte, concepte 
şi formulări. 

JAMGON KONGTRUL LODRO THAVE, 

Myriad Worlds (Lumi infinite), 

traducere realizată în cadrul 


Comitetului Internaţional 
fondat de Kalu Rinpoche 


Definiţia dată vidului, ca fiind o „posibilitate infinită“, 
reprezintă o descriere elementară a unui termen foarte com- 
plicat. Un sens mai subtil, care probabil că s-a pierdut odată 
cu primele traduceri, sugerează că ceea ce apare din acest 
potenţial infinit — fie că e un gând, un cuvânt, o planetă sau 
o casă — nu există cu adevărat ca „lucru“ în sine, ci e mai 
degrabă rezultatul a numeroase cauze și condiţii. Dacă ori- 
care dintre acele cauze sau condiţii sunt schimbate sau înlă- 
turate, va avea loc un fenomen diferit. Precum principiile 
amintite în cea de-a doua rotaţie a roții Dharmei, mecanica 
cuantică tinde să descrie experienţa nu doar prin prisma unui 
singur lanţ posibil de evenimente, ce conduce spre un singur 
rezultat, ci mai mult prin prisma probabilităților legate de 
evenimente şi manifestări — ceea ce, într-un mod ciudat, e 
mai aproape de înţelegerea budistă a realităţii absolute, în 
care o varietate de rezultate sunt posibile din punct de ve- 
dere teoretic. 


Puritatea primordială a fundamentului - 

Interdependența 


Ceea ce depinde de condiţii e considerat a fi gol... 


Sutra Requested by Madrâpa 
(Sutra cerută de Madrâpa), 
traducere de Ari Goldfield 


Ca să folosim un exemplu simplu, imaginați-vă două 
scaune diferite: unul care are patru picioare robuste și unul cu 
două picioare bune şi două stricate. Dacă vă aşezaţi pe scau- 
nul cu patru picioare bune, veţi sta foarte confortabil. Aşe- 
zaţi-vă pe celălalt şi veţi ajunge pe podea. La un nivel super- 
ficial, se poate spune despre amândouă că sunt „scaune“. Dar 
experiența legată de fiecare „scaun“ va fi negreșit diferită, 
deoarece condiţiile fundamentale nu sunt aceleași. 

Această uniune de cauze diferite este cunoscută în ter- 
meni budiști ca interdependență. Putem vedea principiul 
interdependenţei la lucru mai tot timpul în lumea înconjură- 
toare. O sămânță, de exemplu, poartă în ea potenţialul de 
creştere, dar îşi poate împlini potenţialul — adică poate 
deveni un copac, un tufiș sau o viță-de-vie — doar în anu- 
mite condiţii. Trebuie să fie plantată, udată şi trebuie să i se 
ofere lumina necesară. Chiar şi în condiţiile potrivite, ceea ce 
va creşte depinde de tipul de sămânță plantată. Dintr-o 
sămânță de măr nu va creşte un portocal, nici portocalul nu 
va deveni un copac care să rodească mere. Deci, chiar şi unei 
seminţe i se aplică principiul interdependenței. 

Tot aşa, alegerile pe care le facem în viaţa cotidiană au un 
efect relativ, punând în mișcare cauze și condiții care creează 
consecinţe inevitabile pe teritoriul realităţii relative. Alege- 
rile relative sunt precum pietrele aruncate într-un iaz. Chiar 
dacă piatra nu ajunge foarte departe, din locul în care a căzut 
se vor forma cercuri concentrice. Nu se poate ca asta să nu se 
întâmple (decât doar dacă, bineînţeles, ținteşti foarte prost, 

ratezi iazul şi arunci piatra în fereastra vecinului, caz în care 
vor apărea consecinţe diferite). 

În același fel, ideile pe care le aveţi despre dumneavoastră 
înşivă — „Nu sunt suficient de bun“, „Sunt prea gras“ sau 
„leri am făcut o greşeală îngrozitoare“ — sunt bazate pe 
cauze şi condiţii anterioare. Poate n-aţi dormit bine în noaptea 
precedentă. Poate cineva a spus mai devreme ceva ce nu v-a 
plăcut. Sau poate vă este doar foame, iar corpul pretinde vita- 
minele şi mineralele de care are nevoie pentru a funcționa 
cum trebuie. Ceva atât de banal precum lipsa apei poate cauza 
oboseală, dureri de cap și incapacitatea de a te concentra. O 
mulțime de lucruri pot determina natura experienţei relative, 
fără a schimba realitatea absolută a ceea ce sunteți. 

În timp ce eram examinat de neurologi în laboratorul din 
Wisconsin, am pus numeroase întrebări despre modul în care 
înţeleg oamenii de ştiinţă moderni percepţia. Budiştii au 
teoriile lor, însă eram curios în privinţa punctului de vedere 
ştiinţific occidental. Ceea ce am aflat e că, dintr-o perspec- 
tivă strict neurologică, orice act de percepţie necesită trei ele- 
mente esenţiale: un stimul — cum ar fi o formă vizuală, un 
sunet, un miros, un gust sau un lucru pe care îl atingem sau 
care ne atinge el pe noi; un organ de simţ şi o serie de circuite 
neuronale la nivelul creierului, care organizează şi înțeleg 
semnalele primite de la organul de simţ. 

Folosind ca exemplu percepţia vizuală a unei banane, 
oamenii de ştiinţă cu care am vorbit mi-au explicat că nervii 
optici — neuronii senzoriali din ochi — detectează la început 
un obiect galben, lung şi curbat, care s-ar putea să aibă un 
punct maroniu la fiecare capăt. Excitaţi de acest stimul, neu- 
ronii încep să transmită mesaje spre talamus, o structură neu- 
ronală localizată în centrul creierului. Talamusul e ceva ase- 
mănător unei centrale telefonice din filmele vechi, unde 
mesajele senzoriale sunt sortate înainte de a fi transmise spre 
alte zone din creier. 

După ce mesajele primite de la nervii optici sunt sortate 
de talamus, sunt trimise mai departe sistemului limbic, regiu- 
nea din creier responsabilă mai ales de procesarea răspunsu- 
rilor emoţionale şi a senzaţiilor de durere și plăcere. În acest 
moment, creierele noastre dau un fel de sentință imediată 
legată de faptul dacă stimulul vizual — în acest caz, obiectul 
galben, lung și curbat, cu pete maronii la fiecare capăt — e 
un lucru bun, un lucru rău sau ceva neutru. La fel ca în cazul 
sentimentului pe care îl avem câteodată în prezenţa altor 
oameni, avem tendinţa să ne referim la acest răspuns imediat 
ca la o „reacţie instinctuală” — deşi ea nu are loc în între- 
gime în stomac!, Doar că e mult mai ușor de folosit această 
descriere stenogprafică decât să intri în detalii precum „o stim- 
ulare a neuronilor din sistemul limbic“. 

Pe măsură ce informaţia e procesată în zona limbică, e 
transmisă simultan „mai sus“ cu un nivel, în regiunile neocor- 
texului, principala zonă analitică a creierului, unde e organi- 
zată în tipare— sau, mai exact, în concepte — care oferă ghi- 
dul sau harta pe care o folosim ca să navigăm în viaţa de zi cu 
zi. Neocortexul evaluează tiparul şi ajunge la concluzia că 
obiectul care ne-a stimulat celulele nervului optic este, de fapt, 
o banană. lar dacă neocortexul a creat deja tiparul sau concep- 
tul de „banană“, el mai oferă şi tot felul de detalii însoţitoare 
bazate pe experienţe trecute — de exemplu, ce gust are o 
banană, dacă nouă ne place sau nu etc. — care ne dau posibili- 
tatea de a decide cum anume putem să răspundem cu o mai 
mare precizie obiectului pe care îl considerăm a fi o banană. 

Cele descrise până acum reprezintă doar o schiţă a proce- 
sului percepției. Dar chiar şi o scurtă privire asupra sa oferă 
un indiciu despre modul în care un obiect obișnuit poate 
deveni o cauză a fericirii sau a nefericirii. Odată ajunşi la sta- 


! În original, gut reaction, o expresie însemnând aproximativ „reacție 
instinctuală”; în limba engleză, gut se traduce prin „măruntaic, maţe, sto- 
mac“, de aici jocul de cuvinte care nu se regăsește și în limba română. (N. tr.) 

diul în care recunoaștem o banană, de fapt nu mai vedem 
obiectul original. În schimb, vedem o imagine a acestuia con- “ 
struită de neocortex. lar această imagine este condiţionată de 

p varietate uriaşă de factori, incluzând mediul, așteptările și 
experienţele anterioare, precum și însăşi structura circuitului 
nostru neural. În creier, procesele senzoriale și toţi acești fac- 
tori sunt interdependențţi, în sensul că se influenţează reci- 
proc în mod continuu. Deoarece neocortexul oferă, în cele 
din urmă, tiparul după care suntem în măsură să recunoaș- 
tem, să numim şi să prezicem comportamentul sau „regulile“ 
asociate unui obiect pe care îl percepem, el ne modelează 
lumea într-un sens foarte profund. Cu alte cuvinte, nu vedem 
realitatea absolută a bananei, ci, mai degrabă, înfăţişarea ei 
relativă, o imagine construită mental. 

Pentru a ilustra această idee, în timpul primei conferinţe de 
la Institutul Mind and Life din 1987, dr. Livingston a descris 
un experiment simplu care presupunea ca unui grup de 
subiecți să-i fie prezentată litera T, atent desenată, astfel încât 
ambele segmente, orizontal și vertical, să aibă aceeași lun- 
gime.! La întrebarea dacă un segment e mai lung decât celă- 
lalt sau sunt egale, au fost date trei răspunsuri diferite, fiecare 
bazat pe mediul subiecților. De exemplu, majoritatea oame- 
nilor care au trăit sau au fost crescuţi în zone plane, precum 
Olanda, aveau tendința să considere segmentul orizonal (sau 
plan) ca fiind mai lung. În schimb, oamenii care trăiau sau au 
fost crescuţi în zone muntoase, şi prin aceasta mai înclinați să 
perceapă lucrurile în termeni de sus și jos, au fost convinşi 
într-o proporţie covârșitoare că segmentul vertical era mai 
lung. Doar un grup mic de subiecţi a fost capabil să recu- 
noască faptul că cele două segmente erau egale ca lungime. 


! Jeremy W. Hayward și Francisco J. Varela, Gentle Bridges: 
Conversations with the Dalai Lama on the Science of Mind, Shambhala, 
Boston, 1992, p. 183-184. 

În termeni strict biologici, creierul este un participant 
activ la modelarea și condiţionarea percepţiei. Deși oamenii 
de știință nu neagă că există o „lume reală“ a obiectelor din- 
colo de limitele corpului, e general acceptat faptul că, deşi 
experienţele senzoriale par a fi foarte directe şi imediate, 
procesele implicate sunt mult mai subtile și mai complexe 
decât par. După cum spunea ulterior Francisco Varela în 
cadrul conferinţei: „E ca şi cum creierul ar face lumea să 
transpară în percepţie.“! 

Rolul activ al creierului în procesul percepţiei are o 
importanță esenţială în condiţionarea stării noastre de spirit 
obișnuite. Iar acest rol activ deschide — pentru cei dispuşi să 
înceapă un antrenament mental — posibilitatea de a schimba 
treptat percepții foarte vechi, modelate de ani de condiţionare 
anterioară. Prin reeducare, creierul poate dezvolta noi legături 
neuronale, prin care devine posibilă nu doar transformarea 
percepțiilor existente, ci și transcenderea stărilor obişnuite de 
anxietate, neputinţă, durere, în direcţia unei experiențe mai 
durabile de fericire și pace. 

Asta e o veste bună pentru toţi cei care se simt blocaţi de 
idei legate de viaţă. Nicio componentă a experienţei — gân- 
duri, sentimente sau senzaţii — nu e atât de fixă şi de ne- 
schimbată pe cât pare. Percepţiile sunt doar aproximări brute 
ale adevăratei naturi a lucrurilor. De fapt, universul în care 
trăiţi și universul din mintea dumneavoastră formează un 
întreg. După cum mi s-a explicat de către neurologi, fizi- 
cieni și psihologi, într-un efort îndrăzneț de a descrie reali- 
tatea în termeni obiectivi și raţionali, ştiinţa modernă a 


început să ne redea un sentiment al magiei şi măreției exis- 
tenţei. 


' Ibid., p. 199. 

Subiecte şi obiecte: o viziune neurologică 


Gândirea dualistă reprezintă energia dinamică a minţii. 

1 i JAMGON KONGTRUL LODRO THAYE, . 
Creation and Completion (Creaţie şi desăvârşire), 

traducere de Lama Yeshe Gyamtso 


Înarmaţi cu ceva mai multă informaţie din fizică şi biolo- 
gie, putem pune niște întrebări mai profunde despre realitatea 
absolută a vidului şi despre realitatea relativă a experienţelor 
zilnice. De exemplu, dacă ceea ce percepem e doar imaginea 
unui obiect, iar obiectul în sine, din punctul de vedere al unui 
fizician, e o masă rotitoare de mici particule, atunci de ce 
avem senzaţia că o masă aflată în faţa noastră e solidă? Cum 
putem vedea și simţi un pahar cu apă de pe masă? Dacă bem 
apa, aceasta pare destul de reală și de palpabilă. Cum se 
poate așa ceva? Dacă nu bem apa, ne va fi sete. De ce ? 

Pentru început, mintea se implică în mai multe moduri 
într-un proces cunoscut sub numele de dzinpa, un cuvânt tibe- 
tan care înseamnă „a prinde“. Dzinpa reprezintă tendința 
minţii de a se fixa asupra obiectelor ca fiind în mod natural 
reale. Pregătirea budistă oferă o abordare alternativă la trăirea 
vieţii dintr-o perspectivă a supravieţuirii bazată în primul rând 
pe frică, considerând-o un şir de întâmplări neobișnuite și 
minunate. Diferenţa poate fi demonstrată printr-un exemplu 
simplu. Imaginaţi-vă că ţin în mână o mala (un şirag de măr- 
gele de rugăciune asemănător rozariului), cu palma întoarsă 
în jos. În acest exemplu, mala reprezintă toate bunurile de 
care oamenii, de obicei, cred că au nevoie: o mașină fru- 
moasă, haine scumpe, o mâncare bună, o slujbă bine plătită, 
un cămin confortabil etc. Dacă strâng mala în mână, o parte 
din ea îmi atârnă din pumnul făcut căuș. Dacă încerc să prind 
partea liberă, o parte și mai lungă îmi scapă printre degete; iar 
dacă încerc s-o prind şi pe aceea, mala continuă să-mi scape 

din mână. Dacă voi continua tot aşa, în cele din urmă n-o voi 
mai putea ţine deloc. Dacă, însă, îmi întorc palma în sus, mala 
nu va mai cădea. Mărgelele rămân în mâna mea. 

Ca să folosim un alt exemplu, imapinaţi-vă că staţi într-o 
cameră plină de oameni care privesc masa aflată în partea din 
faţă a camerei. Tendinţa dumneavoastră este de a considera 
masa ca pe un obiect în sine, un obiect de sine stătător, cu 
totul întreg, independent de observaţia subiectivă. Dar o 
masă are o tăblie, picioare, laturi, o parte din spate și o parte 
din faţă. Dacă vă amintiţi că e alcătuită din diferite părţi, 
puteţi cu adevărat s-o definiţi drept un obiect singular? 

În explorarea creierului „fără dirijor“, neurologii au 
descoperit că organul cerebral al fiinţelor însuflețite a evoluat 
în special pentru a recunoaște și răspunde patternurilor. Prin- 
tre miliardele de neuroni care alcătuiesc creierul uman, unii 
sunt adaptaţi mai ales pentru a identifica forme, în timp ce 
alții sunt meniţi să identifice culori, mirosuri, sunete, mișcări 
etc. În acelaşi, timp, creierele noastre sunt dotate cu meca- 
nisme care ne permit să extragem ceea ce neurologii numesc 
relații de tipul patternurilor sau „globale“ existente între 
asemenea forme. 

Gândiţi-vă la exemplul cunoscut al unui mic grup de sim- 
boluri vizuale numite generic emoticon-uri, folosite deseori 
în mesajele trimise prin e-mail: :-). Acest grup e uşor de 
recunoscut ca reprezentând o „faţă zâmbăreaţă“, cu doi ochi 
„$“, Un nas „= ȘI O gură „)“. Dacă, însă, aceste trei obiecte ar 
fi rearanjate în forma )-.., creierul nu ar recunoaște un pattern 
şi ar interpreta formele doar ca pe niște puncte, linii şi curbe 
aleatorii. 

Neurologii cu care am vorbit mi-au explicat că aceste 
mecanisme de recunoaştere bazate pe patternuri acţionează 
aproape simultan cu recunoașterea neuronală a formelor, 
culorilor etc., prin sincronism neuronal — care, în termeni 
foarte simpli, poate fi descris ca fiind un proces în care neu- 
roni din zone îndepărtate ale creierului comunică între ei 


N 


Relativitatea percepției 107 


într-un mod spontan şi instantaneu. De exemplu, atunci când 
formele :-) sunt percepute exact în această structură, neuronii 
corespunzători. îşi semnalează unii altora, într-o manieră 
spontamă, dar totuşi precis coordonată, recunoașterea unui 
pattern specific. Atunci când nu e perceput niciun pattern, 
neuronii corespunzători îşi transmit unii altora semnale în 
mod aleatoriu. 

Această tendință de identificare a patternurilor sau a 
obiectelor este cea mai evidentă ilustrare biologică a fenome- 


„nului dzinpa pe care am întâlnit-o până acum. Cred că 


aceasta s-a dezvoltat într-un fel de funcţie de supravieţuire, 
deoarece capacitatea de a diferenţia obiectele periculoase, 
benefice şi neutre este extrem de necesară! După cum voi 
explica mai târziu, cercetările clinice arată că practicarea 
meditaţiei extinde mecanismul sincronismului neuronal până 
în punctul în care privitorul poate începe să recunoască în 
mod conştient că mintea lui şi experienţele sau obiectele pe 
care aceasta le percepe sunt unul și același lucru. Cu alte 
cuvinte, practicarea meditaţiei o perioadă îndelungată 
dizolvă diferenţele superficiale dintre subiect şi obiect — 
ceea ce oferă, în schimb, privitorului libertatea de a hotărî 
calitatea propriei sale experienţe, libertatea de a deosebi între 
ceea ce e real şi ceea ce e doar o aparenţă. 

Dispariţia diferenţei dintre subiect şi obiect nu înseamnă, 
însă, că percepţia devine înceţoșată. Percepi în continuare 
experienţele în funcţie de subiect şi de obiect, recunoscând în 
același timp că diferenţa e în primul rând de natură concep- 
tuală. Cu alte cuvinte, percepția unui obiect nu e diferită de 
mintea care îl percepe. 

Deoarece această schimbare e dificil de înţeles din punct 
de vedere intelectual, pentru a dobândi o oarecare cunoaștere 
e necesar să apelăm din nou la comparaţia cu un vis. Într-un 
vis, dacă îți dai seama că ceea ce trăiești e doar un vis, atunci 
realizezi și că întâmplările au loc doar în propria ta minte. 
Admiterea acestui lucru te eliberează, în schimb, de limitările 


108 BUCURIA DE A TRĂI 


„problemelor din vis“, ale „suferinței din vis“ sau ale „res- 
tricţiilor din vis“. Visul continuă încă, dar recunoașterea te 
eliberează de orice durere sau neplăcere pe care scenariul 
visului ţi le induce. Frica, durerea și suferinţa sunt înlocuite 
de o mirare aproape copilărească: „Ia te uită ce e în stare să 
producă mintea mea!“ 

În acelaşi fel, în starea de veghe, depășirea diferenţei dintre 
subiect și obiect e echivalentă cu recunoașterea faptului că 
orice ai trăi, acel lucru nu e separat de mintea care trăiește 
experiența. Viaţa în starea de veghe nu se opreşte, ci trăirea sau 
percepţia asupra ei trece de la limitare la miracol și la uimire. 


Darul incertitudinii 


Atunci când mintea nu are puncte de referință, asta e 
măhamudră. 


TILOPA, Ganges Măhamudră (Mâhamudră Gangelui), 
traducere de Elizabeth M. Callahan 


Dacă ne întoarcem la exemplul legat de privitul mesei, 
putem spune că, chiar şi la un nivel observabil normal, o 
masă se află într-o constantă stare de schimbare. De ieri până 
azi, poate că s-a rupt o bucată de lemn sau poate că s-a cojit 
vopseaua. Dacă privim masa din perspectiva unui fizician, la 
nivel microscopic, am vedea că lemnul, vopseaua, cuiele şi 
cleiul care alcătuiesc masa sunt compuse din molecule ŞI 
atomi formaţi din particule rapide, care rătăcesc prin vastita- 
tea spaţiului subatomic. 

La nivel subatomic, fizicienii se lovesc de o problemă 
interesantă: când vor să măsoare localizarea exactă a unei par- 
ticule, nu-i pot măsura viteza cu o precizie de 100%; iar când 
încearcă să măsoare viteza unei particule, nu-i pot identifica 
exact localizarea. Problema măsurării simultane a poziţiei 

exacte și a vitezei unei particule e cunoscută sub numele de 
„Principiul incertitudinii“ al lui Heisenberg, numit așa după 
Werner Heisenberg, unul dintre fondatorii mecanicii cuantice. 
O parte a problemei, după cum mi s-a explicat, constă în 
„aceea că, pentru a „vedea“ poziţia unei particule subatomice, 
fizicienii trebuie să folosească o frecvenţă înaltă a luminii, o 
formă de energie care alimentează particula cu un „plus“ de 
energie care schimbă ritmul de mișcare al acesteia. Pe de altă 
parte, atunci când fizicienii încearcă să măsoare viteza unei 
particule, fac acest lucru măsurând schimbările survenite în 
frecvenţa undelor de lumină pe care le produce particula în 
timp ce se mișcă — asemănător modului în care poliţia rutieră 
foloseşte frecvenţa undelor radar pentru a măsura viteza unei 
maşini. Undele de lumină sunt un fel de „ecou“ lăsat în urmă 
de trecerea unei particule, ceea ce nu oferă prea multă infor- 
maţie despre locul în care se află particula după ce s-a mişcat. 
Astfel, în funcție de experimentul efectuat, fizicienii adună 
informaţii despre o proprietate sau alta a particulei. În termeni 
foarte simpli, rezultatele unui experiment sunt condiţionate de 
natura experimentului — adică de întrebările puse de oamenii 
de știință care organizează și observă experimentul. 

Dacă priviți acest paradox ca pe un mod de a descrie trăirea 
umană, se poate vedea că întocmai așa cum calităţile atribuite 
unei particule sunt determinate de experimentul caracteristic la 
care oamenii de ştiinţă o supun, într-un mod asemănător, tot 
ceea ce gândim, simțim și percepem e condiţionat de obișnuin- 
tele mentale pe care le aducem în cadrul experienţei. 

În multe privinţe, ştiinţa reprezintă poezia epocii în care 
trăim. Fizicienii moderni au indicat faptul că înţelegerea 
noastră asupra fenomenelor materiale e limitată într-o oare- 
care măsură de întrebările pe care ni le punem despre ele. În 
același timp, nesiguranța în prezicerea exactă a modului şi a 
locului în care o particulă ar putea apărea în universul sub- 
atomic reprezintă o oarecare libertate în determinarea naturii 
experienţei noastre. 

Contextul: o perspectivă cognitivă 


Viața ne este modelată de minte... 


Dhammapada, 
traducere de Eknath Easwaran 


Practica budistă ne ghidează pas cu pas să renunțăm la 
premisele obişnuite şi să experimentăm prin intermediul 
unor întrebări și puncte de vedere diferite. O asemenea 
schimbare de perspectivă nu este atât de dificilă pe cât pare. 
În timpul unei conversații pe care am avut-o în Nepal cu un 
elev care lucrează în domeniul psihologiei cognitive, am 
aflat că abilitatea de a ne schimba felul de a privi lucrurile 
reprezintă o funcţie de bază a minţii umane. În termenii psi- 
hologiei cognitive, sensul oricărei informaţii pe care o pri- 
mim e determinat în mare parte de contextul în care o privim. 
Diferitele niveluri ale contextului par să aibă o asemănare 
izbitoare cu diferitele moduri de a observa realitatea din 
punctul de vedere al mecanicii cuantice. 

De exemplu, dacă ne uităm la cuvintele 


MINGYUR RINPOCHE 


sensul lor poate fi interpretat într-o multitudine de moduri, 
inclusiv următoarele: 


* un aranjament de linii și spaţii 

* un grup de litere 

* un simplu nume 

* O referire la o anumită persoană pe care o cunoaştem 


* o referire la o anumită persoană pe care nu o cunoaştem 

Probabil că există mai multe niveluri de interpretare, însă 
pentru exemplu nostru ne vom limita la acestea cinci. 

“Interesant e că niciuna dintre posibilele interpretări nu le 
anulează pe celelalte. Pur și simplu reprezintă diferite nive- 
luri de înţelegere bazate pe context, care, în schimb, e funda- 
mentat în mare măsură pe experienţă. 

Dacă mă cunoaşteţi personal, de exemplu, vă uitaţi la 
cuvintele „Mingyur Rinpoche“ şi vă gândiţi: O, da, el e tipul 
„ală tibetan, scund și cu ochelari, care umblă în haine roșii 
spunând tuturor că mesele nu există în mod absolut. 

Dacă nu mă cunoaşteţi sau nu ştiţi nimic despre mine, ci 
doar aţi văzut cuvintele într-o revistă sau într-un articol de 
ziar care vorbeşte despre profesorii budiști tibetani, „Mingyur 
Rinpoche“ nu e decât numele unuia dintre acei indivizi tibe- 
tani, scunzi şi cu ochelari, care umblă în haine roşii, spunând 
tuturor că mesele nu există în mod absolut. Dacă nu sunteți 
familiarizați cu alfabetul latin, recunoașteți în „Mingyur 
Rinpoche“ un grup de litere, dar nu știți ce înseamnă sau 
dacă se referă la un nume sau la un loc. lar dacă nu cunoaşteţi 
niciun fel de alfabet, cuvintele reprezintă doar o mulțime ciu- 
dată, eventual interesantă, de linii și cercuri, care ar putea sau 
nu să aibă vreun înțeles. 

Deci, atunci când vorbesc despre abandonarea logicii de 
fiecare zi şi despre aplicarea unei perspective diferite expe- 
rienţei dumneavoastră, ceea ce sugerez este ca, pe măsură ce 
începeţi să priviţi mai atent lucrurile, să recunoașteţi cât e de 
dificil să puneţi degetul pe realitatea absolută. Puteţi începe 
să realizați că aţi atribuit lucrurilor o permanenţă şi o exis- 
tență proprie ca rezultat al contextului în care le-aţi observat; 
iar dacă faceţi exerciţii prin care vă observați pe dumnea- 
voastră înşivă şi lumea din jur dintr-o perspectivă diferită, 
atunci această percepţie se va schimba în consecinţă. 

Tirania timpului 


Trecutul e imperceptibil, viitorul e imperceptibil, iar 
prezentul e imperceptibil... 


Sutras of the Mother (Sutra Mamei), 
traducere de Ari Goldfield 


Dacă priveşti experienţa din perspectiva timpului, poți 
spune că mesele, paharele de apă etc. există într-adevăr în 
timp — însă numai dintr-o perspectivă relativă. Majoritatea 
oamenilor au tendința să se gândească la timp în termeni de 
trecut, prezent şi viitor. „Am fost la o întâlnire plictisitoare“, 
„Mă aflu la o întâlnire plictisitoare“, „Trebuie să merg la o 
întâlnire plictisitoare“, „Mi-am hrănit copiii azi dimineață“, 
„Acum le dau copiilor mei să mănânce de prânz“, „O, nu, tre- 
buie să pregătesc cina pentru copiii mei şi nu e nimic în 
frigider, aşa că sunt nevoită să mă duc la magazin imediat ce 
ies din şedinţa asta plictisitoare!“ 

De fapt, atunci când te gândești la trecut, îţi aminteşti doar 
o experienţă, care a avut deja loc. Ai ieșit din ședință. Ţi-ai 
hrănit copiii. Ţi-ai terminat cumpărăturile. Trecutul e ca o 
sămânță arsă în toc. Odată ce a ars, gata cu sămânţa. E doar 
o amintire, un gând care-ţi trece prin minte. Trecutul, cu alte 
cuvinte, nu e nimic mai mult decât o idee. 

Tot aşa, ceea ce oamenii numesc „viitor“ reprezintă un 
aspect al timpului care nu a avut loc încă. Nu vorbeşti despre 
un copac ce n-a fost încă plantat ca fiind o fiinţă vie, con- 
cretă, deoarece nu există niciun context care să-ți permită 
acest lucru; nu vorbești despre copii care încă n-au fost con- 
cepuţi la fel cum vorbeşti despre oamenii cu care ai de-a face 
aici şi acum. Deci, și viitorul este doar o idee, un gând care- 
ți trece prin minte. 

Și atunci, cu ce anume rămâi ca experienţă concretă? 

Cu prezentul. 

Dar cum e posibil să definești „prezentul“? Un an are 
douăsprezece luni. Fiecare zi a fiecărei luni are douăzeci și 
patru de ore. Fiecare oră are şaizeci de minute; fiecare minut 
are şaizeci de secunde; fiecare secundă are .nenumărate 
microsecunde şi nanosecunde. Poţi descompune prezentul în 
paşi din ce în ce mai mici, dar între momentul experienţei 
prezente şi momentul în care identifici acel moment ca fiind 
„acum“ clipa deja a trecut. Nu mai e acum. E atunci. 

Buddha a înțeles în mod intuitiv limitările concepției 
umane obișnuite asupra timpului. Într-una din învățăturile 
sale, el a explicat că, din punct de vedere relativ, divizarea 
timpului în perioade distincte ca durată — o oră, o zi, o săp- 
tămână etc. — ar putea avea un anumit grad de importanţă. 
Însă dintr-o perspectivă absolută, chiar nu există nicio difer- 
ență între un singur moment din timp și un eon. Într-un eon 
poate exista o clipă, într-o clipă poate exista un eon. Relaţia 
dintre cele două perioade nu ar face clipa mai lungă sau 
conul mai scurt. 

Buddha a ilustrat acest punct de vedere printr-o poveste 
despre un tânăr care s-a dus la un mare maestru, căutând o 
învățătură profundă. Maestrul a fost de acord, însă i-a sugerat 
tânărului să bea întâi o ceașcă de ceai. „După aceea, a spus 
el, îţi voi preda învăţătura profundă pe care ai venit s-o cauţi.“ 

Aşadar, maestrul i-a turnat o ceașcă de ceai, iar în timp ce 
tânărul o ducea la gură, ceașca de ceai s-a transformat într-un 
lac întins, înconjurat de munți. Și, cum stătea el pe marginea 
lacului, admirând frumusețea peisajului, o fată a venit din 
spatele lui și s-a apropiat de lac să umple cu apă o găleată. 
Pentru tânăr, a fost dragoste la prima vedere, iar fata s-a 
îndrăgostit şi ea de el. Tânărul a urmat-o până acasă, unde 
fata locuia împreună cu părinţii, care erau în vârstă. Treptat, 
aceştia l-au îndrăgit pe băiat, dar și el pe ei, şi s-a hotărât 
căsătoria celor doi tineri. 

După trei ani, s-a născut primul copil, un băiat. Câţiva ani 
mai târziu, li s-a născut o fiică. Copiii creșteau fericiţi și 

zdraveni, până când, într-o zi, la vârsta de 14 ani, băiatul s-a 
îmbolnăvit. Niciunul dintre leacurile prescrise nu i-au vinde- 
cat boala. În mai puţin de un an, a murit. 

Nu mult după aceea, fetiţa s-a dus să adune lemne din 
pădure și, în timp ce era ocupată cu treaba asta, a fost atacată 
şi ucisă de un tigru. Neputând să treacă peste durerea pier- 
derii ambilor copii, soţia tânărului s-a hotărât să se înece în 
lacul din apropiere. Îndureraţi de pierderea fiicei şi a nepoți- 
lor, părinţii fetei au încetat să mai mănânce, hotărând să 
moară de foame. După ce şi-a pierdut soţia, copiii și socrii, 
tânărul a început să se gândească că ar fi mai bine dacă ar 
muri și el. S-a dus la malul lacului, hotărât să se înece. 

Chiar în momentul în care era pe punctul să se arunce în 
apă, s-a trezit dintr-odată înapoi în casa maestrului, ţinând 
ceașca de ceai la gură. Deşi trăise o viaţă întreagă, abia dacă 
trecuse o clipă: ceaşca era caldă încă în mâinile lui, iar ceaiul 
fierbinte. 

A privit peste masă, la maestrul său, care a încuviințat din 
cap, spunând: „Acum înţelegi. Toate fenomenele au loc în 
minte, care e vid. Nu există cu adevărat decât în minte, dar 
nu sunt neant. Iată învăţătura profundă pe care o căutai.“* 

Din perspectiva budistă, esenţa timpului, ca şi esenţa spa- 
țiului şi a obiectelor care se mișcă în spaţiu, este vid. La un 
moment dat, orice încercare de a analiza timpul sau spațiul prin 
prisma unor intervale din ce în ce mai mici e sortită eșecului. 
Prin meditație, poţi face experimente legate de percepţia timpu- 
lui, încercând să-l împarţi în unităţi din ce în ce mai mici. Poţi 
încerca să analizezi timpul în acest fel, dar în final ajungi într- 
un punct în care nu mai poți denumi sau defini nimic. Când 
ajungi în acel punct, începi să trăieşti o experienţă care se des- 
făşoară dincolo de cuvinte, dincolo de idei sau de concepte. 

„Dincolo de idei şi concepte“ nu înseamnă că mintea 
devine goală ca o coajă de ou sau plictisitoare ca o piatră. De 
fapt, se întâmplă chiar opusul. Mintea devine mai vastă şi 
mai deschisă. Puteţi percepe în continuare subiecte şi 


r 

obiecte, dar într-un mod mult mai iluzoriu: le recunoaşteți 
drept concepte, nu ca entităţi obiectiv sau natural reale. 

Am discutat cu numeroşi oameni de știință dacă, printre 
teoriile şi descoperirile ştiinţei moderne, ar putea exista idei 

“asemănătoare cu viziunea budistă asupra timpului şi spaţiu- 
lui. Deşi mi-au fost sugerate multe idei, nimic nu părea să se 
potrivească exact, până când mi-a fost prezentată teoria 
gravitaţiei cuantice, o analiză a naturii fundamentale a spa- 
țiului şi a timpului, care explorează întrebări fundamentale 
precum: „Din ce sunt alcătuite spaţiul şi timpul? Există ele 
în mod absolut sau se ivesc din ceva mai fundamental? Cum 
arată spaţiul şi timpul la scară foarte redusă? Există o durată 
sau o unitate de timp considerată cea mai mică posibil?“ 

După cum mi s-a explicat, în majoritatea ramurilor fizicii, 
spaţiul și timpul sunt tratate ca şi când ar fi infinite, uniforme 
şi perfect netede: un fundal static în care se mişcă obiectele 
şi au loc evenimentele. Aceasta este o premisă foarte potri- 
vită pentru examinarea naturii şi a caracteristicilor unor cor- 
puri mari de materie și particule subatomice. Dar când e 
vorba de analizarea timpului și a spaţiului, situaţia devine 
foarte diferită. 

La nivelul percepţiei umane obișnuite, lumea pare pre- 
cisă, clară și concretă. La nivelul percepţiei obişnuite, o scân- 
dură susţinută de trei sau patru picioare pare a fi, în mod evi- 
dent, o masă. Un obiect de formă cilindrică, cu un fund plat 
și fără capac, pare a fi, în mod evident, un pahar. Sau, dacă 
are un mâner, poate îl numim cană. 

Acum, imaginaţi-vă că priviţi un obiect concret la micro- 
scop. Ar fi de înțeles să vă așteptați ca, printr-o mărire gra- 
dată, să vedeţi o imagine mai clară, mai corectă a structurii 
fundamentale a obiectului. Însă, de fapt, se întâmplă exact 
opusul. Pe măsură ce ne apropiem de o imagine mărită, în 
care suntem capabili să vedem atomii individuali, lumea 
începe să arate din ce în ce mai „înceţoșată“ şi lăsăm în urmă 
majoritatea regulilor fizicii clasice. Acesta este tărâmul 

mecanicii cuantice, în care, după cum s-a descris anterior, 
particulele subatomice se agită în toate modurile posibile, 
apărând şi dispărând cu o frecvență crescândă. 

Continuăm să mărim imaginea, astfel încât să putem 
vedea distanţe din ce în ce mai mici, şi aflăm în cele din urmă 
că însuși timpul și spaţiul încep să se agite — spaţiul însuși 
produce mici curbe şi noduri care apar și dispar inimaginabil 
de repede. Asta se întâmplă la proporții extrem de mici — la 
fel de mici în comparaţie cu un atom ca un atom în compara- 
ție cu sistemul solar. Această stare a fost denumită de fizi- 
cieni „spumă spaţio-temporală“. Gândiţi-vă la spuma de ras 
care pare netedă de la distanță, dar de aproape se vede că e 
compusă din milioane de balonașe minuscule. 

Poate că o analogie mai potrivită pentru această stare e 
apa care fierbe. La distanţe și intervale temporale și mai 
scurte, chiar apa însăşi se evaporă, iar timpul și spațiul îşi 
pierd semnificaţia. În acest punct, fizica însăşi începe să se 
agite, deoarece studiul materici, al energiei, al mişcării şi al 
modului în care acestea sunt legate între ele nu poate fi nici 
măcar formulat fără o referire fundamentală la timp. Fizi- 
cienii recunosc că nu ştiu să descrie mai departe ceea ce 
rămâne. E o stare care include literalmente toate posibili- 
tăţile, dincolo de spaţiu şi de timp. 

Din perspectiva budistă, descrierea realităţii oferită de 
mecanica cuantică acordă un grad de libertate cu care majori- 
tatea oamenilor nu sunt obișnuiți şi care poate părea ciudat la 
început și chiar puţin înfricoşător. Oricât de mult preţuiesc 
occidentalii capacitatea de a fi liber, ideea că actul observării 
unei întâmplări poate influenţa rezultatul în moduri aleatorii, 
neprevăzute, poate fi resimţită ca fiind o prea mare responsa- 
bilitate. E mult mai uşor să ne asumăm rolul de victimă şi să 
transferăm responsabilitatea sau vina pentru experiența noas- 
tră vreunei persoane sau puteri din afară. Dacă trebuie, totuşi, 
să luăm în serios descoperirile ştiinţei moderne, atunci e 

cazul să ne asumăm responsabilitatea pentru experienţa 
noastră de fiecare clipă. 

În vreme ce acționând astfel s-ar putea să se deschidă 
posibilităţi noi, la care înainte nici nu ne-am fi gândit, este în 
continuare greu să renunțăm la obiceiul cunoscut de a face pe 
victima. Pe de altă parte, dacă am începe să acceptăm respon- 
sabilitatea pentru experiența pe care o trăim, vieţile noastre 
ar deveni un fel de teren de joacă, oferind nenumărate posi- 
bilități de a învăţa și inventa. Sentimentele noastre de limi- 
tare personală și vulnerabilitate ar fi înlocuite treptat cu un 
simţ al deschiderii și al existenţei unei posibilități. I-am 
vedea pe cei din jurul nostru într-o lumină complet nouă — 
nu ca pe niște ameninţări la adresa securităţii noastre person- 
ale sau a fericirii noastre, ci ca pe nişte oameni care nu 
cunosc posibilităţile infinite ale propriei lor naturi. Deoarece 
propria noastră natură nu e restricționată de diferenţe arbi- 
trare — a fi „așa“ sau „altfel“, a avea doar anumite capacităţi 
şi a nu avea altele —, atunci am fi în măsură să îndeplinim 
cerințele oricărei situaţii în care ne-am afla. 


Impermanența 


Nimic nu durează... 


PATRUL RINPOCHE, 

The Words of My Perfect Teacher 

(Vorbele maestrului meu desăvârșit), 
traducere de Padmakara Translation Group 


Majoritatea oamenilor sunt determinaţi de societăţile în 
care trăiesc să aplice etichete conceptuale fluxului de feno- 
mene mentale și materiale aflate într-o permanentă schim- 
bare. De exemplu, atunci când am privit cu atenţie o masă, 
am etichetat-o instinctiv ca fiind o masă — cu toate că am 
văzut că nu consta dintr-un singur lucru, ci era alcătuită în 

realitate din mai multe părți diferite: o tăblie, picioare, părți 
laterale, o parte din spate şi o parte din faţă. Niciuna dintre 
aceste părți nu ar putea fi identificată ca „masă“ în sine. În 
realitate, „masa“ este doar un nume pe care-l aplicăm feno- 
menelor care apar și dispar rapid, producând iluzia a ceva 
categoric sau absolut real. 

În același fel, cei mai mulți dintre noi am fost învățați să 
ataşăm cuvintele „eu“ sau „pe mine/mie“ unui flux de expe- 
riențe care ne confirmă sentimentul personal al sinelui sau 
ceea ce în mod convenţional este numit „ego“. Considerăm 
că entitatea individuală continuă să existe neschimbată de-a 
lungul timpului. În general, tindem să credem că azi suntem 
același de ieri. Ne amintim de adolescență şi de mersul la 
şcoală şi ni se pare că „eu“ de acum e acelaşi „eu“ care a 
mers la şcoală, a crescut, s-a distanțat de familie, şi-a luat o 
slujbă etc. 

Dar dacă ne uităm în oglindă, putem vedea că acest „eu“ 
s-a schimbat între timp. Poate avem acum riduri care nu exis- 
tau cu un an în urmă. Poate purtăm ochelari. Poate avem o 
altă culoare de păr — sau poate nu mai avem păr deloc. La 
un nivel molecular primar, celulele din corpurile noastre sunt 
în continuă schimbare: celulele îmbătrânite mor și sunt pro- 
duse altele tinere, Putem examina acest sentiment al „sine- 
lui“ şi în modul în care am privit masa, constatând că feno- 
menul pe care-l numim „eu“ e alcătuit de fapt din mai multe 
părţi. Are picioare, braţe, un cap, mâini şi organe interne. 
Putem identifica oricare dintre aceste părţi separate ca fiind 
în mod precis „eu“? 

Am putea spune: „Păi, mâna mea nu sunt cu, dar e mâna 
mea.“ Însă mâna e formată din cinci degete, o parte ante- 
rioară şi alta posterioară. Pe care dintre acele componente 
putem s-o considerăm în mod definitiv „mâna“ noastră? 
Există o parte anterioară, una posterioară, patru degete și un 
deget mare. Dar fiecare dintre ele pot fi împărțite mai departe 
în unghii, piele, oase etc. Putem păstra această metodă de 

investigație până la nivel atomic şi subatomic, lovindu-ne în 
continuare de aceeași problemă, aceea de a nu fi capabili să 
găsim ceva pe care să-l identificăm categoric ca fiind „eu“. 

“~ „=. Prin urmare, fie că analizăm obiecte concrete, timpul, 
„sinele“ sau mintea noastră, în cele din urmă ajungem într-un 
punct în care ne dăm seama că analiza ar putea continua la 
nesfârşit. În acel moment, căutarea unui element ireductibil 
eșuează. Atunci când renunțăm să mai căutăm ceva absolut, 
gustăm pentru prima dată din vid, esenţa infinită, de nedefinit 
a realității aşa cum există ea. 

Pe măsură ce contemplăm enorma varietate de factori care 
trebuie să se combine pentru a produce un anumit sentiment al 
sinelui, atașamentul nostru față de acest „eu“ în care credem că 
ne putem identifica începe să scadă. Devenim mai dispuși să 
renunțăm la dorinţa de a ne controla sau bloca gândurile, 
emoțiile, senzațiile etc. și începem să le trăim fără durere sau 
vină, considerând trecerea lor drept o manifestare a unui uni- 
vers al posibilităţilor infinite. Procedând astfel, recâștigăm - 
perspectiva inocentă pe care cei mai mulţi dintre noi o aveam 
în copilărie. Inimile noastre se deschid spre alţii, precum flo- 
rile care înfloresc. Devenim mai buni ascultători, mai con- 
ştienţi de tot ceea ce se întâmplă în jurul nostru şi suntem capa- 
bili să răspundem mai spontan și mai adecvat situațiilor care 
înainte ne tulburau sau ne derutau. Treptat, poate la un nivel 
atât de subtil, încât nici nu ne dăm seama de ceea ce se întâm- 
plă, ne trezim într-o stare de spirit liberă, senină şi iubitoare, 
aflată dincolo de visurile noastre cele mai îndrăznețe. 

Dar e nevoie de multă răbdare pentru a învăţa să recunoşti 
asemenea posibilităţi. 

De fapt, e nevoie de multă răbdare ca să-ți dai seama. 


CARPE TE 19 ES é 


Darul clarității 


Toate fenomenele sunt reprezentări ale 
minții, A 

AL TREILEA GYALWANG KARMAPA, 

Song of Karmapa: The Aspiration 

of The Mahamudra of The True Meaning 

(Cântecul lui Karmapa: Aspirația. din 

Mahamudra sensului adevărat), 

traducere de Erik Pema Kunsang 


Deși comparăm vidul cu spațiul pentru a înţelege natura 
infinită a minţii, analogia nu e perfectă. Spaţiul — cel puţin 
din câte știm — nu e conștient. Din perspectiva budistă, 
totuși, vidul şi starea de conștienţă sunt inseparabile. Nu poți 
separa vidul de conștientă tot așa cum nu poți separa umidi- 
tatea de apă sau căldura de foc. Cu alte cuvinte, natura dum- 
neavoastră adevărată nu numai că e nelimitată din punct de 
vedere al potenţialului ci, ci și complet conştientă. 

Această conştiență spontană e cunoscută în budism sub 
numele de claritate sau, câteodată, ca lumina clară a minţii. 
Partea conștientă a minţii e aceea care ne permite să recu- 
noaștem și să distingem infinita varietate de gânduri, senti- 
mente, senzaţii şi fenomene care apar mereu din vid. Clari- 
tatea acționează chiar și atunci când noi nu suntem atenţi în 
mod conștient, de exemplu atunci când ne gândim dintr-o- 
dată: Trebuie să mănânc, Trebuie să plec, Trebuie să rămân. 
Fără această lumină clară a minţii, n-am fi în stare să gândim, 
să simţim sau să percepem nimic. N-am fi capabili să ne recu- 
noaştem propriile corpuri, universul sau ceea ce apare în el. 

Starea de conştienţă naturală 


Manifestările şi mintea sunt precum focul şi căldura. 
ORGYENPA, citat în Mahamudră: 
The Ocean of Definitive Meaning 
(Mâhamudră: oceanul sensului absolut), 
traducere de Elizabeth M. Callahan 


Profesorii mei descriau această lumină clară a minţii ca 
fiind auto-iluminatoare — precum flacăra unei lumânări, 
care e în același timp sursa iluminării şi iluminarea însăși. 
Claritatea face parte din minte de la început, o stare de con- 
ştiență naturală. N-o poţi dezvolta în felul în care, de exem- 
plu, îti dezvolţi muşchii prin exerciţii fizice. Singurul lucru 
pe care trebuie să-l faci e s-o recunoşti, să observi faptul că 
eşti conştient. Desigur, provocarea constă în faptul că această 
claritate sau conştiență naturală face atât de mult parte din 
experiența zilnică, încât e greu de recunoscut. E ca şi cum ai 
încerca să-ţi vezi genele (fără a folosi o oglindă). 

Şi atunci, cum faci s-o recunoşti? 

Potrivit lui Buddha, meditezi — deşi nu neapărat aşa cum 
înțeleg să o facă cei mai mulţi dintre oameni. 

Tipul de meditaţie despre care e vorba aici reprezintă, din 
nou, un tip de „nonmeditaţie“. Nu e nevoie să te concentrezi 
sau să vizualizezi nimic. Unii dintre studenţii mei o numesc 
„meditaţie organică — meditaţie fără aditivi”. 

Ca şi în cazul altor exerciţii învăţate de la tata, se începe 
stând în picioare, respirând normal și lăsând treptat mintea să 
se liniştească. „Cu mintea liniștită, ne instruia el pe aceia din- 
tre noi care ne aflam în mica lui sală de curs din Nepal, deve- 
niți conștienți de toate gândurile, sentimentele şi senzațiile 
care vă trec prin minte. lar pe măsură ce le observați trecând, 
întrebaţi-vă direct: «Există vreo diferenţă între minte şi gån- 
durile care trec prin ea? Există vreo diferenţă între cel care 

gândește şi gândurile percepute de el?» Continuaţi să vă 
observați gândurile având aceste întrebări în minte timp de 
trei minute, apoi opriți-vă.“ 

Şi stăteam acolo cu toții, unii dintre noi foindu-se, alţii 
încordaţi, însă toţi concentrați să ne observăm mințile şi să ne 
întrebăm dacă era sau nu vreo diferenţă între gânduri și cel 
are gândeşte gândurile. 

Cum eu eram doar un copil, iar majoritatea celorlalți elevi 
erau adulţi, credeam în mod firesc că ei se descurcau mult 
mai bine decât mine. Dar, pe măsură ce urmăream aceste 
gânduri despre propria mea inadecvare trecându-mi prin 
minte, mi-am amintit instrucțiunile şi s-a întâmplat un lucru 
interesant. Pentru un moment doar, am înțeles dintr-o străful- 
gerare că gândurile legate de faptul că nu eram la fel de bun 
ca şi ceilalţi elevi erau doar pânduri, iar gândurile nu erau de 
fapt realităţi stabile, ci doar mişcări ale minţii care le gândea. 
Bineînţeles, imediat după străfulgerare înțelegerea s-a stins și 
am început să mă compar iarăși cu ceilalţi elevi. Însă acel 
scurt moment de claritate a fost profund. 

După cum a explicat tata după ce am terminat, scopul 
exerciţiului era să înțelegem că nu există nicio diferenţă între 
mintea care gândeşte și gândurile care vin şi trec prin ca. 
Mintea însăși și gândurile, emoţiile şi senzațiile care apar, 
rămân și dispar în minte sunt reprezentări egale ale vidului — 
adică posibilitatea cu final deschis ca un anumit lucru să se 
întâmple. Dacă mintea nu e un „lucru“, ci o manifestare, 
atunci toate gândurile, sentimentele ŞI senzațiile care au loc 
în ceea ce considerăm noi a fi mintea noastră sunt de aseme- 
nea manifestări. Gândurile, emoţiile, senzațiile etc. sunt 
numai manifestări care formează rețeaua mai cuprinzătoare a 
proceselor în desfășurare pe care o numim minte. Pe măsură 
ce începi să interiorizezi experienţa minţii și a gândurilor ca 
fiind inseparabile, precum două feţe ale aceleiași monede, 
începi să înţelegi adevăratul înțeles al clarităţii: o stare de 
conștienţă infinit de vastă. 

Mulţi oameni cred că meditaţia înseamnă atingerea unei 
ştărrnegbişnuit de intense, complet diferită de tot ceea ce au 
trăit înainte. Se chinuiesc mental, gândindu-se: Trebuie să 
obțin un nivel superior de conștiență... Ar trebui să văd ceva 
minunat, un curcubeu sau imagini ale unor tărâmuri pure... 
Ar trebui să strălucesc în întuneric. 

Asta se cheamă a te strădui prea mult. Eu am trecut prin 
asta, după cum acelaşi lucru s-a întâmplat cu o mulțime de 
ălți oameni pe care am ajuns să-i cunosc de-a lungul anilor. 

Nu cu mult timp în urmă, am cunoscut o persoană care-şi 
crea singură probleme străduindu-se prea mult. Stăteam în 
aeroportul din Delhi așteptând să iau un avion spre Europa, 
când un om s-a apropiat de mine și m-a întrebat dacă sunt 
călugăr budist. I-am răspuns afirmativ. M-a întrebat atunci dacă 
ştiu cum se meditează, iar când am răspuns că ştiu a întrebat: 

— Cum sunt trăirile tale? 

— Bune, i-am răspuns. 

— Nu ţi se pare dificil? 

— Nu, am zis eu, nu chiar. 

A dat din cap și a oftat. 

— Pentru mine, meditaţia e atât de dificilă, mi-a explicat 
el. După cincisprezece sau douăzeci de minute, încep să ame- 
tesc. lar dacă încerc să continui, uneori chiar vomit. 

l-am spus că mi se părea prea încordat şi că poate ar fi tre- 
buit să se relaxeze mai mult atunci când meditează. 

— Nu, a replicat bărbatul. Când încerc să mă relaxez, 
amețesc și mai mult. 

Problema lui părea ciudată şi, pentru că părea sincer inte- 
resat să găsească o soluţie, l-am rugat să se așeze în fața mea 
și să mediteze în timp ce eu doar îl priveam. După ce s-a 
așezat pe locul din faţa mea, braţele, picioarele şi pieptul i-au 
înțepenit dramatic. Ochii i-au ieşit din orbite; o grimasă teri- 
bilă i-a apărut pe faţă; sprâncenele i-au țâșnit în sus şi chiar 
şi urechile păreau că se depărtează de cap. Corpul îi era atât 
de încordat, încât a început să tremure. 

Doar privindu-l, m-am gândit că era posibil să mă cu- 
prindă ameţeala și pe mine, așa că am zis: 

— Bine, te rog opreşte-te. 

Și-a relaxat muşchii, grimasa i-a dispărut de pe față, iar 
ochii, urechile şi sprâncenele i-au revenit la normal. M-a pri- 
vit nerăbdător, așteptând un sfat. 

— Bine, am zis. Acum voi medita eu, iar ce tu mă vei 
observa așa cum te-am observat eu mai devreme. 

M-am așezat pe locul meu, aşa cum fac de obicei, cu 
coloana dreaptă, mușchii relaxaţi, cu mâinile așezate în poală 
şi privind înainte, fără nicio încordare deosebită, în timp ce 
îmi odihneam mintea, cu atenţia fixată asupra momentului 
prezent. L-am observat pe bărbat privindu-mă din cap până-n 
picioare. Apoi am ieșit din meditaţie şi i-am spus că așa pro- 
cedez eu. 

După un moment, a dat încet din cap și a spus: 

— Cred că am înțeles. 

Chiar atunci se anunţa că avionul nostru era gata pentru 
imbarcare. Deoarece aveam locuri în sectoare diferite ale 
avionului, ne-am urcat separat și nu l-am mai văzut deloc tot 
timpul zborului. 

După aterizare, l-am zărit din nou printre pasagerii care 
coborau din avion. Mi-a făcut cu mâna ŞI, în timp ce se apro- 
pia, a zis: 

— Ştii, am încercat să meditez așa cum mi-ai arătat, şi pe 
tot parcursul zborului am reușit să meditez fără să ameţesc. 
Cred că înțeleg în sfârșit ce înseamnă să te relaxezi în timpul 
meditaţiei. Îţi mulțumesc foarte mult! 

Este posibil să ai trăiri intense atunci când te străduieşti 
prea mult, dar rezultatele specifice pot fi grupate în trei tipuri 
generale de experienţe. Prima constă în aceea că încercarea 
de a deveni conștient de toate gândurile, sentimentele ŞI sen- 
zaţiile care-ţi trec prin minte e pur și simplu epuizantă şi, ca 
urmare, s-ar putea ca mintea să devină obosită sau plictisită. 
A doua constă în aceea că încercarea de a observa fiecare 

gând, emoție și sentiment produce o senzaţie de neliniște sau 
de agitație. A treia se referă la faptul că s-ar putea să desco- 

“peri'că mintea ţi se golește complet: fiecare gând, emoție, sen- 
timent sau percepţie pe care o observi trece atât de repede, 
încât ocolește starea de conştienţă. În oricare dintre aceste 
cazuri s-ar putea trage pe drept cuvânt concluzia că meditaţia 
nu e deloc experienţa grozavă pe care ţi-ai imaginat-o. 

De fapt, esenţa practicii meditaţiei constă în renunţarea la 
toate aşteptările legate de meditaţie. Toate calităţile minţii 
dumneavoastră naturale — pace, receptivitate şi claritate 
sunt prezente în mintea dumneavoastră aşa cum este aceasta. 
Nu trebuie să faceţi nimic altfel. Nu trebuie să vă schimbaţi 
starea de conştienţă. Ceea ce trebuie să faceţi în timp ce vă 
observați mintea este să recunoaşteţi calităţile pe care aceasta 
deja le are. 


Luminând întunericul 


Nu poți separa o zonă luminată de una întunecată, ele 
sunt atât de apropiate. 


TULKU URGYEN RINPOCHE, 
As It Is (Aşa cum e), vol. |, 
traducere de Erik Pema Kunsang 


A învăţa să apreciezi claritatea minţii este un proces trep- 
tat, întocmai ca dezvoltarea unei conștiințe a vidului. La 
început, înţelegi ideea principală, te familiarizezi încet cu ca 
și de-abia apoi continui să exersezi recunoașterea. Unele 
texte chiar compară acest curs lent al recunoașterii cu modul 
în care urinează o vacă bătrână — o descriere realistă şi sim- 
patică care ne împiedică să ne gândim la acest proces ca la 
ceva extrem de dificil sau de abstract. Însă, dacă nu cumva 
ești un nomad tibetan sau întâmplător ai fost crescut la o 
fermă, comparaţia s-ar putea să nu fie clară imediat, aș că 


126 BUCURIA DE A TRĂI 


daţi-mi voie să explic. O vacă bătrână nu urinează într-un jet 
rapid, ci într-un șuvoi încet și constant. E posibil să nu curgă 
mult şi nici nu se termină repede. De fapt, vaca s-ar putea să 
înainteze câţiva metri în acest timp, continuând să pască. Dar 
când se termină — ce ușurare! 

Ca şi vidul, adevărata natură a clarităţii e imposibil de 
definit fără a o transforma într-un fel de concept pe care-l poţi 
ascunde într-un buzunar mental, gândindu-te: Bun, am înţe- 
les, mintea mea e clară, și mai departe ce se întâmplă? Clari- 
tatea, în forma sa pură, trebuie trăită. Iar atunci când o trăieşti 
nu mai există niciun „Și mai departe?“ Pur şi simplu înţelegi. 

Dacă vă gândiţi la dificultatea încercării de a descrie ceva 
care, în esenţă, se află dincolo de descriere, probabil că puteți 
înțelege puţin provocarea cu care trebuie să se fi confruntat 
Buddha în încercarea de a explica natura minţii elevilor lui — 
care erau fără îndoială oameni la fel ca şi noi, care căutau 
„definiţii exacte pe care să le poată arhiva intelectual, făcân- 
du-i să se simtă mândri pe moment că sunt mai deştepţi şi 
mai sensibili decât restul lumii. 

După cum am văzut, ca să evite această capcană, Buddha 
a ales să descrie indeseriptibilul prin metafore şi poveşti. Ca 
să ne ofere un mod de a înţelege claritatea prin prisma expe- 
rienței zilnice, a folosit aceeași analogie pe care a utilizat-o 
pentru a descrie vacuitatea, aceea cu visul. 

Ne-a cerut să ne imaginăm întunericul total al somnului, 
cu ochii închiși, perdelele trase și cu minţile coborând într-o 
stare de gol total. Totuşi, în acest întuneric, a explicat el, 
încep să apară forme și experienţe. Întâlnim oameni — unii 
cunoscuţi, alţii străini. Se poate să ne aflăm în locuri pe care 
le cunoaștem sau în locuri recent imaginate. Întâmplările pe 
care le trăim pot fi ecouri ale lucrurilor pe care le-am trăit în 
stare de veghe sau pot fi complet noi, neimaginate până 
atunci. În vise, orice e posibil, iar lumina care luminează și 
deosebeşte diverşi oameni, locuri şi întâmplări în întunericul 
somnului e un aspect al purei clarități a minţii. 

Principala diferenţă dintre exemplul cu visul și adevărata 
claritate constă în aceea că și atunci când visăm, cei mai mulți 
diptre-noi continuăm să facem deosebirea dintre propria per- 
soană şi alţii, dintre locurile şi întâmplările pe care le trăim. 
Când recunoaştem cu adevărat claritatea, nu mai percepem 
nicio astfel de deosebire. Mintea naturală e indivizibilă. Nu e 
ca şi când eu aș trăi claritatea aici şi fu ai trăi claritatea acolo. 
Claritatea, ca şi vidul, e infinită: nu are limite, punct de por- 
nire şi sfârşit. Cu cât ne analizăm mai profund mintea, cu atât 
devine mai puţin posibilă o distincţie clară între punctul în 
care se sfârşeşte mintea noastră şi începe aceea a altora. 

Pe măsură ce se întâmplă acest lucru, sentimentul dife- 
renței între „sine“ şi „altul“ face loc unui sentiment mai 
blând și mai subtil al identificării cu alte fiinţe și cu lumea 
din jurul nostru. Iar prin acest sentiment al identificării înce- 
pem să admitem că lumea s-ar putea să nu fie un loc chiar 
atât de înspăimântător până la urmă: că duşmanii nu sunt duș- 
mani, ci oameni ca și noi, tânjind după fericire şi căutând-o 
cum pot ei mai bine; că posedăm cu toţii intuiţia, înţelep- 
ciunea și priceperea de a vedea și de a descoperi soluţii de care 
să beneficiem nu doar noi înşine, ci şi cei din jurul nostru. 


Aparenţă şi iluzie 


Considerând semnificativul drept semnificativ şi nesem- 
nificativul drept nesemnificativ, eşti capabil de o înţe- 
legere autentică. 


Dhammapada, 
traducere de Eknath Easwaran 


Cu toate acestea, mintea e ca un scamator. Ne poate face 
să vedem lucruri care nu există cu adevărat. Cei mai mulți 
dintre noi suntem fascinaţi de iluziile pe care le creează 
mintea și chiar ne îndemnăm să producem din ce în ce mai 

multe fantezii exagerate. Drama absolută induce dependenţă, 
producând ceea ce unii dintre studenţii mei numesc o „des- 
cărcare de adrenalină“ sau o stare de exaltare ulterioară con- 
sumului de droguri, care face ca problemele noastre sau noi 
înșine să părem mai puternici decât viața — chiar și atunci 
când situaţia care generează drama e înfricoșătoare. 

La fel cum aplaudăm trucul scamatorului care scoate un 
iepure dintr-o pălărie, urmărim filme horror, citim romane 
polițiste, ne implicăm în relaţii dificile şi ne certăm cu şefii sau 
cu colegii de serviciu. Într-un fel ciudat — legat, poate, de cel 
mai vechi strat al creierului, cel reptilian —, chiar ne place 
tensiunea pe care aceste experienţe o oferă. Întărindu-ne senti- 
mentul de „eu“ împotriva „lor“, acestea ne confirmă senzaţia 
de individualitate — care, după cum am văzut în capitolul pre- 
cedent, este ea însăși o aparenţă, lipsindu-i realitatea în sine. 

Unii specialişti din domeniul psihologiei cognitive cu 
care am vorbiţ au comparat mintea omului cu un aparat de 
proiecţie. La fel cum un proiector rulează imagini pe un 
ecran, mintea proiectează fenomene senzoriale pe un fel de 
ecran cognitiv — un context pe care îl numim „lumea din 
afară“ —, proiectând în același timp gânduri, sentimente şi 
senzaţii pe un alt fel de ecran sau de context, la care ne refe- 
rim ca fiind lumea noastră interioară sau „eu“, 

Asta înseamnă să ne apropiem de perspectiva budistă 
asupra realităţii absolute și relative. Realitatea absolută e 
vid, o stare în care percepțiile sunt recunoscute intuitiv ca un 
flux infinit și tranzitoriu de experienţe posibile. Atunci când 
începi să recunoști percepțiile ca nefiind altceva decât întâm- 
plări trecătoare, neimportante, ele nu te mai chinuiesc atât de 
mult şi întreaga structură dualistă „sinele“ şi „altul“ începe să 
slăbească. Realitatea relativă e ideea greşită că ceea ce per- 
cepi € real în și prin sine. 

Obiceiul de a crede că lucrurile există „undeva acolo“ în 
lume sau „aici“ e greu de abandonat. Ar însemna să renunți 
la toate iluziile pe care le preţuieşti şi să recunoști că tot ceea 

ce transmiţi, tot ceea ce consideri ca fiind „altul“ e de fapt o 
expresie spontană a propriei tale minţi. Înseamnă să renunți 
la ideile despre realitate şi să trăieşti în schimb fluxul reali- 
tății aşa cum e. În același timp, nu trebuie să te detașezi în 
totalitate de percepțiile tale. Nu trebuie să te izolezi într-o 
peşteră sau într-o chilie în munţi. Te poți bucura de percepți- 
ile tale fără a te implica activ în ele, privindu-le la fel cum ai 
privi obiectele pe care le-ai întâlni într-un vis. Poţi chiar să te 
` minunezi de varietatea trăirilor pe care le ai. | 

Recunoscând diferența dintre aparenţă și iluzie, admiţi că 
unele dintre percepțiile tale ar putea fi greşite sau părtini- 
toare, că ideile tale despre cum ar trebui să stea lucrurile s-au 
solidificat până la gradul în care nu mai poţi vedea și alte 
puncte de vedere decât cel personal. Când am început să 
recunosc vidul și claritatea propriei mele minţi, viața mea a 
devenit mai bogată și mai intensă, așa cum nu mi-aș fi imagi- 
nat vreodată. Odată ce m-am debarasat de ideile mele legate 
de modul în care ar trebui să stea lucrurile, am devenit liber 
să răspund trăirii mele exact așa cum era aceasta și exact așa 
cum eram eu, chiar acolo, chiar atunci. 


Uniunea dintre claritate şi vid 


Adevărata noastră natură are proprietăți inepuizabile. 


MAITREYA, Mahayana Utaratantra Shastra, 
traducere de Rosemarie Fuchs 


Se spune că Buddha a predat 84 000 de metode de a ajuta 
oamenii aflați la niveluri diferite de înțelegere să recunoască 
puterea minții. Nu le-am studiat pe toate, deci nu pot băga 
mâna-n foc că numărul e exact. Poate că a predat 83 999 sau 
84 001. Esenţa învățăturilor lui poate fi redusă la o singură idee: 
Mintea e sursa tuturor experiențelor, iar prin modificarea 

direcției minții putem schimba calitatea tuturor trăirilor pe 
care le avem. Atunci când îţi transformi mintea, se modifică 
tot ceea ce trăieşti. E ca şi cum ţi-ai pune o pereche de oche- 
lari galbeni: dintr-odată, ceca ce vezi devine galben. Dacă îţi 
pui o pereche de ochelari verzi, totul e verde. 

În acest sens, claritatea ar putea fi înțeleasă ca fiind aspec- 
tul creativ al minţii. Tot ceea ce percepeţi se realizează prin 
puterea conştienţei dumneavoastră. Chiar nu există limite în 
legătură cu abilitatea creativă a minţii. Acest aspect creativ e 
consecinţa naturală a uniunii vidului cu claritatea. Fenome- 
nul e cunoscut în tibetană sub numele de magakpa sau 
nestânjenire. Câteodată, magakpa e tradus prin „putere“ sau 
„abilitate“, dar înţelesul e acelaşi: libertatea minţii de a expe- 
rimenta absolut orice. 

În măsura în care recunoaşteți adevărata putere a minții 
dumneavoastră, puteți începe să exercitați mai mult control 
asupra trăirilor. Durerea, tristeţea, teama, anxietatea şi toate 
celelalte forme ale suferinței nu vă mai dezorganizează viața 
cu atâta forță ca înainte. Experienţe care cândva păreau niște 
obstacole devin oportunităţi de aprofundare a înţelegerii asu- 
pra naturii nestânjenite a minţii. 

Toată lumea trăieşte senzaţii de durere şi de plăcere de-a 
lungul vieţii. Majoritatea acestor senzaţii par să aibă un fel de 
bază fizică. Un masaj, o mâncare bună sau o baie caldă sunt 
considerate în general experienţe fizice plăcute. A te arde la 
deget, a face o injecție sau a fi prins în trafic într-o zi căldu- 
roasă într-o mașină fără aer condiţionat sunt considerate expe- 
riențe neplăcute din punct de vedere fizic. Dar a trăi aceste 
experienţe ca fiind dureroase sau plăcute nu depinde de sen- 
zaţiile fizice în sine, ci de percepția dumneavoastră asupra lor. 

De exemplu, unii oameni nu suportă să le fie cald sau frig. 
Se dau de ceasul morţii atunci când trebuie să iasă afară pe o 
vreme foarte călduroasă. Chiar și câteva picături de transpi- 
raţie îi pot face să se simtă extrem de inconfortabil. Iarna nu 
suportă nici măcar câţiva fulgi de zăpadă. Însă, dacă un 

medic în care au încredere le spune că a petrece zece minute 
în fiecare zi la saună le va îmbunătăţi condiţia fizică, vor 
_urma adesea sfatul, căutând şi chiar plătind pentru o expe- 
riență pe care înainte n-o puteau suporta. Vor sta în saună 
gândindu-se: Ce grozav, transpir! E chiar bine! Fac acest 
lucru deoarece şi-au schimbat percepţia mentală în legătură 
cu senzațiile de căldură şi de a fi transpirat. Căldura şi tran- 
spiraţia sunt doar niște fenomene cărora le-au atribuit înţe- 
lesuri diferite. lar dacă medicul le mai spune că un duş rece 
după saună le va îmbunătăţi circulaţia sangvină, învață să 
accepte frigul şi chiar ajung să-l considere reconfortant. 

Psihologii se referă adeseori la acest tip de transformare 
ca la o „restructurare cognitivă“. Aplicând intenția şi atenția 
unei experienţe, o persoană e capabilă să schimbe semnifi- 
caţia unei trăiri, transformând contextul dureros sau insupor- 
tabil într-unul suportabil sau plăcut. Cu timpul, restructurarea 
cognitivă stabileşte noi căi neuronale în creier, în special în 
regiunea limbică, unde sunt recunoscute şi procesate cele 
mai multe senzaţii de durere și de plăcere. 

Dacă percepțiile noastre sunt într-adevăr nişte construcții 
mentale condiţionate de experienţe trecute și așteptări pre- 
zente, atunci subiectul concentrării şi modalitatea de a ne 
concentra devin factori importanţi în determinarea trăirii 
noastre. Şi cu cât credem mai tare că un lucru e adevărat, cu 
atât e mai probabil ca acesta să devină adevărat prin prisma 
experienţei noastre. Deci, dacă avem convingerea că suntem 
slabi, proşti sau incompetenţi, atunci, indiferent de calitățile 
noastre reale şi de cât de diferit ne văd prietenii şi asociaţii 
noştri, ne vom simţi slabi, proşti sau incompetenți. 

Ce se întâmplă atunci când începi să-ţi recunoști expe- 
rienţele ca fiind propriile tale proiecţii? Ce se întâmplă atunci 
când începi să nu-ţi mai fie teamă de oamenii din jur şi de 
condiţiile pe care le urai? Păi, dintr-un punct de vedere — 
nimic. Dintr-un alt punct de vedere, totul. 


CAPITOLUL 7 


Compasiunea: supraviețuirea 
celor mai binevoitori oameni 


O imensă compasiune se revarsă spontan 
spre toate ființele insuflețite care suferă 
în calitate de prizonieri ai propriilor iluzii. 


KALU RINPOCHE, Luminous Mind: 
The Way of the Buddha 

(O minte luminoasă: calea lui Buddha), 
traducere de Maria Montenegro 


Imaginaţi-vă cum ar fi să-ţi petreci viața într-o odăiță cu 
o singură fereastră închisă, atât de murdară, încât de-abia 
dacă mai lasă să pătrundă puţină lumină. Probabil că lumea 
ţi S-ar părea un loc destul de întunecat şi mohorât, plin de 
creaturi cu forme ciudate, care aruncă umbre înfricoşătoare 
asupra geamului murdar atunci când trec pe lângă camera ta. 
Dar să presupunem că într-o zi arunci nişte apă pe geam sau 
puţină ploaie picură înăuntru după o furtună și foloseşti o 
cârpă sau colțul mânecii ca să ştergi dârele umede. Și, în timp 
ce faci acest lucru, o parte din murdăria care s-a acumulat pe 
geam se curăţă. Dintr-odată, o mică rază de lumină intră prin 
geam. Curios, freci puţin mai tare și, pe măsură ce se mai 
şterge din murdărie, lumina pătrunde în cameră. Poate că, îți 
trece prin minte, lumea nu e atât de întunecată şi de moho- 
rătă până la urmă. Poate că fereastra e de vină. 

Te duci la chiuvetă şi mai aduci apă (și poate şi alte cârpe) 
și freci până când cureți toată fereastra. Lumina năvăleşte 
înăuntru, iar tu recunoşti, poate pentru prima oară, că toate 
acele umbre cu forme ciudate care te speriau de fiecare dată 
când treceau sunt doar nişte oameni — ca și tine! Iar din 

adâncurile conştienţei apare dorința instinctivă de a forma o 
legătură socială — să mergi pe stradă şi să fii împreună cu ei. 

În realitate, nu ai schimbat absolut nimic. Lumea, lumina 
și oamenii au existat dintotdeaua. Doar că tu nu-i puteai zări 
pentru că vederea îţi era obturată. Dar acum vezi tot, şi ce 
mult contează asta! 

Aceasta reprezintă ceea ce numim în tradiţia budistă ivi- 
rea zorilor compasiunii, trezirea unei capacități înnăscute de 
a te identifica cu trăirile celorlalţi și de a le înţelege. 


Biologia compasiunii 


Cei care manifestă multă compasiune dețin toată învă- 
țătura lui Buddha. 


The Sutra that Completely Encapsulates The Dharma 
(Sutra care conţine în întregime Dharma), 
traducere de Padmakara Translation Group 


Concepţia budistă privind compasiunea este, într-un fel, 
puţin diferită de sensul obișnuit al cuvântului. Pentru budiști, 
compasiunea nu înseamnă doar să-ți fie milă de alţi oameni. 
Termenul tibetan nying-jay implică o deschidere completă a 
inimii. Poate că cea mai potrivită traducere a acestui termen 
este „iubire“ — dar un tip de iubire care nu presupune atașa- 
mentul sau speranţa de primi ceva în schimb. Compasiunea, 
în termeni tibetani, e un sentiment spontan de relaționare cu 
toate fiinţele vii. Ceea ce simţi tu simt și cu; ceea ce simt eu 
simţi şi tu. Nu e nicio diferenţă între noi. 

Din punct de vedere biologic, suntem programaţi să reac- 
ționăm la mediu într-un mod destul de simplu, căutând să 
evităm amenințările la adresa supravieţuirii noastre şi să 
folosim ocaziile de a ne spori starea de bine. Trebuie doar să 
răsfoim paginile unei cărți de istorie pentru a vedea că 

evoluţia umanității este adesea o poveste a violenței scrisă cu 
sângele ființelor mai slabe. 

Totuşi, se pare că aceeaşi programare biologii ce ne 
îndeamnă la violenţă şi cruzime ne înzestrează şi cu emoţii 
care nu numai că inhibă agresivitatea, dar ne și împing să 
acționăm în moduri care nu ţin seama de impulsul legat de 
supraviețuirea personală, mai precis, în beneficiul altora. Am 
fost uimit de remarca făcută de profesorul Jerome Kagan de 
la Harvard în timpul prezentării sale din cadrul conferinţei 
Mind and Life din 2003, atunci când a afirmat că, pe lângă 
tendinţa noastră spre agresivitate, instinctul de supraviețuire 
ne-a înzestrat cu „o înclinaţie și mai puternică spre bunătate, 
compasiune, iubire şi educare“.! 

Mi s-au spus multe povești despre oamenii care şi-au 
riscat viaţa în timpul celui de-al Doilea Război Mondial pen- 
tru a oferi adăpost evreilor europeni vânaţi de naziști și 
despre eroii necunoscuţi ai zilelor noastre care se sacrifică 
pentru a ajuta victimele războiului, ale foametei şi ale tiraniei 
din întreaga lume. În plus, mulți dintre elevii mei occidentali 
sunt părinți care îşi cheltuiesc o mare parte din timp şi din 
energie ducându-și copiii la competiţii sportive, activităţi 
muzicale și alte evenimente, în timp ce pun deoparte bani 
pentru educaţia acestora. 

Asemenea sacrificii par să indice un grup de factori bio- 
logici care depășesc temerile şi dorințele personale. Simplul 
fapt că am fost capabili să constmim societăţi și civilizaţii 
care recunosc nevoia de a proteja și a-i îngriji pe cei săraci, 
slabi sau fără apărare susţine concluzia profesorului Kagan că 
„un simț etic este o trăsătură biologică a speciei noastre“. 

Remarca lui este aproape în întregime plină de esenţa 
învățăturilor lui Buddha. Cu cât vedem mai clar lucrurile așa 
cum sunt ele în realitate, cu atât devenim mai dispuși și mai 


' Mind & Life XI, DVD-ROM 4, Boulder, Mind & Life Institute, 2003. 
? Ibid 

capabili să ne deschidem inimile către alte fiinţe. Când 
admitem că alții simt durere şi nefericire pentru că nu-şi 
recunosc „adevărata natură, suntem în mod spontan împinși 
de o dorință profundă ca ei să trăiască același sentiment de 
pace şi de claritate pe care noi am început să-l cunoaștem. 


Acordul dat pentru a fi de altă părere 


Semințele iuți vor produce fructe iuți. 
“Semințele dulci vor produce fructe dulci. 


The Questions of Surata Sutra 
(Întrebările din Surata Sutra), 
traducere de Elizabeth M. Callahan 


Din câte am aflat, majoritatea conflictelor dintre oameni 
provin dintr-o neînțelegere a motivelor celuilalt. Cu toții 
avem motivele noastre pentru a acţiona într-un anumit mod 
sau pentru a spune un anumit lucru. Cu cât suntem ghidaţi 
mai mult de compasiune — facem o pauză şi încercăm să 
vedem din ce direcţie vine cealaltă persoană —, cu atât e mai 
puţin probabil să ne implicăm într-un conflict. Și chiar dacă 
apar probleme, trăgând adânc aer în piept şi ascultând cu 
inima deschisă, vom fi capabili să administrăm mai eficient 
conflictul — să calmăm spiritele, ca să zicem așa, şi să rezol- 
văm neînțelegerile în aşa fel, încât toată lumea să fie multu- 
mită şi nimeni să nu ajungă „câștigător“ sau „învins“. 

De exemplu, am un prieten tibetan în India, al cărui vecin 
avea un câine agresiv. În India, spre deosebire de alte ţări, 
zidurile care înconjoară curtea unei case sunt foarte înalte, cu 
uşi în loc de porţi. Intrările în curtea prietenului meu și în cea 
a vecinului său erau foarte apropiate şi de fiecare dată când 
cel dintâi ieșea pe uşa lui, câinele năvălea pe ușa vecinului, 
lătrând și mârâind, cu blana zbârlită — o experienţă cu totul 
înfricoșătoare pentru prietenul meu. De parcă n-ar fi fost 

îndeajuns de rău, câinele şi-a făcut un obicei şi din a intra în 
curtea prietenului meu, lătrând, arătându-și colții şi făcând 
un tărăboi teribil. 

Prietenul meu s-a gândit mult timp să-l pedepsească pe 
câine pentru purtarea lui. În cele din urmă, i-a venit ideea să 
întredeschidă ușa de la intrarea în curte și să aşeze câteva 
obiecte mici şi grele deasupra ei. În momentul în care câinele 
ar fi deschis ușa, obiectele urmau să cadă, învăţându-l o lec- 
ție dureroasă pe care nu avea cum s-o uite. 

După ce şi-a pus planul în aplicare, prietenul meu s-a 
așezat la fereastra din faţă, așteptând să intre câinele în curte. 
Timpul trecea și câinele nu mai venea. După un timp, prie- 
tenul meu și-a ales textele pentru rugăciunea zilnică şi a 
început să psalmodieze, ridicându-și din când în când privi- 
rea de pe texte ca să se uite pe fereastră în curte. Totuşi, câi- 
nele nu mai apărea. La un moment dat, în timpul psalmo- 
dierii, prietenul meu a ajuns la o rugăciune foarte veche a 
aspiraţiei, cunoscută sub numele de „Cei patru nemărginiţi“, 
care începe cu versurile următoare : 


Fie ca toate fiinţele însuflețite să aibă parte de fericire şi 
de motive de fericire. 

Fie ca toate ființele însuflețite să fie ferite de suferinţă şi 
de motive de suferinţă. 


În mijlocul psalmodierii acestei rugăciuni, i-a trecut deo- 
dată prin minte că şi câinele era o ființă însuflețită şi că, prin 
faptul că îi întinsese dinadins o capcană, urma să-i provoace 
câinelui durere și suferinţă. Dacă recit asta, s-a gândit el, 
inseamnă că mint. Poate ar trebui să mă opresc. 

Dar nici aşa nu părea să fie în regulă, de vreme ce rugăciu- 
nea Celor Patru Nemărginiţi făcea parte din ritualul lui zilnic. 
A continuat rugăciunea, făcând un efort sincer să simtă compa- 
siune pentru câine, dar la jumătate s-a oprit, gândindu-se: Nu! 

Câinele acela e foarte rău. Îmi dăunează. Nu vreau ca el să fie 
ferit de suferință sau să dobândească fericirea. 
S-a gândit la această problemă un timp, până când a găsit 
în sfârşit o soluţie. Putea să schimbe un anumit cuvânt al 
rugăciunii. Și a început să psalmodieze: 


Fie ca UNELE fiinţe însuflețite să aibă parte de fericire şi 
de motive de fericire. 

Fie ca UNELE ființe însuflețite să fie ferite de suferință şi 
de motive de suferință. 


A fost pe deplin mulțumit de soluţia găsită. După ce şi-a 
terminat rugăciunile, şi-a luat prânzul şi a uitat de câine, 
hotărându-se să facă o plimbare înainte de sfârşitul zilei. În 
grabă, a uitat de capcana pe care o instalase şi, imediat ce a 
deschis ușa, toate lucrurile grele pe care le aşezase pe mar- 
ginea ci i-au căzut în cap. 

A fost, ca să nu spunem mai mult, o trezire bruscă la rea- 
litate. 

Totuşi, ca urmare a durerii, prietenul meu a înțeles ceva 
de o mare importanță. Excluzând o ființă de la posibilitatea 
dobândirii fericirii şi a eliberării de suferință, s-a exclus şi pe 
sine însuşi. Recunoscând că el însuşi a fost victima propriei 
lipse de compasiune, s-a decis să-şi schimbe tactica. 

A doua zi, atunci când a ieşit pentru plimbarea de dimi- 
neață, prietenul meu a luat cu el o bucată de tsampa — un fel 
de aluat din făină de orz, sare, ceai și unt — pe care tibetanii 
o mănâncă de obicei la micul dejun. Imediat ce a ieşit pe uşă, 
câinele vecinului a venit în goană, lătrând şi arătându-și colții 
ca de obicei: însă, în loc să blesteme câinele, prietenul meu 
i-a aruncat bucata de tsampa pe care o avea la el. Complet 
surprins în timp ce lătra, câinele a prins bucata de tsampa în 
gură şi a început să mestece — încă zbârlindu-se şi mârâind, 
dar distras de la atac de hrana oferită. 

Acest mic joc a continuat și în următoarele zile. Prietenul 
meu ieșea din curte, câinele venea alergând și, în timp ce 
lătra, prindea bucăţica de tsampa pe care i-o arunca acesta. 
După câteva zile, a observat că, deși continua să mârâie în 
timp ce mesteca bucata de tsampa, câinele începuse să dea 
din coadă. După o săptămână, nu mai încerca să-l atace, ci, 
în schimb, alerga în întâmpinarea prietenului meu, așteptând 
fericit o recompensă. În cele din urmă, relația dintre cei doi - 
a evoluat până în punctul în care câinele venea furişându-se 
în curtea prietenului meu ca să stea cu el la soare, în timp ce 
acesta își psalmodia rugăciunile zilnice — putând acum să se 
roage pentru fericirea şi eliberarea tuturor fiinţelor vii. 

Odată ce recunoaştem că şi alte ființe însuflețite — oa- 
meni, animale și chiar insecte — sunt asemenea nouă, că 
motivaţia lor de bază este să resimtă pacea şi să evite sufe- 
rința, atunci când cineva acţionează într-un fel anume sau 
spune ceva care e împotriva dorințelor noastre, suntem capa- 
bili să manifestăm o oarecare înțelegere: „Ei bine, această 
persoană (sau orice altceva) adoptă o astfel de poziţie pentru 
că, la fel ca mine, vrea să fie fericită şi vrea să evite suferința. 
Acesta e scopul său de bază. Nu vrea să-mi facă rău; face 
doar ceea ce crede că trebuie să facă.“ 

Compasiunea este înțelepciunea spontană a inimii. O avem 
intotdeauna cu noi. A existat dintotdeauna şi va exista întot- 
deauna. Atunci când o simţim în noi, înseamnă că am învățat 
cum să ne considerăm puternici și la adăpost de pericole. 


CAPRE UA EHT A8 


De ce suntem nefericiti? 


Toate ființele însuflețite au tendința să 
acționeze într-un mod neprielnic. 


JAMGÖN KONGTRUL LODRO THAYE, 
The Torch of Certainty (Făclia certitudinii), 
traducere de Judith Hanson 


După aproape zece ani de predat în mai mult de douăzeci 
de tări din toată lumea, am văzut multe lucruri ciudate şi 
minunate şi am auzit o mulţime de poveşti extraordinare de 
la oamenii care au vorbit în cadrul seminariilor publice sau 
au venit la mine pentru consiliere particulară. Ceea ce m-a 
uimit cel mai mult însă a fost faptul că oameni care trăiau în 
locuri în care confortul material le era în mare măsură acce- 
sibil păreau să treacă printr-o profunzime a suferinței asemă- 
nătoare celei pe care o resimţeau cei care locuiau în zone mai 
puțin dezvoltate din punct de vedere material. Expresia sufe- 
rinţei la care am fost martor era diferită, în anumite privinţe, 
de ceea ce eram obișnuit să văd în India sau Nepal, dar forța 
ei era concretă. 

Am început să simt acest nivel de nefericire în timpul pri- 
melor vizite în Occident, unde gazdele mele mă duceau să 
văd punctele de atracţie din orașele lor. Când am vizitat pen- 
tru prima dată Empire State Building sau Turnul Eiffel, n-am 
putut să nu fiu impresionat de geniul arhitecţilor şi de gradul 
de cooperare şi de hotărâre manifestat de oamenii care con- 
struiseră aceste monumente. Dar când am ajuns pe platfor- 
mele înalte, am constatat că panorama era obturată de garduri 
de sârmă ghimpată și întreaga zonă era patrulată de gardieni. 
Atunci când le-am întrebat pe gazdele mele despre paznici și 

garduri, mi-au explicat că măsurile de precauţie erau nece- 
sare pentru a-i împiedica pe oameni să se sinucidă sărind de 
la înălțime, Mi s-a părut infinit de trist că societăţi capabile 
„să producă asemenea minunăţii aveau nevoie să impună 
măsură stricte pentru a împiedica oamenii să le folosească 
drept platforme pentru sinucidere. 

Măsurile de securitate nu mi-au diminuat încântarea 
resimțită în faţa frumuseţii acestor locuri sau în fața aptitudi- 
nilor tehnice necesare pentru a le construi. Dar după ce am 
vizitat câteva monumente, măsurile de securitate au început 
să „se potrivească“ cu un alt lucru pe care l-am observat. 
Deşi oamenii care trăiau în culturi confortabile din punct de 
vedere material zâmbeau destul de uşor, ochii lor trădau 
aproape întotdeauna un sentiment de insatisfacţie şi chiar de 
disperare. Întrebările pe care le puneau atât în timpul discuţi- 
ilor publice, cât și a celor private păreau să se învârtă deseori 
în jurul următoarelor subiecte: cum să devină mai buni sau 
mai puternici sau cum să depășească „ura de sine“. 

Cu cât călătoream mai mult, cu atât îmi devenea mai clar 
că oamenii care trăiau în societăți caracterizate de realizări 
tehnologice și materiale excepţionale erau tot atât de predis- 
puși la a simţi durere, anxietate, singurătate, izolare și dispe- 
rare ca şi cei care locuiau în zone mai puţin dezvoltate. După 
câţiva ani de pus întrebări foarte incisive în cadrul seminariilor 
publice și al sesiunilor private de consiliere, am început să 
înțeleg că atunci când ritmul procesului exterior sau material 
depășește dezvoltarea cunoașterii lăuntrice, oamenii par să 
treacă prin conflicte emoționale profunde, fără să aibă la dis- 
poziţie nicio metodă interioară de a le rezolva. O abundență de 
elemente materiale oferă o asemenea varietate de distrageri 
exterioare, încât oamenii pierd legătura cu viaţa lor interioară. 

Gândiţi-vă numai, de exemplu, la cei care caută cu dispe- 
rare o senzaţie de plăcere, ducându-se la un restaurant nou, 
începând o relaţie nouă sau mutându-și serviciul. Un timp, 
noutatea pare să ofere într-adevăr o anumită senzaţie de 

stimulare. Însă, în cele din urmă, emoția se potoleşte; noile 
senzaţii, noii prieteni sau noile responsabilităţi devin banale. 
Fericirea pe care au simţit-o la început dispare. 

Prin urmare, trec la o nouă strategie, cum ar fi mersul la 
plajă. Şi, pentru un timp, se simt satisfăcuţi. Soarele încăl- 
zeşte, apa e grozavă și există o mulţime de oameni de cunos- 
cut și poate şi activităţi noi şi interesante de încercat, cum ar 
fi jet-skiing-ul sau parasailing-ul. Dar după un timp, chiar şi 
plaja devine plictisitoare. Aceleaşi vechi conversații se repetă 
iar şi iar, nisipul îţi zgârie pielea, soarele e prea puternic sau 
se ascunde după nori, iar oceanul se răceşte. Aşa că e timpul 
să meargă mai departe, să încerce o altă plajă, poate într-o 
altă ţară. Mintea produce un fel de mantră proprie: „Vreau să 
merg în Tahiti... Tahiti... Tahiti...“ 

Problema acestor soluţii constă în aceea că ele sunt, prin 
natura lor, temporare. Toate fenomenele sunt rezultatul întâl- 
nirii cauzelor şi condiţiilor, şi de aceea trec inevitabil printr-o 
anumită schimbare. Când se schimbă cauzele subiacente care 
au produs şi perpetuat o experienţă, majoritatea oamenilor 
sfârșesc prin a învinovăţi fie condiţiile exterioare (alţi 
oameni, un loc, vremea etc.), fie pe ei înşişi („Ar fi trebuit să 
spun ceva mai drăguţ sau mai inteligent“, „Ar fi trebuit să 
merg, în altă parte“). Totuşi, fiindcă reflectă o pierdere a 
încrederii în sine sau în lucrurile despre care am fost învăţaţi 
să credem că ar trebui să ne aducă fericirea, învinovăţirea nu 
face decât să îngreuneze căutarea fericirii. 

Cea mai problematică chestiune este aceea că majoritatea 
oamenilor nu au o idee foarte clară despre ce anume e feri- 
cirea şi, prin urmare, creează condiţii care îi conduc înapoi la 
insatisfacţia pe care caută cu atâta disperare s-o elimine. Aşa 
stând lucrurile, ar fi o idee bună să privim puţin mai îndea- 
proape fericirea şi nefericirea, precum şi cauzele lor funda- 
mentale. 

Corpul emoţional 


Nu există un centru al emoției, la fel cum nu există un 
centru al jocului de tenis. 
RICHARD DAVIDSON 
citat în Daniel Goleman, Destructive Emotions: 
How Can We Overcome Them?! 
(Emoţiile distructive: cum le putem invinge?) 


Corpurile noastre joacă un rol mult mai important în gener- 
area emoţiilor decât recunoaștem cei mai mulţi dintre noi. Pro- 
cesul începe cu percepţia — despre care știm deja că implică 
transmiterea informaţiei de la organele de simţ spre creier, unde 
se creează o reprezentare conceptuală a unui obiect. Cei mai 
mulți dintre noi presupun, foarte firesc, că, odată ce obiectul 
este perceput şi recunoscut, se produce un răspuns emoţional, 
care, la rândul său, generează un fel de reacţie fizică. 

De fapt, se întâmplă exact contrariul. În acelaşi moment 
în care talamusul trimite mesajul spre regiunile analitice ale 
creierului, el transmite și un mesaj de tip „cod roșu“ unei alte 
părţi a creierului, cunoscută sub numele de amigdală: o mică 
structură neuronală nostimă, de forma unei nuci, din regiu- 
nea limbică, prin care, așa cum am spus mai înainte, se deter- 
mină răspunsurile emoţionale, în special frica şi mânia. 
Deoarece talamusul şi amigdala sunt foarte apropiate, acest 
semnal de urgenţă se deplasează mult mai repede decât 
mesajele trimise neocortexului. Atunci când îl primeşte, 
amigdala pune imediat în mișcare o serie de răspunsuri fizice 
care activează inima, plămânii, principalele grupe de mușchi 
din braţe, piept, abdomen şi picioare, precum și organele res- 
ponsabile cu producerea unor hormoni, cum ar fi adrenalina. 


! Daniel Goleman, Emoţiile distructive, trad. în limba română de 
Laurenţiu Staicu, Curtea Veche Publishing, 2005. (N. red.) 

Numai după ce corpul răspunde, partea analitică a creierului 
interpretează reacţiile fizice în funcţie de o anumită emoție. 
Cu alte cuvinte, succesiunea nu este de tipul: vezi ceva înfri- 
coşător, simţi frica şi apoi fugi. Vezi ceva înfricoşător, începi 
să fugi (în timp ce inima îți bubuie în piept şi adrenalina îți 
năpădeşte corpul) și după aceea interpretezi reacţiile orga- 
nismului ca reprezentând frica. În cele mai multe cazuri, 
totuși, odată ce restul creierului a ajuns din urmă corpul, 
lucru ce durează doar câteva milisecunde, ești capabil să-ți 
evaluezi reacţiile şi să determini dacă sunt potrivite, adaptân- 
du-ţi comportamentul la situaţia respectivă. 

Rezultatele acestei evaluări pot fi măsurate printr-o teh- 
nologie care abia în ultimul timp a devenit accesibilă oame- 
nilor de știință. Emoţii precum teama, dezgustul și aversiu- 
nea apar în parte ca o activare sporită a neuronilor din lobul 
frontal drept, o regiune a neocortexului situată chiar în partea 
din faţă a emisferei drepte a creierului. În același timp, emoții 
precum bucuria, iubirea, compasiunea și încrederea pot fi 
măsurate în funcție de activitatea relativ mai intensă a neu- 
ronilor din lobul frontal stâng. 

Mi s-a spus că, în unele cazuri, abilitatea de a ne evalua 
reacţiile e inhibată şi ne trezim răspunzând unei situaţii fără 
să gândim. În asemenea cazuri, răspunsul amigdalei este atât 
de puternic, încât scurtcircuitează reacţia structurilor superi- 
oare ale creierului. Un mecanism de tipul „răspuns de ur- 
genţă“ atât de puternic are fără îndoială avantaje importante 
în supravieţuire, dându-ne posibilitatea să recunoaştem ime- 
diat alimentele care ne-au îmbolnăvit altădată sau să evităm 
animalele agresive. Însă, deoarece patternurile neuronale 
stocate în amigdală pot fi declanşate ușor de evenimente 
care prezintă chiar şi cea mai neînsemnată asemănare cu un 
incident anterior, ele ne pot distorsiona percepţia asupra 
întâmplărilor din prezent. 

Stări şi trăsături 


Totul depinde de împrejurare. i 
PATRUL RINPOCHE, 
The Words of My Perfect Teacher 

(Vorbele maestrului meu desăvârşit), 
traducere de Padmakara Translation Group 


Dintr-o perspectivă ştiinţifică, emoţiile sunt privite prin 
prisma evenimentelor pe termen scurt și a condiţiilor de mai 
lungă durată. Emoţiile pe termen scurt pot include izbucnirile 
bruște de mânie pe care le resimţim atunci când reparăm ceva 
prin casă și ne lovim din greșeală peste degete cu un ciocan, 
sau mândria pe care o simţim atunci când cineva ne face un 
„compliment sincer. În termeni ştiinţifici, aceste evenimente 
pe termen relativ scurt sunt numite deseori stări. 

Emoţiile care continuă în timp şi pot fi întâlnite în situații 
variate, cum ar fi dragostea pe care o simte cineva pentru un 
copil sau resentimentul persistent faţă de o întâmplare din 
trecut, sunt numite trăsături sau însuşiri temperamentale, pe 
care le considerăm niște indicatori ai caracterului unei per- 
soane. De exemplu, spunem despre o persoană care de obicei 
e zâmbitoare şi energică și are întotdeauna o vorbă bună pen- 
tru alții că este „veselă“, în timp ce înclinăm să credem că un 
om care se încruntă des, aleargă de colo-colo grăbit, se coco- 
şează deasupra biroului şi-și pierde cumpătul din nimicuri 
este „încordat“. 

Diferenţa dintre stări şi trăsături e cât se poate de evi- 
dentă, chiar și pentru cineva care nu e om de știință. Dacă te 
lovești peste deget cu un ciocan, se poate întâmpla ca mânia 
pe care o simţi să treacă destul de repede și nu vei rămâne cu 
o frică de ciocane pentru tot restul vieții. Trăsăturile emoţio- 
nale sunt mai subtile. În majoritatea cazurilor, suntem capa- 
bili să recunoaştem dacă ne trezim neliniștiţi sau emoţionaţi 

zi de zi, în timp ce semnele temperamentului nostru devin 
vizibile treptat în ochii celor cu care avem legături apropiate. 

Stările emoţionale reprezintă izbucniri rapide ale zarvei 
neuronale. Pe de altă parte, trăsăturile sunt mai mult echiva- 
lentul neuronal al relaţiilor statornice. Originile acestor legă- 
turi durabile pot varia. Unele pot avea o bază genetică, altele 
pot fi cauzate de traume serioase, dar există şi cele care s-au 
dezvoltat ca rezultat al experienţelor susţinute sau repetate — 
pregătirea pentru viață pe care o primim în copilărie și tinereţe. 

Oricare ar fi originea lor, trăsăturile emoţionale au un 
efect determinant asupra modului în care oamenii caracteri- 
zează şi reacționează la experienţele lor zilnice. Cineva pre- 
dispus la teamă sau depresie, de exemplu, e mai înclinat să - 
abordeze situaţiile cu un sentiment de agitaţie, în timp ce o 
altă persoană, care manifestă încredere, va aborda aceeași 
situaţie cu mai mult calm și siguranţă. 


Factorii determinanți 


Suferința urmează unui gând negativ tot așa cum roțile 
unei căruțe urmează boii care o trag. 
Dhammapada, 
traducere de Eknath Easwaran 


Biologia şi neurologia ne spun ce se întâmplă în creierele 
noastre atunci când simţim emoţii plăcute sau neplăcute. 
Budismul ne ajută nu numai să descriem astfel de experienţe 
mai clar pentru propria noastră înțelegere, dar ne oferă şi mij- 
loacele de a ne schimba gândurile, sentimentele şi percepțiile 
în aşa fel încât la un nivel celular, de bază, să putem deveni 
nişte ființe umane mai fericite, mai calme şi mai iubitoare. 

Fie că e privită subiectiv, prin observaţia atentă indicată 
de Buddha, fie obiectiv, prin tehnologia accesibilă laboratoa- 
relor moderne, ceea ce numim minte apare ca o ciocnire în 

continuă schimbare a două evenimente fundamentale: recu- 
noașterea brută (simpla conştiență că se întâmplă ceva) și 
factorii determinanți (procesele care nu numai că descriu 
ceea ce percepem, dar ne și determină răspunsurile). Cu alte 
cuvinte, întreaga activitate mentală se dezvoltă din activi- 
tatea combinată a percepției brute și a asociaţiilor neuronale 
de durată. 

Una dintre lecţiile repetate mereu de profesorul meu 
Saljay Rinpoche se referea la faptul că, dacă vreau să fiu 
fericit, trebuie să învăţ să recunosc și să lucrez cu factorii 
determinanţi care produc reacţii forțate sau legate de trăsă- 
turi. Esența acestei învățături constă în aceea că orice factor 
poate fi înţeles ca fiind coercitiv într-o asemenea măsură, 
încât ne umbreşte capacitatea de a vedea lucrurile aşa cum 
sunt, îimpiedicându-ne să judecăm corect. Dacă cineva ţipă la 
noi, de exemplu, rareori ne facem timp să deosebim recu- 
noașterea brută „A, persoana aceasta ridică tonul şi zice 
cutare și cutare lucru“ de răspunsul emoţional „Persoana asta 
e nesimţită“. În schimb, avem tendinţa să combinăm per- 
cepţia brută și răspunsul emoţional: „Această persoană ţipă 
la mine pentru că e nesimţită.“ 

Dar dacă am putea să ne dăm înapoi un pas şi să privim 
situaţia mai obiectiv, am putea vedea că oamenii care ţipă la 
noi sunt supăraţi din cauza unui lucru care s-ar putea să nu 
aibă nicio legătură cu noi. Poate tocmai au fost criticați de un 
superior și le e teamă să nu fie concediaţi. Poate tocmai au 
aflat că cineva foarte apropiat e foarte bolnav. Sau poate s-au 
certat cu un prieten sau partener și nu au dormit bine 
azi-noapte. Din nefericire, influența determinării e atât de 
puternică, încât rareori ne amintim că putem face un pas 
înapoi. Și, deoarece înţelegerea noastră e limitată, conside- 
răm părticica pe care o vedem drept adevărul întreg. 

Cum putem reacționa adecvat atunci când vederea ne e 
atât de limitată, când nu avem toate detaliile? Dacă aplicăm 
modelul tribunalelor americane, spunând „adevărul şi numai 

adevărul“ despre experiența noastră zilnică, trebuie să recu- 
noaștem că el constă în aceea că toată lumea vrea să fie feri- 
cită. Lucrul cu adevărat trist e că majoritatea oamenilor caută 
fericirea în moduri care de fapt le sabotează încercările. Dacă 
am putea vedea întregul adevăr al fiecărei situații, singura 
noastră Teacție ar fi una de compasiune. 


Suferințele mintale 


De către cine şi cum au fost create armele iadului? 


SHANTIDEVA, Bodhicaryăvatară, 
traducere de Kate Crosby şi Andrew Skilton 


În termeni budişti, factorii determinanţi sunt numiţi adesea 
„suferinţe mintale“ sau, câteodată, „otrăvuri“. Deşi textele 
psihologiei budiste analizează o gamă largă de factori deter- 
minanţi, toate cad de acord asupra identificării a trei suferințe 
principale, care formează baza tuturor celorlalţi factori care 
inhibă capacitatea de a vedea lucrurile aşa cum sunt în reali- 
tate: ignoranța, ataşamentul şi aversiunea. 


Ignoranța 


Ignoranţa este incapacitatea fundamentală de a recunoaște 
potenţialul infinit, claritatea și puterea minţilor noastre, de 
parcă am privi lumea printr-o sticlă colorată: tot ceea ce 
vedem e deghizat și distorsionat de culorile sticlei. La nivel 
esențial, ignoranţa distorsionează experiența esențialmente 
deschisă a stării de conştiență creând distincţii dualiste între 
categoriile de „sine“ şi „altul“, existente în mod natural. 

Ignoranța este, prin urmare, o problemă cu două feţe. 
Odată instaurată deprinderea neuronală de a ne identifica pe 
noi înşine în calitate de „sine“ individual, care există inde- 
pendent, începem inevitabil să considerăm că „altul“ repre- 
zintă tot ceea ce nu e „sinele“. „Altul“ poate fi orice: o masă, 

o banană, o altă persoană sau chiar ceea ce e gândit sau simțit 
de acest „sine“. Tot ceea ce trăim ne devine, într-un. fel, 
străin. Iar pe măsură ce ne obișnuim să facem distincţia între 
„Sine“ şi „altul“, ne închidem într-un mod de percepţie dua- 
list, trăgând limite conceptuale între „sinele“ nostru şi restul 
lumii „din afară“, o lume care pare atât de vastă, încât 
aproape că nu putem să facem altceva decât să ne credem 
foarte mici, limitați şi vulnerabili. Începem să privim alți 
oameni, obiecte materiale etc. ca pe niște potenţiale surse de 
fericire și nefericire, iar viaţa devine o luptă pentru a fi feri- 
ciţi înainte ca altcineva să pună mâna pe ceea ce credem noi 
că ne poate oferi fericirea. 

Această luptă e cunoscută în sanscrită sub numele de 
samsara, care înseamnă „roată“ sau „cerc“. Cu alte cuvinte, 
samsara se referă la roata sau la cercul nefericirii, la obiceiul 
de a alerga în cerc după aceeaşi experienţă, așteptând de fie- 
care dată un rezultat diferit. Dacă aţi privit vreodată o pisică 
sau un câine care încearcă să-și prindă coada, ați văzut esenţa 
samsarei. Deşi s-ar putea să fie distractiv să priveşti un ani- 
mal urmărindu-și coada, nu mai e la fel de distractiv atunci 
când propria ta minte face acelaşi lucru. 

Opusul samsarei este nirvana, un termen aproape la fel de 
neînțeles ca vidul. Un cuvânt sanscrit tradus aproximativ prin 
„stingere“ sau „suflat“ (ca suflatul în flacăra unei lumânări), 
nirvana € interpretată adesea ca o stare de extaz total sau de 
fericire, ivită din stingerea sau „suflarea“ ego-ului sau a ideii 
de „sine“. Această interpretare e corectă până la un anumit 
punct, atâta doar că nu ia în considerare faptul că cei mai 
mulți dintre noi trăim ca fiinţe întrupate care-și duc viețile în 
lumea relativ reală a distincțiilor morale, etice, legale și fizice. 

A încerca să trăieşti în această lume fără a rămâne fidel 
distincţiilor sale relative ar fi tot atât de stupid şi de dificil ca 
incercarea de a evita consecinţele faptului de a te fi născut 
dreptaci sau stângaci. Care ar fi rostul? O interpretare mai 
exactă a nirvanei e adoptarea unei perspective largi care 

admite toate experiențele, plăcute sau dureroase, ca fiind 
aspecte ale conștienţei. Firește, majoritatea oamenilor ar 
prefera să trăiască numai „notele înalte“ ale fericirii. Însă, 
după cum a subliniat recent un elev de-al meu, eliminarea 
„notelor grave“ dintr-o simfonie de Beethoven — sau oricare 
alt cântec modern, în fond — ar avea ca rezultat o experienţă 
destul de banală și de proastă calitate. 

Samsara și nirvana pot fi înțelese cel mai ina ca repre- 
zentâħd puncte de vedere. Samsara e un punct de vedere 
bazat în principal pe definirea și identificarea cu experienţele 
dureroase sau neplăcute. Nirvana e o stare de spirit mai 
obiectivă: acceptarea experienţei fără prejudecăţi, care ne 
face receptivi la potenţialul de a vedea soluţii nelegate direct 
de supraviețuirea noastră ca indivizi, ci mai degrabă de 
supraviețuirea tuturor ființelor însuflețite. 

Ceea ce ne conduce la cea de-a doua dintre cele trei sufe- 
rințe mintale: 


Ataşamentul 


Percepția „sinelui“ ca fiind separat de „alții“ este, după 
cum am discutat mai devreme, un mecanism esențialmente 
biologic — un pattern recunoscut al zarvei neuronale care 
semnalează în mod constant altor părți ale sistemului nervos 
că suntem o făptură distinctă, care există în mod independent 
şi are nevoie de anumite lucruri pentru a-și continua exis- 
tența. Pentru că trăim în corpuri fizice, unele dintre lucrurile 
de care avem nevoie, de exemplu oxigenul, mâncarea şi apa, 
sunt cu adevărat indispensabile. În plus, studiile legate de 
supraviețuirea infantilă au demonstrat că aceasta necesită o 
anumită îngrijire fizică.! Avem nevoie să fim atinşi; să ni se 
vorbească, avem nevoie de simplul fapt ca existenţa noastră 
să fie recunoscută. 


1 Vezi, de exemplu, dr. Thomas Lewis, dr. Fari Amini și dr. Richard Lannon, 
A General Theory of Love, Vintage Books, New York, 2000, pp. 68-99 

Problemele apar, totuși, atunci când generalizăm lucruri 
esenţiale din punct de vedere biologic în zone care nu au 
nimic de-a face cu supraviețuirea primară. În termeni budiști, 
această generalizare e cunoscută sub numele de „atașament“ 
sau „dorinţă“ — care, precum ignoranțţa, poate fi considerată 
ca având o bază pur neurologică. 

Ciocolata, de exemplu, este un lucru plăcut, prin urmare 
stabilim legături neuronale care echivalează ciocolata cu sen- 
zaţia fizică de delectare. Asta nu înseamnă că ciocolata în sine 
este un lucru bun sau rău. Există multe substanţe în ciocolată 
care creează senzaţia fizică de plăcere. Ataşamentul nostru 
neuronal faţă de ciocolată este cel care ne creează probleme. 

Atașamentul este, în multe privinţe, comparabil cu viciul, 
o dependenţă coercitivă de obiecte sau de experienţe exteri- 
oare care produc iluzia de întreg. Din nefericire, ca şi alte 
vicii, ataşamentul devine mai puternic în timp. Indiferent de 
satisfacția resimţită atunci când obţinem ceea ce ne dorim, 
aceasta nu durează. Ceea ce ne-a făcut fericiţi azi, luna asta 
sau la anul se va schimba cu siguranță. Schimbarea e singura 
constantă a realităţii relative. 

Buddha compara atașamentul cu acţiunea de a bea apă 
sărată dintr-un ocean. Cu cât bem mai mult, cu atât ne este 
mai sete. Tot aşa, atunci când mintea noastră e condiţionată de 
atașament, oricât de mult am avea, nu suntem niciodată mul- 
țumiţi cu adevărat. Pierdem capacitatea de a distinge între 
simpla trăire a fericirii și obiectele care ne fac fericiţi tempo- 
rar. Prin urmare, nu numai că devenim dependenţi de obiect, 
dar întărim şi patternurile neuronale care ne determină să ne 
bazăm pe o sursă exterioară care să ne ofere fericirea. 

Puteţi înlocui ciocolata cu orice altceva. Pentru unii 
oameni, relaţiile reprezintă cheia fericirii. Când văd un om pe 
care-l consideră atrăgător, încearcă tot felul de metode de a-l 
aborda. Dar dacă, în cele din urmă, reușesc să se cupleze cu 
persoana respectivă, relaţia nu se dovedeşte a fi atât de satis- 
făcătoare cum și-au imaginat. De ce? Pentru că obiectul 

ataşamentului lor nu e de fapt un obiect exterior. Este o 
poveste țesută de neuronii din creier, iar acea poveste se des- 
făşoară pe niveluri diferite, de la ceea ce cred ei că ar putea 
câştiga prin obținerea a ceea ce-și doresc până la frica legată 
de faptul.că nu vor reuşi să-l obţină. 

“Alţi oameni cred că ar fi foarte fericiţi dacă ar avea un 
noroc neaşteptat, de exemplu câştigul la loterie. Însă un stu- 
diu interesant al lui Philip Brinkman! a demonstrat că oa- 
menii care câștigaseră recent la loterie nu erau mult mai feri- 
ciți decât un grup de referinţă care nu trăise emoția de a fi 
devenit brusc bogat. De fapt, după ce se atenuează încântarea 
inițială, oamenii care câștigaseră la loterie au declarat că 
simțeau mai puțină delectare în plăcerile zilnice, de exemplu 
şuetele cu prietenii, primirea unor complimente sau pur şi 
simplu citirea unei reviste, decât cei care nu trăiseră o aseme- 
nea schimbare majoră. 

Studiul mi-a amintit de o poveste pe care am auzit-o nu 
demult despre un bătrân care a cumpărat un bilet de loterie ce 
valora mai mult de 100 de milioane de dolari. La scurt timp 
după cumpărarea biletului, s-a îmbolnăvit de inimă şi a fost 
trimis la spital. Un medic i-a recomandat odihnă strictă la pat 
şi i-a interzis în mod categoric tot ceea ce putea să-i cauzeze 
o emoție exagerată. În timp ce bătrânul se afla în spital, bile- 
tul lui a ieșit câştigător. Deoarece era în spital, bătrânul n-a 
ştiut nimic, însă copiii şi soţia lui au aflat şi s-au dus la spi- 
tal să-i dea vestea. 

În drum spre salonul acestuia, s-au întâlnit cu medicul și 
i-au povestit despre norocul neașteptat al bătrânului. Imediat 
ce au terminat de istorisit, doctorul a stăruit să nu-i spună 
încă nimic bătrânului. „Ar putea să se entuziasmeze atât de 
tare, le-a explicat medicul, încât ar putea muri din pricina 
asta.“ Soţia şi copiii s-au certat cu medicul, considerând că 


! Philip Brinkman, “Lottery Winners and Accident Victims: Is Happiness 
Relative?”, in Journal of Personality and Social Psychology 36, 1978, p. 917. 

vestea cea bună i-ar fi îmbunătăţit starea de sănătate. Dar, în 
cele din urmă, au căzut de acord să-l lase pe doctor să-i dea 
vestea, încet și cu blândeţe, astfel încât să nu-i producă o 
emoție exagerată. 

În vreme ce copiii şi soția așteptau pe hol, medicul a intrat 
în camera pacientului său. A început prin a-i pune tot felul de 
întrebări despre simptomele bolii, despre cum se simţea etc.; 
după o vreme, l-a întrebat, ca din întâmplare: 

— Ai cumpărat cumva un bilet la loterie? 

Bătrânul a răspuns că de fapt cumpărase un bilet chiar 
înainte să vină la spital. | 

— Dacă ai câștiga la loterie, l-a întrebat medicul, cum 
te-ai simți? 

— Păi, dacă aş câştiga, ar fi frumos. Dacă nu, ar fi bine şi 
așa. Sunt un om bătrân și nu mai am mult de trăit. Dacă voi 
câștiga sau nu, nu prea contează. 

— Nu se poate să gândești așa, a spus doctorul în treacăt, 
de parcă ar fi vorbit doar în teorie. Dacă ai câștiga, ai fi tare 
încântat, nu? 

Însă omul a răspuns: 

— Nu chiar. De fapt, ţi-aș da bucuros jumătate din bani 
dacă ai 'găsi o modalitate să mă faci bine. 

Doctorul a râs. 

— Nici să nu te gândești, a zis el. Am întrebat numai. 

Însă pacientul a insistat: 

— Nu, vorbesc serios. Dacă aș câștiga la loterie, chiar 
ți-aș da jumătate din bani dacă ai putea să faci în așa fel încât 
să mă simt mai bine. 

Doctorul a râs din nou. 

— De ce nu scrii o scrisoare, a glumit el, în care să spui 
că-mi dai mie jumătate? 

— Sigur, de ce nu? s-a învoit bătrânul, întinzându-se 
peste masa de lângă patul lui și luând o foaie de hârtie. 

Încet, lipsit de putere, a scris o scrisoare prin care era de 
acord să-i dea medicului jumătate din suma câștigată la lote- 


> 

rie, a semnat-o şi i-a dat-o acestuia. Atunci când doctorul s-a 
uitat la scrisoare şi la semnătură, s-a entuziasmat atât de tare 
la gândul că va primi atât de mulţi bani, încât a căzut jos şi a 
murit pe loc. 

Imediat după aceea, bătrânul a început să strige. Auzind 
pălăgia, soţia şi copiii omului s-au temut că medicul a avut 


_ dreptate și că vestea a fost într-adevăr șocantă, iar bătrânul a 


murit din pricina aceasta. S-au repezit în salon, găsindu-l pe 
bătrân ridicat în capul oaselor în pat şi pe doctor prăbușit pe 
podea. În timp ce asistentele și personalul spitalului încercau 
să-l readucă la viaţă pe doctor, familia bătrânului i-a spus 
acestuia de câștigul la loterie. Spre marea lor surprindere, 
acesta nu a părut chiar atât de emoţionat de aflarea veștii că 


"tocmai câștigase mai multe milioane de dolari. De fapt, după 


câteva săptămâni, starea lui s-a îmbunătăţit şi a fost externat 
din spital. Cu siguranță că era fericit să se poată bucura de 
noua lui avere, dar nu era chiar atât de atașat de ea. Doctorul, 
în schimb, a fost atât de ataşat de ideea de a avea atât de mulți 
bani, iar entuziasmul lui a fost atât de mare, încât inima sa 
n-a putut suporta tensiunea și a murit. 


Aversiunea 


Fiecare atașament puternic generează o teamă la fel de 
puternică că fie nu vom reuși să obţinem ceea ce vrem, fie 
vom pierde ceea ce am câștigat deja. În limbajul budismului, 
această teamă e cunoscută sub numele de aversiune: o rezis- 
tență la schimbările inevitabile ce au loc ca urmare a naturii 
nepermanente a realităţii relative. 

Noţiunea de sine durabil, care există independent, ne 
determină să depunem un efort enorm pentru a rezista carac- 
terului inevitabil al schimbării, asigurându-ne că acest „sine“ 
rămâne în siguranţă și la adăpost. Când am atins o stare care 
ne face să ne simţim împliniţi, dorim ca totul să rămână exact 
așa cum e. Cu cât e mai profund atașamentul nostru față de 
ceea ce ne oferă acest sentiment de împlinire, cu atât e mai 

mare frica de a-l pierde şi mai violentă durerea noastră dacă 
acest lucru se întâmplă într-adevăr. 

În multe privințe, aversiunea e o profeție autoîmplinită, 
care ne obligă să acţionăm în moduri care practic ne garan- 
tează că toate eforturile noastre de a obține ceea ce credem că 
ne va aduce o pace durabilă, stabilitate și mulțumire vor eşua. 
Gândiţi-vă numai un moment la comportamentul dumnea- 
voastră în preajma unei persoane pentru care simțiţi o atracţie 
puternică. Vă purtaţi ca un om agreabil, sofisticat şi încreză- 
tor, așa cum aţi vrea să fiți considerat de acea persoană sau 
deveniți dintr-odată un tolomac rămas fără glas? Dacă 
această persoană vorbește și râde cu altcineva, vă simțiți jig- 
nit sau gelos, trădându-vă aceste sentimente în mod discret 
sau evident? Vă atașați cu înverșunare de acea persoană, ast- 
fel încât aceasta vă simte disperarea și începe să vă evite? 

Aversiunea întărește patternurile neuronale care gene- 
rează o construcție mentală despre propria persoană, potrivit 
căreia sunteţi limitat, slab și incomplet. Deoarece orice lucru 
care ar putea submina independenţa acestui „sine“ construit 
mental e perceput ca o ameninţare, cheltuiești în mod incon- 
ştient o uriaşă cantitate de energie căutând posibilele peri- 
cole. Adrenalina îţi clocotește prin corp, inima îţi bate 
repede, mușchii ţi se încordează și plămânii pompează aerul 
nebunește. Toate aceste senzaţii sunt simptome ale stresului, 
care, după cum am auzit de la mulți oameni de ştiinţă care 
veneau în Nepal să studieze cu tatăl meu, poate cauza o mare 
varietate de probleme, iritaţii, disfuncţii ale tiroidei Şi ale 
rinichilor, hipertensiune şi chiar un colesterol ridicat. 

La un nivel pur emoțional, aversiunea tinde să se mani- 
feste sub formă de mânie şi chiar ură. În loc să recunoşti că 
orice nefericire pe care o resimţi este bazată pe o imagine 
construită mental, ţi se pare „natural“ să dai vina pe alţi 
oameni, obiecte sau situaţii exterioare pentru durerea ta. 
Când oamenii se comportă într-un fel care pare să te împie- 
dice să obţii ceea ce îţi doreşti, începi să-i consideri nedemni 

de încredere sau răutăcioşi şi te abaţi din drum fie pentru a-i 
evita, fie pentru a riposta. Sub influenţa mâniei, toată lumea 
îți este potrivnică. Drept rezultat, lumea interioară și cea 
exterioară devin din ce în ce mai mici. Îţi pierzi încrederea în 

-tine. însuţi și întărești patternurile neuronale caracteristice 
care produc sentimente de teamă și vulnerabilitate. 


Suferinţă sau oportunitate? 


Gândiţi-vă la avantajele acestei existențe umane rare. 
JAMGON KONGTRUL LODRO THAYE, 


The Torch of Certainty (Făclia certitudini), 
traducere de Judith Hanson 


Este uşor să considerăm suferințele mintale drept defecte 
de caracter, Dar asta ar însemna să ne depreciem pe noi 
înşine. Capacitatea noastră de a simţi emoții, distincția dintre 
durere și plăcere şi „reacţiile din instinct“, a jucat şi continuă 
să joace o funcţie de supravieţuire decisivă, permițându-ne 
aproape instantaneu să ne adaptăm schimbărilor subtile din 
lumea înconjurătoare şi să exprimăm aceste adaptări în mod 
conştient, astfel încât să ni le putem aminti atunci când dorim 
sau să le putem transmite generaţiilor următoare. 

O asemenea sensibilitate extraordinară întăreşte una din- 
tre cele mai fundamentale lecţii oferite de Buddha, care ne 
sugera să ne gândim la cât de prețioasă este această viață 
umană, cu toate libertățile şi posibilitățile ei; cât de greu este 
să obţii o asemenea viaţă și cât de uşor e s-o pierzi. 

Nu contează dacă tu crezi că viața umană e un accident 
cosmic, O lecţie karmică sau opera unui creator divin. Dacă 
te gândeşti la imensa varietate de făpturi care împart această 
planetă cu noi, în comparaţie cu procentul relativ scăzut de fiinţe 
umane, trebuie să tragi concluzia că șansele de a te fi născut 
ca ființă umană sunt extrem de mici. lar prin demonstrarea 

extraordinarei complexităţi şi sensibilități a creierului uman, 
știința modernă ne aduce aminte cât de norocoși suntem că 
ne-am născut oameni, înzestrați cu capacitatea de a avea sen- 
timente și de a simţi sentimentele celor din jurul nostru. 

Din punct de vedere budist, natura automată a tendințelor 
emoționale umane reprezintă o provocare interesantă. Nu e 
nevoie de un microscop pentru a observa deprinderile psiho- 
logice; cei mai mulţi oameni nu trebuie să privească mai 
departe de ultima lor relaţie. Încep prin a se gândi: De data 
asta, va fi altfel. După câteva săptămâni, luni sau ani, își dau 
pumni în cap gândindu-se: O, nu, e exact acelaşi tip de rela- 
ție pe care am avut-o înainte. 

Sau luaţi în considerare viața profesională. Vă luaţi o slujbă 
nouă pândindu-vă: De data asta, n-am de gând să mai mun- 
cesc până târziu, numai ca pe urmă Să fiu criticat că nu fac 
destule. Şi totuși, după trei sau patru luni de muncă, vă treziţi 
anulând întâlniri sau sunându-vă prietenii pentru a le spune: 
„Nu pot pregăti cina în seara asta. Am prea mult de lucru.“ 

În" ciuda celor mai bune intenţii, vă pomeniţi repetând 
aceleași patternuri, în timp ce așteptați un rezultat diferit. 
Mulţi dintre cei cu care am lucrat de-a lungul anilor au spus 
că visau cu ochii deschiși să treacă săptămâna ca să se poată 
bucura de weekend. Însă atunci când weekendul se sfârșește, 
se întorc la birourile lor pentru încă o săptămână, visând la 
weekendul următor. Sau îmi povesteau despre modul în care 
investeau foarte mult timp și efort în realizarea unui proiect, 
dar nu-şi permiteau niciodată să simtă un sentiment de împli- 
nire pentru că trebuiau să înceapă lucrul la următoarea sar- 
cină de pe listă. Chiar și atunci când se relaxau, spuneau că 
erau preocupaţi de ceea ce se întâmplase săptămâna trecută, 
luna trecută sau chiar anul trecut, reluând în minte scenele, 
încercând să înțeleagă ce anume ar fi putut face pentru ca 
rezultatul să fie mai satisfăcător. 

Din fericire, cu cât devenim mai familiarizați cu exami- 
narea minţii noastre, cu atât ne apropiem mai mult de găsirea 

unei soluții pentru orice problemă și cu atât mai ușor recu- 
noaştem că, indiferent ce am simţi — atașament, aversiune, 
stres, anxietate, teamă sau dorință —, e vorba doar de o 
invenţie a propriilor noastre minţi. 

Oamenii care au depus un efort real pentru a-și explora 
bogăţiile interioare tind, în mod firesc, să obțină un fel de 
faimă, respect și credibilitate, indiferent de circumstanţele 
exterioare. Comportamentul lor în tot felul de situaţii inspiră 
altora un profund sentiment de respect, admiraţie şi încre- 
dere. Succesul lor în lume nu are nimic de-a face cu ambiţi- 
ile personale sau cu dorința de a fi în centrul atenţiei. El nu 
derivă din posesia unei maşini sau a unei case frumoase ori 
dintr-o slujbă importantă. Provine mai degrabă dintr-o stare 
de bine nelimitată și liniștită, care le permite să vadă mai clar 
oamenii și situaţiile, dar şi să păstreze un sentiment funda- 
mental de fericire, indiferent de circumstanţele personale, 

De fapt, auzim adesea de oameni bogaţi, faimoși sau 
influenţi care, într-o zi, sunt obligaţi să admită că realizările 
lor nu le-au adus fericirea la care se aşteptau. În ciuda bogă- 
tiei şi a puterii, înoată într-un ocean al durerii, care uneori e 
atât de adânc, încât sinuciderea pare singura scăpare. O ase- 
menea durere intensă rezultă din credinţa că obiectele sau 
situaţiile pot crea o fericire durabilă. 

Fericirea reală — după cum mi-a spus cineva recent — e 
„O treabă făcută din interior“. Dacă vrei cu adevărat să des- 
coperi un sentiment durabil de pace şi mulțumire, trebuie să 
înveţi să-ţi odihneşti mintea. Numai prin relaxarea minţii pot 
fi dezvăluite calităţile ei naturale. Cel mai simplu mod de a 
curăța apa murdară și plină de sedimente este s-o lași să stea. 
În același fel, dacă-i îngădui minţii să se odihnească, igno- 
ranța, atașamentul, aversiunea și toate celelalte suferințe min- 
tale se vor duce treptat la fund, iar compasiunea, claritatea și 
extinderea infinită a naturii reale a minții îți vor fi dezvăluite. 

Partea a doua 


Calea 


O minte disciplinată cheamă bucuria adevărată. 


Dhammapada, 
traducere de Eknath Easwaran 

CAPITOLUL 9 


Aflarea echilibrului 


Odihneşte-te fără obsesie. 


GOTSANGPA, Radiant Jewel Lamp 
(Lampa de nestemate şi strălucirea ei) 


Vom părăsi tărâmul ştiinţei şi al teoriei pentru o vreme și 
vom începe să discutăm despre practică. În termeni budişti, 
aceasta e cunoscută sub numele de Calea. Aș vrea să încep cu 
o poveste pe care am auzit-o cu mult timp în urmă, despre un 
om care fusese un înotător excelent în tinereţe şi care căuta 
acum, la bătrânețe, o provocare la fel de atrăgătoare precum fu- 
sese înotul în tinerețe, A hotărât să devină călugăr, gândindu-se 
că, așa cum a stăpânit valurile oceanului, își va stăpâni și valu- 
rile minţii. A găsit un profesor pe care îl respecta, și-a făcut 
jurămintele și a început să practice lecţiile pe care le preda pro- 
fesorul. Așa cum se întâmplă adesea, meditaţia nu i-a fost foarte 
la îndemână, așa că s-a dus să ceară un sfat de la profesorul său. 

Acesta l-a rugat să se aşeze şi să mediteze, ca să-i poată 
observa practica. După ce a privit o vreme, profesorul a văzut 
că bătrânul înotător se străduia prea tare. Aşa că i-a spus să se 
relaxeze. Însă înotătorului i s-a părut că până şi acea indicație 
simplă era greu de urmat. Încercând să se relaxeze, gândurile 
îi zburau spre altceva, iar corpul se prăbuşea. Când încerca să 
se concentreze, mintea şi corpul îi deveneau prea încordate. 
La sfârșit, profesorul l-a întrebat: 

— Ştii să înoţi, nu? 

— Bineînţeles, a răspuns omul. Mai bine ca oricine. 

— Capacitatea de a inota provine de la faptul că ai muş- 
chii complet încordaţi sau complet relaxaţi? 

— Nici una, nici alta, a răspuns bătrânul înotător. Trebuie 
să găseşti un echilibru între încordare şi relaxare. 

— Bine, a continuat profesorul. Şi acum dă-mi voie să te 
întreb, atunci când înoţi, dacă mușchii sunt prea încordaţi, fu 
creezi tensiunea în brațe sau altcineva te forțează să-i încordezi”? 

Omul s-a gândit puţin înainte de a răspunde. În cele din 
urmă, a zis: 

— Nimeni din afara mea nu mă forțează să-mi încordez 
muşchii. 

Profesorul a aşteptat o clipă pentru ca înotătorul să-și 
interiorizeze propriul răspuns. Apoi a explicat: 

— Dacă ţi se pare că mintea devine prea încordată în tim- 
pul meditaţiei, tu însuţi creezi încordarea. Dar dacă renunţi la 
ea, mintea îți devine prea relaxată și te moleşeşti. Ca înotător, 
ai învăţat să găseşti echilibrul muscular potrivit între încor- 
dare și relaxare. În cazul meditaţiei, trebuie să afli acelaşi 
echilibru în mintea ta. Dacă nu-l găseşti, nu vei fi niciodată 
capabil să realizezi echilibrul perfect al propriei tale naturi. 
Odată ce ai descoperit echilibrul perfect, vei fi capabil să înoți 
prin orice aspect al vieții la fel cum înoți prin apă. 

În termeni foarte simpli, cea mai eficientă abordare a 
meditaţie este să încerci să faci tot ceea ce poţi fără să te 
concentrezi prea mult asupra rezultatelor. 


Înţelepciune şi metodă 


Când mintea nu se modifică, înseamnă că e limpede. 
Când apa nu se tulbură, înseamnă că e transparentă. 


CEL DE-AL NOUĂLEA GYALWANG KARMAPA, 
Mâăhamudră: The Ocean of Definitive Meaning, 
(Măhamudră: Oceanul sensului absolut), 

traducere de Elizabeth M. Callahan 


Instrucţiunile precise pe care profesorul i le-a dat bătrânului 
înotător făceau parte de fapt dintr-o lecţie mai mare despre 

găsirea unui echilibru între înţelepciune, sau înţelegerea filo- 
zofică, și metodă, aplicaţia practică a filozofiei. Înţelepciu- 
nea e inutilă -fără mijloacele practice ale aplicării ei. Aici 
intervine metoda: folosirea minţii pentru a recunoaște min- 
tea. Aceasta e o bună definiţie de lucru a meditaţiei. Medi- 
taţia nu înseamnă ,, a cădea în extaz“, „a te risipi în Univers“ 
sau „a te lumina“ — termeni pe care i-am auzit în timpul 
călătoriilor mele în jurul lumii. Meditaţia este de fapt un 
exerciţiu foarte simplu prin care te odihneşti în starea natu- 
rală a tninţii de acum, fiind pur şi simplu atent la gândurile, 
senzațiile sau emoţiile care apar. 

Mulţi oameni se împotrivesc ideii de meditaţie, deoarece 
prima imagine care le vine în minte presupune mai multe ore 
de stat drept ca un băț, cu picioarele încrucișate şi cu o minte 
complet goală. Nu e nevoie de nimic din toate astea. 

În primul rând, a sta cu picioarele încrucișate și coloana 
dreaptă necesită o oarecare obișnuințţă — mai ales în Occi- 
dent, unde e ceva obișnuit să te gârbovești în faţa unui com- 
puter sau a unui televizor. În al doilea rând, e imposibil să-ţi 
împiedici mintea să producă gânduri, sentimente şi senzaţii. 
Gândirea e funcția naturală a minţii, întocmai cum funcţia 
naturală a Soarelui este de a produce lumină și căldură, iar a 
unei furtuni să dea naștere la fulgere şi ploaie. Când am 
început să învăţ despre meditaţie, mi s-a spus că încercarea 
de a înăbuși funcţionarea naturală a minţii mele era cel mult 
o soluţie temporară. În cel mai rău caz, dacă aș încerca să-mi 
schimb mintea, n-aş face altceva decât să-mi întăresc propria 
tendință de a mă concentra asupra gândurilor şi a sentimen- 
telor, considerându-le reale în sine. 

Mintea e întotdeauna activă, produce gânduri, întocmai 
cum oceanul dă naștere în mod constant valurilor. Nu ne pu- 
tem opri gândurile, tot așa cum nu putem opri valurile ocean- 
ului. Relaxarea minţii în starea ei naturală e foarte diferită de 
incercarea de a opri gândurile cu totul. Meditaţia budistă nu 
presupune în niciun caz încercarea de a face din minte un 

spaţiu gol. Nu se poate ajunge la meditaţie fără gânduri. 
Chiar dacă ai reuși să-ţi oprești gândurile, nu ai medita; ai 
aluneca doar într-o stare mai potrivită pentru un zombi. 

Pe de altă parte, ai constata că imediat ce priveşti un gând, 
o emoție sau o senzaţie, acestea dispar, precum peştele care 
înoată brusc spre ape mai adânci. E bine şi aşa. De fapt, e 
nemaipomenit. Atâta timp cât menţii acel sentiment de aten- 
tie pură sau conștiență chiar şi atunci când gândurile, senti- 
mentele etc. te evită, trăieşti claritatea și vidul adevăratei 
naturi a minţii tale. Adevăratul scop al meditaţiei este să te 
odihneşti în conştienţa pură, fie că se întâmplă ceva, fie că 
nu. Poţi fi complet atent la orice gânduri, sentimente sau per- 
cepţii care apar; orice ar fi, trebuie doar să fii deschis şi să 
laşi totul să treacă. Iar dacă nu se întâmplă nimic ori dacă 
gândurile dispar înainte să le poţi observa, relaxează-te doar 
în acea claritate naturală. 

Cât de simplu ar putea fi procesul meditaţiei? 

Un alt aspect de luat în seamă este acela că, deși ne agă- 
tăm de ideea potrivit căreia anumite experienţe sunt mai bune, 
mai potrivite sau mai productive decât altele, nu există, de 
fapt, niciun gând bun sau rău. Există doar gânduri. Imediat ce 
un grup de neuroni zgomotoși începe să producă semnale pe 
care le traducem drept gânduri sau sentimente, un alt grup 
începe să comenteze. „O, ăsta a fost un gând răzbunător. Ce 
persoană rea eşti“ sau „Ţi-e atât de frică, probabil că eşti cu 
adevărat un incompetent.“ Meditaţia este un proces de con- 
ştiență lipsită de prejudecată. Atunci când medităm, adoptăm 
perspectiva obiectivă a unui om de ştiinţă faţă de propria 
noastră experiență subiectivă. S-ar putea să nu fie ușor la 
început. Suntem învăţaţi să credem că dacă un lucru ni se pare 
bun, el este bun, iar dacă un alt lucru ni se pare rău, acela este 
rău. Dar, pe măsură ce exersăm să privim gândurile venind și 
plecând, asemenea distincţii rigide încep să dispară. Bu- 
nul-simţ ne va spune că atâtea întâmplări mentale care apar şi 
dispar în intervalul unui minut nu pot fi toate adevărate. 

Dacă vom continua să fim conştienţi de activitatea minţii 
noastre, vom ajunge treptat să recunoaștem natura transpa- 
rentă a gândurilor, emoţiilor, senzaţiilor și percepțiilor pe care 
altădată le consideram concrete și reale. E ca și cum straturi 
de praf și de noroi ar fi şterse încet de pe suprafaţa unei 
oglinzi. Pe măsură ce ne obișnuim să privim suprafaţa clară a 
minții noastre, vom vedea cine sau ce credem că suntem și 
vom recunoaște esența strălucitoare a adevăratei noastre naturi. 


Postura fizică 


Marea înțelepciune sălășluieşte în trup. 


Hevajra Tantra, 
traducere de Elizabeth M. Callahan 


Buddha considera că trupul este suportul fizic al minții. 
Relația dintre ele este asemănătoare relaţiei dintre un pahar și 
apa pe care o conţine. Dacă aşezi paharul la marginea unei 
mese sau pe o suprafaţă care nu e plată, apa se va deplasa sau 
se poate vărsa. Dar dacă aşezi paharul pe o suprafaţă plană, 
stabilă, apa din el va rămâne perfect nemişcată. 

Tot aşa, cel mai bun mod de a permite minţii să se odih- 
nească este să creezi o postură fizică stabilă. În înțelepciunea 
sa, Buddha a oferit instrucţiuni pentru aşezarea corpului într-un 
mod echilibrat, care îi permite minţii să rămână relaxată şi 
atentă în acelaşi timp. De-a lungul anilor, echilibrarea fizică 
a devenit cunoscută ca poziţia în șapte pași a lui Vairochana, 
un aspect al lui Buddha care reprezintă forma iluminată. 

Primul pas al poziţiei este crearea unei baze stabile pen- 
tru corp, ceea ce înseamnă, dacă e posibil, încrucișarea picioa- 
relor, astfel încât fiecare picior se așază pe coapsa opusă. 
Dacă nu puteţi face acest lucru, puteți să puneţi un singur 
picior pe coapsa opusă, lăsându-l pe celălalt dedesubtul 

celeilalte coapse. Dacă niciuna dintre poziţii nu e confortabilă, 
puteți să încrucișaţi pur și simplu picioarele. Puteţi chiar să 
staţi confortabil pe un scaun, cu picioarele aşezate paralel pe 
podea. Scopul este crearea unei baze fizice care să fie, în ace- 
lași timp, confortabilă şi stabilă. Dacă simţiţi o durere puter- 
nică în picioare, nu veţi putea să vă odihniţi mintea, deoarece 
veţi fi prea preocupaţi de durere. De aceea există atât de multe 
opţiuni la îndemână în ceea ce privește acest prim punct. 

Al doilea pas presupune să vă odihniţi mâinile în poală, 
chiar sub buric, cu dosul uneia dintre mâini în palma celei- 
lalte. Nu contează care mână stă deasupra şi puteţi schimba 
poziţia oricând în timpul exerciţiului — dacă, de exemplu, 
palma acoperită se încălzește după o vreme. E bine şi dacă vă 
puneţi mâinile pe genunchi. 

Al treilea pas presupune să lăsaţi un pic de spaţiu între 
partea de sus a braţelor și trunchi. Textele budiste clasice 
numesc acest al treilea pas „a-ţi ţine braţele ca un vultur“, 
ceea ce poate fi uşor confundat cu a-ţi lărgi umerii ca şi cum 
ai fi o pasăre de pradă. 

De fapt, într-o zi, în vreme ce predarii la Paris, treceam 
printr-un parc când am văzut un om stând cu picioarele 
încrucișate pe pământ, trăgându-și în mod repetat umerii îna- 
inte și înapoi. Când am trecut pe lângă el, şi-a dat seama că 
sunt călugăr (robele roșii ne cam dau de gol) şi m-a întrebat: 

— Tu meditezi? 

— Da, am răspuns. 

— Întâmpini vreo problemă? m-a întrebat. 

— Nu prea, am zis eu. 

Ne-am zâmbit câteva clipe — doar era o zi frumoasă și 
însorită la Paris —, iar apoi omul a zis: 

— Îmi place meditaţia foarte mult, dar există o instruc- 
țiune care mă înnebunește. 

Normal, l-am întrebat care era aceea. 

— E poziţia braţelor, a răspuns el, puţin rușinat. 

— Serios? am zis eu. De unde ai învățat despre meditaţie? 

— Dintr-o carte, a răspuns el. 

L-am întrebat ce scria în carte despre poziţia braţelor. 

— Scria că ar trebui să-ți ţii braţele ca aripile unui vultur, 
a spus el — moment în care a început să-şi tragă umerii îna- 
inte și înapoi, așa cum l-am văzut făcând atunci când m-am 
apropiat la început. 

După ce l-am privit câteva secunde fâlfâind din aripi, 
l-am rugat să se oprească. 

— Dă-mi voie să-ţi spun ceva, am zis cu. Adevăratul scop 
al acelei instrucţiuni este să păstrezi puţin spaţiu între braţe 
şi trunchi, doar atât cât să te asiguri că pieptul e în afară şi 
relaxat, astfel încât să poţi respira ușor şi liber. Dacă te uiţi la 
un vultur care se odihneşte — ceea ce nu e ușor, deoarece vul- 
turii zboară de obicei atunci când se apropie de ei oamenii —, 
vei vedea că întotdeauna există puţin spaţiu între aripi şi 
restul corpului. La asta se referă de fapt instrucțiunea aceca. 
Nu e nevoie să dai din braţe. La urma urmelor, încerci să 
meditezi, nu să zbori. 

Esenţa acestui pas al poziţiei fizice este găsirea unui echi- 
libru între umeri, astfel încât unul să nu se lase mai jos decât 
celălalt în timp ce scoateţi pieptul în afară pentru a avea un 
„spațiu de respirat“. Unii au braţe foarte lungi sau trunchiuri 
foarte late — mai ales dacă s-au antrenat la sala de gimnas- 
tică. Dacă faceţi parte din această categorie, nu vă forţaţi să 
păstraţi în mod artificial acel spaţiu între braţe şi piept. 
Lăsaţi-vă braţele să se odihnească în mod natural, în așa fel 
încât să nu vă comprime pieptul. 

Al patrulea pas al poziţiei fizice presupune să aveţi 
coloana cât mai dreaptă posibil, după cum spun textele cla- 
sice, „ca o săgeată“. Dar și aici e important să găsim un echi- 
libru. Dacă încercaţi să staţi prea drepți, veţi sfârşi prin a vă 
înclina spre spate, cu tot corpul tremurând de încordare. Am 
văzut asta întâmplându-se de multe ori cu elevii prea preocu- 
paţi să aibă o coloană perfect dreaptă. Pe de altă parte, dacă 
vă pârboviţi, aproape sigur veţi ajunge să vă presaţi plămânii, 

ceea ce va îngreuna respirația, comprimându-vă, de aseme- 
nea, și alte organe interne, ceea ce poate reprezenta o sursă 
de disconfort fizic. 

Al cincilea pas presupune să vă lăsaţi greutatea capului pe 
gât, astfel încât să nu vă zdrobiţi traheea sau să vă încordaţi 
prea mult lăsându-vă pe spate și presându-vă vertebrele cer- 
vicale, cele șapte oase mici din partea superioară a măduvei 
spinării, care sunt vitale în transmiterea semnalelor neuro- 
nale dinspre părţile inferioare ale corpului spre creier. Atunci 
când găsiţi poziţia potrivită, veţi observa probabil că bărbia 
vi se lasă spre piept puţin mai mult decât de obicei. Dacă aţi 
stat vreodată în faţa unui computer ore întregi, cu capul ușor 
dat pe spate, veţi înțelege imediat cât de bine vă veţi simţi 
făcând această ajustare simplă. 

Al șaselea pas se referă la gură, care ar trebui să stea nor- 
mal, în așa fel încât dinţii și buzele să fie foarte ușor depărtate. 
Dacă e posibil, lăsaţi-vă limba să atingă ușor cerul gurii, chiar 
în spatele dinţilor. Nu forţaţi limba să atingă cerul gurii; pur și 
simplu lăsaţi-o să stea acolo. Dacă aveţi limba prea scurtă ca 
să atingă cerul gurii fără efort, nu vă îngrijoraţi. Cel mai im- 
portant lucru e să lăsaţi limba să se odihnească în mod natural. 

Ultimul pas al poziţiei pentru meditaţie se referă la ochi. 
Majoritatea novicilor în ale meditaţiei se simt mai bine dacă 
țin ochii închiși. Consideră că așa e mai ușor să-și lase min- 
tea să se odihnească și să încerce un sentiment de pace și de 
liniște. Asta e bine la început. Unul dintre lucrurile pe care 
le-am învăţat de timpuriu a fost că a ţine ochii închiși ușu- 
rează atașamentul faţă de un sentiment de liniște artificial. 
Deci, în cele din urmă, după câteva zile de exercițiu, e mai 
bine să ţineţi ochii deschişi atunci când meditaţi, astfel încât 
să rămâneţi atenţi, senini și conștienți. Asta nu înseamnă să 
priviţi drept înainte fără să clipiţi, ci doar să ţineţi ochii des- 
chiși așa cum faceți în mod normal în timpul zilei. 

Poziţia Vairochana în șapte pași reprezintă mai mult o 
serie de indicaţii. Cel mai important lucru este să găsiţi pen- 

tru dumneavoastră înşivă echilibrul potrivit dintre încordare și 
relaxare. Însă meditaţia e o practică personală şi cu toții sun- 
tem diferiţi unii de alţii. Scopul e să descoperi o cale de a-ți 
privi mintea într-un mod care să funcţioneze doar pentru fine. 
Mai există şi o poziţie de meditaţie în doi paşi, care poate 
fi adoptată atunci când e “incomod sau imposibil să te așezi în 
poziţia mai ‘formală, în șapte paşi. Indicaţiile sunt foarte sim- 
ple: coloana vertebrală dreaptă şi restul corpului cât mai lejer 
şi mai relaxat posibil. Poziţia de meditaţie în doi paşi e foarte 
utilă de-a lungul zilei, în timpul activităţilor zilnice, de exem- 
plu atunci când conduceţi maşina, mergeţi pe stradă, faceți 
cumpărături sau preparaţi cina. Această poziţie în doi paşi 
produce aproape automat un sentiment de conştienţă relaxată — 
şi partea cea mai bună e că atunci când ţi-o însuşeşti, nimeni 
nu va observa că meditezi! : 


Postura mentală 


Dacă însăşi mintea, care e înnodată, se desface, atunci 
devine fără îndoială liberă. 
SARAHA, Doha for the People 


(Doha pentru oameni), 
traducere de Elizabeth M. Callahan 


Aceleaşi principii care stau la baza găsirii unei poziţii 
fizice relaxate şi atente se aplică şi aflării echilibrului din 
interiorul minţii. Atunci când mintea este echilibrată în mod 
natural între relaxare şi atenţie, calităţile ei ies la iveală în 
mod spontan. Acesta este unul dintre lucrurile pe care le-am 
învățat în timpul acelor trei zile petrecute în camera mea de 
izolare, animat de hotărârea de a-mi observa mintea. Stând 
acolo, îmi tot aminteam de ceea ce îmi spuneau profesorii 
mei, şi anume că, atunci când apa devine liniștită, mâlul şi 
alte sedimente se separă treptat de apă şi se așază la fund, 

dându-ne posibilitatea să vedem foarte clar ceea ce trece prin 
ea. În același fel, dacă rămâi într-o stare de relaxare mentală, 
„sedimentele mentale“ ale gândurilor, emoţiilor, senzaţiilor 
şi percepțiilor se depun, iar claritatea naturală a minţii ți se 
dezvăluie. 

La fel ca în cazul poziţiei fizice, pasul esenţial al poziţiei 
mentale este găsirea echilibrului. Dacă mintea e prea încor- 
dată sau prea concentrată, vă neliniştiţi, considerând că nu 
meditaţi corect. Dacă mintea e prea relaxată, fie vă lăsaţi dis- 
trași, fie cădeţi într-un fel de plictiseală. Vreţi să găsiţi o cale 
de mijloc între tensiunea perfecţionistă şi un fel de mohorâre 
deziluzionată: „O, nu, trebuie să stau şi să meditez.“ Abor- 
darea ideală constă în faptul de a vă aminti că nu prea con- 
tează dacă exerciţiul e bun sau nu. Scopul este intenţia de a 
medita. Numai asta e de ajuns. 

Doar relaxare: primul pas 


Priveşte firesc esența a ceea ce se întâmplă. 
KARMA CHAGMEY RINPOCHE, 
The Union of Mahamudra and Dzogchen 


Uniunea dintre Mahamudra şi Dzogchen), 
y g 
traducere de Erik Pema Kunsang 


Buddha a recunoscut faptul că nu există doi oameni iden- 
tici, că fiecare este o combinaţie unică de abilităţi, calități şi 
temperamente. E o dovadă a marii sale înțelepciuni şi com- 
pasiuni faptul că a fost capabil să dezvolte o varietate enormă 
de metode, prin care tot felul de oamenii ar putea ajunge la o 
trăire directă a adevăratei lor naturi, eliberându-se complet 
de suferinţă. 

Majoritatea aspectelor predate de Buddha au fost trans- 
mise spontan, în funcţie de nevoile oamenilor aflaţi în preajma 
lui la un moment dat. Abilitatea de a răspunde spontan repre- 
zintă unul dintre semnele care indică un maestru iluminat — 
ceea ce funcţionează destul de bine dacă maestrul iluminat e în 
viaţă. După moartea lui Buddha, însă, primii săi elevi au fost 
nevoiţi să găsească un mod de a organiza aceste lecţii spontane 
într-un mod care să fie de folos generaţiilor următoare. Din 
fericire, primii adepţi ai lui Buddha erau foarte pricepuţi la 
crearea de clasificări şi categorii şi au găsit o modalitate de a 
organiza diferitele practici de meditaţie predate de Buddha în 
două categorii de bază: metode analitice și metode neanalitice. 

Metodele neanalitice sunt de obicei predate primele, 
deoarece oferă mijloacele pentru calmarea minţii. Atunci 
când mintea e calmă, e mult mai ușor să fii conştient de dife- 
rite gânduri, sentimente şi senzaţii fără să fii absorbit de ele. 

Practicile analitice implică privirea directă a minţii în mijlo- 
cul trăirilor și sunt predate de obicei după ce persoana res- 
pectivă a încercat să înveţe cum să-și odihnească mintea așa 
cum €. De asemenea, pentru că experienţa privirii directe 
asupra minţii poate provoca multe întrebări, practicile ana- 
litice sunt mai bine executate sub supravegherea unui profe- 
sor care are pătrunderea psihologică și experiența necesare 
pentru a înţelege aceste întrebări, oferind răspunsurile potri- 
vite fiecărui elev în parte. Din acest motiv, practicile medita- 
tive asupra cărora vreau să mă concentrez aici sunt legate de 
odihnirea şi calmarea minţii. 

În limba sanscrită, abordarea neanalitică este cunoscută 
sub numele de shamata. În tibetană, i se spune shinay, un 
cuvânt format din două silabe: shi, care înseamnă pace sau 
calm, şi nay, care înseamnă a rămâne sau a sta. În traducere, 
această abordare ar putea însemna cufundarea în starea de 
calm — a-i permite minţii să se odihnească în starea de calm 
în care se află. E un tip de exerciţiu de bază prin care ne odih- 
nim mintea în mod natural, într-o stare de conștiență relaxată, 
pentru a permite naturii minţii să se dezvăluie. 


Meditaţia fără obiect 


Străpungeți-vă rădăcina minţii: odihniți-vă în conști- 
ența pură. 
TILOPA, Ganges Mahâmudră 


(Mahămudră Gangelui), 
traducere de Elizabeth M. Callahan 


Când tatăl meu mi-a vorbit pentru prima dată despre odih- 
nirea minţii în mod natural, „în conștiența pură“, habar 
n-aveam despre ce vorbea. Cum era să-mi „odihnesc“ mintea 
fără să am la dispoziţie ceva pe care să o odihnesc? 

Din fericire, tatăl meu călătorise deja puţin prin lume, 
întâlnise foarte mulţi oameni şi a putut să închege câteva 
conversații cu ei despre vieţile, problemele şi succesele lor. 
Acesta eşte de fapt unul dintre marile avantaje ale purtării 
robelor budiste, fiind înconjurat de asistenţi îmbrăcaţi în robe 
asemănătoare, a căror treabă e să se îngrijească de toate 
nevoile tale, cum ar fi cazarea la un hotel sau comandarea 
meselor. Oamenii sunt mai dispuşi să te creadă înţelept sau 
important și se deschid de bună voie, povestindu-ţi amănunte 
din vieţile lor. 

“Exemplul pe care tatăl meu l-a folosit în legătură cu odih- 
nirea minţii i-a fost sugerat de ceea ce auzise de la un recep- 
tioner de hotel, care era întotdeauna fericit să-şi încheie ziua 
după ce stătuse în picioare opt ore, cazând oamenii, ascultân- 
du-le reclamaţiile şi discutând la nesfârşit despre notele de 
plată. La sfârşitul turei, recepţionerul era atât de extenuat 
fizic, încât aştepta cu nerăbdare să ajungă acasă şi să facă o 
baie caldă și lungă. lar după baie se ducea în cameră, se așeza 
în pat, ofta şi se relaxa. Următoarele câteva ore erau numai 
ale lui: fără să stea în picioare îmbrăcat în uniformă, fără să 
asculte plângeri, fără să se uite în monitor pentru a confirma 
rezervările sau pentru a căuta camere libere. 

Aşa trebuie să vă odihniţi mintea în meditaţia fără obiect 
shinay: ca şi cum tocmai aţi încheiat o lungă zi de muncă. 
Uitaţi de toate şi relaxaţi-vă. Nu trebuie să blocaţi gândurile, 
emoţiile sau senzațiile care apar, dar nici nu trebuie să le 
urmăriți. Odihniţi-vă doar în prezentul liber, îngăduind ca 
lucrurile să se întâmple. Dacă apar gânduri sau emoţii, fiţi 
doar conştienţi de ele. Meditaţia shinay fără obiect nu 
înseamnă să vă lăsaţi mintea să hoinărească fără scop printre 
fantezii, amintiri sau vise cu ochii deschişi. Mai există încă o 
prezenţă de spirit care ar putea fi vag descrisă ca fiind un 
centru al conştienţei. S-ar putea să nu vă concentrați asupra a 
ceva anume, dar sunteți în continuare conştienţi şi atenţi la 
ceea ce se întâmplă aici şi acum. 


174 BUCURIA DE A TRĂI 


Când medităm în această stare, fără obiect, de fapt ne 
odihnim mintea în claritatea ei naturală, complet indiferenți la 
trecerea gândurilor și emoţiilor. Această claritate naturală — 
care se găseşte dincolo de orice înțelegere dualistă a subiec- 
tului și obiectului — e prezentă întotdeauna, tot aşa cum 
spaţiul e mereu prezent. Într-un sens, meditaţia fără obiect 
este precum acceptarea norilor care acoperă cerul, recunos- 
când în același timp că cerul în sine rămâne neschimbat, 
chiar dacă e întunecat. Dacă aţi zburat vreodată cu avionul, 
aţi observat probabil că deasupra norilor, a ceţei sau a ploii 
cerul e întotdeauna albastru, întotdeauna deschis Şi senin. 
Arată atât de obișnuit. În același fel, natura de Buddha e 
întotdeauna deschisă şi senină, chiar dacă gândurile și emoți- 
ile o întunecă. Deşi ar putea părea ceva foarte obişnuit, toate 
însușirile clarităţii, ale vidului și ale compasiunii sunt conți- 
nute în această stare. 

Practica shinay fără obiect este cea mai fundamentală abor- 
dare a odihnirii minţii. Nu trebuie să vă priviţi gândurile sau 
emoţiile — practici pe care le voi discuta mai târziu —, nici nu 
trebuie să încercaţi să le blocaţi. Tot ceea ce trebuie să faceți e 
să vă odihniţi în conştiența de a fi conştient, privindu-vă min- 
tea fără atașament sau aversiune față de gândurile, emoțiile 
etc. care vin și trec cu un fel de inocență copilărească, încer- 
când un sentiment de genul „Ia te uită câte gânduri, senzaţii şi 
emoţii trec prin conștiența mea chiar acum!“ 

Într-un anumit sens, meditaţia shinay fără obiect seamănă 
mai degrabă cu a privi vasta întindere a spaţiului decât cu a 
te concentra asupra galaxiilor, stelelor şi planetelor care se 
mișcă prin spațiu. Gândurile, emoţiile și senzațiile vin şi 
pleacă într-o stare de conștiență, la fel cum galaxiile, stelele 
şi planetele se mişcă prin spaţiu. Aşa cum spaţiul nu este 
definit de obiectele care se mișcă prin el, conștiența nu este 
nici ea definită sau limitată de gândurile, emoțiile etc. pe care 
le percepe. Conştienţa, la fel ca spaţiul, există pur și simplu. 
lar meditaţia shinay fără obiect implică doar odihnirea în 

„starea de a fi“ a conştienţei. Unii oameni consideră exer- 
cițiul destul de ușor; alţii, foarte dificil. E mai mult o pro- 
blemă de temperament individual decât una de competenţă 
sau talent. 

Instrucţiunile sunt simple. Dacă meditaţi formal, cel mai 
bine e să vă însuşiţi cât mai bine poziţia în şapte paşi. Dacă 
nu puteți adopta o poziţie formală — dacă, de exemplu, con- 
duceţi maşina sau mergeţi pe stradă —, atunci îndreptaţi-vă 
coloana în timp ce vă menţineţi restul corpului relaxat şi în 
echilibru. Apoi lăsaţi-vă mintea să se odihnească într-o stare 
de conștienţă pură a prezentului. 

În mod inevitabil, vă vor trece prin minte tot felul de gân- 
duri, senzaţii și sentimente. Acest lucru e de aşteptat din 
moment ce nu v-aţi antrenat încă în calmarea minţii. E ca și 
cum aţi începe un program de ridicare a greutăților. La 
început, puteţi ridica numai câteva kilograme, până când vă 
obosesc muşchii. Însă dacă veţi continua, treptat veţi observa 
că puteți ridica greutăţi tot mai mari și de un număr tot mai 
mare de ori. 

În mod asemănător, a învăţa să meditezi reprezintă un 
proces treptat. La început, s-ar putea să rămâneţi nemișcaţi 
numai câteva secunde înainte ca gândurile, emoțiile şi senza- 
tiile să se ridice la suprafaţă. Indicaţia principală este doar să 
nu urmaţi aceste gânduri și emoţii, ci pur şi simplu să fiţi 
conştienţi de tot ceea ce trece prin conştiența dumneavoastră. 
Nu vă concentrați asupra acestor aspecte şi nu încercaţi să le 
reprimaţi. Observaţi cum vin şi trec. 

Dacă începeți să urmăriţi un gând, pierdeţi contactul cu 
ceea ce se întâmplă aici şi acum şi vă imaginaţi tot felul de 
fantezii, prejudecăţi, amintiri şi alte scenarii care s-ar putea 
să nu aibă nimic de-a face cu realitatea momentului prezent. 
Dacă vă lăsaţi prinşi în acest tip de rătăcire mentală, vă veți 
îndepărta de deschiderea momentului prezent. 

Scopul meditaţiei shinay este să renunţaţi încet şi treptat 
la acest obicei şi să rămâneţi într-o stare de conştienţă 

prezentă — deschişi față de toate posibilitățile momentului 
prezent. Nu vă criticați sau condamnați atunci când vă pome- 
niți urmărind aceste gânduri. Faptul că v-aţi surprins retrăind 
un eveniment din trecut sau închipuindu-vă viitorul e sufi- 
cient ca să vă aducă înapoi la momentul prezent şi să vă întă- 
rească intenţia de a medita. Intenţia de a medita pe măsură ce 
vă implicaţi în practică reprezintă factorul esențial. 

De asemenea, e important să acționați încet. Tatăl meu 
avea mare grijă să spună tuturor elevilor săi, inclusiv mie, că, 
la început, cea mai eficientă abordare e să-ţi odihnești mintea 
perioade foarte scurte, de mai multe ori pe zi. Altfel, spunea 
el, rişti să devii plictisit sau dezamăgit de progrese şi, în cele 
din urmă, să renunți cu totul să mai încerci. „Picătură cu 
picătură se umple paharul“, spun textele vechi. 

Prin urmare, la început nu vă stabiliți un scop greu de 
atins, de pildă să meditaţi timp de douăzeci de minute. Ţin- 
tiți mai degrabă un minut sau chiar o jumătate de minut — 
utilizând acele câteva secunde în care sunteţi dispuşi sau 
chiar doritori să luaţi o pauză în timpul zilei pentru a vă 
observa mintea, în loc să vă cufundaţi în vise cu ochii des- 
chişi. Exersând în acest fel, „câte un pic“, veţi descoperi că, 
treptat, vă eliberaţi de limitările mentale și emoţionale care 
reprezintă sursa oboselii, dezamăgirii, mâniei şi disperării, 
descoperind în dumneavoastră înșivă o sursă nelimitată de 
claritate, înțelepciune, sârguinţă, pace și compasiune. 


CAROL 11 


Pașii următori: 
odihna cu ajutorul obiectelor 


-> Odihnește-ți mintea prin îndreptarea aten- 
fiei unilaterale asupra unui anumit obiect. 


CEL DE-AL NOUĂLEA GYALWANG KARMAPA, 
Mahămudră: The Ocean of Definitive Meaning 
(Mahămudră: Oceanul sensului absolut), 

traducere de Elizabeth M. Callahan 


Când am început să meditez formal, am descoperit că 
meditaţia fără obiect era prea dificilă deoarece era prea 
ușoară. Conștienţa simplă, care reprezintă esența minţii natu- 
rale, e prea aproape pentru a fi recunoscută. E acolo atunci 
când ne trezim dimineața, oriunde mergem în timpul zilei, 
când mâncăm sau când ne pregătim să mergem la culcare. E 
pur şi simplu conștienţă. Este ceea ce este. Dar pentru că e cu 
noi tot timpul, nu ne dăm seama cât e de prețioasă. Şi e prea 
uşor să fii absorbit de toate gândurile, sentimentele și senza- 
tiile care reprezintă produsele secundare naturale ale minţii 
aflate în starea sa naturală. 

Dacă vă confruntaţi cu această problemă, nu sunteţi sin- 
gurii. 

Din fericire, tatăl meu și ceilalţi profesori pe care i-am 
avut erau bine familiarizați cu problema odihnirii minţii în 
mod direct și puteau să predea şi alte tehnici graduale. Cele 
mai simple metode implicau folosirea directă a simţurilor ca 
mijloace de calmare şi relaxare a minţii. 

Porţile percepţiei 
Lumea întreagă e lumea minţii, produsul minţii. 


CHOGYAM TRUNGPA RINPOCHE, 
The Heart of the Buddha (Inima lui Buddha) 


Ca şi oamenii de ştiinţă, budiştii recunosc cele cinci sim- 
turi — văzul, auzul, mirosul, gustul, pipăitul. În termeni 
budişti, facultăţile celor cinci simţuri sunt cunoscute ca porți 
ale percepţiei, o imagine bazată pe uşile unei case. Majori- 
tatea sentimentelor și a emoţiilor pătrund în trăirea noastră 
printr-una sau mai multe dintre aceste cinci porţi. Dar, de 
vreme ce facultățile celor cinci simţuri — sau conștienţe ale 
simţurilor, cum le numesc majoritatea textelor budiste — pot 
înregistra doar percepții senzoriale, ştiinţa budistă adaugă un 
al șaselea simţ, conştiența mentală. Nu e nimic misterios sau 
ocult în legătură cu această a șasea conştiență. Nu are nimic 
de-a face cu percepția extrasenzorială sau cu a fi capabil să 
vorbeşti cu spiritele. E vorba pur și simplu de capacitatea 
minţii de a discerne ceea ce vedem, mirosim, auzim, gustăm 
sau atingem. 

Metafora tradiţională pentru cele șase conştienţe este o 
casă cu cinci intrări, câte una pe fiecare dintre cele patru 
laturi și una pe acoperiș. Aceste cinci uși reprezintă cele cinci 
conștienţe ale simţurilor. Acum, să presupunem că cineva 
lasă o maimuţă liberă în această clădire. Maimuţa reprezintă 
conştiența mentală. Lăsată deodată liberă intr-o casă mare, în 
mod firesc, maimuța începe să sară de la o uşă la alta, cău- 
tând ceva nou, diferit sau interesant. În funcție de ceea ce 
găsește, maimuța înnebunită hotărăşte dacă un obiect pe care 
îl percepe e plăcut sau dureros, bun sau rău, ori, în unele 
cazuri, doar plictisitor. Cel care trece pe lângă această casă și 
vede o maimuţă la fiecare fereastră, ar putea crede că există 

cinci maimuțe libere în casă. În realitate, însă, e numai una: 
conştiența mentală agitată, nedresată. 

Dar, la fel ca orice altă fiinţă, maimuța vrea să fie fericită 
şi să evite durerea. Prin urmare, putem învăța maimuța înne- 
bunită din mintea noastră să se calmeze, îndreptându-i în 
mod intenţionat atenţia asupra unuia sau altuia dintre simţuri. 


să Meditaţia cu obiect 


Pentru a neutraliza tendința noastră de a născoci 

mereu, învățăturile lui Buddha ne spun să ne bazăm pe 

un Suport. Obişnuindu-ne cu acest Suport, atenția 

noastră se stabilizează. 

TULKU URGYEN RINPOCHE, 
As It Is (Aşa cum este), vol. 1, 

traducere de Erik Pema Kunsang 


În cursul unei trăiri obișnuite, informaţia pe care o primim 
de la simţurile noastre e aproape inevitabil o sursă de distra- 
gere a atenţiei, de vreme ce mintea tinde să se fixeze asupra 
informaţiei senzoriale. În acelaşi timp, deoarece suntem 
fiinţe întrupate, am trăi inevitabil un sentiment de inutilitate 
dacă am încerca să ne detașăm în totalitate de simţurile noas- 
tre sau să blocăm informaţia pe care o primim de la ele. Cea 
mai practică abordare e să ne împrietenim cu simţurile noas- 
tre şi să utilizăm informaţia pe care o primim prin organele 
de simţ ca mijloc de calmare a minţii. Textele budiste se 
referă la acest proces ca la un „auto-antidot“, folosind însăşi 
sursa distragerii atenţiei ca metodă de obţinere a eliberării de 
distragere. Metafora derivă din practica obișnuită în vremu- 
rile străvechi de a folosi acelaşi material pentru lucrul cu o 
anumită substanţă. Dacă doreai să tai sticlă, de exemplu, tre- 
buia să foloseşti sticlă; dacă doreai să tai fierul, trebuia să 

foloseşti o unealtă de fier. În mod similar, poţi să-ţi folosești 
simţurile ca să răzbeşti prin ceea ce îţi distrage simţurile. 

În practica meditaţiei cu obiect, ne folosim simţurile ca 
mijloc de stabilizare a minţii. Putem folosi simţul văzului 
pentru a medita asupra formei şi culorii; simţul auzului pen- 
tru a medita asupra sunetului; simţul mirosului pentru a 
medita asupra mirosurilor;, simţul gustului pentru a medita 
asupra aromelor și simţul tactil pentru a medita asupra sen- 
zaţiilor fizice. În loc să ne distragă atenţia, informaţiile pe 
care le primim prin simţurile noastre pot deveni bunuri de 
preț pentru meditaţie. 

Odată ce am învăţat să-mi observ percepțiile în mod calm, 
meditativ, practica a devenit mult mai ușoară. Mă implicam 
mult mai puţin emoţional în ceea ce percepeam. În loc să mă 
gândesc: O, tipul ăsta ţipă la mine, eram în stare să-mi spun: 
Hm, vocea tipului ăstuia e cam ridicată, tonul e un pic cam 
(dios, iar sunetele pe care le scoate probabil că vor să fie jig- 
nitoare și supărătoare. 

Cu alte cuvinte, învățând să-mi îndrept atenţia foarte ușor 
spre informaţia senzorială pe care o primeam și detașându-mă 
de conţinutul emoţional sau intelectual asociat în mod normal 
cu sunetele pe care omul în cauză le scotea, acesta nu mă putea 
jigni. Fiind capabil să-l ascult într-un mod nedefensiv, am fost 
suficient de deschis încât să-i răspund într-un fel care i-a tulbu- 
rat mânia aparentă, fără să-mi diminueze propria integritate. 


Meditaţia asupra senzaţiilor fizice 

Una dintre cele mai simple căi de a începe o practică shinay 
bazată pe obiect este să vă canalizaţi ușor atenţia asupra sen- 
zaţiilor fizice simple. Concentraţi-vă atenţia pe o anumită 
zonă — de exemplu, fruntea. 

Începeţi prin a vă îndrepta coloana vertebrală şi a vă 
relaxa corpul. Dacă practicaţi metoda formală, puteţi adopta 
poziţia în şapte pași descrisă anterior. Dacă sunteţi într-un loc 
unde nu vă vine la îndemână să adoptați această poziţie, 


Odihna cu ajutorul obiectelor . 181 


îndreptaţi-vă coloana şi lăsaţi restul corpului să se relaxeze. 
Nu contează dacă ţineţi ochii deschişi sau închişi în timpul 
exerciţiului. De fapt, unii consideră că e mai folositor să țină 
ochii închiși. (Bineînţeles, dacă șofaţi sau mergeţi pe stradă, 
v-aș sugera să ţineţi ochii deschiși!) 


Lăsaţi-vă mintea să se odihnească câteva momente, așa 
cum e... 


Acum, conduceți-vă încet conştienţa spre frunte... 


S-ar putea să simţiţi un fel de furnicătură acolo, ori poate 
o senzație de căldură. S-ar putea chiar să simțiți un fel de 
mâncăriine sau presiune. Indiferent ce simţiţi, fiţi conștienți 
de acea trăire timp de un minut său două... 


Observaţi-o... 
Îndreptaţi-vă ușor atenţia asupra senzaţiei... 


Apoi renunțaţi la atenţie și lăsaţi mintea să se odihnească 
așa cum e. Dacă aţi avut ochii închiși, acum îi puteţi deschide. 


Cum a fost? 


După ce v-aţi îndreptat atenţia asupra senzaţiilor dintr-o 
parte a corpului, puteţi extinde tehnica deplasându-vă uşor 
atenţia prin întregul trup. Eu mai numesc această abordare 
extinsă a senzaţiilor fizice „practica scanării“, deoarece îmi 
aminteşte de acele mașini care îți scanează tot corpul. Din 
nou, dacă meditaţi formal, începeţi prin a adopta poziţia în 
șapte pași. Dacă meditaţi fără formalităţi, îndreptaţi-vă doar 
coloana vertebrală şi lăsaţi restul corpului să se relaxeze în 
mod natural. În ambele cazuri, puteţi ţine ochii deschiși sau 
închişi, cum vă este mai la îndemână. 

Începeţi prin a vă lăsa mintea să se odihnească în medi- 
tația shinay câteva momente. Apoi îndreptaţi-vă ușor conști- 
ența spre senzațiile pe care le simţiţi în regiunea frunţii. 
Lăsaţi-vă mintea să observe aceste senzaţii, fiţi conștienți, 
nimic mai mult. Treptat, diminuaţi-vă concentrarea, obser- 
vând senzațiile resimţite la nivelul feţei, gâtului, umerilor, 
braţelor etc. Doar observați. Nu e nevoie să blocaţi ceea ce se 
află în minte sau să schimbaţi ceea ce observați. Menţineţi-vă 
mintea și corpul relaxate și liniștite în timp ce recunoașteți 
senzațiile pe măsură ce apar. După câteva minute, lăsaţi min- 
tea să se odihnească pur și simplu. Apoi întoarceți-vă la 
observarea senzaţiilor, alternând între observarea şi odihni- 
rea minţii, atâta timp cât durează ședința de meditație. 

Cele mai multe senzații implică un fel de bază fizică. Cor- 
purile noastre intră în contact cu ceva: scaunul pe care stăm, 
podeaua, un stilou, hainele, un animal sau o persoană. Iar 
acel contact produce o senzaţie fizică distinctă. În termeni 
budiști, tipurile de senzaţii care rezultă din contactul fizic 
sunt numite „senzaţii fizice brute“. Dar, pe măsură ce deve- 
nim mai atenți la ceea ce simțim, începem să recunoaştem 
sentimente care nu sunt neapărat legate de contactul tactil, 
sentimente pe care le numim „senzații fizice subtile“. 

Când am început să practic acest tip de tehnică shinay, am 
descoperit că, atunci când încercam să evit o anumită senza- 
ție, aceasta se intensifica. Dar când am învăţat să o privesc 
pur și simplu, orice disconfort devenea mai tolerabil. Fiind 
un copil curios, trebuia să aflu motivul pentru care avea loc 
această schimbare. Numai după ce am privit acest proces un 
timp, am înțeles că, atunci când îmi îngăduiam numai să 
observ 0 senzaţie, participam activ la ceea ce se întâmpla 
chiar atunci, în acel moment. Am văzut o parte a minţii împo- 
trivindu-se unei senzaţii dureroase, iar o altă parte forțându-mă 
să o privesc obiectiv. Când am privit aceste impulsuri contra- 
dictorii în același timp, am putut vedea întreaga minte anga- 
jată în procesul de abordare a evitării și a acceptării, iar acest 

proces de observare a funcţionării minţii mele devenea mai 
interesant decât evitarea sau acceptarea. Faptul de a privi 
cum funcționează mintea era fascinant în sine. Asta e, cred, 
cea mai practică definiţie a clarităţii pe care o pot oferi: capa- 
citatea de a-ţi vedea mintea funcţionând simultan pe mai 
multe niveluri. 


- 


Meditaţia asupra senzaţiilor dureroase 

Senzaţiile de frig, cald, foame, plin, greu, ameţit, durere 
de cap, durere de dinţi, nas înfundat, gât roșu sau durere în 
genunchi sau în zona lombară sunt destul de direct — deşi nu 
întotdeauna într-un mod plăcut — prezente în conştiinţă. 
Deoarece durerea şi disconfortul sunt senzaţii atât de directe, 
ele sunt de fapt obiecte de meditație foarte eficiente. Cei mai 
mulți dintre noi privim durerea ca. pe o ameninţare la adresa 
bunăstării noastre fizice. Pe de-o parte, atunci când ne îngri- 
jorăm sau devenim preocupaţi de această ameninţare, dure-. 
rea în sine se intensifică aproape întotdeauna. Pe de altă 
parte, dacă considerăm durerea sau disconfortul ca fiind un 
obiect de meditaţie, putem folosi asemenea senzaţii pentru a 
ne mări capacitatea pentru claritate doar privind cum tratează 
mintea diferite soluţii. 

De exemplu, dacă simt o durere în picioare sau în spate în 
timp ce mă aflu într-o stare de meditaţie formală sau chiar şi 
stând într-o mașină sau într-un avion, în loc să mă întind, să 
mă ridic sau să mă mișc, am învăţat să cercetez experienţa 
mentală a durerii. Până la urmă, conştiența mentală este 
aceea care recunoaște și înregistrează senzațiile. Când îmi 
îndrept atenţia spre mintea care înregistrează durerea, în loc 
să mă concentrez asupra unei anumite zone a durerii, aceasta 
nu dispare neapărat, ci devine un punct de implicare activă în 
tot ceea ce trăiesc aici şi acum, nicidecum o încercare de a o 
evita. Acelaşi principiu se aplică senzaţiilor plăcute: în loc să 
încerc să le prelungesc, doar le observ ca manifestări ale 
experienţei. De fapt, primii mei ani de pregătire mi-au arătat 

cum să folosesc senzațiile ca mijloace de examinare și eva- 
luare a capacităţii infinite a minţii, în loc să fiu folosit de sen- 
zaţii pentru a-mi impune un sentiment de limitare fizică. 

Bineînţeles, dacă e vorba de o durere cronică sau puter- 
nică, ar trebui să mergi la medic, deoarece aceste simptome 
pot indica o problemă fizică serioasă. Am auzit de la unii 
oameni, totuși, că după ce medicii au exclus orice problemă 
medicală serioasă, durerea a scăzut în intensitate. Se pare că 
teama de durere exacerbează senzaţia și o „închide“ în locul 
respectiv — ceea ce ar putea reprezenta un semnal de alarmă 
care circulă dinspre talamus spre amigdală și spre alte părţi 
ale creierului. Dacă medicul dumneavoastră a descoperit o 
problemă medicală serioasă, urmaţi-i neapărat recomandările 
referitoare la tratament. Deși meditaţia vă poate ajuta să vă 
confruntați cu durerea și disconfortul produse de probleme 
medicale serioase, ea nu e un substitut al tratamentului. 

Chiar și atunci când luaţi medicamentele recomandate de 
medic, s-ar putea să simțiţi o anumită durere, caz în care 
puteţi încerca să lucraţi cu senzaţia fizică de durere ca suport 
pentru meditaţie. Chiar dacă durerea pe care o resimţiţi e un 
simptom al unei boli grave, atunci când lucraţi cu durerea ca 
suport pentru meditaţie evitați concentrarea asupra rezulta- 
telor acestui tip de exercițiu. Dacă motivaţia de bază este să 
scăpaţi de durere, în realitate întăriţi patternul neuronal aso- 
ciat cu frica de durere. Cel mai bun mod de a slăbi aceste 
patternuri neuronale este efortul de a observa durerea în mod 
obiectiv, lăsând rezultatele să apară de la sine. 

N-am fost niciodată atât de impresionat de această lecţie 
ca atunci când tatăl meu a trebuit să sufere o operaţie simplă 
în timp ce se afla în Germania. Se pare că medicul care tre- 
buia să se ocupe de anestezierea zonei ce urma să fie operată 
avea și alte sarcini și a uitat în totalitate de tatăl meu. În 
momentul în care chirurgul a făcut prima incizie, a observat 
că mușchii din acea zonă au început să se contracte — ceea 
ce nu s-ar fi întâmplat dacă zona ar fi fost amorțită cum tre- 

buie. Medicul s-a supărat pe anestezist, dar tatăl meu l-a 
rugat să nu-și facă probleme, pentru că nu simţise nicio 
durere. Incizia într-o zonă neanesteziată, a explicat el, i-a 
oferit ocazia să-şi sporească starea de conştienţă până la atin- 
gerea unui sentiment mai intens de claritate și de pace. 

În termeni simpli, tatăl meu îşi crease prin exerciţiu o 
rețea de conexiuni neuronale care a ridicat în mod spontan 
experiența durerii la nivelul unei observări obiective a minţii 
care trăiește durerea. Deşi medicul a cerut ca zona să fie 
anesteziată înainte de a continua operaţia, la insistenţele tată- 
lui meu, a sfârșit prin a nu depune nicio reclamaţie împotriva 
femeii care ar fi trebuit să-i facă anestezia. 

A doua zi, anestezista a venit la patul tatălui meu, ascun- 
zând ceva la spate. Zâmbind, i-a mulțumit că nu i-a făcut 
probleme și a scos la iveală o pungă plină cu bunătăţi, care 
i-au plăcut foarte mult tatălui meu. 

Practica observării senzaţiilor fizice — fie ele „brute“ sau 
„subtile“: — este atât de simplă, încât o puteţi folosi în tim- 
pul şedinţelor de meditaţie formală sau în oricare alt moment 
al zilei, atunci când aveţi câteva minute libere între două 
şedinţe, întâlniri sau alte obligaţii. De altfel, consider că 
această practică este utilă în special în timpul zilei, pentru că 
produce un sentiment imediat de bună dispoziţie şi de deschi- 
dere. Mai mulţi oameni mi-au spus că practica li s-a părut 
destul de folositoare la serviciu, mai ales atunci când petre- 
ceau ore întregi ascultând o prezentare plictisitoare, 


Meditația asupra formei 


Denumirea tehnică pentru folosirea văzului ca mijloc de 
odihnire a minţii este „meditaţia asupra formei“. Dar nu 
lăsaţi denumirea să vă sperie. Meditaţia asupra formei e de 
fapt foarte simplă. O practicăm în fiecare zi, în mod incon- 
ştient, ori de câte ori ne uităm pe monitorul computerului sau 
privim semaforul. Când ridicăm acest proces inconştient la 
nivelul conștienţei active, îndreptându-ne în mod intenţionat 

atenția asupra unui anumit obiect, mintea devine foarte liniș- 
tită, foarte deschisă și relaxată. 

Am fost învăţat să încep cu un obiect foarte mic, aflat 
destul de aproape ca să fie văzut fără efort. Poate fi o pată de 
culoare de pe podea, flacăra lumânării, o fotografie sau chiar 
ceafa persoanei care stă în fața mea într-o clasă. E bine şi să 
priveşti un obiect cu o semnificaţie spirituală mai importantă — 
numit adesea „formă pură“. Dacă ești budist, obiectul ar 
putea fi o imagine sau o statuie a lui Buddha; dacă eşti creg- 
tin, te-ai putea concentra asupra unei cruci sau a unei imagini 
reprezentând un sfânt; dacă aparții unei alte tradiții religi- 

oase, alegi un obiect care are o semnificaţie specială pentru 
tine. Pe măsură ce devii mai familiarizat cu această practică, 
poți chiar să te concentrezi asupra formelor mentale — 
obiecte pe care le vezi doar cu ochii minţii. 

Oricare ar fi obiectul ales, probabil că veţi observa că are 
două caracteristici: formă şi culoare. Concentraţi-vă asupra 
aspectului pe care-l preferaţi. Puteţi alege un obiect alb, negru, 
roz sau rotund, pătrat ori multiform. Obiectul în sine nu con- 
tează. Ideea e să vă îndreptaţi atenţia fie asupra culorii, fie 
asupra formei, implicând simţul mental doar până în punctul în 
care abia mai recunoașteți obiectul. Doar atât. În momentul în 
care vă dirijaţi atenţia spre obiect, sunteți conștienți. 

Nu e nevoie să încercaţi să vedeţi extrem de clar, astfel 
încât să recunoaşteţi fiecare detaliu. Dacă încercaţi să faceți 
asta, vă veţi încorda, în vreme ce sensul exerciţiului este odihna. 
Rămâneţi la o stare de concentrare lejeră, suficientă pentru a 
menţine conștiența obiectului la care vă uitaţi. Nu încercați 
să determinaţi să se întâmple ceva sau să vă forţaţi mintea să 
se relaxeze. Gândiţi-vă: Bun, ceea ce se întâmplă se întâm- 
plă pur şi simplu. Asta e meditaţia. Asta fac. Nu trebuie să fie 
nimic mai mult de atât. 

Bineînţeles, e posibil să fixezi cu ochii deschişi un obiect 
fără să-l vezi cu adevărat. Mintea ţi-ar putea fi absorbită 
complet de un sunet venind din depărtare, deci, pentru 

câteva secunde sau chiar minute, nu vezi deloc obiectul, Cât 
îmi displăcea momentul în care mintea se îndepărta în acest 
fel! Însă, potrivit tatălui meu, acest tip de îndepărtare e cu 
totul normală. Iar când îţi dai seama că mintea s-a îndepăr- 
tat de obiectul, concentrării, îndreaptă-ţi din nou atenţia 
asupra obiectului. 

Așa că acum vă încurajez să meditaţi. 

Adoptaţi o poziţie fizică cât mai confortabilă şi lăsaţi-vă 
mintea să se odihnească câteva momente într-o stare rela- 
xată, lejeră. Apoi alegeţi un obiect la care să vă uitaţi şi fixa- 
ți-vă privirea asupra lui, observându-i forma sau culoarea. 
Nu este nevoie să vă încordaţi pentru a privi — dacă trebuie 
să clipiţi, faceţi-o. De fapt, dacă nu clipiţi, mai mult ca sigur 
că ochii vă vor ustura. După câteva momente de fixare a obiec- 
tului, lăsaţi-vă mintea să se relaxeze din nou. Întorceţi-vă 
atenţia spre obiect pentru câteva clipe; lăsaţi apoi mintea să ` 
se relaxeze încă o dată. 

Ori de câte ori meditez folosind un obiect vizual drept 
suport îmi amintesc de ceea ce a spus Longchenpa, unul din- 
tre cei mai mari învățați și maeștri budiști ai meditaţiei din 
secolul al XIV-lea. Într-una din cărţile sale, el arată că se 
poate câştiga un mare avantaj din alternarea meditaţiei bazată 
pe obiect cu tipul. de meditaţie fără obiect descris mai 
devreme. După cum explică el, atunci când îți concentrezi 
mintea asupra unui obiect, îl vezi ca pe un lucru distinct sau 
separat de tine. Dar atunci când îți odihneşti mintea în con- 
ştiența brută, diferenţa dispare. Alternând concentrarea 
asupra unui obiect cu odihna minţii în conștiența brută, 
ajungi să recunoşti adevărul fundamental pe care ni l-a 
demonstrat neurologia: ceea ce percepem este o reconstrucție 
creată în minte. Cu alte cuvinte, nu e nicio diferenţă între 
obiectul văzut și mintea care îl vede. 

Această recunoaştere nu are loc, bineînţeles, peste noapte. 
E nevoie de puţin exerciţiu. De fapt, după cum vom vedea 
mai târziu, Buddha a oferit câteva metode precise pentru 

ştergerea diferenţei dintre minte și ceea ce percepe aceasta. 
Însă mă ia gura pe dinainte — mi se întâmplă mai ales atunci 
când mă entuziasmez în legătură cu un anumit lucru. Deo- 
camdată, haideţi să ne întoarcem la metodele de bază ale 
transformării informaţiei senzoriale într-un mijloc de călău- 
zire a minţii spre calm şi tihnă. 


Meditaţia asupra sunetului 


Meditaţia asupra sunetului seamănă foarte mult cu medi- 
tația asupra formei, exceptând faptul că acum implicaţi sim- 
tul auzului. Începeţi prin a vă lăsa mintea să se odihnească 
câteva momente într-o stare relaxată, iar apoi deveniți treptat 
conștienți de ceea ce auziți aproape de ureche, cum ar fi 
bătăile inimii sau respiraţia, ori sunete care apar în mod natu- 
ral în imediata apropiere. Unora li se pare util să asculte o 
înregistrare cu sunete naturale ori o muzică plăcută. Nu e 
nevoie să încercaţi să identificaţi aceste sunete, nici să vă 
concentrați asupra unui anumit sunet. De fapt, e mai uşor să 
rămâneţi conștienți de tot ceea ce auziţi. Scopul este să vă 
dezvoltați o conștiință brută, simplă a sunetului, pe măsură ce 
acesta vă pătrunde în ureche. 

Ca și în cazul meditaţiei asupra culorii sau a formei, pro- 
babil că vă puteți concentra asupra sunetelor din jur doar 
câteva secunde înainte ca mintea să se îndepărteze. E în regulă. 
Când descoperiți că mintea se îndepărtează, reveniţi la o stare 
de spirit relaxată și apoi îndreptaţi-vă din nou conştiența 
asupra sunetului. Alternaţi îndreptarea atenției asupra sunete- 
lor cu odihna minţii într-o stare relaxată de meditație deschisă. 

Unul dintre marile avantaje ale meditației asupra sunetu- 
lui este acela că te învaţă treptat să te detașezi de atribuirea 
unui înțeles diferitelor sunete auzite. Înveţi să asculți ceea ce 
auzi fără a reacţiona neapărat emoţional la conținut. Pe 
măsură ce te familiarizezi cu acordarea unei atenții brute 
sunetului doar în calitate de sunet, descoperi că ești capabil 
să asculți criticile fără să te enervezi sau laudele fără a deveni 

prea mândru sau încântat. Poţi asculta pur şi simplu ceea ce 
spun alți oameni cu o atitudine mult mai relaxată şi mai 
echilibrată, fără a fi dominat de o reacţie emoţională. 

Am auzit odată o poveste minunată despre un om din 
India care cântă la sitar şi care a învăţat să folosească sune- 
tele instrumentului său ca suport pentru meditaţie. Dacă nu 
sunteţi familiarizați cu instrumentele indiene, un sitar e un 
instrument cu gâtul foarte lung, având de obicei 17 corzi 
care sunt ciupite pentru a produce o minunată varietate de 
tonuri. Acest instrumentist era atât de talentat, încât era 
mereu solicitat şi îşi petrecea mult timp călătorind prin 
India, aşa cum unele trupe de muzică rock moderne sunt ple- 
cate adesea în turneu. . | 

După un astfel de turneu deosebit de lung, s-a întors 
acasă şi a descoperit că soţia lui avea o aventură cu un alt 
bărbat. A fost extraordinar de înţelegător atunci când a 
descoperit acest lucru. Poate concentrarea pe care o învățase 
de-a lungul anilor de exerciţiu şi de cântat permanent, com- 
binată cu sunetele minunatului său instrument, i-au calmat şi 
i-au focalizat mintea. În orice caz, nu s-a certat cu soţia sa şi 
nu a izbucnit într-o criză de furie. În schimb, a avut o lungă 
discuţie cu ea, în timpul căreia a înţeles că aventura acesteia 
și mândria pe care o resimțea atunci când era chemat să 
cânte prin ţară erau simptome ale ataşamentului — una din- 
tre acele otrăvuri mentale care ne ţin legaţi de ciclul sam- 
sarei. Era o diferență foarte mică între ataşamentul lui faţă 
de faimă şi ataşamentul soţiei faţă de un alt bărbat. Recu- 
noaşterea acestui adevăr l-a lovit ca un trăsnet şi a înţeles că, 
pentru a se elibera de propria sa dependenţă, trebuia să 
renunţe la ataşamentul faţă de faimă. Singurul mod prin care 
putea face asta era să caute un maestru în domeniul medi- 
taţiei şi să înveţe să recunoască în ataşament o manifestare a 
obiceiurilor sale mentale. 

La finalul conversaţiei, i-a lăsat totul soţiei, mai puţin 
şitarul, faţă de care simţea încă un atașament puternic, pe 

care nicio analiză rațională n-o putea face să dispară, şi a 
plecat în căutarea unui profesor. În cele din urmă, a ajuns la 
un osuar, echivalentul din vechime al unui cimitir, în care 
cadavrele sunt mai mult sau mai puţin depozitate, fără a fi 
îngropate sau incinerate. Osuarele erau locuri înfricoşătoare, 
pline de oase omenești, schelete parțiale şi cadavre aflate în 
stare de putrefacție. Însă acestea erau locurile în care putea 
găsi un mare maestru care îşi învinsese frica de moarte şi de 
efemeritate — două dintre cele mai de temut stări care-i țin 
pe cei mai mulţi oameni blocaţi în stările samsarice de ata- 
șament faţă de ceea ce este şi de aversiune față de ceea ce 
s-ar putea întâmpla. 

În acest osuar, cântărețul la sitar a găsit un mahasiddha — 
o persoană care a trecut prin probe extraordinare pentru a 
atinge o înțelepciune profundă. Mahasiddha trăia într-o 
colibă dărăpănată care abia dacă-l apăra de vânt şi de vreme 
rea. La fel cum unii dintre noi simţim că avem o legătură pu- 
ternică cu oamenii pe care-i întâlnim în cursul obișnuit al 
vieţii noastre, cântăreţul a avut şi el senzaţia unei legături cu 
acest mahasiddha şi l-a întrebat dacă îl acceptă ca ucenic. 
Mahasiddha s-a învoit, iar cântărețul a folosit crengi şi noroi 
pentru a-şi construi propria colibă în apropiere, pentru a 
putea exersa instrucțiunile de bază privind meditaţia shinay, 
pe care i le-a dat mahasiddha. 

Asemeni multor oameni care încep practica meditaţiei, 
cântărețului la sitar i s-a părut foarte dificil să urmeze indi- 
caţiile maestrului său. Îi părea o eternitate până şi faptul de a 
petrece câteva minute urmând indicaţiile acestuia; de câte ori 
se așeza să mediteze, se pomenea atras către vechiul său obi- 
cei de a cânta la sitar, renunţa la meditaţie și începea să cânte. 
A început să se simtă îngrozitor de vinovat de neglijarea 
practicii meditaţiei în favoarea zdrăngănitului la sitar. În cele 
din urmă, s-a dus la coliba profesorului său și i-a mărturisit 
că nu putea să mediteze. 

— Care e problema? l-a întrebat mahasiddha. 

Cântărețul a răspuns: 

— Pur şi simplu sunt prea atașat de sitarul meu. Prefer să 
cânt în loc să meditez. 

Mahasiddha i-a spus: 

— Asta nu e o problemă. Pot să-ţi dau un exerciţiu de 
meditaţie asupra sitarului. 

Instrumentistul, care se aștepta să fie criticat — cum ne 
așteptăm cei mai mulţi dintre noi din partea profesorilor 
noştri —, a fost destul de surprins. 

Mahasiddha a continuat: 

— Întoarce-te în coliba ta, cântă la sitar şi ascultă sunetul 
instrumentului tău cu o conştiență brută. Nu încerca să cânţi 
perfect. Ascultă doar sunetele. 

Uşurat, cântărețul s-a întors la coliba lui şi a început să 
cânte, ascultând numai sunetele, fără a încerca să fie perfect, 
fără a se concentra nici asupra rezultatelor cântecului, nici 
asupra rezultatelor exerciţiului. Deoarece învățase să practice 
meditaţia fără a se preocupa de rezultate, după câţiva ani a 
devenit el însuși un mahasiddha. 

Din moment ce nu mulți dintre elevii mei sunt cântăreţi la 
sitar, adevărata lecţie din această poveste stă în a învăţa cum 
să-ţi foloseşti propria experienţă ca suport pentru meditaţie, 
fără a ţine cont de rezultate. Mai ales în Occident, unde sune- 
tele, imaginile şi mirosurile de la orele de vârf ale traficului 
pot deveni o sursă de preocupare copleșitoare, practica 
observării acestor senzaţiilor în locul concentrării asupra 
scopului de a ieși din ambuteiaj oferă o imensă ocazie pentru 
practica meditaţiei. Dacă îți muţi atenţia de la scopul de a 
ajunge într-un anumit loc asupra senzaţiilor din jurul tău, poţi 
deveni foarte uşor un „mahasiddha al traficului“. 


Meditaţia asupra mirosului 

De fapt, putem folosi ca obiect al meditaţiei orice senza- 
tie care ne atrage cel mai puternic atenţia la un moment dat. 
De exemplu, folosirea mirosului drept obiect de meditaţie 

este un lucru deosebit de util, fie în timpul practicii formale, 
fie în timp ce vă vedeţi de treburi. În timpul practicii formale, 
vă puteţi fixa atenția asupra mirosurilor din jur — poate 
mirosul de tămâie, dacă vă place, sau miresmele naturale din 
zona în care meditaţi. 

Meditaţia asupra mirosului poate fi deosebit de practică 
dacă ești implicat în activităţi zilnice cum sunt gătitul sau 
mâncatul. Rezervându-vă timp pentru a vă îndrepta atenția 
asupra aromelor care se ridică din mâncare, vă puteți trans- 
forma rutinele zilnice plictisitoare — cum ar fi gătitul, mân- 
catul sau plimbarea prin clădirea în care lucraţi — în practici 
care vă calmează și vă întăresc mintea. 


Meditaţia asupra gustului 


Mi-a trebuit ceva timp până să înţeleg că, atunci când 
mâncam sau beam, abia dacă observam ceea ce făceam. De 
obicei, eram absorbit de conversații cu alți oameni sau eram 
distras de propriile mele probleme, conflicte sau vise cu ochii 
deschişi. Prin urmare, nu prea eram implicat în ceea ce 
făceam şi astfel am pierdut ocazia de a trăi bogăţia momen- 
tului prezent. Concentrarea asupra gustului este o tehnică 
extrem de practică pentru implicarea în meditaţie timp de 
câteva clipe, de mai multe ori pe zi. 

Atunci când mi s-a predat folosirea gustului ca obiect al 
meditaţiei, mi s-a spus să încep ca de obicei, lăsându-mi min- 
tea să se odihnească în mod natural câteva clipe, apoi să-mi 
concentrez atenţia asupra gusturilor pe care le simțeam. Nu 
trebuia să analizez o anumită senzaţie gustativă, de exemplu, 
amar, dulce sau acru. Trebuia doar să-mi îndrept atenţia încet 
asupra tuturor gusturilor pe care le simţeam și apoi să-mi 
odihnesc mintea în mod natural, alternând atenţia la senzaţia 
gustului cu odihnirea minţii în mod natural. 

Alte ajutoare utile 


Predau diferite abordări pentru a-i indruma bine pe elevi. 


Lankavătărasutra, (Lankavătărasutra), 
traducere de Maria Montenegro 


Pe lângă lucrul asupra simţurilor ca obiecte de meditaţie, 
Buddha a predat şi alte câteva tehnici care poi fi folosite ori- 
când şi oriunde. Una dintre ele implică folosirea respirației 
ca obiect de meditație. Dacă eşti în viaţă, probabil că respiri, 
iar abilitatea de a-ţi îndrepta atenţia asupra venirii și plecării 
respirației este întotdeauna la îndemână. Al doilea ajutor e un 
vechi prieten de-al meu, unul pentru care sunt deosebit recu- 
noscător, deoarece m-a ajutat să nu înnebunesc atunci când 
eram copil. Acest ajutor, cu care m-am întâlnit din pură 
întâmplare, în timp ce stăteam într-o peşteră, e bazat pe repe- 
tarea unei mantre. 


Inspiră, expiră 

Am fost învățat numeroase moduri de a folosi respirația 
ca obiect de meditație, dar n-am de gând să vă plictisesc pre- 
zentându-vi-le pe toate. Mă voi concentra asupra a două din- 
tre metodele cele mai simple, care sunt de asemenea cele mai 
uşor de practicat fără a atrage atenţia asupra propriei per- 
soane în public. Tot ceea ce aveţi de făcut este să vă concen- 
traţi atenţia asupra actului simplu de a inspira şi de a expira. 
Vă puteți fixa atenţia asupra trecerii aerului prin nări sau 
asupra senzaţiei aerului care vă pătrunde şi vă iese din plă- 
mâni. Folosirea respirației în acest mod este foarte asemănă- 
toare cu concentrarea asupra senzaţiei fizice, cu excepția fap- 
tului că îngustaţi conștiența senzaţiei la simpla experiență a 
inspiraţiei şi expiraţiei. Fiindcă există un decalaj normal de o 
fracțiune de secundă între inspirație și expiraţie, vă puteți 

concentra și asupra procesului în trei pași ce cuprinde inspi- 
raţia, expiraţia şi intervalul dintre ele. 

Concentrarea asupra respirației e folositoare îndeosebi 
atunci când eşti stresat sau distrat. Pe plan interior, simplul 
act al atragerii atenţiei asupra respirației produce o stare de 
calm și de conştiență care îți permite să te retragi din faţa 
oricăror probleme cu care te confrunţi şi să reacţionezi la ele 
mai calm şi mai obiectiv. Dacă sunteţi stresaţi, îndreptaţi-vă 
atenţia asupra respirației. Nimeni nu va observa că meditaţi. 
Probabil că nimeni nu va da atenţie faptului că respiraţi. 

Meditaţia formală asupra respirației e un pic diferită. Una 
dintre metodele pe care le-am învăţat consta în a-mi număra 
inspiraţiile și expiraţiile ca modalitate de concentrare mai 
completă a atenţiei. Număraţi prima inspiraţie şi expiraţie cu 
„unu“, următoarea inspiraţie și expiraţie cu „doi“, şi aşa mai 
departe, până când ajungeţi la șapte. Atunci, începeţi din nou 
numărătoarea de la „unu“. În final, puteţi ajunge chiar şi la 
un număr mai mare de inspiraţii şi de expiraţii. Însă, ca întot- 
deauna, e mai bine să începeţi prin limitarea scopului la 
perioade scurte de meditaţie, pe care le puteţi repeta de mai 
multe ori. 


Vechea mea prietenă, mantra 


Meditaţia asupra mantrei este o tehnică foarte eficientă, 
care nu numai că dezvoltă conștiența pură, dar, prin forța 
silabelor recitate de maeștri iluminaţi timp de mii de ani, 
risipește straturile de întunecime mentală și ne sporeşte capa- 
citatea de a ne ajuta pe noi înşine și pe alţii. Această legătură 
poate fi greu de acceptat la început; seamănă prea mult cu 
magia. Ar fi mai ușor să ne gândim la silabele mantrice ca la 
niște unde sonore care se perpetuează prin spaţiu timp de mii, 
poate milioane de ani. 

În meditaţia asupra mantrei, centrul atenţiei este recitarea 
mentală a unui anumit set de silabe ce par să aibă un efect 
direct asupra calmării și limpezirii minţii. Pentru acest exer- 

ciţiu, vom folosi un set foarte simplu alcătuit din trei silabe 
care formează mantra fundamentală: OM AH HUNG. OM 
reprezintă aspectul lucid, distinctiv, perceptiv al experienţei; 
AH reprezintă aspectul vid sau natural deschis; HUNG este 
unirea aparenţei distinctive cu natura inerent vidă a aparenţei. 

Puteţi începe prin recitarea mantrei cu voce tare, iar apoi 
treceţi treptat într-o formă mai interiorizată de rostire mentală. 
Important este să continuaţi să rostiți mental mantra timp de 
aproximativ trei minute, lăsându-vă apoi mintea să se odih- 
nească, alternând recitarea și odihna cât de mult puteți. Indi- 
ferent dacă simţiţi efectele imediat sau nu, aţi pus ceva în miş- 
care, Acel „ceva“ este libertatea minţii dumneavoastră. 

Însă libertatea vine rareori sub forma pe care o concepem 
noi. De fapt, pentru cei mai mulți dintre noi, libertatea pare 
nu numai nefamiliară, ci şi vizibil neplăcută. Asta pentru că 
suntem obișnuiți cu lanţurile noastre. S-ar putea uza, ne pot 
face să sângerăm, dar măcar ne sunt familiare. 

Familiaritatea e doar un gând sau câteodată un sentiment. 
lar pentru a ne ajuta în dificila tranziţie de la familiaritate la 
libertate, Buddha ne-a oferit metode de a lucra direct cu gân- 
durile și emoţiile. 


CAPERE LUP pa 


Să lucrăm cu gândurile 
și sentimentele 


Intoarce spatele dorinței! Stârpeşte ata- 
şamentul! 


JAMGON KONGTRUL LODRO THAYE, 
The Torch of Certainty (Făclia certitudinii), 
traducere de Judith Hanson 


Cu mult timp în urmă, exista în India un văcar ce și-a 
petrecut cea mai mare parte a vieții îngrijind de vacile stăpâ- 
nului său. În cele din urmă, pe la vreo șaizeci de ani, şi-a 
spus: „Asta e o slujbă plictisitoare. În fiecare zi, același lucru. 
Duc vitele la păşune, le privesc cum pasc și apoi le aduc 
înapoi acasă. Ce să învăţ din asta?“ După ce a chibzuit un 
timp, s-a hotărât să renunţe la slujba sa și să înveţe să medi- 
teze pentru a se elibera în sfârșit de monotonia samsarei. 

După ce a renunțat la slujbă, a plecat în munţi. Într-o zi, a 
ajuns la o peșteră în care stătea un mahasiddha. Văzându-l, 
văcarul s-a simţit foarte fericit şi i-a cerut un sfat legat de 
meditaţie. Maestrul a fost de acord şi i-a dat văcarului indi- 
caţii despre modalitatea de a medita folosind ca suport gân- 
durile. După primirea indicaţiilor, văcarul a intrat într-o peş- 
teră din apropiere și a început să mediteze. 

Aşa cum procedăm cei mai mulţi dintre noi, s-a apucat 
imediat de treabă. În timpul anilor petrecuți ca văcar, se ata- 
șase foarte mult de vacile lui, iar când a încercat să pună în 
practică ceea ce l-a învățat mahasiddha, singurele gânduri şi 
imagini care îi apăreau în minte erau ale văcuţelor de care 
avusese grijă. Deşi încerca din răsputeri să blocheze gân- 

durile, vacile continuau să-i apară în minte; cu cât încerca 
mai mult, cu atât îi apăreau mai clar. 

În cele din urmă, extenuat, s-a dus la maestru şi i-a spus 
că întâmpina mari greutăţi în a-i îndeplini instrucțiunile. 
Când mahasiddha l-a întrebat care era problema, văcarul i-a 
explicat dificultatea. 

— Asta nu e neapărat o problemă, i-a spus maestrul. Te 
pot învăţa o altă metodă. Se numește meditaţia asupra vacii. 

— Cum? a întrebat văcarul, foarte surprins. 

— Vorbesc serios, i-a răspuns mahasiddha. Tot ce trebuie 

să faci e să urmărești imaginile vacilor pe care le vezi. Pri- 

veşte-le cum le duci la pășune, cum pasc, cum le conduci 
înapoi la fermă. Priveşte gândurile care au ca temă vacile. 
Observă-le şi atât. 

Aşa că văcarul s-a întors în peştera lui și s-a apucat să 
mediteze folosind noile instrucțiuni. Pentru că nu încerca 
să-și blocheze gândurile, de data asta meditaţia a mers foarte 
uşor. A început să se simtă foarte calm şi fericit. Nu îi mai era 
dor de vacile lui. Iar mintea i-a devenit mai calmă, mai echi- 
librată și mai flexibilă. 

După un timp, s-a întors la mahasiddha şi i-a spus: 

— Bun, acum am încheiat meditaţia asupra vacii. Ce fac 
mai departe? 

Maestrul i-a răspuns: 

— Foarte bine. Acum, că ai învăţat să-ţi calmezi mintea, 
te voi învăţa al doilea nivel al meditaţiei asupra vacii. lată 
instrucţiunile: meditează la corpul tău ca şi cum ai fi o vacă. 

Văcarul s-a întors în peştera lui și a început să mediteze 
după cum i se spusese, gândindu-se: Bun, sunt o vacă. Am 
coarne şi copite, scot sunetul muuu, mănânc iarbă... Pe 
măsură ce continua această practică, a descoperit că mintea i-a 
devenit și mai liniștită şi mai fericită decât înainte. Atunci când 
a considerat că stăpânea și această practică, s-a întors la macs- 
tru și a întrebat dacă există și un al treilea nivel al instruirii. 

— Da, a răspuns mahasiddha încet. Pentru cel de-al trei- 
lea nivel al meditaţiei asupra vacii trebuie să te concentrezi 
asupra senzaţiei de a avea coarne. 

Din nou, văcarul s-a întors în peştera lui să ducă la înde- 
plinire indicaţiile profesorului său, concentrându-se doar 
asupra gândului de a avea coarne. S-a concentrat asupra 
mărimii acestora, a poziţiei lor, a culorii, a senzaţiei greutăţii 
lor pe fiecare parte a capului. După câteva luni de meditaţie, 
s-a trezit într-o dimineață şi a dat să meargă afară să se 
ușureze. Dar pe când încerca să iasă din peşteră, a simţit ceva 
lovindu-se de pereţii peşterii şi împiedicându-l să iasă. A 
întins mâinile să vadă care era obstacolul și, spre surprin- 
derea lui, a descoperit că îi crescuseră două coarne foarte 
mari şi lungi, de o parte și de alta a capului. 

Întorcându-şi corpul într-o parte, a reușit în cele din urmă 
să iasă din peşteră şi a fugit, înspăimântat, la învățătorul lui. 

— Uite ce s-a întâmplat! a strigat el. Mi-ai recomandat 
meditaţia asta asupra vacii și acum mi-au crescut coarne! E 
groaznic! E un coşmar! 

Mahasiddha a râs fericit. 

— Nu, e minunat! a exclamat el. Stăpâneşti al treilea 
nivel al meditaţiei asupra vacii! Acum trebuie să exersezi cel 
de-al patrulea nivel. Trebuie să te gândeşti: „Acum nu sunt o 
vacă şi nu am coarne.“ 

Ascultător, văcarul s-a întors în peștera lui și a practicat şi 
al patrulea nivel al meditaţiei asupra vacii, gândindu-se: 
Acum nu am coarne, acum nu am coarne, acum nu am 
coarne... După două luni de meditaţie, s-a trezit într-o dimi- 
neață şi a descoperit că putea ieși din peşteră fără dificultate. 
Coarnele dispăruseră. 

Surprins, a alergat la maestru, anunţându-l: 

— Uite, nu mai am coarne! Cum s-a întâmplat lucrul 
ăsta? Când m-am gândit că am coarne, au apărut. Când m-am 
gândit că nu am coarne, au dispărut. De ce? 

Mahasiddha i-a răspuns: 

— Coarnele au apărut și au dispărut din pricina felului în 
care ţi-ai concentrat mintea. Mintea e foarte puternică. Poate 
face ca experienţele să pară foarte reale şi poate să le facă să 
pară neadevărate. 

— Aşa, a zis văcarul. 

Maestrul a continuat să-i explice: 

< Coarnele nu sunt singurele lucruri care apar și dispar 
` în funcţie de concentrarea minţii tale. Totul e așa. Corpul tău, 
alți oameni — întreaga lume. Natura tuturor e vidul. Nimic 
nu există cu adevărat decât în percepţia minţii tale. Recu- 
noașterea acestui lucru reprezintă adevărata perspectivă. În 
primul rând, trebuie să-ţi calmezi mintea, iar apoi să înveţi 
cum'să vezi lucrurile în mod clar. Acesta e al cincilea nivel al 
meditaţiei asupra vacii, să înveţi să echilibrezi atât senină- 
tatea, cât şi adevărata perspectivă. 

Văcarul s-a întors încă o dată în peştera lui, meditând cu 
seninătate și din perspectiva adevărată. După câţiva ani, a 
devenit el însuși un mahasiddha, mintea devenindu-i calmă şi 
capabilă să rămână într-un loc cât de mult voia. 

Nu prea mai sunt mulți văcari în lume, deși, dacă ar exista, 
poate că lumea ar fi un loc mult mai paşnic. Totuşi, dacă 
îndrăzniţi, puteţi medita precum bătrânul văcar, folosind, însă, 
un obiect diferit — de exemplu, o mașină. După câţiva ani de 
meditație asupra maşinii, aţi putea ajunge un mare maestru, 
precum bătrânul văcar. Bineînţeles, ar trebui să fiți dispuşi ca 
în câțiva ani să vă crească faruri, uși, centuri de siguranţă și 
poate chiar şi un portbagaj — și apoi să învăţaţi cum să le 
faceţi să dispară. lar în timp ce meditaţi, s-ar putea să vă fie 
greu să intraţi şi să ieşiţi din liftul de la serviciu, iar colegilor 
dumneavoastră ar putea să li se pară un pic ciudat că le 
răspundeți la întrebări cu un claxon în loc de cuvinte. 

Glumesc, desigur. Există modalităţi mult mai uşoare de a 
lucra cu gândurile decât aceea de a învăţa cum să vă crească 
coarne de vacă sau faruri. 

Folosirea gândurilor 


Când apar gândurile, în loc să le priveşti ca pe nişte 
greşeli, recunoaște-le ca fiind vide şi lasă-le aşa cum 
sunt, 
GOTSAMPA, 
The Highest Continuum (Întregul Suprem), 
traducere de Elizabeth M. Callahan 


Chiar şi după ce vă împrieteniţi cu cele cinci simţuri şi 
învăţaţi să folosiţi energia senzorială ca suport de meditaţie, 
s-ar putea să întâmpinați dificultăţi având de-a face cu „mai- 
muța înnebunită“, conștiința mentală căreia îi place să sară 
de colo-colo, să creeze confuzie, îndoială și nesiguranţă. 
Chiar dacă învăţaţi să vă odihniţi în simpla conştiențţă senzo- 
rială, mintea de maimuţă înnebunită va fi mereu în căutarea 
unor noi modalităţi de a întrerupe liniștea, claritatea şi recep- 
tivitatea obținută, dând întâmplărilor o interpretare diferită şi 
neplăcută — un fel de echivalent psihologic al aruncării per- 
nelor și al înfulecării ofrandelor din altare. Oricât de greu ar 
fi să te porţi cu ea, amestecul maimuţei nebune nu e un lucru 
„rău“; e doar o chestiune de patternuri neuronale adânc înră- 
dăcinate, care caută să se reafirme. Maimuţa nebună e, în 
fond, un răspuns programat neurologic la amenințările la 
adresa supravieţuirii umane. În loc să vă enervaţi, lucraţi îm- 
preună. De ce să nu dăm naștere unui sentiment de recunoș- 
tință faţă de ajutorul pe care ni-l dă în legătură cu supravie- 
țuirea noastră? 

Însă, odată ce ați învăţat să lucraţi cu simţurile, trebuie să 
trataţi cu însăşi maimuța nebună, folosind gândurile şi emoţi- 
ile pe care le produce ca suporturi de calmare a minţii. 
Lucrând cu aceste gânduri și emoţii, veţi începe să descope- 
riți o dimensiune cu totul nouă a eliberării din tiparele vechi, 
bazate pe supraviețuire. Începeţi procesul prin a pune la 

îndoială dacă fiecare gând pe care-l gândiţi, fiecare sentiment 
pe care-l simţiţi e o realitate sau un obicei. 

Adeseori, se întâmplă ca primele lecţii pe care le învăţăm 
în viață să fie cele mai importante. „Uită-te în ambele părți 
înainte să traversezi strada“. „Nu lua bomboane de la un 
străin.“ „Nu te juca cu chibriturile“. Copiii aud aceste lucruri 
iar și iar, și pe bună dreptate; şi totuşi, pe cât de importante 
sunt aceste lecţii din copilărie, se pare că le uităm întotdea- 
una. Prin firea lor, oamenii își asumă riscuri. Așa învăţăm. 
Dar unele lecţii pot fi mortale, în vreme ce altele cauzează o 
durere stăruitoare. De aceea, chiar şi ca adulţi, trebuie să 
repetăm lecţiile pe care le-am învăţat în copilărie şi să le 
transmitem propriilor noştri copii. Anumite lecţii au nevoie ` 
de repetiţie. 

Deci, vă rog să mă iertaţi dacă repet ceea ce am învăţat la 
începutul educaţiei mele oficiale. Gândirea este activitatea 
naturală a minţii. Meditația nu înseamnă să-ți opreşti gân- 
durile. Meditaţia e doar un proces de odihnire a minții în 
starea ei naturală, care e receptivă şi conștientă in mod natu- 
ral de gânduri, emoții şi senzații, pe măsură ce acestea apar. 
Mintea e ca un râu și, la fel ca în cazul râului, nu are rost să 
încerci să-i opreşti cursul. Ai putea la fel de bine să încerci să 
opreşti inima să mai bată sau plămânii să mai respire. La ce 
ar folosi asta? 

Dar nu înseamnă că trebuie să fii sclavul oricărui lucru pe 
care îl produce mintea ta. Când nu înţelegi natura și originea 
gândurilor tale, acestea se folosesc de tine. Când Buddha a 
recunoscut natura minţii sale, a inversat procesul. Ne-a ară- 
tat cum ne putem folosi gândurile, în loc să fim folosiţi de 
către ele. 

Când am început instruirea oficială cu tatăl meu, eram 
foarte agitat. Eram convins că el vedea cât de activă era 
mintea mea, cât de multe gânduri nebuneșşti treceau prin ca în 
fiecare secundă și că mă va alunga pentru că nu eram potrivit 
pentru această învăţătură. Într-un fel, aveam dreptate. El 

chiar vedea cât de nebună îmi era mintea. Dar mă înșelam 
gândind că eram nepotrivit pentru meditaţie. 

Mie şi celorlalți elevi ai lui ne-a spus că, indiferent cât de 
multe gânduri îți trec prin minte în timp ce meditezi, e în re- 
gulă. Dacă îţi trec prin minte o sută de pânduri în interval de 
un minut, ai o sută de suporturi pentru meditaţie. „Cât de 
norocos ești!“*, spunea el. „Dacă maimuța nebună din capul: 
tău sare peste tot, asta e nemaipomenit! Pur și simplu pri- 
veşte-o cum sare. Fiecare săritură, fiecare gând, fiecare lucru 
care distrage atenția, la fel ca orice obiect senzorial, e un 
suport de meditaţie. Dacă te lupţi cu multe lucruri care îți dis- 
trag atenţia, îl poţi folosi pe fiecare ca pe un obiect de medi- 
taţie. Atunci încetează de a mai fi lucruri care distrag atenţia 
și devin suporturi pentru meditaţia ta.“ 

Dar el ne-a mai prevenit și asupra faptului că nu e bine să 
încercăm să ne agăţăm de fiecare gând, pe măsura apariției 
lui. Urmăriţi ceea ce vă trece prin minte doar din punct de 
vedere al apariţiei și dispariţiei, ușor și fără atașament, aşa 
cum am practicat îndreptarea ușoară a atenţiei asupra forme- 
lor, sunetelor sau mirosurilor. 

A-ţi urmări gândurile seamănă puţin cu a alerga să prinzi 
un autobuz. Chiar în momentul în care ajungi în staţie, auto- 
buzul pleacă şi trebuie să-l aștepți pe următorul. În același fel, 
există adesea un decalaj între gânduri — poate că durează doar 
o fracțiune de secundă, dar e, totuși, un decalaj. Acel decalaj 
este experienţa receptivităţii totale a minţii naturale. Apoi un 
alt gând se ivește, iar când dispare, avem un alt decalaj. Apoi 
vine un alt gând și pleacă, urmat de un alt decalaj. 

Procesul observării gândurilor continuă astfel fără între- 
rupere: gânduri urmate de decalaje, apoi de gânduri, iarăşi de 
decalaje. Dacă continui această practică, treptat-treptat deca- 
lajele devin tot mai mari, iar experienţa legată de natura 
minții e mai directă. Prin urmare, există două stări de spirit 
de bază — cu gând și fără gând —, şi amândouă sunt supor- 
turi pentru meditaţie. 

La început, atenţia concentrată asupra gândurilor osci- 
lează. E în regulă. Dacă descoperiţi că mintea vă rătăceşte, 
îngăduiți-vă să deveniți conștienți de hoinăreala ei. Chiar şi 
reveriile pot deveni suport de meditaţie dacă lăsaţi ca starea 
de conştienţă să le pătrundă uşor. 

lar atunci când vă amintiţi brusc: Hopa, trebuia să-mi 
urmăresc gândurile, trebuia să mă concentrez asupra formei, 
trebuia să ascult sunetele, trebuia să-mi urmăresc gândurile, 
îndreptaţi-vă atenţia înapoi, spre ceea ce se presupunea că 
trebuia să faceţi. Marele secret al acestor momente este că ele 
reprezintă, de fapt, experienţe de o fracțiune de secundă a 
clarităţii, a minţii naturale care se recunoaşte pe sine. Fiecare 
„hopa“ e un moment de iluminare totală. 

Ar fi frumos să păstrezi fiecare „hopa“ pe are îl trăieşti. 
Dar nu se poate. Dacă încerci, se cristalizează în concepte — 
idei despre ceea ce se presupune că înseamnă „hopa“. Vestea 
bună e că, cu cât meditezi mai mult, cu atât s-ar putea să 
trăieşti mai multe „hopa“-uri. Și, treptat, acestea încep să se 
adune, până într-o zi, când „hopa“ devine o stare de spirit 
naturală, o eliberare de patternurile obişnuite ale zarvei neu- 
ronale, care îți permite să priveşti orice gând, orice sentiment 
şi orice situaţie cu o libertate şi o receptivitate totale. 

„Hopa“ e un lucru minunat. 

Deci, încercaţi acum să practicaţi starea de „hopa“ prin 
îndreptarea atenţiei asupra gândurilor ca suporturi de medi- 
tatie. Ca în orice altă meditaţie, e important să începeţi prin 
a vă lăsa mintea să se odihnească câteva momente, iar apoi 
urmăriți-vă gândurile. Nu încercaţi să meditaţi îndelung. 
Timp de câteva minute, urmăriţi-vă gândurile. 


Pentru început, odihniţi-vă mintea un minut... 
Apoi urmăriţi-vă gândurile aproximativ două minute... 


Odihniţi-vă mintea din nou timp de un minut... 

Când aţi terminat, întrebaţi-vă cum a fost experiența? Aţi 
avut de-a face cu multe „hopa“? Aţi putut să vă vedeţi foarte 
clar gândurile? Sau erau neclare și vagi? Ori pur și simplu au 
dispărut fără urmă imediat ce aţi încercat să le priviţi? 

Atunci când predau acest exercițiu în conferințe publice, 
iar după aceea întreb publicul în legătură cu experienţele 
trăite, primesc răspunsuri diferite. Unii spun că atunci când 
încearcă să-şi urmărească gândurile, gândurile însele devin 
oarecum alunecoase: dispar imediat ce le priveşti și nu sunt 
foarte clare. Alţii spun că gândurile lor devin foarte concrete 
și clare, apărându-le în minte sub formă de cuvinte, şi că sunt 
capabili să le urmărească cum vin şi pleacă fără prea mult 
ataşament sau neliniște. 

Acum, vă voi împărtăși un mare secret: nu există niciun 
secret! Ambele extreme pe care le descriu oamenii — și tot 
ceea ce se află între ele — sunt experiențe ale meditaţiei. 
Dacă vă e frică de gândurile dumneavoastră, le oferiţi putere, 
pentru că par atât de concrete și reale, atât de adevărate. Și, 
cu cât vă e mai frică de ele, cu atât par mai puternice. Dar 
atunci când începeţi să vă observați gândurile, puterea pe 
care le-o acordaţi începe să scadă. Asta se poate întâmpla în 
două moduri. 

Câteodată, cum am menţionat anterior, dacă vă urmăriţi 
gândurile cu atenţie, veți observa că apar și dispar destul de 
rapid, lăsând mici pauze între ele. La început, pauza dintre un 
gând şi următorul poate să nu fie foarte lungă, dar, prin medi- 
taţie, pauzele se măresc și mintea începe să se odihnească 
mai liniștită și mai receptivă în meditaţia fără obiect. 

Alteori, simplul procedeu al observării gândurilor devine 
asemănător privitului la televizor sau vizionării unui film. La 
televizor sau pe un ecran de cinema, multe lucruri se pot 
întâmpla, dar dumneavoastră nu sunteţi de fapt în film sau pe 
ecranul televizorului, nu-i așa? Există o distanță între dum- 
neavoastră și imaginea la care vă uitaţi. Când meditaţi, urmă- 
rindu-vă gândurile, puteţi avea aceeaşi senzaţie de ușoară 

distanță între dumneavoastră şi gânduri. Nu creați efectiv 
această distanță, pentru că ea era dintotdeauna acolo; doar o 
observați. Devenind conştienţi de această distanţă, s-ar putea 
chiar să vă placă să urmăriţi gândurile — fie ele şi înspăi- 
mânţătoare —, fără să vă copleşească sau să vă controleze. 
Lăsaţi gândurile să se depene în felul lor, aşa cum adulţii îi 
privesc pe copii la joacă — construind castele de nisip sau 
purtând bătălii cu soldaţi de plumb. Copiii sunt puternic 
implicaţi în activităţile lor, dar adulţii privesc doar şi râd cu 
tandreţe de seriozitatea lor. 

Aceste experiențe sunt minunate și, fără îndoială, vor 
varia pe măsură ce meditaţi. Uneori vă veţi observa gândurile 
destul de aproape, văzându-le cum vin şi pleacă, observând 
pauzele dintre ele. Alteori, le veţi privi doar din perspectiva 
acestei mici distanțe. Meditaţia este mult mai ușoară decât 
este de părere majoritatea oamenilor: orice trăire, atâta timp 
cât eşti conştient de ceea ce se întâmplă, este meditaţie! 

Singurul moment în care experiența deviază de la medi- 
tație spre altceva are loc atunci când încerci să controlezi sau 
să schimbi ceea ce trăieşti. Dar dacă devii conştient de încer- 
carea de a-ţi controla experienţa, asta e tot meditaţie. 

Bineînţeles, unii oameni nu văd niciun fel de gânduri; 
minţile lor se golesc pur şi simplu. Şi asta e bine. E mintea 
dumneavoastră aceea cu care lucraţi, deci nimeni nu vă poate 
judeca; nimeni nu vă poate evalua experienţa. Meditaţia este 
un proces absolut personal şi nicio experienţă nu seamănă cu 
alta. Pe măsură ce continuaţi să meditaţi, veţi descoperi, fără 
îndoială, că propria experienţă se schimbă de la o zi la alta, 
de la o perioadă de meditaţie la alta. Câteodată, s-ar putea să 
vi se pară că gândurile sunt foarte clare și ușor de observat; 
alteori, pot părea destul de vagi şi de alunecoase. Uneori vi 
se pare că mintea e plictisită sau încețoşată atunci când înce- 
peți să meditaţi. E bine şi aşa. Senzaţia de plictiseală nu c 
nimic mai mult decât un lanţ de neuroni care discută între ei 
ca răspuns la intenţia de a medita și puteţi, pur şi simplu, să 

observați plictiseala sau orice altă senzaţie. Acordând atenţie 
oricărui lucru care vi se întâmplă la un moment dat, obser- 
vaţia este meditație. Chiar şi zarva neuronală care se mani- 
festă sub forma unui gând de tipul „Nu ştiu să meditez“ poate 
fi un suport pentru meditaţie atâta timp cât îl observați. 

Cât timp vă păstraţi conştiența sau starea de contemplațic, 
indiferent ce se întâmplă atunci când meditaţi, exercițiul acesta 
e meditaţie. Dacă vă urmăriţi gândurile, asta e meditaţie. Dacă 
nu vă puteți urmări gândurile, şi asta e tot meditaţie. Dacă sun- 
teţi obosiţi, plictisiţi sau agitaţi, e tot meditaţie. Oricare din- 
tre aceste experienţe poate fi suport pentru meditaţie. Impor- 
tant e să vă păstraţi starea de conștiență, indiferent de 
gândurile, emoţiile sau senzațiile care apar. Dacă ţineţi minte 
că a fi conștient de ceea se întâmplă este meditaţie, atunci 
meditaţia devine mult mai uşoară decât aţi putea crede. 


Cazul special al gândurilor neplăcute 


Indiferent ce gânduri apar, nu încerca să le oprești. 


CEL DE-AL NOUĂLEA GYALWANG KARMAPA, 
Măhamudră: The Ocean of Definitive Meaning 
(Mâhamudră: oceanul sensului absolut), 

traducere de Elizabeth M. Callahan 


Mai ales dacă eşti începător în ale meditaţiei, poate fi 
foarte greu să observi gândurile legate de experienţe neplă- 
cute — în special cele asociate emoţiilor puternice precum 
gelozia, mânia, frica sau invidia. Asemenea gânduri neplă- 
cute pot fi atât de puternice și de persistente, încât e uşor să 
cazi în capcana urmăririi lor. Nu am destule degete la mâini 
și la picioare pentru a număra oamenii care au discutat 
această problemă cu mine, mai ales dacă gândurile lor erau 
legate de certuri avute cu o persoană din familie, de la birou 
sau din altă parte, certuri pe care nu le puteau uita. Zi după 

zi, minţile lor continuă să se întoarcă la ideile pe care le ane- 
xează celor întâmplate și se trezesc prizonierii gândurilor 
despre-cât de îngrozitoare a fost cealaltă persoană, ce ar fi 
trebuit ei să spună sau să facă în acel moment și cum le-ar 
plăcea să acţioneze pentru a se răzbuna. 

Cea mai bună modalitate de a lucra cu aceste tipuri de 
gânduri e să faci un pas înapoi şi să-ţi odihneşti mintea timp 
de un minut într-o shinay fără obiect, iar apoi să-ţi îndrepţi 
„atenţia asupra fiecărui gând și asupra ideilor care gravitează 
în jurul lui, observându-le pe toate câteva minute, la fel cum 
ai observa conturul sau culoarea unei forme. Alternaţi odih- 
nirea minţii în meditaţia fără obiect cu readucerea atenţiei 
asupra aceloraşi gânduri. 

Când lucraţi astfel cu gândurile negative, se întâmplă două 
lucruri. (Nu vă faceţi griji — niciunul dintre ele nu implică 
creşterea coarnelor!) În primul rând, pe măsură ce vă odihniţi 
în starea de conştienţă, mintea începe să vi se aşeze. În al 
doilea rând, veţi descoperi că atenţia îndreptată asupra anumi- 
tor gânduri sau povești vine şi pleacă la fel cum se întâmplă 
atunci când e vorba de forme, sunete și alte suporturi senzori- 
ale. Iar când acel gând sau poveste e întreruptă de alte ches- 
tiuni — cum ar fi împăturirea rufelor, cumpărarea legumelor, 
pregătirea pentru o întâlnire —, ideile neplăcute îşi pierd trep- 
tat dominaţia asupra minţii dumneavoastră. Începeţi să înțe- 
legeţi că nu sunt atât de concrete sau de puternice cum păreau 
la început. Seamănă mai mult cu semnalul de linie telefonică 
ocupată — enervant poate, dar nu insuportabil. 

Lucrând astfel cu gândurile neplăcute, acestea devin mai 
degrabă bunuri ale stabilităţii mentale decât dezavantaje — e 
ca adăugarea de greutăți atunci când vă antrenați la sală. Vă 
dezvoltați muşchii psihologici pentru a face față unor nive- 
luri de stres din ce în ce mai ridicate. 

Folosirea emoţiilor 


Nu trebuie să te simţi cu totul la mâna emoţiilor tale. 


KALU RINPOCHE, 
Gently Whispered (Pe şoptite), 
lucrare editată de Elizabeth Selanda 


Deoarece emoţiile tind să fie intense și de durată, sunt 
mult mai folositoare decât gândurile în calitate de suporturi 
pentru meditaţie. Tata şi ceilalți profesori ai mei m-au învăţat 
că există trei categorii principale de emoţii: pozitive, nega- 
tive şi neutre. 

Emoțiile pozitive — dragostea, compasiunea, prietenia și 
loialitatea — întăresc mintea, ne construiesc încrederea și ne 
măresc capacitatea de a-i ajuta pe cei care au nevoie de aju- 
tor. Unele traduceri ale textelor budiste numesc aceste emoţii 
şi acţiunile asociate lor „virtuoase** — o traducere care, cel 
puţin din câte am observat eu la publicul occidental, pare să 
aibă un fel de conotaţie morală. În realitate, nu există nicio 
conotaţie morală sau etică asociată cu asemenea acțiuni şi 
emoţii. După cum mi-a explicat un elev care are ceva cunoş- 
tințe legate de sensurile cuvintelor occidentale, cuvântul virtute, 
așa cum e el aplicat traducerii termenului tibetan gewa, e 
inrudit mai îndeaproape cu vechiul sens al „virtuții“ — puterea 
sau eficacitatea in ceea ce priveşte puterea de vindecare. 

Emoţiile negative, precum teama, mânia, gelozia, durerea 
sau invidia — deseori traduse ca sentimente „nonvirtuoase” 
(sau mi-gewa în tibetană) —, tind să slăbească mintea, să 
submineze increderea și să sporească teama. 

Sentimentele mai mult sau mai puţin neutre, în schimb, 
constau în principal din răspunsuri ambivalente — tipurile de 
sentimente pe care le-am avea faţă de un creion, o bucată de 
hârtie sau un capsator. Oricât ai încerca, e greu să ai senti- 
mente pozitive sau negative față de un creion! 

Metoda folosirii emoţiilor ca suporturi diferă în funcţie de 
tipul de emoție pe care îl trăiţi. Dacă simţiţi o emoție pozi- 
tivă, de tipul celor care vă întăresc mintea, vă puteţi concen- 
tra atât asupra sentimentului, cât şi a obiectului care a generat 
sentimentul. De exemplu, dacă simţiţi dragoste faţă de un 
copil, vă puteţi îndrepta atenţia atât asupra copilului, cât și 
asupra dragostei pe care o simţiţi faţă de el. Dacă simţiţi 
compasiune față de cineva care se confruntă cu un necaz, vă 
puteți concentra asupra persoanei care are nevoie de ajutor și 
asupra sentimentului de compasiune. În acest fel, obiectul 
emoţiilor devine suport pentru emoția în sine, în timp ce 
emoția devine suport pentru concentrarea asupra obiectului 
care inspiră emoția. 

Atunci când am început să lucrez cu emoţiile negative, am 
aflat că a păstra în atenţie un obiect legat de o emoție negativă 
tinde să întărească imaginea mentală legată de acesta ca pe 
ceva rău în sine. Indiferent cât de mult încerci să cultivi com- 
pasiunea, încrederea sau orice alt sentiment pozitiv, mintea ta 
va asocia aproape automat obiectul cu emoția negativă: „Hei, 
ăsta e rău. Luptă împotriva lui. Fă-l să dispară. Sau fugi.“ 

O metodă mai constructivă de abordare a emoţiilor nega- 
tive, asemănătoare cu lucrul asupra gândurilor negative, e să 
vă îndreptaţi atenţia asupra emoţiei în sine, mai degrabă decât 
asupra obiectului. Priviţi emoția fără să o analizaţi intelectual. 
Nu încercaţi să vă agățaţi de ca și nu încercaţi să o blocaţi. 
Observaţi-o doar. Când faceţi acest lucru, emoția nu va mai 
părea atât de mare sau de puternică precum era la inceput. 

Este același tip de procedeu pe care l-am aplicat în timpul 
primului meu an de izolare, atunci când teama şi anxietatea 
pe care le simţeam în preajma altor oameni m-au forțat să 
stau singur în camera mea. Odată ce am inceput să-mi observ 
temerile, am înţeles că nu erau niște monştri puternici şi indi- 
vizibili pe care nu puteam să-i înving, ci o serie de senzaţii și 
imagini scurte, pasagere, care răsăreau şi dispăreau din con- 
ştiența mea atât de repede, încât dădeau numai senzaţia că 

erau concrete şi întregi (asemănător, după cum aveam să des- 
copăr mai târziu, felului în care o masă rotitoare de particule 
subatomice produce aparenţa a ceva indivizibil şi concret). 
lar după ce mi-am observat frica în acest mod, am început să 
mă gândesc: Hm, e interesant. Această teamă nu e deloc atât 
de mare şi de puternică. De fapt, e destul de inofensivă. Sunt 
doar câteva senzaţii trecătoare care apar, rămân acolo una 
sau două secunde şi apoi dispar. 

Acest lucru nu s-a întâmplat peste noapte, bineînţeles. Am 
fost nevoit să petrec câteva săptămâni complet adâncit în 
acest procedeu, ca un fel de cercetător nebun absorbit pe de- 
a-ntregul de un experiment. Am avut şi avantajul câtorva ani 
de antrenament. | 

Dar am ieșit din această experiență cu o nouă perspectivă 
asupra diferitelor metode pe care Buddha le-a predat cu atâtea 
secole în urmă pentru a ajuta niște oameni, pe care nu-i va 
cunoaște niciodată personal, să depășească asemenea dificultăți. 

Mai târziu, atunci când am început să aflu mai multe 
despre structura şi funcţionarea creierului şi despre observa- 
tiile naturii realităţii descrise de fizicienii moderni, am fost şi 
mai impresionat de paralelele dintre tehnicile la care ajun- 
sese Buddha prin introspecţie şi explicaţiile obţinute prin 
observaţia obiectivă a motivului pentru care au funcţionat. 

Câteodată, însă, obiectul asociat cu o emoție negativă — 
fie că e o persoană, un loc sau o întâmplare — e prea evident 
sau prezent pentru a fi ignorat. Dacă aşa stau lucrurile, nu 
cumva să încercaţi să blocaţi emoția. Folosiţi-o. Îndreptaţi-vă 
atenţia asupra formei, mirosului, gustului sau asupra orică- 
reia dintre celelalte percepții senzoriale cu care aţi învăţat să 
lucraţi mai devreme. Astfel, obiectul emoției poate deveni, în 
sine, un foarte puternic suport de meditaţie. 

Această abordare e utilă atunci când începeţi să lucraţi 
direct cu principalele suferințe mentale descrise în Partea 
întâi a acestei cărţi. Atunci când am aflat despre subiectul 
suferințelor mentale, m-am gândit: O, nu. Am lipsuri. Sunt 

ignorant. Am o mulțime de ataşamente şi aversiuni. Nu mai 
scap de nefericire tot restul vieții. Dar apoi am auzit un vechi 
proverb. Nu ştiu dacă e bazat pe fapte adevărate, dar zice 
cam așa: „Păunii mănâncă otravă, iar otrava pe care o mă- 
nâncă se transformă în pene frumoase.“ 

Petrecându-mi aproape toată copilăria strivit de frică şi 
anxietate, ştiu cât de puternice pot fi suferinţele mentale. 
Mi-am petrecut treisprezece ani gândindu-mă că o să mor — 
şi uneori sperând să mor, doar ca să mă eliberez de teama pe 
care o simţeam. Abia după ce m-am retras în izolare şi a tre- 
buit să înfrunt aceste afecţiuni, am învăţat că ignoranța, ata- 
șamentul şi aversiunea erau materialul cu care mi-a fost dat 
să lucrez. Acestea, asemenea otrăvii pe care o mănâncă 
păunii, s-au dovedit a fi sursa unei mari binecuvântări. 

Fiecare suferință mentală este, de fapt, fundamentul înțelep- 
ciunii. Dacă suntem absorbiți de suferințele noastre sau încer- 
căm să le reprimăm, sfârşim prin a ne crea şi mai multe pro- 
bleme.„Dacă, în schimb, le privim direct, lucrurile de care ne 
temem că ne vor ucide sunt transformate treptat în cele mai pu- 
ternice suporturi de meditaţie la care am putea spera vreodată. 

Suferințele mentale nu sunt nişte duşmani. Sunt prietenii 
noştri. 

Acesta e un adevăr greu de acceptat. Dar, de fiecare dată 
când vă daţi înapoi din faţa lui, gândiţi-vă la păun. Otrava nu are 
“un gust prea bun. Dar dacă o înghiţi, se transformă în frumuseţe. 

Prin urmare, în ultima noastră lecție practică, vom cerceta 
antidoturile meditative pe care le putem aplica atunci când 
înfruntăm cele mai de temut şi mai neplăcute experienţe. Pe 
măsură ce examinăm aceste practici, vom ajunge să recu- 
noaştem că gradul în care o experiență ne dezgustă, ne 
înspăimântă sau pare să ne facă mai slabi e egal cu gradul în 
care asemenea experienţe ne pot face mai puternici, mai 
încrezători, mai receptivi şi mai capabili să acceptăm posibi- 
lităţile infinite ale naturii noastre de Buddha. 


CAPS POO o a] 3 


Compasiunea: 
să deschizi inima minţii 


Priveşte-i pe tofi cu o inimă deschisă, 
iubitoare. 


SHANTIDEVA, Bodhicaryăâvătara, 
traducere de Kate Crosby și Andrew Skilton 


Deoarece trăim într-o societate umană, pe o singură pla- 
netă, trebuie să învăţăm să muncim împreună. Într-o lume 
lipsită de compasiune, singurul mod în care putem munci 
impreună este acela al constrângerii exercitate de organele 
externe: poliţie, armată, precum și legile și armele care le 
sprijină. Dar dacă am putea învăţa să cultivăm bunăvoința şi 
compasiunea — înțelegerea spontană a faptului că tot ceea ce 
ne foloseşte nouă trebuie să le folosească şi altora, și vice- 
versa —, nu am avea nevoie de legi, armate, poliţie, arme sau 
bombe. Cu alte cuvinte, cea mai bună formă de securitate pe 
care ne-o putem oferi este o inimă deschisă. 

Am auzit spunându-se că, dacă toți oamenii ar fi blânzi şi 
miloși, lumea ar fi un loc plictisitor. Oamenii n-ar fi altceva 
decât niște oi care lenevesc fără să facă nimic. Nimic nu e 
mai departe de adevăr. O minte plină de compasiune e o 
minte harnică. Problemele nu au sfârșit în lumea asta: mii de 
copii mor de foame în fiecare zi; oamenii sunt măcelăriți în 
războaie despre care nici măcar nu se vorbeşte în ziare; gaze 
otrăvitoare se ridică în atmosferă, ameninţându-ne existenţa. 
Dar nici măcar nu e nevoie să privim atât de departe ca să 
găsim suferința. O vedem peste tot în jurul nostru: la colegii 
de serviciu care trec prin experiența dureroasă a divorțului; la 
rudele care se luptă cu boli mintale sau fizice: la prietenii 

care și-au pierdut slujbele şi la sutele de animale ucise zilnic 
pentru că sunt nedorite, pierdute sau abandonate. 

Dacă doriţi cu adevărat să vedeți cât de activă poate fi o 
minte plină de compasiune, iată un exerciţiu foarte simplu, 
care probabil că nu va dura mai mult de cinci minute. Luaţi 
un stilou și o foaie de hârtie și scrieți o listă cuprinzând zece 
probleme pe care aţi vrea să le vedeţi rezolvate. Nu contează 
dacă sunt probleme locale sau chestiuni legate de casă. Nue 
nevoie să găsiți soluţii. Doar scrieți lista. 

Simplul act al scrierii acestei liste vă va schimba atitu- 
dinea în mod semnificativ. Vă va trezi compasiunea naturală 
a propriei minți adevărate. 


Sensul bunăvoinţei iubitoare şi al compasiunii 


Dacă ar trebui să facem o listă cu oamenii care nu ne 
plaç... am afla multe despre acele aspecte legate de 
noi înşine pe care nu le putem înfrunta. 


PEMA CHODRON, 
Start Where You Are (Începe din locul în care te afli) 


Recent, un elev de-al meu mi-a spus că bunăvoința iubi- 
toare şi compasiunea sunt nişte termeni reci. Sună distant şi 
academic, seamănă prea mult cu un exerciţiu intelectual prin 
care îţi pare rău pentru alţi oameni. „De ce, a întrebat el, nu 
putem folosi un cuvânt mai simplu, mai direct, cum ar fi 
dragostea?“ 

Există câteva motive întemeiate pentru care budiştii folo- 
sesc termenii de bunăvoință iubitoare şi compasiune în locul 
unuia mai simplu precum dragostea. Ca termen, dragostea e 
atât de îndeaproape legată de reacțiile mentale, emoţionale și 
fizice asociate dorinţei, încât există un pericol de asociere a 
acestui aspect de deschidere a minţii cu întărirea iluziei dualiste 

despre sine și celălalt: „Te iubesc“ sau „Îmi place acel lucru“. 
Există un sentiment de atașament sau de dependență față de 
obiectul iubit şi un fel de ușurare personală sau avantaj care 
însoțește iubirea pentru cineva sau ceva de care ești atașat. În 
același timp, bineînţeles, există exemple de dragoste — cum 
e legătura dintre un părinte și-copil — care depășesc orice fel 
de avantaj pentru sine. De fapt, majoritatea părinţilor cred că 
sunt de acord că dragostea pe care o simt faţă de copiii lor 
implică mai mult sacrificiu decât răsplată personală. 

În general vorbind, însă, termenii de bunăvoință iubitoare 
şi compasiune servesc drept „indicatoare“ lingvistice. Ne fac 
să ne oprim și să ne gândim la relația noastră cu ceilalți. 
Dintr-o perspectivă budistă, bunăvoința iubitoare reprezintă 
speranţa ca toate celelalte ființe însuflețite — chiar şi cele 
care nu ne plac — să trăiască acelaşi sentiment de bucurie şi 
libertate la care aspirăm noi înşine: o recunoaștere a faptului 
că avem aceleaşi tipuri de dorinţe şi nevoi: dorința de a trece 
prin viaţă liniștiți și fără teamă de durere sau rănire. Chiar şi 
o furnică sau un gândac de bucătărie are aceleași tipuri de 
nevoi și temeri ca și oamenii. Ca fiinţe însufleţite, toţi sun- 
tem la fel; toți suntem înrudiți. Bunăvoinţa implică un fel de 
provocare mai degrabă de a cultiva această conştiinţă a blân- 
deţii sau comuniune la un nivel emoţional, fizic chiar, decât 
de a o lăsa să rămână un concept intelectual. 

Compasiunea duce și mai departe această capacitate de a 
privi o altă ființă însuflețită ca fiind asemenea nouă. Înţele- 
sul ei principal este de „a simţi împreună cu“, o recunoaștere 
a faptului că ceea ce simţi tu simt și eu. Orice te doare pe tine 
mă doare şi pe mine. Orice te ajută pe tine mă ajută și pe 
mine. Compasiunea, în termeni budiști, e o identificare com- 
pletă cu suferința celorlalți și dorința de a-i elibera de durere; 
iar această identificare ne determină să acţionăm. 

Într-un fel, diferenţa dintre înțelegerea comună a compa- 
siunii și perspectiva budistă e ca deosebirea dintre o geană 
care îți cade în mână și una care îti intră în ochi. Geana 

reprezintă suferinţa tuturor ființelor însuflețite. Dacă îţi cade 
în mână, o poţi privi detașat, gândindu-te: Ce noroc că nu mi-a 
căzut în ochi. Dar dacă îţi ajunge în ochi, e posibil să simţi 
foarte multă iritare și durere și să faci tot felul de lucruri ca s-o 
scoţi. Compasiunea, în sensul budist, e precum geana care îți 
intră în ochi. Suferinţa tuturor ființelor însuflețite devine o 
durere personală, care te împinge să faci totul ca s-o înlături. 
Priviţi lucrurile în mod practic. Dacă minţi pe cineva, de 
exemplu, pe cine ai rănit cu adevărat? Pe tine însuți. Trebuie 
să porţi povara de a ţine minte ce minciună ai spus, de a-ți 
acoperi urmele și poate de a țese o întreagă reţea de minciuni 
noi pentru a împiedica descoperirea minciunii iniţiale. Sau să 
presupunem că furi ceva, chiar şi un lucru neînsemnat pre- 
cum un stilou, de la birou sau din altă parte. Gândiţi-vă la 
numărul de acţiuni minore și majore pe care trebuie să le 
întreprindeți pentru a ascunde ceea ce ați făcut. În ciuda encer- 
giei pe care o consumaţi pentru a vă ascunde, veţi fi prinşi 
aproape inevitabil. Nu e posibil să ascundeți fiecare detaliu. 
Astfel încât, în final, aţi pierdut o grămadă de timp şi efort pe 
care aţi fi putut să le cheltuiţi într-un mod mai constructiv. 
Compasiunea înseamnă în primul rând recunoaşterea fap- 
tului că oricine şi orice reprezintă o reflecţie a oricui şi a 
orice altceva. Un text vechi numit Avatamsaka Sutra descrie 
universul ca pe o rețea infinită adusă la viaţă prin voinţa zeu- 
lui hindus Indra. De fiecare nod al acestei rețele infinite 
atârnă câte o nestemată minunat şlefuită şi cu fațete infinite, 
care reflectă toate faţetele tuturor celorlalte nestemate ale 
rețelei. De vreme ce rețeaua însăşi, numărul de nestemate și 
faţetele fiecăreia sunt infinite, numărul de reflecții e şi el infi- 
nit. Când oricare nestemată din această rețea infinită e modi- 
ficată în vreun fel, toate celelalte nestemate se schimbă și ele. 
Povestea rețelei lui Indra este o explicaţie poetică pentru 
legăturile, uneori misterioase, pe care le observăm între eve- 
nimente aparent fără legătură. Am auzit recent, de la mai 
mulți elevi, că o mulțime de oameni de știință moderni se 

luptă de multă vreme cu problema legăturilor — sau a încurcă- 
turilor, după cum le numesc fizicienii — între particule care 
nu sunt imediat accesibile minţii umane sau microscopului. 
Se pare că experimentele cu particule subatomice realizate în 
ultimele decenii sugerează că ceea ce a fost conectat la un 
moment dat păstrează legătura pentru totdeauna. La fel ca 
nestematele din rețeaua lui Indra, ceea ce afectează una din- 
tre aceste mici particule influenţează în mod automat o alta, 
indiferent cât de mult sunt separate acestea în spaţiu sau în 
timp. Și, întrucât una dintre teoriile curente ale fizicii mo- 
derne susţine că întreaga materie a fost legată ca un punct 
„unic la începutul Big Bang-ului care a creat universul nostru, 
e posibil, teoretic vorbind — fapt încă nedemonstrat — ca 
orice fenomen care influenţează o particulă din univers să le 
influențeze și pe toate celelalte. 

Profunda interdependenţă sugerată de povestea rețelei lui 
Indra, deşi în prezent doar o analogie cu teoria ştiinţifică con- 
temporană, ar putea să se dovedească într-o zi un fapt știin- 
tific. Şi, prin urmare, această posibilitate transformă întreaga 
idee legată de cultivarea compasiunii într-o problemă de pro- 
porții dramatice. Doar schimbând perspectiva puteți nu doar 
să vă modificaţi propria experiență, ci și să schimbaţi lumea. 


Luaţi-o încet 


Eliberează-te de dorința exagerată atunci când e vorba 
de experienţe. 


CEL DE-AL NOUĂLEA GYALWANG KARMAPA, 
Mâhamudră: The Ocean of Definitive Meaning 
(Măhamudră: Oceanul sensului absolut), 

traducere de Elizabeth M. Callahan 


Exerciţiul legat de bunăvoința iubitoare și de compasiune 
trebuie urmat treptat. Altfel, îţi asumi cu ușurință prea multe 

şi prea repede — o tendinţă exemplificată de o poveste mora- 
lizatoare ce mi-a fost spusă atunci când am inceput această 
etapă a educaţiei mele. Povestea se referă la Milarepa, recu- 
noscut peste tot ca unul dintre cei mai mari maeştri iluminaţi 
ai Tibetului, care a predat în principal prin intermediul cân- 
tecelor şi al poemelor pe care le compunea pe loc. În timpul 
vieţii sale, Milarepa a călătorit foarte mult, iar într-o zi a 
ajuns într-un sat și s-a așezat să cânte. Unul dintre săteni i-a 
auzit cântecul şi a fost fermecat de ideea de a renunţa la toate 
lucrurile de care era atașat şi de a trăi ca un pustnic pentru a 
deveni iluminat cât mai repede posibil şi pentru a ajuta cât 
mai mulţi oameni în anii care îi mai rămăseseră de trăit. 

Când i-a spus lui Milarepa ce voia să facă, acesta l-a sfă- 
tuit cu blândeţe să stea acasă un timp şi să înceapă să prac- 
tice treptat compasiunea. Dar omul a ignorat sfatul lui Milarepa, 
s-a dus acasă şi a început cu înfrigurare să împartă tot ce 
avea, inclusiv casa. După ce şi-a luat câteva lucruri necesare 
într-o bocceluţă, a plecat în munţi, a găsit o peşteră și s-a 
aşezat să mediteze, fără să mai fi făcut asta niciodată până 
atunci. Trei zile mai târziu, sărmanului om îi era foame, era 
extenuat şi îngheţat de frig. După cinci zile de infometare şi 
disconfort, a vrut să meargă acasă, dar îi era prea ruşine să 
facă asta. Am făcut atâta circ cu renunțarea la toate bunurile 
mele și plecatul de acasă pentru a medita, se gândea el, ce-or 
să creadă oamenii dacă mă întorc după numai cinci zile? 

La sfârșitul celei de-a şaptea zile, însă, n-a mai putut 
suporta frigul şi foamea și s-a întors în satul lui. Pe furiș, s-a 
dus pe la toţi vecinii, intrebându-i dacă ar vrea să-i dea înapoi 
lucrurile. Aceştia i-au înapoiat tot ceea ce împărțise și, după 
ce s-a reaşezat la casa lui, omul s-a întors la Milarepa, smerit, 
cerându-i indicaţii pregătitoare pentru meditaţie. Urmând 
calea treptată pe care i-a indicat-o Milarepa, a ajuns în cele 
din urmă să posede o mare înţelepciune și compasiune și a 
putut să-i ajute și pe alții. 

Morala acestei povești e, bineînţeles, rezistența în faţa 
tentaţiei de a te avânta în meditaţie și de a aștepta rezultate 
imediate. Întrucât perspectiva noastră dualistă asupra „sine- 
lui“ și a „celuilalt“ nu a apărut peste noapte, nu ne putem 
aștepta să o învingem dintr-odată. Dacă ne grăbim pe calea 
compasiunii, în cel mai bun caz vom ajunge precum săteanul 
care a renunțat în pripă la tot ce avea. În cel mai rău caz, vom 
ajunge să repretăm un act caritabil, creându-ne un obstacol 
mental care ne va lua ani de zile pentru a-l învinge. 

Această idee mi-au subliniat-o în mod repetat tata şi cei- 
lalți profesori ai mei. Dacă alegeţi o cale treptată, probabil că 
viața nu vi se va schimba mâine, săptămâna viitoare sau de 
acum într-o lună. Însă, pe măsură ce priviți cu un an sau mai 
mulţi în urmă, veți vedea o diferență. Vă veţi trezi înconju- 
rați de tovarăși iubitori şi care vă sprijină. Când veţi intra în 
conflict cu alţi oameni, cuvintele şi acţiunile lor nu vor mai 
părea atât de amenințătoare ca altădată. Orice durere sau 
suferință va părea mult mai uşor de stăpânit, scăzându-i chiar 
importanța dacă o comparăm cu ceea ce îndură alți oameni. 

Calea treptată pe care am urmat-o pentru a-mi dezvolta 
compasiunea față de ceilalți era compusă din trei niveluri, 
fiecare urmând a fi practicat câteva luni — cam așa cum 
învaţă elevii cunoștințele elementare de matematică — îna- 
inte de a trece la niveluri superioare. „Nivelul Unu“ implica 
dezvoltarea unei atitudini de compasiune față de sine. „Nive- 
lul Doi“ se concentra asupra dezvoltării bunăvoinţei iubi- 
toare faţă de toate fiinţele, de exemplu oameni care nu-ți 
plăceau sau pe care nu-i cunoșteai. „Nivelul Trei“ e cunoscut 
sub numele de bodhicitta, un cuvânt sanscrit tradus prin 
„mintea“ sau „inima“ trezirii. Există două tipuri sau niveluri 
de bodhicitta: absolută și relativă. Bodhicitta absolută este o 
recunoaștere spontană a faptului că toate ființele însuflețite, 
indiferent cum acționează sau cum arată, sunt deja complet 
iluminate. De obicei, e nevoie de mult exercițiu pentru a 
atinge acest nivel de recunoaștere spontană. Bodhicitta rela- 

tivă se referă la cultivarea dorinţei ca toate fiinţele însuflețite 
să fie complet eliberate de suferință prin recunoașterea ade- 
văratei lor naturi şi luarea măsurilor pentru implinirea aces- 
tei dorinţe. 


Nivelul unu: 
începeţi cu dumneavoastră înşivă 


Când te gândeşti la un prizonier condamnat... închi- 
puieşte-ți că tu eşti acela. 
PATRUL RINPOCHE, 
The Words of My Perfect Teacher 
(Vorbele maestrului meu desăvârşin), 
traducere de Padmakara Translation Group 


e Meditaţia asupra bunăvoinţei iubitoare și a compasiunii 
are multe asemănări cu practicile shinay despre care am vor- 
bit deja. Principala diferenţă stă în alegerea obiectului asupra 
căruia ne îndreptăm atenţia şi în metodele pe care le folosim 
pentru direcționarea atenţiei. Una dintre cele mai importante 
lecţii pe care le-am învăţat în timpul anilor de educaţie ofi- 
cială este aceea potrivit căreia ori de câte ori îmi blocam 
“compasiunea, care e o calitate naturală a minţii, în mod inevi- 
tabil mă simţeam neînsemnat, vulnerabil şi speriat. 

E atât de uşor să ne gândim că numai noi suferim, în timp 
ce alți oameni sunt cumva imuni la durere, ca și cum s-ar fi 
născut cu un fel de cunoștințe speciale legate de starea de 
fericire, cunoștințe pe care, printr-un fel de accident cosmic, 
noi nu le-am primit niciodată. Gândind astfel, propriile pro- 
bleme par mult mai grave decât sunt în realitate. 

M-am făcut vinovat de faptul de a imbrățişa această con- 
cepție și, prin urmare, am devenit izolat, blocat intr-un mod 
de gândire dualist, compătimindu-mi sinele slab, vulnerabil și 
temător și crezând despre ceilalţi că erau mult mai puternici, 

mai fericiţi şi în siguranță. Puterea pe care îmi închipuiam că 
o aveau alţi oameni asupra mea a devenit o amenințare teri- 
bilă la adresa propriei mele stări de bine. Îmi închipuiam că, 
în orice moment, cineva putea găsi un mijloc prin care să-mi 
amenințe siguranţa sau fericirea pe care aș fi reuşit să le obțin. 

După ce am lucrat cu oamenii, am ajuns să înțeleg că nu 
eram Singura persoană care simțea așa. O anumită parte a 
vechiului nostru creier reptilian analizează imediat dacă 
avem de-a face cu un prieten sau cu un duşman. Percepția se 
extinde treptat chiar și asupra obiectelor neînsuflețit, până 
când totul — un computer, o siguranţă arsă, lumina pâlpâi- 
toare a unui robot telefonic — devine într-un fel amenințător. 

Când am început să practic meditaţia asupra compasiunii, 
am descoperit că sentimentul meu de izolare începea să 
scadă, în timp ce senzaţia de putere creştea. Acolo unde altă- 
dată vedeam numai probleme, am început să întrezăresc 
soluţii. Acolo unde altădată îmi consideram propria fericire 
ca fiind mai importantă decât fericirea celorlalţi, am început 
să întrezăresc binele altora ca reprezentând baza propriei 
mele linişti. 

Din câte am învățat eu, cultivarea bunăvoinței și a com- 
pasiunii începe prin aprecierea propriei persoane. Aceasta e 
o lecţie dificilă, mai ales pentru oamenii educați în culturi în 
care se obișnuiește să insişti mai mult asupra punctelor slabe 
decât asupra celor tari. Aceasta nu e o problemă specifică 
numai Occidentului. Dezvoltarea unei atitudini pline de com- 
pasiune faţă de mine însumi mi-a salvat viaţa în timpul pri- 
mului meu an de izolare. N-aș fi putut să ies niciodată din 
cameră dacă nu m-aș fi împăcat cu adevărata mea natură, 
privind înlăuntrul minţii mele și văzând adevărata putere de 
acolo, în loc să constat vulnerabilitatea despre care am crezut 
întotdeauna că mă domina. 

Unul dintre lucrurile care m-au ajutat atunci când stăteam 
singur în camera mea a fost faptul că mi-am adus aminte că 
termenul sanscrit pentru „ființă umană“ e purusha, care 

înseamnă „ceva care are putere“. A fi om înseamnă a avea 
putere: în special puterea de a împlini dorințele. Iar ceea ce 
vrem merge înapoi până la nevoia fundamentală, biologică, 
de a fi fericiţi şi de a evita durerea. 

Așadar, la început, a cultiva compasiunea înseamnă a te 
folosi pe tine însuţi ca obiect al concentrării meditative. Cea 
mai ușoară metodă e un tip de variantă a „practicii scanării““ 
descrisă anterior. Dacă meditaţi formal, adoptați poziţia în 
şapte paşi cât mai bine cu putinţă. Dacă nu, îndreptaţi-vă 
coloana vertebrală în timp ce menţineţi restul corpului rela- 
xat și echilibrat, lăsându-vă mintea să se odihnească într-o 
stare de conștiență pură. 

După câteva momente de odihnire a minţii în starea de 
meditaţie fără obiect, faceți un scurt „exerciţiu de scanare“, 
observându-vă corpul fizic. Pe măsură ce vă scanaţi trupul, 
recunoașteţi cât de minunat e să aveți un corp şi o minte 
capabilă să-l scaneze. Recunoaşteţi cât de magnifice sunt 
aceste realități fundamentale ale existenţei dumneavoastră, 
cât de norocoși sunteți doar pentru că aveţi parte de aceste 
daruri minunate — un corp și o minte! Rămâneţi în această 
stare de recunoaştere un moment, apoi recurgeți la gândul: 
Ce frumos ar fi dacă aş putea să mă bucur întotdeauna de 
acest sentiment de bunătate fundamentală. Ce frumos ar fi 
_ dacă aș putea să mă bucur întotdeauna de această stare de 
bine şi de toate cauzele care m-au determinat să mă simt 
fericit, liniştit şi bun. 

Apoi, lăsaţi-vă mintea să se odihnească, deschisă și rela- 
Xată. Nu încercați să menţineţi acest exercițiu mai mult de 
trei minute, dacă meditaţi formal, sau mai mult de câteva 
secunde în timpul ședinţelor informale de meditaţie. E foarte 
important să meditaţi în ședințe scurte, iar apoi să vă lăsaţi 
mintea să se odihnească. Exerciţiile scurte urmate de perioade 
de odihnă permit acestei conștiențe noi să se stabilizeze — 
sau, în termeni ştiinţifici occidentali, daţi-i creierului o șansă 
să stabilească noi patternuri, fără a fi copleșit de vechea 

zarvă neuronală. Mai simplu spus, atunci când renunțaţi la 
exercițiu, aveţi șansa de a lăsa pur şi simplu efectele să vă 
inunde ca un șuvoi de sentimente pozitive. 

Așadar, acordaţi-vă șansa de a vă simţi bine, dacă nu pen- 
tru alt motiv, măcar pentru că meritaţi. 


Nivelul doi: bunăvoința iubitoare 


Fie ca toate fiinţele să aibă parte de fericire şi de cau- 
zele fericirii. 


The Four Immeasurables (Cei Patru Nemărginiți) 


Odată ce ați. devenit oarecum familiarizați cu propria 
dorință de fericire, extinderea acelei conștiențe la alte fiinţe 
însuflețite din jur — oameni, animale şi chiar insecte 
devine mult mai uşoară. Exercițiul bunăvoinţei iubitoare 
implică în primul rând cultivarea recunoașterii faptului că 
toate făpturile vii vor să se simtă împlinite, fericite şi în sigu- 
ranță. Ceea ce aveţi de făcut e să ţineţi minte că procesele 
care au loc înlăuntrul minţii unei alte persoane sunt aceleaşi 
cu cele din mintea dumneavoastră. Atunci când ţineţi minte 
acest lucru, înţelegeţi că nu aveţi de ce să vă simțiţi înspăi- 
mântaţi de cineva sau de ceva. Singurul motiv pentru a fi 
speriaţi e că n-aţi reușit să admiteţi că, indiferent cu cine sau 
cu ce vă confruntaţi, acea ființă este exact ca dumneavoastră: 
o creatură care vrea să fie fericită şi eliberată de suferință. 


Folosirea unei anumite concentrări 


Când am început să exersez bunăvoința iubitoare, am fost 
învăţat să folosesc ca obiect al meditaţiei oameni față de care 
îmi era destul de uşor să am un sentiment de afecțiune, grijă, 
tandrețe sau recunoștință. Textele budiste clasice spun că ar 
trebui să ne concentrăm la început asupra mamelor noastre, 

care ne-au arătat cea mai mare tandrețe purtându-ne în cor- 
purile lor, aducându-ne pe lume şi hrănindu-ne în primii ani 
ai vieţii, adesea cu mari sacrificii. Am auzit că mulţi oameni 
aparținând culturilor occidentale nu se bucură întotdeauna de 
relaţii tandre și iubitoare cu părinţii lor — caz în care folo- 
sirea mamei sau a tatălui ca obiect de meditaţie nu ar fi foarte 
practică. În asemenea cazuri, e perfect acceptabilă concen- 
trarea asupra unui alt obiect, cum ar fi o rudă sau un profesor 
îndrăgit, un prieten apropiat sau un copil. Unii oameni aleg 
să se concentreze asupra animalelor de companie. Obiectul 
meditaţiei nu contează; important € să vă îndreptaţi uşor 
atenţia asupra unui subiect faţă de care aveţi un sentiment de 
tandrețe sau de căldură necondiționată. 

Atunci când alegeţi practica formală a bunăvoinţei iubi- 
toare, începeţi prin a adopta poziţia în şapte pași, sau (dacă 
sunteţi într-un tren sau un autobuz, de exemplu) îndreptați-vă 
cel puţin coloana vertebrală, în timp ce vă lăsaţi restul corpu- 
lui să se odihnească într-un mod natural. După ce aţi adoptat 
o anumită poziţie, următorul pas e să vă lăsaţi mintea să se 
odihnească câteva momente. Renunțaţi la orice gând. Permi- 
teți-i minţii dumneavoastră să scoată un oftat de ușurare. 

După ce v-aţi odihnit mintea câteva momente într-o medi- 
tație fără obiect, îndreptaţi-vă ușor atenţia spre orice per- 
şoană faţă de care vă e mai uşor să simţiţi tandreţe, afecţiune 
sau grijă. Nu fiți surprinşi dacă imaginea unui om pe care nu 
l-ați ales în mod intenționat apare mai pregnant decât subiec- 
tul inițial. Acest lucru se mai întâmplă, adesea destul de 
spontan. Unul dintre elevii mei a început meditaţia formală 
intenționând să se concentreze asupra bunicii sale, care 
fusese foarte bună cu el în copilărie; însă imaginea care con- 
tinua Să-i apară era aceea a unui iepure pe care-l avusese în 
acea perioadă. Acesta e doar un exemplu al înțelepciunii 
naturale a minţii, care se impune singură. Avea numeroase 
amintiri tandre legate de iepure, iar când, în cele din urmă, a 
cedat în faţa lor, meditaţia i s-a părut brusc foarte ușoară. 

Uneori, s-ar putea să descoperiți că mintea produce spon- 
tan amintiri ale unei anumite experiențe plăcute pe care aţi 
împărțit-o cu cineva și nu o imagine abstractă a persoanei pe 
care aţi ales-o ca obiect de meditaţie. E bine şi așa. Ceea ce 
are importanță în cultivarea bunăvoinței iubitoare este faptul 
că vă îngăduiți să trăiţi sentimente autentice de căldură, tan- 
drețe sau afecțiune. 

Atunci când îngăduiți sentimentului de căldură sau afec- 
țiunii să se fixeze în minte, ca o sămânță plantată în sol, alter- 
naţi pentru câteva minute această experiență cu odihna minţii 
în meditaţia fără obiect. Pe măsură ce alternați cele două 
stări, doriţi-vă ca obiectul meditaţiei să trăiască acelaşi senti- 
ment de deschidere și de căldură pe care îl simțiţi față de el. 
Acesta e primul stadiu de cultivare a bunăvoinţei iubitoare. 

După ce ați meditat astfel un timp, sunteţi gata să treceţi la 
următorul stadiu de exersare a bunăvoinţei/compasiunii. Înce- 
peţi ca mai înainte, adoptând o poziţie adecvată și lăsându-vă 
mintea să se odihnească în meditaţia fără obiect câteva 
momente, iar apoi aduceți-vă în gând obiectul bunăvoinţei 
iubitoare. Odată deciși asupra obiectului meditaţiei, există 
câteva moduri de a începe. Primul e să vă imaginaţi subiectul 
ales într-o stare foarte tristă sau dureroasă. Bineînţeles, dacă 
subiectul pe care l-aţi ales trăiește deja o durere sau o tristețe 
profundă, puteți pur și simplu să vă gândiţi la starea sa pre- 
zentă. În ambele cazuri, imaginea pe care o evocaţi produce 
în mod natural un profund sentiment de dragoste și de comu- 
niune, precum și o intensă dorință de a ajuta ființa respectivă. 
A te gândi că cineva la care ţii suferă îți poate frânge inima. 
Însă o inimă rănită e o inimă deschisă. Fiecare durere repre- 
zintă o ocazie ca iubirea şi compasiunea să vă umple ființa. 

O altă metodă constă în a vă îndrepta uşor atenţia asupra 
subiectului ales în timp ce vă întrebaţi: „Cât de mult vreau eu 
să fiu fericit? Cât de mult vreau eu să evit durerea şi sufe- 
rința?“ Gândurile legate de aceste subiecte trebuie să fie cât 
mai precise posibil. De exemplu, dacă aţi fi prizonieri într-un 

loc înăbuşitor, aţi prefera să vă mutaţi într-un spaţiu mai 
răcoros şi mai deschis? Dacă aţi simţi o durere fizică, aţi vrea 
ca ea să dispară? Pe măsură ce vă gândiţi la propriile răspun- 
suri, întoarceți-vă treptat atenţia asupra subiectului pe care 
l-aţi ales şi imaginaţi-vă ce ar simţi el sau ca în aceeași situa- 
tie. Exersând în acest fel, nu numai că vă veţi deschide inima 
spre alte fiinţe, dar veţi şi elimina propria identificare cu 
orice fel de durere sau disconfort din acel moment. 


Extinderea concentrării 


A cultiva o bunăvoință iubitoare faţă de cei pe care deja îi 
cunoaşteţi și îi iubiţi nu e un lucru greu, deoarece chiar Şi 
atunci când vă vine să-i strângeți de gât pentru că sunt proşti 
sau încăpăţânaţi, până la urmă tot îi iubiţi. E puţin mai greu 
să extindeţi acelaşi sentiment de căldură şi comuniune spre 
cei pe care nu-i cunoaşteţi — și e şi mai greu să extindeţi 
acea stare de conştiență asupra celor care nu vă plac. 

Cu ceva timp în urmă, am auzit o poveste despre un băr- 
bat şi o femeie care trăiau în China, acum patruzeci sau cin- 
cizeci de ani. Tocmai se căsătoriseră, iar când mireasa s-a 
mutat în casa soțului a început imediat să se certe cu soacra 
din pricina unor chestiuni mărunte legate de gospodărie. 
Treptat, neînțelegerile s-au intensificat până în punctul în 
care proaspăta soție şi soacra nu mai suportau nici măcar să 
se privească. Tânăra o considera pe soacră o vrăjitoare care-și 
băga nasul unde nu-i fierbea oala, în timp ce soacra credea 
despre tânăra soție a fiului său că e un copil arogant, fără 
niciun respect pentru cei în vârstă. 

Nu exista niciun motiv real ca mânia lor să se intensifice 
atât de mult. Dar, într-un final, tânăra s-a enervat atât de tare 
pe soacră, încât s-a hotărât că trebuia să facă ceva ca să scape 
de ea. Așa că s-a dus la un medic şi i-a cerut o otravă pe care 
să i-o pună în mâncare soacrei. | 

După ce a ascultat nemulțumirile tinerei soţii, medicul s-a 
invoit să-i vândă nişte otravă. Dar a prevenit-o el: „Dacă ţi-aş 

da ceva puternic, care ar funcţiona imediat, toţi te-ar acuza și 
ar zice: «Ţi-ai otrăvit soacra», aflând că ai cumpărat otrava 
de la mine, și asta n-ar fi bine pentru niciunul dintre noi. Așa 
că o să-ţi dau o otravă ușoară, care își va face efectul treptat, 
astfel încât să nu moară imediat.“ 

A instruit-o, de asemenea, ca în timp ce îi administra 
otrava să se poarte foarte frumos cu soacră-sa. „Serveşte-o la 
fiecare masă zâmbind, a sfătuit-o el. Spune-i că speri să-i 
placă mâncarea și întreab-o dacă mai poţi să-i aduci şi altceva. 
Fii foarte modestă şi drăguță, ca să nu te suspecteze nimeni.“ 

Tânăra s-a învoit și a dus otrava acasă. Chiar din acea 
seară, a început să pună otravă în mâncarea soacrei şi i-a 
oferit foarte politicoasă masa. După câteva zile în care a fost 
tratată atât de respectuos, soacra a început să-și schimbe 
părerea despre soția fiului ei. Poate că nu e chiar atât de aro- 
gantă, se gândea bătrâna. Poate că m-am înşelat în privința 
ei. ȘI, încetul cu încetul, a început să se poarte mai amabil cu 
nora ei, complimentând-o pentru felul în care gătea și pentru 
modul în care conducea gospodăria, stând la taclale cu ea şi 
spunându-i povestiri amuzante. 

Pe măsură ce atitudinea și comportamentul bătrânei s-au 
schimbat, același lucru s-a întâmplat şi cu tânăra. După câteva 
zile, a început să se gândească: Poate că soacră-mea nu e chiar 
atât de rea cum am crezut. De fapt, pare destul de drăguță. 

Această situaţie a continuat cam o lună, până când cele 
două femei au început să devină foarte bune prietene. Se 
înțelegeau atât de bine, încât, la un moment dat, tânăra a 
încetat să mai otrăvească mâncarea soacrei. Apoi a început să 
se îngrijoreze, dându-și seama că pusese deja suficientă 
otravă în mâncare pentru ca soacra să moară. 

Aşa că s-a întors la medic și i-a spus: 

— Am făcut o mare greșeală. Soacra mea e de fapt o per- 
soană de treabă. Nu trebuia s-o otrăvesc. Te rog, ajută-mă și 
dă-mi un antidot pentru otrava pe care i-am administrat-o. 

Doctorul a rămas tăcut câteva clipe. 

— Îmi pare foarte rău, i-a spus el. Nu te mai pot ajuta 
acum. Nu există niciun antidot. 

Auzind acest lucru, fata s-a supărat foarte tare şi a început 
să plângă, jurând că se va sinucide. 

— De ce să vrei să te sinucizi? a întrebat doctorul. 

Fata a răspuns: 

— Pentru că am otrăvit o persoană așa de treabă şi acum 
va muri. Deci, ar trebui să-mi iau viața ca să mă pedepsesc 
pentru lucrul îngrozitor pe care l-am făcut. 

Din nou doctorul a tăcut un moment şi apoi a inceput să 
chicotească. 

— Cum de poţi râde de aşa ceva? a întrebat fata. 

— Pentru că nu trebuie să te îngrijorezi, i-a răspuns el. Nu 
există niciun antidot pentru otravă pentru că de fapt nu ţi-am 
dat nicio otravă. Nu ţi-am dat decât o plantă inofensivă. 

Îmi place această poveste pentru că e un exemplu atât de 
simplu despre cât de ușor poate avea loc o transformare natu- 
rală a experienţei. La început, proaspăta soție şi soacra ei se 
urau reciproc. Fiecare credea despre cealaltă că e pur şi sim- 
plu îngrozitoare. Odată ce au început să se trateze diferit, 
s-au văzut într-o lumină diferită. Fiecare o vedea pe cealaltă 
ca pe o persoană esențialmente bună, iar în cele din urmă au 
ajuns prietene apropiate. Ca oameni, nu s-au schimbat deloc. 
Singurul lucru care s-a schimbat a fost perspectiva lor. 

Partea frumoasă a acestor povestiri e că ne obligă să ne 
dăm seama că impresiile iniţiale despre alții pot fi greşite sau 
nechibzuite. Nu aveţi de ce să vă simţiţi vinovaţi pentru 
aceste greşeli; ele sunt doar rezultatul ignoranței. Și, din feri- 
cire, Buddha ne-a lăsat o practică a meditaţiei care oferă nu 
numai mijloacele de îndreptare a unor asemenea greşeli, dar 
și pe cele de prevenire a lor pe viitor. Această practică e 
cunoscută sub numele „a te pune în locul celorlalți”, ceea ce 
în termeni simpli înseamnă a-ţi închipui că te afli în situația 
neplăcută în care se găseşte altcineva. 


228 BUCURIA DEA TRĂI | 


Cu toate că punerea în locul celorlalţi poate fi practicată 
oricând şi oriunde, e folositor să-ți însușești principiile de 
bază printr-o meditaţie formală. Asta seamănă puţin cu încăr- 
carea bateriei unui telefon mobil. Odată ce bateria e complet 
încărcată, poți folosi mobilul mult timp, în diverse locuri şi 
în diferite împrejurări. Totuşi, în cele din urmă, bateria se ter- 
mină şi trebuie s-o încarci din nou. Principala diferenţă din- 
tre a încărca o baterie și a cultiva dragostea necondiționată și 
compasiunea e aceea că, până la urmă, prin meditaţie formală 
obiceiul de a răspunde cu compasiune altor ființe creează o 
serie de conexiuni neuronale care se înmulţesc în mod con- 
stant și cărora nu li se descarcă „bateria“. 

Primul pas în meditaţia formală e, ca de obicei, adoptarea 
unei poziţii corecte și odihna minții timp de câteva clipe. 
Apoi aduceţi-vă în minte un subiect care nu vă place. Nu 
judecaţi ceea ce simţiţi. Simţiţi-l în întregime. Renunţând 
simplu la prejudecăţi și la justificări, veți putea să experi- 
mentaţi un anumit nivel de receptivitate şi de claritate. 

Următorul pas e să recunoaşteți față de dumneavoastră 
înșivă că orice simțiţi — mânie, ranchiună, gelozie sau do- 
rință — reprezintă în sine sursa oricărei dureri sau disconfort 
pe care îl trăiţi. Obiectul sentimentului nu e sursa durerii, ci 
mai degrabă reprezintă propriul răspuns mental la subiectul 
asupra căruia v-aţi concentrat. 

De exemplu, ați putea să vă îndreptați atenția asupra unei 
persoane care v-a spus un lucru crud, critic sau disprețuitor — 
sau chiar asupra cuiva care v-a spus o minciună sfruntată. 
Apoi recunoașteţi faptul că cineva a emis niște sunete, iar 
dumneavoastră le-aţi auzit. Dacă aţi practicat meditaţia 
asupra sunetului, acest aspect al „punerii în locul altora“ 
probabil că vă este familiar. 

În acest punct, aveţi la îndemână trei opțiuni. Prima şi cea 
mai probabilă opțiune e să vă lăsaţi consumaţi de mânie, vină 
sau resentiment. 

A doua (foarte puţin probabilă) e să gândiţi: Trebuia să 
meditez mai mult asupra sunetului. 

A treia opţiune constă în a vă închipui că sunteţi acea per- 
soană care a spus sau a făcut lucrul care v-a rănit. Întrebaţi-vă: 
Ceea ce a spus sau a făcut a fost într-adevăr motivat de dorința 
de a mă răni sau de a încerca să-și aline propria durere spu- 
nând sau făcând ceea ce, în mintea lui, ar putea să-l deter- 
mine să se simtă influent sau puternic? 

În multe cazuri, cunoaşteţi deja răspunsul. E posibil să fi 
auzit vreo discuţie despre sănătatea sau relaţia celeilalte per- 
soane, ori vreo ameninţare la adresa statutului ei profesional. 
Dar chiar dacă nu cunoaşteţi detaliile legate de starea unei 
persoane, veţi şti, din propria practică de cultivare a compa- 
siunii faţă de sine și de extindere asupra celorlalți, că nu 
poate exista decât un singur motiv în spatele comportamen- 
tului său: dorința de a se simţi fericită sau în siguranţă. lar 
dacă oamenii spun sau fac ceva supărător e pentru că nu se 
simt în siguranță sau fericiţi. Cu alte cuvinte, sunt speriaţi. 

Şi dumneavoastră ştiţi cum e să fii speriat. 

A recunoaște acest lucru despre altcineva reprezintă esența 
punerii în locul altora. 

O altă metodă de a vă pune în locul altora e să alegeți o 
țintă a concentrării „neutră“ — o persoană sau un animal pe 
care riu-l cunoaşteţi direct, dar cu a cărui suferință sunteți 
cumva la curent. Ţinta ar putea fi un copil dintr-o ţară stră- 
ină, care moare de foame sau de sete, ori un animal prins intr-o 
capcană, muşcându-și disperat piciorul înainte ca acela care 
a pus capcana să se întoarcă, să-l omoare și să-i transforme 
pielea într-o haină. Aceste ființe „neutre“ trăiesc tot felul de 
suferinţe asupra cărora nu au niciun fel de control şi de care 
nu se pot apăra sau elibera. Cu toate acestea, durerea pe care 
o simt și dorinţa lor disperată de a se elibera de ca sunt uşor 
de înţeles, pentru că și dumneavoastră împărtășiţi aceeași 
dorință fundamentală. Așadar, chiar dacă nu-i cunoaşteţi, le 
recunoașteţi starea de spirit şi le trăiţi durerea şi teama, ca și 

cum ar fi ale dumneavoastră. Pot să pariez că extinderea 
compasiunii în acest fel — înspre cei care nu vă plac sau pe 
care nu-i cunoașteți — nu vă va transforma în niște oi 
bătrâne, leneşe şi plictisitoare. 


Nivelul trei: bodhicitta 


O persoană care... a trezit forța compasiunii sincere 
va fi pe deplin capabilă să lucreze fizic, verbal şi men- 
tal pentru binele altora. 


„JAMGON KONGTRUL LODRÖ THAYE, 
The Torch of Certainty (Făclia certitudini, 
traducere de Judith Hanson 


Prin cultivarea bodhicittei, intrăm cu totul pe tărâmul 
compasiunii așa cum e ea înţeleasă din perspectiva budistă. 
Bodhicitta înseamnă nu numai dorința ca toate fiinţele însu- 
fleţite să fie complet eliberate de toate formele de suferință 
prin recunoaşterea adevăratei lor naturi, dar și a alege un 
mod de a gândi și de acționa pentru a ajuta alte fiinţe să-și 
recunoască adevăratul potențial. Practica bodhicitta — min- 
tea trezirii — poate părea un proces aproape magic, în sensul 
că atunci când alegeţi să vă purtaţi cu alți oameni ca și cum 
ar fi deja complet iluminaţi, aceștia sunt înclinați să răspundă 
într-o manieră mai pozitivă, mai încrezătoare și mai liniștită 
decât ar face-o în alte condiţii. Dar procesul nu are nimic 
magic. Pur şi simplu priviţi și răspundeţi oamenilor la nivelul 
întregului lor potenţial, iar ei reacţionează în acelaşi fel, cât 
mai bine posibil. 

După cum am menţionat anterior, există două aspecte ale 
bodhicittei, absolută şi relativă. Bodhicitta absolută este 
pătrunderea directă în natura minţii. În bodhicitta absolută, 
sau mintea complet trezită, nu există nicio distincție între 
subiect și obiect, între propriul sine și altul; toate ființele 

însuflețite sunt recunoscute spontan ca manifestări perfecte 
ale naturii de Buddha. Foarte puţini oameni pot să trăiască 
imediat bodhicitta absolută. Eu n-am fost capabil de asta de 
la început. Am fost nevoit să mă antrenez pe calea treptată a 
bodhicittei relative. Sunt câteva motive pentru care această 
cale e numită „relativă“. În primul rând, e legată de bodhicitta 
absolută în sensul că împărtășește același Scop: experienţa 
directă a naturii de Buddha sau mintea trezită. Ca să folosim 
o analogie, bodhicitta absolută e precum etajul superior al 
unei clădiri, în timp ce bodhicitta relativă poate fi comparată 
cu etajele inferioare. Toate etajele fac parte din aceeași 
clădire, dar fiecare etaj inferior se găsește într-o relaţie rela- 
tivă cu etajul superior. Dacă vrei să ajungi la ultimul etaj, tre- 
buie să treci prin toate etajele inferioare. În al doilea rând, 
atunci când atingem starea de bodhicitta absolută nu există 
nicio distincţie între fiinţele însufleţite: fiecare făptură e inte- 
leasă ca o manifestare perfectă a naturii de Buddha. În prac- 
tica bodhicittei relative, însă, noi lucrăm încă în cadrul unei 
relaţii dintre subiect și obiect sau dintre propriul sine și altul. 
În concluzie, potrivit unor mari profesori, de exemplu 
Jamgon Kongtrul în cartea sa The Torch of Certainty, atinge- 
rea bodhicittei absolute depinde de dezvoltarea bodhicittei 
relative. 

Dezvoltarea bodhicittei relative implică întotdeauna două 
„aspecte: aspiraţia și aplicaţia. Bodhicita aspirației înseamnă 
cultivarea dorinţei sincere de a ridica toate ființele însuflețite 
la nivelul la care îşi pot recunoaște natura de Buddha. 
Începeţi prin a vă gândi: Îmi doresc să ajung la trezirea totală 
ca să ajut toate fiinţele să atingă aceeași stare. Bodhicita 
aspiraţiei se concentrează asupra fructului sau a rezultatului 
meditaţiei. În acest sens, bodhicitta aspiraţiei e precum con- 
centrarea asupra scopului de a-i purta pe toţi spre o anumită 


! Jamgon Kongtrul, The Torch of Certainty, traducere în limba engleză 
de Judith Hanson, Shambhala, Boston și Londra, 1977, pp 60-61 

destinație — de exemplu, Londra, Paris sau Washington. 
Bineînţeles, în cazul bodhicittei aspiraţiei, „destinația“ este tre- 
zirea totală a minţii sau bodhicitta absolută. Bodhicitta apli- 
cației —comparată adesea în textele clasice cu acţiunea de a 
păși pentru a ajunge la destinaţia dorită — se concentrează 
asupra drumului de atingere a scopului bodhicittei aspiraţiei: 
eliberarea tuturor ființelor însuflețite de toate formele şi cau- 
zele suferinţei prin recunoaşterea naturii lor de Buddha. 

După cum am menţionat anterior, în timpul practicării 
bodhicittei relative, fie în etapa aspiraţiei, fie în cea a apli- 
caţiei, încă suntem prizonierii obișnuinţei de a privi alte 
fiinţe însufleţite dintr-o perspectivă dualistă, ca și cum exis- 
tența lor ar fi relativă faţă de a noastră. Dar când re implicăm 
cu motivaţia de a ne ridica nu doar pe noi, ci toate fiinţele 
însuflețite la nivelul recunoașterii complete a naturii lor de 
Buddha, se întâmplă ceva ciudat: perspectiva dualistă prin 
care distingem de obicei „sinele propriu“ de „alte“ fiinţe 
începe să dispară treptat, ceea ce ne permite să atingem rapid 
scopul bodhicittei aspiraţiei. 

Ca abordare a vieţii, cultivarea bodhicittei relative e cu 
siguranţă o îmbunătățire a modului în care îi tratăm de obicei 
pe ceilalţi, deși necesită un anumit efort. E atât de uşor să-i 
criticăm pe ceilalți oameni care nu sunt de acord cu punctul 
nostru de vedere, nu-i așa? Cei mai mulţi dintre noi acţionăm 
astfel cu tot atâta ușurință și necugetare ca și cum am strivi 
un țânțar, un greiere sau o muscă. Esenţa cultivării bodhicittei 
relative e recunoașterea că dorinţa de a strivi un gândac sau 
impulsul de a critica o persoană care ne contrazice sunt fun- 
damental la fel. E o reacţie de tipul „luptă sau fugi“ adânc 
înrădăcinată în stratul reptilian al creierelor noastre — sau, 
ca s-o spunem mai pe șleau, natura noastră crocodileană. 

Așadar, primul pas în cultivarea bodhicittei relative e să 
decidem: „Aș prefera să fiu un crocodil sau o ființă umană?“ 

Cu siguranță că există anumite avantaje în faptul de a fi 
crocodil. Crocodilii sunt foarte pricepuţi la păcălirea dușma- 

nilor și la supravieţuire pur și simplu. Însă ei nu pot iubi sau 
trăi experiența de a fi iubiţi. Nu au prieteni. Nu pot trăi nicio- 
dată bucuria de a creşte copii. Apreciază foarte puţin arta sau 
muzica. Nu pot râde. Și mulţi dintre ei ajung pantofi. 

Pe de altă parte, spre deosebire de oameni, crocodilii nu 
suferă niciodată dezamăgiri în dragoste sau prietenie; își pot 
mânca propriii copii în loc să participe la ședințele cu 
părinţii; nu simt jenă, mânie, vină sau umilinţă: nu trebuie 
să-și facă niciodată griji pentru punctuație sau gramatică; nu 
au nicio idee în legătură cu propria lor moarte și nu trebuie 
să plătească facturi. 

Dacă aţi ajuns până aici cu lectura acestei cărți, probabil 
că nu sunteţi crocodili. Dar poate că aţi întâlnit oameni care 
se comportă ca niște crocodili. Primul pas în cultivarea 
bodhicittei relative e să renunțaţi la antipatia dumneavoastră 
faţă de oamenii-crocodil și să cultivați un sentiment de compa- 
siune faţă de ei, deoarece aceștia nu recunosc cât de mult pierd 
-din bogăţia şi frumuseţea vieţii. Odată ce puteți face asta, 
extinderea bodhicittei relative asupra tuturor fiinţelor însu- 
fleţite — inclusiv crocodili adevăraţi şi orice alte creaturi care 
vă enervează, vă înspăimântă sau vă dezgustă — devine mult 
mai ușoară. Dacă staţi o clipă să vă gândiţi la câte pierd aceste 
creaturi, inima vi se va deschide spre ele aproape automat. 

„ De fapt, bodhicitta aspiraţiei și bodhicitta aplicaţiei sunt 
ca două fețe ale aceleiași monede. Una nu poate exista fără 
cealaltă. Bodhicitta aspiraţiei înseamnă cultivarea unei 
promptitudini nelimitate în a ajuta toate ființele să atingă o 
stare de fericire şi eliberare totală de durere şi de suferință. 
Dacă sunteți sau nu capabili să le eliberaţi nu mai contează. 
Importantă e intenţia. Bodhicitta aplicaţiei implică activită- 
tile necesare pentru a vă îndeplini intenţia. Practicarea unui 
aspect vă întăreşte capacitatea de a-l cultiva pe celălalt. 

Există multe moduri de a practica bodhicitta aspiraţiei: de 
exemplu, a încerca din răsputeri să te abţii de la a fura, minți, 
sau bârfi, ori de a acţiona în moduri care cauzează în mod 

intenţionat durere; a te purta generos cu ceilalți; a aplana cer- 
turile; a vorbi blând și calm, în loc „să-ți ieși din pepeni“; a 
te bucura de lucrurile bune care li se întâmplă altor oameni în 
loc să te lași cuprins de gelozie și de invidie. Acestea sunt 
activități zilnice care necesită ceva timp și efort pentru a fi 
înfăptuite, pentru că ele implică transformarea comporta- 
mentului obișnuit, înrădăcinat ca mecanism de supravieţuire. 

Există, de asemenea, o anumită practică a meditației care 
poate ajuta la realizarea bodhicittei aplicaţiei. În tibetană, 
această practică se numește fonglen, care se poate traduce 
prin „a trimite şi a lua“. 

Tonglen e de fapt o practică foarte uşoară, necesitând o 
simplă coordonare a vizualizării și a respirației. Primul pas 
este recunoașterea faptului că, oricât de mult ne dorim să 
atingem fericirea și să evităm suferinţa, şi alte fiinţe simt la 
fel. Nu este nevoie să vizualizați anumite fiinţe, deși aţi putea 
începe cu o anumită vizualizare, dacă vi se pare folositor. În 
cele din urmă, însă, practica lui „a trimite şi a lua“ se extinde 
dincolo de cei pe care îi puteţi vizualiza, incluzând toate 
fiinţele însufleţite — inclusiv animale, insecte și locuitori ai 
dimensiunilor de care nu avem cunoştinţă ori capacitatea de 
a le percepe. Scopul, din câte am fost învăţat, este să vă 
amintiţi că universul e populat de un număr infinit de ființe 
şi să vă gândiţi: La fel cum caut eu fericirea, toate fiinţele îşi 
doresc fericire. La fel cum îmi doresc eu să evit suferința, 
toate fiinţele îşi doresc să evite suferința. Eu sunt doar o sin- 
gură persoană, în timp ce numărul celorlalte fiinţe e infinit. 
Binele acestui număr infinit de fiinţe e mai important decât 
acela al uneia singure. Şi, pe măsură ce lăsaţi aceste gânduri 
să vă populeze mintea, vă veți descoperi activ implicaţi în a 
dori eliberarea de suferință a celorlalți. 

Incepeţi prin a adopta poziţia corectă și prin a vă lăsa 
mintea să se odihnească câteva momente. Apoi, folosiţi-vă 
de respiraţie pentru a trimite fericirea dumneavoastră spre 
toate fiinţele însuflețite și pentru a le absorbi suferința. Pe 

măsură ce expiraţi, imaginaţi-vă că întreaga fericire şi avan- 
tajele pe care le-aţi obținut în timpul vieţii emană din per- 
soana dumneavoastră sub forma unei lumini pure care se 
împrăștie către toate fiinţele şi se dizolvă în ele, îndeplinin- 
du-le toate nevoile și eliminându-le suferința. Imediat ce 
începeţi să expiraţi, imaginaţi-vă că lumina atinge imediat 
toate fiinţele, iar atunci când aţi terminat de expirat, lumina 
s-a dizolvat deja în ele. Pe măsură ce inspirați, imaginaţi-vă 
durerea și suferinţa tuturor ființelor însufleţite ca pe o lumină 
întunecată, fumurie, pe care o absorbiți prin nări şi se dizolvă 
în inima dumneavoastră. 

Pe măsură ce continuaţi acest exerciţiu, imaginaţi-vă că 
toate fiinţele sunt eliberate de suferință şi se umplu de extaz 
şi de fericire. După ce meditaţi astfel câteva momente, lăsaţi-vă 
mintea să se odihnească. Apoi reluaţi practica, alternând între 
perioadele de tonglen și de odihnire a minţii. 

Dacă vă ajută la vizualizare, puteţi sta cu corpul foarte 
drept, așezându-vă mâinile, cu pumnii ușor strânşi, pe 
coapse. Pe măsură ce expiraţi, desfaceţi degetele şi treceţi cu 
mâinile de-a lungul coapselor, spre genunchi, în timp ce vă 
imaginaţi lumina călătorind în direcţia tuturor ființelor. Pe 
măsură ce inspirați, retrageți-vă mâinile înapoi, strângând 
uşor pumnii, ca pentru a atrage lumina întunecată a suferinţei 
altora şi a o dizolva în propria dumneavoastră fiinţă. 

"Universul e plin de atâtea creaturi diferite, încât e imposi- 
bil să ţi le imaginezi pe toate, cu atât mai puţin să oferi aju- 
tor direct şi imediat fiecăreia dintre ele. Însă, prin practicarea 
tonglenului, vă deschideţi mintea spre un număr infinit de 
creaturi şi le puteţi dori binele. Rezultatul e că, în final, min- 
tea vă devine mai clară, mai calmă, mai concentrată și mai 
lucidă, iar dumneavoastră vă dezvoltați capacitatea de a-i 
ajuta pe alţii în nenumărate moduri, atât direct, cât și indirect. 

O veche poveste populară tibetană vorbește despre avan- 
tajele cultivării acestui tip de compasiune atotcuprinzătoare. 
Un nomad care îşi petrecea zilele traversând munţii avea 

mereu dureri de picioare din pricina terenului aspru şi pentru 
că nu avea pantofi. De-a lungul călătoriilor sale, a început să 
adune pieile animalelor moarte, împrăștiindu-le pe cărările 
muntelui pentru a acoperi pietrele şi spinii. Problema era că 
nu putea să acopere decât câteva sute de metri pătrați. În cele 
din urmă, s-a gândit că, dacă ar folosi câteva piei să-și facă o 
pereche de încălțări, ar putea merge mii de kilometri fără să 
simtă vreo durere. Acoperindu-și picioarele cu pielea anima- 
lelor, a reușit să învelească în acest fel întreg pământul. 

În același fel, dacă încercaţi să trataţi fiecare conflict, fie- 
care emoție și fiecare gând negativ pe măsură ce apar, sunteți 
precum nomadul care se străduia să acopere pământul cu 
piele. Dacă, în schimb, lucraţi la cultivarea unei minţi iubi- 
toare și liniștite, puteţi aplica aceeași soluţie fiecărei pro- 
bleme din viața dumneavoastră, 

Nu există nicio inspiraţie mai importantă, niciun curaj 
mai mare decât intenția de a conduce toate ființele spre liber- 
tatea perfectă și binele total al recunoașterii adevăratei lor 
naturi. Dacă realizați sau nu această intenţie, nu e important. 
Numai intenţia singură are o asemenea putere încât, pe 
măsură ce lucraţi cu ea, mintea vă va deveni mai puternică; 
suferințele mentale se vor diminua; veți deveni mai pricepuţi 
în ajutorarea altor fiinţe, iar asta va crea premisele şi condiţi- 
ile pentru obținerea propriului bine. 

Cum, când și unde medităm 


Încrederea nestrămutată... se construieşte 
treptat. 


AL DOISPREZECELEA TAI SITU RINPOCHE, 
Tilopa: Some Glimpses of His Life 

(Tilopa: câteva frânturi din viața lui), 

traducere de Ken Holmes 


Una dintre întrebările care mi se pun adesea este urmă- 
toarea: „De ce există aşa de multe metode şi care e cea mai 
potrivită pentru mine?“ 

Dacă priviţi în jur, nu puteţi să nu recunoașteți că nu 
există doi oameni identici în ceea ce privește temperamentul 
şi însușirile. Unii se pricep foarte bine la vorbe; înțeleg uşor 
instrucţiunile verbale şi se pricep să explice prin cuvinte. Alți 
oament sunt mai „vizuali“: înțeleg lucrurile mai bine atunci 
când sunt explicate prin diagrame şi imagini. Unii au un simţ 
“al auzului mai ascuţit decât ceilalți, în vreme ce alui au un 
simț mai dezvoltat al mirosului. Unii sunt analitici și le e 
foarte ușor să lucreze cu formule matematice complicate. 
Alţii sunt „artiști în adâncul sufletului“, extrem de pricepuţi 
în a-și explica lumea lor înşile şi altora prin metafore și 


analogii. 

Alegeţi ceea ce vi se potriveşte 


Aşază paznicul contemplaţiei şi odihneşte-te. 


GYALWA YANG GONPA, citat în 
Mâhamudră: The Ocean of Definitive Meaning 
(Măhamudră: Oceanul sensului absolut), 
traducere de Elizabeth M. Callahan 


Circumstanţele diferite necesită măsuri diferite, așadar e 
întotdeauna util să aveţi un număr de opțiuni la dispoziţie. 
Acest principiu se aplică, teoretic, fiecărui aspect al vieţii. De 
exemplu, în relaţiile de afaceri sau personale e mai bine une- 
ori să vă faceţi timp să compuneţi, să revizuiţi şi să vă comu- 
nicați ideile prin e-mail, în timp ce alteori un telefon sau 
chiar o întâlnire față în față sunt mai eficiente. 

În mod similar, în ceea ce priveşte meditaţia, cea mai 
potrivită tehnică depinde la fel de mult de situaţia particulară 
ca şi de temperamentul și abilităţile personale. Când aveţi 
de-a face cu o emoție precum tristețea, mânia sau teama, 
câteodată practica tonglen poate fi cea mai bună metodă. 
Uneori, doar folosirea emoției în sine ca ţintă de concentrare 
pentru practica shinay ar putea funcționa mai bine. Adesea, 
singurul mod de a afla tehnica cea mai potrivită este prin 
încercare și eroare. Important e să alegeţi metoda care vă 
place cel mai mult și să lucraţi cu ea o vreme. Dacă sunteți o 
persoană mai „vizuală“, încercaţi să lucraţi un timp cu medi- 
tația asupra formei, pe măsură ce începeţi să practicaţi liniş- 
tirea minții. Dacă sunteţi genul de persoană care e mai atentă 
la senzațiile fizice, încercaţi să lucraţi asupra scanării corpu- 
lui sau prin concentrarea asupra respirației. Dacă sunteţi 
genul „verbal“, încercați să lucraţi cu o mantra. Tehnica în 
sine nu contează. Important e să învățați cum să vă odihniţi 
mintea — să lucraţi cu ea în loc să fiți lucraţi de către ea. 

Pentru că mintea e foarte activă, e uşor să vă plictisiţi doar 
utilizând o singură metodă. După câteva zile, săptămâni sau 
luni de lucru cu o anumită practică, e uşor să vă treziţi gån- 
dindu-vă: O, nu, iar trebuie să meditez. Să zicem, de exem- 
plu, că începeți cu meditaţia asupra formei. Un timp pare 
foarte frumos, foarte liniştitor. Apoi, într-o zi, fără niciun 
motiv, vă săturaţi de ea. Urâţi ideea de meditaţie asupra for- 
mei. E în ordine. Nu mai trebuie să meditaţi asupra formei. 
Puteţi încerca altceva, de pildă meditaţia asupra sunetului. 

Un timp, noua abordare pare foarte proaspătă și foarte 
interesantă. S-ar putea să gândiţi: Extraordinar, nu m-am mai 
simțit niciodată atăt de senin! Apoi, după un timp, vă plicti- 
siţi de noua tehnică pe care aţi adoptat-o, Şi asta e bine. Dacă 
vă plictisiţi să meditați asupra sunetului, puteți încerca ceva 
nou, de exemplu meditaţia asupra mirosului sau urmărirea 
gândurilor ori îndreptarea atenţiei asupra respirației. 

Acum se înțelege de ce a predat Buddha atât de multe 
metode? Chiar și înainte de inventarea televiziunii, a interne- 
tului, a radioului, a MP3 playerelor şi a telefoanelor, el a ştiut 
cât de agitată e mintea umană — şi cât de disperată e după 
distracţii. Aşa că ne-a oferit o mulțime de moduri de a lucra 
cu natura agitată a minţii. 

Oricare ar fi metoda pe care o alegeţi, e foarte important 
să alternaţi concentrarea asupra unui obiect cu odihnirea 
minţii în meditaţia fără obiect. Scopul lucrului cu suporturi 
pentru meditaţie e să dezvoltați un grad de stabilitate mentală 
care să vă permită să fiţi conștienți de propria minte pe 
măsură ce aceasta percepe lucrurile. Odihnirea minţii între 
meditaţia fără obiect şi tehnicile de meditaţie bazată pe 
obiect vă dă şansa de a asimila ceca ce aţi trăit. Alternând 
cele două stări, indiferent în ce situație vă aflați — fie că 
aveţi de-a face cu propriile gânduri şi emoţii, fie cu o per- 
soană sau situaţie care apare „acolo, în afară” —, veţi învăța 
treptat să recunoașteţi că ceea ce se întâmplă e strâns legat de 
propria noastră stare de conştienţă. 

Perioade scurte, de mai multe ori 


Eliberează-te de orice străduinţă. 
TILOPA, 


Ganges Mahâmudră (Mahămudră Gangelui), 
traducere de Elizabeth M. Callahan 


Stabilirea unei practici formale e unul dintre cele mai efi- 
ciente moduri de a răzbi prin zarva neuronală care creează 
percepţia unui „sine“ independent sau existând în sine, şi a 
unor „ceilalţi“ existând independent și în sine. Când vă faceţi 
timp pentru meditaţia formală, dezvoltați un obicei construc- 
tiv care nu numai că slăbeşte vechile patternuri neuronale, 
dar reuşeşte cu eficiență să stabilească noi patternuri, care vă 
permit să recunoașteţi participarea propriei minți la modul în 
care percepeţi. 

Cu toate că puteți medita formal în orice moment al zilei, 
am fost învăţat că cea mai bună perioadă pentru a începe 
meditaţia formală e dimineaţa la prima oră, după un somn 
odihnitor, atunci când mintea e relaxată și înviorată înainte 
de a se implica în treburile zilnice. Făcându-vă timp să medi- 
taţi înainte de a pleca la serviciu sau de a rezolva alte pro- 
bleme, dați în acest fel tonul întregii zile și, de asemenea, vă 
întăriţi angajamentul de a medita de-a lungul zilei. 

Unii oameni, însă, nu pot medita formal la începutul zilei, 
iar încercarea de a forța o perioadă de meditaţie matinală vă 
poate face să priviți meditaţia ca pe o corvoadă. Dacă acesta 
e şi cazul dumneavoastră, alegeți neapărat un moment mai 
convenabil — poate la prânz, după cină sau chiar înainte de 
a merge la culcare. 

Nu există nişte „reguli“ care guvernează meditaţia for- 
mală. Există însă o indicație foarte practică, pe care tatăl meu 
o sublinia mereu într-un fel care o făcea foarte uşor de reți- 
nut: Perioade scurte, de mai multe ori. 

Când am început să predau, am descoperit că mulți elevi 
care abia începeau meditaţia aveau tendința de a-și fixa scopuri 
nerealiste. Credeau că, pentru a medita, trebuiau să stea în 
poziţia perfectă de meditaţie cât mai mult timp posibil. Aşa că 
încercau să se „închidă“ în meditaţie, străduindu-se să-şi 
comande o stare de seninătate. Pentru câteva secunde, această 
metodă părea să funcționeze: chiar s-au simţit ceva mai calmi. 
Însă mintea e în continuă mișcare, procesând mereu idei, per- 
cepții şi senzaţii noi. Asta e treaba ei. Meditaţia înseamnă a 
învăța cum să lucrezi cu mintea aşa cum e, nu a încerca s-o 
introduci într-un fel de cămaşă de forţă budistă. 

Ni se pare că suntem silitori atunci când medităm ore 
întregi, fără întrerupere. Dar adevărata sârguință nu înseamnă 
să te forţezi dincolo de limitele naturale; înseamnă doar să 
încerci să dai ce ai mai bun și nu să te concentrezi asupra 
rezultatului. Înseamnă să găseşti o cale de mijloc convena- 

“bilă între a fi prea relaxat şi prea tensionat. 

Sutrele spun povestea unui foarte bun interpret care cânta 
la sitar și care a fost un elev al lui Buddha. Acesta îl consi- 
dera foarte greu de instruit, deoarece mintea îi era fie prea 
încordată, fie prea relaxată. Când era prea incordat, nu numai 
că nu putea medita, dar nu-și putea aminti niciodată rugăciu- 
nile simple învăţate de la Buddha. Când își lăsa mintea prea 
relaxată, pur și simplu se oprea de tot și adormea. 

Așa că Buddha l-a întrebat: 

— Ce faci când mergi acasă? Cânţi la instrumentul tău 
muzical? 

Elevul a răspuns: 

— Da, cânt. 

— Te pricepi? l-a întrebat Buddha. 

Cântărețul a răspuns: 

— Da, de fapt sunt cel mai bun din ţară. 

— Şi cum cânţi? a întrebat Buddha. Când cânţi, cum îţi 
acordezi instrumentul? Strângi corzile foarte tare sau foarte 
ușor? 

— Nu, a răspuns elevul. Dacă strâng corzile prea tare, 
sunetul este ceva de genul bing, bing, bing. Dacă nu le strâng 
suficient, sunetul aduce mai degrabă cu bang, bang, bang. 
Coarda e acordată cum trebuie atunci când ajung la un echili- 
bru, nici prea strânsă, nici prea liberă. . 

Buddha a zâmbit și s-a uitat lung la instrumentist. În cele 
din urmă, a spus: 

Exact asta trebuie să faci şi cu meditaţia. 

Această poveste ilustrează importanța evitării tensiunii 
exagerate atunci când începeți practica meditaţiei. Date fiind 
programele încărcate pe care le au majoritatea oamenilor de 
astăzi, a petrece la început măcar cincisprezece minute pe zi 
cu meditaţia formală reprezintă un angajament substanţial. 
Puteţi să le împărţiţi în trei ședințe a câte cinci minute sau în 
cinci ședințe a câte trei minute, nu contează. 

Mai ales la început, e absolut esenţial să petreceţi cât mai 
mult timp în meditaţie, fără să depuneţi un efort exagerat. Cel 
mai bun sfat pe care vi-l pot da este să abordaţi practica 
meditaţiei la fel cum abordează unii mersul la sala de gim- 
nastică. E mult mai bine să faceţi exerciţii timp de cinci- 
sprezece minute decât deloc. Chiar și cele cincisprezece 
minute pe care le dedicați meditaţiei sunt mai bune decât 
nimic. Unii oameni pot ridica numai cinci kilograme, în timp 
ce alții sunt capabili să ridice cu ușurință douăzeci şi cinci. 
Nu ridicaţi douăzeci și cinci dacă puteți ridica numai cinci; 
altfel vă veţi obosi și probabil vă veţi opri. La fel ca în antre- 
namentul la sală, atunci când meditaţi, daţi tot ceea ce puteți. 
Nu treceţi dincolo de limitele personale. Meditaţia nu e o 
competiție. Cele cincisprezece minute pe care le petreceți 

fără efort practicând meditaţia se pot dovedi în final mult 
mai utile decât orele în care alții meditează străduindu-se 
prea mult. De fapt, cea mai bună regulă e să petreceţi mai 
puțin timp meditând decât credeți că sunteţi în stare. Dacă 
aveţi impresia că puteți medita patru minute, opriţi-vă la trei; 
dacă sunteți convinși că puteţi medita cinci minute, opriţi-vă 

la patru. Exersând în acest fel, veți fi nerăbdători să incepeţi 
să meditaţi din nou. Decât să vă gândiţi că v-aţi atins țelul, 
doriţi-vă mai mult, 

Un alt mod de a impulsiona perioadele de meditaţie for- 
mală este de a produce starea bodhicitta, dorinţa de a atinge 
un anumit nivel de împlinire pentru ajutorarea celorlalți. Nu 
vă îngrijoraţi dacă dorinţa e foarte mare: numai motivaţia 
singură e suficientă și, după ce lucraţi un timp la ca, veţi des- 
coperi că dorinţa a căpătat o semnificaţie autentică, un sens 
foarte personal. 

După ce aţi creat această atitudine deschisă, lăsaţi-vă min- 
tea să se odihnească în meditaţia fără obiect. Acest lucru e 
important, indiferent ce metodă folosiți pentru o anumită 
ședință. Între odihnirea minţii şi crearea stării de bodhicitta a 
trecut deja cel puţin un minut. Aveţi acum la dispoziţie un 
minut şi jumătate pentru meditaţia aleasă, fie că e vorba de 
concentrarea asupra unui obiect vizual, asupra unui miros 
sau un sunet, fie de urmărirea gândurilor sau a emoțiilor ori 
de practicarea unei forme de meditaţie a compasiunii. Apoi, 
odihniţi-vă mintea în starea de shinay fără obiect aproxima- 
tiv o jumătate de minut. 

În final, vă rămân cam treizeci de secunde pentru a prac- 
tica ceea ce în multe limbi occidentale s-a tradus prin „dedi- 
carea meritului“. O întrebare care apare atât în conferințele 
publice, cât și în discuţiile particulare cu elevii mei, este 
următoarea: „De ce să ne obosim să facem acest ultim pas de 
dedicare a meritului?* 

Există un motiv foarte întemeiat pentru asta. Tot aşa cum 
niște lingviști importanţi ai secolului al XIX-lea (ale căror 
încercări bine intenţionate de interpretare a subtilităților lim- 
bii tibetane au rămas necorectate până azi) au tradus în mod 
greşit termenii tibetani gewa şi migewa prin „virtuos“ şi 
„nevirtuos*, un cuvânt tibetan tradus adeseori incorect este 
Sonam — care înseamnă „forță mentală“ sau, şi mai exact, 
„Capacitatea de a dezvolta forța mentală”. Astfel, dedicarea 

„meritului“ sau a sânam-ului la sfârşitul fiecărei meditații 
reprezintă dorinţa ca forța psihologică sau emoțională obți- 
nută prin meditaţie să fie transmisă celorlalți — ceea ce nu e 
doar o scurtă și minunată meditație asupra compasiunii, ci și 
un mod foarte subtil de dizolvare a diferenței dintre „sine“ și 
„ceilalți“. Dedicarea meritului durează cam treizeci de 
secunde, fie că o psalmodiezi în tibetană, fie într-o altă limbă. 
O traducere aproximativă ar suna cam așa: 


Prin această putere, fie ca toate ființele, 
Acumulând forţă şi înțelepciune, 

Să atingă cele două stări senine 

Care se ivesc din forță și înțelepciune. 


Anumite școli de gândire — pentru care, recunosc, nu 
există nicio dovadă științifică — susțin că, întrucât undele 
sonore ale rugăciunii recitate în tibetană reverberează peste 
secole, psalmodierea acesteia în limba originală i-ar putea 
mări puterea conectând-o la acele reverberaţii străvechi. 
Ţinând cont de acest lucru, vă ofer acum o transcriere aproxi- 
mativă a extensiei sânam-ului: 


Gewa di yee che wo kun 
Sonam ye shay tsok dsok nam 
Sonam ye shay lay jung wa 
Tampa ku nyee top par shok. 


Fie că încheiaţi meditaţia folosind rugăciunea tibetană 
mai protocolară, fie traducerea ei, mai puţin formală, există 
un motiv foarte practic pentru dedicarea sânam-ului. Când 
facem bine un lucru, tendinţa noastră naturală e să ne gân- 
dim: Ce bun sunt! Tocmai am meditat. Tocmai am manifestat 
dorința ca toate fiinţele să trăiască fericirea adevărată şi să 
fie eliberate de suferință. Ce am eu de câştigat din asta? 
Cum mi se va schimba viața în bine? Cu ce mă aleg eu? 

Poate că nu acestea sunt cuvintele exacte la care vă gån- 
diți, dar probabil că e vorba de ceva asemănător. 

Şi chiar ați făcut ceva bun. 

Singura problemă e că faptul de a vă felicita singuri are 
tendința să accentueze un sentiment de diferență între dum- 
neavoastră şi ceilalţi. Gânduri precum „Am făcut ceva bun“, 
„Ce persoană bună sunt eu“ sau „Viața mea se va schimba“ 
întăresc în mod subtil ideea sinelui ca fiind separat de alte 
fiinţe — ceea ce, în schimb, subminează orice sentiment de 
compasiune, încredere și siguranţă pe care l-a produs meditaţia. 

Dedicând meritul meditaţiei noastre — cu alte cuvinte, 
producând deliberat gândul că, în mod conștient sau incon- 
ştient, toți transmit dorinţa de pace şi mulțumire celorlalte 
ființe însufleţite, neutralizăm foarte subtil obiceiul neuronal 
al perceperii oricărui tip de diferenţă dintre noi înșine şi alții. 


Meditaţia informală 


În timp ce lucrezi, aminteşte-ți să recunoşti esența minţii. 
TULKU URGYEN RINPOCHE, 


As It Is (Aşa cum e), vol. 1, 
traducere de Erik Pema Kunsang 


Câteodată, e chiar imposibil să-ți faci timp în fiecare zi 
pentru meditaţia formală. S-ar putea să fii nevoit să petreci 
ore întregi pregătindu-te pentru o întâlnire de afaceri crucială 
sau să participi la un eveniment important, de pildă o nuntă 
sau o aniversare. Alteori, ai promis să faci ceva special 
împreună cu copiii sau partenerul de viaţă. Uneori, ești pur şi 
simplu prea obosit de munca depusă în cursul săptămânii şi 
vrei să-ți petreci ziua în pat sau uitându-te la televizor. 

Dacă sari peste o zi sau două de meditaţie formală, oare 
asta te transformă într-o persoană rea? Nu. Va inversa acest 
lucru schimbările pe care le-ai făcut atunci când ai avut timp 

să te dedici practicii formale? Nu. Pierderea unei zile sau 
două (ori trei) de practică formală înseamnă că trebuie s-o iei 
de la capăt și să lucrezi cu o minte neîmblânzită? Nu. 

Meditaţia formală e grozavă, pentru că cele cinci, zece 
sau cincisprezece minute pe zi dedicate ei creează ocazia de 
a schimba perspectiva. Însă cei mai mulți dintre primii elevi 
ai lui Buddha erau fermieri, păstori și nomazi. Între îngrijirea 
recoltelor sau a animalelor și îngrijirea familiilor nu aveau 
prea mult timp să stea frumos, cu picioarele încrucișate, cu 
braţele drepte și privirea corect concentrată timp de cinci 
minute într-o meditaţie formală. Întotdeauna era o oaie care 
behăia pe undeva sau un copil care plângea, ori cineva dădea 
buzna în cort sau în adăpost ca să spună că o Eas iminentă 
e gata să le distrugă recoltele. 

Buddha a înțeles aceste probleme. Deşi bovlogtite fante- 
ziste despre nașterea și educaţia lui îl descriu ca fiind fiul 
unui rege bogat, care l-a crescut într-un fabulos palat al plă- 
cerilor, originile sale erau, în realitate, cu mult mai umile. 
Tatăl său era doar una dintre căpeteniile celor șaisprezece 
republici care se luptau să nu fie înghițite de puternica 
monarhie indiană. Mama lui a murit dându-i naștere; tatăl 
său l-a silit să se însoare și să aibă un moştenitor pe când era 
încă un adolescent. A fost dezmoștenit atunci când a fugit de 
acasă pentru a duce o viață care avea o semnificaţie mai 
adâncă decât uneltirile politice şi militare. 

Așadar, atunci când vorbim despre Buddha, vorbim 
despre un om care a înțeles că viaţa nu îţi dă întotdeauna oca- 
zia sau libertatea de a medita formal. Unul dintre cele mai 
mari daruri ale sale către umanitate a fost lecţia conform 
căreia e posibil să meditezi oricând și oriunde. De fapt, intro- 
ducerea meditaţiei în viaţa zilnică reprezintă unul dintre prin- 
cipalele obiective ale practicii budiste. Orice activitate zil- 
nică poate fi folosită ca o ocazie pentru a medita. Vă puteţi 
urmări gândurile pe măsură ce trece ziua, vă îndreptați aten- 
ţia un moment asupra experienţelor legate de gusturi, miro- 

suri, forme sau sunete ori pur și simplu vă puteţi odihni 
câteva secunde în extraordinara stare în care sunteţi con- 
ştienți de experienţele care au loc în minte. 

Atunci când meditaţi informal, însă, e important să vă 
fixaţi un fel de scop — de exemplu, douăzeci şi cinci de 
şedinţe informale de meditaţie pe zi, care să nu dureze mai 
mult de un minut sau două fiecare. E, de asemenea, util să 
numărați şedinţele. Călugării şi nomazii din Lumea a Treia 
numără deseori folosind mărgelele de rugăciune. Însă oa- 
menii din Occident au o paletă mult mai largă de opțiuni — 
incluzând aici laptopurile, agendele electronice și chiar acele 
mici mașini de calcul folosite în magazinele alimentare. 
Puteţi ţine socoteala şedinţelor notându-le într-un carnețel. 

Principalul e să numărați fiecare şedinţă de meditaţie 
informală, în așa fel încât s-o puteţi compara cu scopul. De 
exemplu, dacă folosiţi meditaţia fără obiect, notați-o cu unu. 
Apoi o pierdeţi, încercaţi din nou şi notaţi-o cu doi. 

Unul dintre marile avantaje ale organizării în acest mod a 
practicii meditaţiei este faptul că aceasta devine convenabilă și 
puteţi avea oricând acces la ea. Puteţi medita oriunde — pe 
plajă, la film, la serviciu, într-un restaurant, în autobuz, în 
metrou sau la școală —, atâta timp cât vă amintiţi că intenţia 
"de a medita este meditaţie. Indiferent care este opinia dumnea- 
voastră despre cât de bine ați meditat, scopul e să nu pierdeţi 
din vedere intenția de a medita. Când vă loviți de o opoziţie, 
amintiţi-vă povestea despre modul în care se ușurează vaca 
bătrână de-a lungul zilei, în timp ce merge. Asta ar trebui să fie 
suficient ca să vă facă să zâmbiţi şi să vă amintească faptul că 
meditaţia e la fel de ușoară şi de necesară ca ușurarea. 

Odată ce vă simţiţi bine cu douăzeci și cinci de ședințe 
scurte pe zi, vă puteţi împinge scopul mai departe, până la 
cincizeci de şedinţe informale, apoi, treptat, până la o sută. 
Important e să vă faceți un plan. Dacă nu, veţi uita complet 
de meditaţie. Acele câteva secunde sau minute din fiecare 
zi în care vă odihniţi sau vă concentrați vă ajută să vă 

stabilizați mintea, astfel încât, atunci când aveţi ocazia de a 
medita formal, nu vă veţi simţi ca şi cum aţi sta la masă cu 
un străin. Gândurile, sentimentele şi percepțiile vă vor fi 
mult mai familiare, ca nişte vechi propui cu care puteți 
vorbi deschis. 

Mai există şi alte avantaje ale meditaţiei informale. Pri- 
mul constă în aceea că, atunci când integrați meditaţia în 
viaţa de zi cu zi, evitaţi capcana de a fi calmi şi liniștiți în 
timpul meditaţiei formale și de a reveni apoi la încordarea şi 
nervozitatea de la birou. Poate cel mai important avantaj este 
cel potrivit căruia, meditând informal în timpul zilei, se eli- 
mină cunoscutele concepții eronate care decretează că tre- 
buie să te afli într-un loc complet retras ca să meditezi. 

Nimeni până acum nu a găsit un asemenea loc. Peste tot 
sunt lucruri care ne distrag atenţia. Chiar dacă urcați pe vârful 
muntelui, la început s-ar putea să simțiți o oarecare ușurare în 
liniştea relativă de acolo, comparativ cu zgomotele orașului 
sau ale biroului. Însă, pe măsură ce mintea vi se relaxează, 
fără îndoială că veţi începe să auziți zgomote uşoare, cum ar 
fi greierii țârâind, vântul foșnind prin frunze, păsări sau ani- 
male mici pândind în jur sau apa care curge peste pietre — 
dintr-odată, marea liniște pe care o căutaţi se întrerupe. 

Chiar dacă încercaţi să meditaţi în casă, închizând toate 
ferestrele și ușile, veţi fi cu siguranță distrași de ceva — o 
mâncărime, o durere de spate, nevoia de a înghiți, sunetul 
apei picurând de la un robinet, un ceas ticăind sau zgomotul 
făcut de pașii cuiva de la etajul superior. Indiferent unde 
mergeţi, întotdeauna veți găsi lucruri care vă distrag atenția. 
Cel mai mare avantaj al meditaţiei informale e că învăţaţi 
cum să tratați aceste distrageri, indiferent de forma lor şi de 
gradul de nervozitate pe care vi-l provoacă. 

Oricând, oriunde 


Asociaţi tot ceea ce vă iese în cale cu meditaţia. 
JAMGON KONGTRUL LODRO THAYE, 


The Great Path of Awakening (Marea cale a trezirii), 
traducere de Ken McLeod 


Ținând cont de acest lucru, haideţi să aruncâm o privire 
asupra câtorva modalităţi prin care puteţi medita în timpul 
zilei, folosind ca suporturi pentru odihnirea minţii ceca ce în 
mod obişnuit ar părea să fie distrageri ale atenţiei. Vechile 
texte numesc asta „a-ţi considera viaţa o cale“. 

Simplul mers pe stradă poate fi o ocazie minunată de a 
dezvolta contemplaţia. Cât de des vi se întâmplă să vă pregă- 
tiți pentru o anumită sarcină, cum ar fi mersul la un magazin 
alimentar sau la un restaurant pentru a lua prânzul, și vă tre- 
ziţi că ați ajuns la destinaţie fără să vă daţi seama cum de s-a 
întâmplat acest lucru? Acesta e un exemplu clasic referitor la 
faptul că îi îngăduiţi maimuţei nebune să-și facă de cap, 
inventând tot felul de distrageri ale atenţiei, care nu numai că 
vă împiedică să trăiţi plenitudinea momentului prezent, dar vă 
şi privează de ocazia de a vă concentra și antrena conştiența. 
Aveţi ocazia să decideţi conştient să vă îndreptați atenţia 
asupra lucrurilor din jur. Uitaţi-vă la clădirile pe lângă care 
treceţi, la alți oameni de pe trotuar, la traficul de pe străzi, la 
copacii plantați la marginea drumului. Când sunteţi atenţi la 
ceea ce vedeţi, maimuța nebună se linişteşte. Mintea devine 
mai puţin agitată şi începeţi să simţiţi un sentiment de calm. 

Vă puteţi îndrepta atenţia şi asupra senzaţiei fizice a mer- 
sului, asupra senzaţiei picioarelor care se mişcă, a tălpilor 
care ating pământul, a ritmului respirației sau a bătăilor 
inimii. Funcţionează chiar şi dacă vă grăbiţi şi, de fapt, e o 
metodă foarte bună de combatere a anxictăţii care însoţeşte 
în general încercarea de a ajunge undeva în grabă. Puteţi să 


250 BUCURIA DE A TRĂI 


mergeţi repede în timp ce vă îndreptaţi atenţia fie asupra sen- 
Zaţiilor fizice, fie asupra oamenilor ori a lucrurilor pe lângă 
care treceţi în drumul dumneavoastră. Gândiţi doar atât: Acum 
merg pe stradă... Acum văd o clădire... Acum văd o persoană 
îmbrăcată în tricou și jeanşi... Acum piciorul meu stâng atinge 
pământul... Acum piciorul meu drept atinge pământul... 

Când vă îndreptaţi conștienţa asupra activităţii desfășu- 
rate, lucrurile care distrag, atenția şi anxictăţile vor scădea 
treptat în intensitate, iar mintea va deveni mai liniștită și mai 
relaxată. Iar când, într-adevăr, veți ajunge la destinație, vă 
veţi afla într-o poziţie mult mai confortabilă şi mai liberă 
pentru a vă descurca în următoarea etapă a călătoriei. 

Puteţi îndrepta același tip de atenție asupra șofatului sau 
asupra experiențelor zilnice din căminul dumneavoastră sau 
de la locul de muncă, folosind ca suporturi obiecte diferite 
din câmpul vizual sau sunete. Chiar şi sarcini simple, precum 
gătitul sau mâncatul, pot oferi ocazii pentru a medita. În timp 
ce tocaţi legumele, de exemplu, vă puteţi îndrepta atenţia 
asupra formei sau culorii acestora, ori asupra sunetelor care 
vin din direcţia supei sau a sosului care fierbe. În timp ce 
mâncaţi, îndreptați-vă atenția asupra mirosurilor și gusturilor 
pe care le simţiţi. Alternativ, puteți practica meditaţia fără 
obiect în oricare dintre aceste situaţii, lăsând mintea să se 
odihnească natural și liber în timp ce vă vedeţi de treabă, fără 
atașament sau aversiune. 

Puteţi medita chiar și în timp ce dormiți sau visaţi. Pe 
măsură ce adormiti, puteţi fie să vă odihniți mintea în medi- 
taţia fără scop, fie să vă îndreptaţi ușor atenția asupra senza- 
tiei de somnolență. Alternativ, puteţi crea ocazia de a vă trans- 
forma visele în experienţe de meditaţie, spunându-vă în gând, 
de câteva ori, pe măsură ce adormiţi: „Îmi voi recunoaște 
visele, îmi voi recunoaşte visele, îmi voi recunoaşte visele.“ 

În concluzie 


Atunci când te simţi total nefericit, începi să te ajuţi 
Singur, începi Să te simţi ca acasă. 
CHOGYAM TRUNGPA RINPOCHE, 
Illusion s Game (Jocul iluziei) 


Meditaţia nu e o practică unilaterală. Fiecare individ repre- 
zintă o combinaţie unică de temperament, moștenire şi însu- 
şiri. Înţelegând acest lucru, Buddha a predat o varietate de 
metode pentru a ajuta oamenii din toate categoriile sociale și 
aflați în orice situaţie să-și recunoască natura minţii și adevă- 
rata eliberare de otrăvurile mentale ale ignoranței, ataşamen- 
tului şi aversiunii. Pe cât de lumeşti pot părea unele dintre 
aceste metode, ele reprezintă de fapt inima practicii budiste, 

Esenţa învățăturilor lui Buddha constă în aceea că, în timp 
ce meditaţia formală ne poate ajuta să dezvoltăm o expe- 
riență directă a înțelepciunii şi a compasiunii, asemenea trăiri 
sunt lipsite de sens dacă nu le putem face să ne influenţeze 
fiecare aspect al vieţii cotidiene. Căci, în înfruntarea provo- 
cărilor vieții de zi cu zi, putem măsura cu adevărat dezvol- 
tarea liniştii, a intuiţiei şi a compasiunii. 

Chiar şi așa, Buddha ne-a îndemnat să incercăm metodele 
noi înşine. Într-una dintre sutre, el îşi îndemna elevii să tes- 
teze învățăturile prin exerciţiu, în loc să le ia de bune. 


Cum se topeşte, se taie și se lustruieşte aurul, 

Aşa și călugărul înţelept imi cercetează invățăturile. 
Cercetează-mi învăţăturile bine, 

Dar nu mă crede pe cuvânt. 


În acelaşi spirit, eu vă rog să încercați învăţăturile şi să 
vedeţi dacă funcţionează în cazul dumneavoastră. Unele 
exerciţii s-ar putea să vă ajute, altele nu. Unii poate veți simţi 

imediat o oarecare atracție faţă de una sau mai multe tehnici, 
în timp ce alte metode necesită ceva mai mult exercițiu. Unii 
s-ar putea să descopere că practica meditaţiei nu îi ajută 
deloc. E bine și așa. Cel mai important lucru e să găsiți și să 
lucraţi cu o metodă care vă produce un sentiment de calm, 
claritate, încredere și pace. Dacă puteţi face acest lucru, veți 
avea foloase nu doar dumneavoastră, ci toată lumea din jur; 
şi acesta e scopul oricărei practici științifice sau spirituale, 
nu-i așa? Să creăm o lume mai sigură, mai armonioasă și mai 
blândă, nu doar pentru noi înșine, ci și pentru generaţiile care 
Vor urma. 


Partea a treia 


Rodul 


Experiența schimbă creierul. 


JEROME KAGAN, 
Three Seductive Ideas (Trei idei seducătoare) 

Probleme și posibilități 


La început, mintea noastră nu e capabilă 
să rămână stabilă şi să se odihnească 
prea mult timp. Totuşi, cu perseverenţă şi 
consecvență, se dezvoltă treptat calmul şi 
stabilitatea. 
BOKAR RINPOCHE, 
Advice to Beginners (Sfaturi pentru începători), 
traducere de Christiane Buchet 


Pot avea loc experienţe minunate şi atunci când îţi odih- 
nești mintea în meditaţie. Uneori, e nevoie de timp pentru ca 
aceste experienţe să se petreacă; alteori, ele au loc chiar în 
momentul în care te apuci să meditezi. Cele mai obişnuite 
experienţe sunt extazul, claritatea şi nonconceptualitatea. 

Extazul, după cum mi s-a explicat, e un sentiment de fen- 
cire curată, de confort şi o senzaţie de plutire prezente atât în 
corp, cât şi în minte. E ca şi cum tot ceea ce vezi în Jur e făcut 
din iubire. Chiar și experienţele durerii fizice devin ușoare şi 
abia observabile. 

Claritatea este sentimentul de a fi capabil să vezi în natura 

„lucrurilor, ca şi cum întreaga realitate ar fi un peisaj luminos, 
într-o zi însorită, fără nori. Totul apare distinct şi totul are 
sens. Chiar și gândurile perturbatoare și emoțiile îşi au locul 
lor în acest peisaj strălucitor. 

Nonconceptualitatea e o experienţă a completei recepti- 
vități a minţii. Conştienţa e directă şi neumbrită de diferenţe 
conceptuale de tipul „eu“ sau „altul“, subiecte şi obiecte sau 
orice altă formă de limitare. Este experienţa unci conștiințe 
clare, la fel de infinită ca spaţiul, fără inceput, fără mijloc şi 
fără sfârşit. E ca şi cum te-ai trezi în interiorul unui vis şi Mi-ai 

da seama că tot ceea ce trăieşti în vis nu e separat de mintea 
celui care visează. 

Foarte des însă, oamenii care abia încep să mediteze spun 
că nu se întâmplă nimic. Uneori, încearcă un foarte scurt ȘI 
ușor sentiment de calm. Dar, în majoritatea cazurilor, nu simt 
nimic diferit de momentele de dinainte sau de după medi- 
taţie. Asta poate fi o adevărată dezamăgire. 

Mai mult decât atât, anumiţi oameni au un sentiment de 
dezorientare, ca şi cum lumea lor cunoscută de gânduri, 
emoții și senzaţii s-a clătinat ușor — ceca ce poate fi plăcut 
sau neplăcut. 

După cum am menţionat anterior, fie că trăiţi extazul, cla- 
ritatea, dezorientarea sau absolut nimic, intenția de a medita 
e mai importantă decât ceea ce se întâmplă atunci când 
meditezi. Întrucât contemplaţia e deja prezentă, a face doar 
efortul de vă conecta la ea vă va dezvolta conştiența legată de 
ea. Dacă veți continua să exersaţi, treptat, s-ar putea să sim- 
titi ceva, un sentiment de calm sau pace ușor diferit de starea 
de spirit obişnuită. Când începeţi să simțiți acest lucru, veți 
înțelege intuitiv diferența dintre mintea neatentă și mintea 
atentă din timpul meditaţiei. 

La început, cei mai mulţi dintre noi nu suntem deloc capa- 
bili să ne odihnim mintea în conștiența pură prea mult timp. 
Dacă puteţi să vă odihniti mintea doar o perioadă scurtă de 
timp, e bine. Urmaţi indicaţiile date anterior și repetaţi acea 
perioadă scurtă de relaxare de mai multe ori în timpul tuturor 
şedinţelor de meditație. Chiar şi a-ți odihni mintea atât cât îţi 
ia ca să inspiri și să expiri este un lucru extrem de folositor. 
Repetaţi mereu procedura aceasta. Împrejurările se schimbă 
mereu, iar pacea adevărată stă în capacitatea de adaptare la 
schimbări. De exemplu, să zicem că vă concentrați asupra 
respirației, iar vecinul de deasupra începe să dea cu aspira- 
torul, ori un câine latră undeva în apropiere. Poate că vă dor 
spatele sau picioarele, ori poate că simţiți o mâncărime. Poate 
că vă vine în minte, fără niciun motiv aparent, o discuţie în 

contradictoriu purtată zilele trecute. Astfel de lucruri se în- 
tâmplă mereu — și acesta e un alt motiv pentru care Buddha 
a predat atât de multe metode de meditaţie, 

Când apar distrageri, introduceți-le în exercițiul dumnea- 
voastră. Uniţi-vă conştienţa cu ceea ce vă distrage atenţia. 
Dacă exerciţiul de respirație vă e întrerupt de lătratul unui 
câine sau de un aspirator, treceţi la meditaţia asupra sunetu- 
lui, îndreptându-vă atenţia către zgomot. Dacă simțiți dureri 
în spate sau în picioare, îndreptaţi-vă atenţia spre mintea care 
simte durerea. Dacă aveți o mâncărime, dați-i drumul şi scâr- 
pinaţi-vă. Dacă aveţi vreodată ocazia să staţi într-un sanctuar 
budist în timp ce are loc o prelegere sau o psalmodiere, veți 
vedea cu siguranţă cum călugării se scarpină fără încetare, 
negăsindu-și locul pe perne sau tușind. Însă, dacă şi-au luat 
antrenamentul în serios, ei se mişcă, se scarpină etc. într-un 
mod contemplativ, îndreptându-și atenţia spre senzaţia de 
mâncărime, spre senzaţia scărpinării și spre uşurarea pe care 
o simt odată ce au terminat de scărpinat. 

Dacă sunteţi distrași de emoţii puternice, puteţi încerca să 
vă concentrați, precum am spus anterior, asupra minţii care 
trăieşte emoția. Sau aţi putea încerca să treceţi la meditaţia 
tonglen, folosind ceea ce simțiți — mânie, tristețe, gelozie, 
dorință — ca o bază pentru meditaţie. 

La extrema opusă, unii oameni pe care-i cunosc consideră 
-că minţile lor devin înceţoşate sau somnolente atunci când 
meditează. E un adevărat efort să-şi țină ochii deschişi și 
atenţia îndreptată înspre ceea ce fac. Gândul de a renunța la 
meditaţie în ziua respectivă și de a se arunca în pat pare 
foarte tentant. 

Există câteva modalități de a aborda această situație. Una 
este doar o variaţiune a atenţiei acordate senzaţiilor fizice şi 
presupune să-ţi îndrepți atenţia asupra senzaţiei de confuzie 
sau de somnolență. Cu alte cuvinte, folosiți-vă confuzia, în 
loc să fiţi folosiţi de ea. Dacă nu vă puteţi ridica, întindeți-vă, 
ținându-vă coloana vertebrală cât mai dreaptă posibil. 

Un alt remediu constă în a vă ridica privirea astfel încât să 
vă uitaţi în sus. Nu trebuie să vă ridicaţi capul sau bărbia, 
doar priviţi în sus. Acest lucru are deseori efectul trezirii 
minţii. A cobori privirea, în schimb, poate avea un efect de 
calmare atunci când mintea e agitată. 

Dacă niciunul dintre aceste remedii împotriva confuziei 
sau a distragerii atenţiei nu funcționează, eu le recomand ele- 
vilor să se oprească şi să facă o pauză. Faceţi o plimbare, 
aranjaţi ceva prin casă, faceţi exerciţii fizice, citiţi o carte sau 
lucraţi în grădină. Nu are niciun sens să încercaţi să meditaţi 
dacă mintea şi corpul nu vor să coopereze. Dacă vă supraso- 
licitaţi rezistenţa, în cele din urmă veţi fi frustrati de întreaga 
idee a meditaţiei și veţi hotărî s-o lăsaţi baltă în favoarea 
obținerii fericirii prin intermediul vreunei atracţii trecătoare. 
În acele momente, toate canalele de televiziune accesibile 
prin satelit sau cablu par foarte promițătoare. 


Etapele succesive ale meditaţiei 


Lăsaţi apa [minţii] tulburată de gânduri să se limpe- 
zească. 
TILOPA, 
Ganges Mahâmudră (Mahămudra Gangelui), 
traducere de Elizabeth M. Callahan 


Atunci când am început să meditez, am fost îngrozit să des- 
copăr că aveam mai multe gânduri, sentimente şi senzaţii decât 
înainte de a începe practica. Părea că mintea mea devenea mai 
mult agitată decât liniștită. „Nu te îngrijora, mi-au spus profe- 
sorii. Mintea ta nu involuează. De fapt, devii mai conştient de 
activitatea care avea loc mereu fără ca tu s-o observi.“ 

Experiența cascadei 


Mi-au explicat această experienţă prin analogia cu O cas- 
cadă înghițită brusc de un dezgheț de primăvară. Pe măsură 
ce zăpada se topeşte, transformându-se în șuvoaie care curg 
la vale, mi-au spus ei, sunt antrenate tot felul de lucruri. Pot 
fi nenumărate pietre, bolovani sau alte elemente, dar e impo- 
sibil să le vezi pe toate, pentru că apa curge foarte repede, 
antrenând tot felul de sedimente care o tulbură: şi e foarte 
ușor să fii distras de tot acel grohotiş mental şi emoţional. 

Am învăţat o scurtă rugăciune cunoscută sub numele de 
Dorje Chang Tungma, care mi s-a părut foarte utilă atunci 
când mintea mea părea copleșită de gânduri, emoţii şi senza- 
tii. Într-o traducere aproximativă, sună cam aşa: 


Corpul meditaţiei, se spune, e nonperturbare, 

Orice gânduri percepute de minte nu sunt nimic în sine. 

Ajutaţi acest om care meditează şi care se odihnește firesc în 
esența 

“Gândurilor care apar să se odihnească în minte așa cum e ca în 
mod natural. 


Lucrând cu numeroşi elevi din întreaga lume, am obser- 
vat că experiența „cascadei“ e, de obicei, prima pe care o 
trăiesc oamenii atunci când încep să mediteze. Există mai 
multe versiuni ale experienţei „cascadei“, şi eu le-am trăit pe 
toate. Într-un fel, mă consider norocos, pentru că trăirea aces- 
tei etape mi-a dat posibilitatea de a dezvolta o mai mare 
empatie faţă de viitorii mei elevi. În acel moment însă, „cas- 
cada“ părea o încercare groaznică. 

Prima versiune implică încercarea de a opri „cascada prin 
acțiunea deliberată de a bloca gândurile, sentimentele și senza- 
tiile, pentru a trăi un sentiment de liniște, receptivitate și pace. 
Încercarea de a bloca experienţa e contraproductivă, deoarece 
creează sentimentul unei incordări mentale sau emoționale 
care în final se manifestă ca o tensiune fizică, mai ales în 

partea superioară a corpului: ochii se dau peste cap, urechile 
devin încordate, iar gâtul şi umerii sunt anormal de tensionati. 
Înclin să consider această etapă de exercițiu drept meditaţia 
„curcubeului“, deoarece calmul de după blocarea cursului cas- 
cadei e la fel de iluzoriu şi de trecător precum un curcubeu. 

Odată ce aţi renunțat la încercarea de a impune un senti- 
ment de calm artificial, vă veţi trezi înfruntând experiența 
cascadei „brute“, în care mintea se lasă antrenată de diversele 
gânduri, sentimente și senzaţii pe care înainte aţi încercat să 
le blocaţi. Aceasta e, în general, tipul de experiență „hopa“ 
descrisă în Partea a doua, în care începeți să vă observați gân- 
durile, sentimentele şi senzațiile și apoi să vă lăsaţi antrenați 
de ele. Vă daţi seama că aţi fost antrenați de ele şi încercaţi 
să vă întoarceţi cu forța la observarea a ceea ce se întâmplă 
în mintea dumneavoastră. Eu numesc acest stadiu forma 
„cârlig“ a meditaţiei, în care încerci să-ţi agăţi experienţele şi 
simţi un fel de regret dacă, în schimb, te laşi antrenat de ele. 

Există două modalităţi de a aborda situația de tip „cârlig“. 
Dacă regretul de a fi antrenați de distrageri ale atenţiei e 
foarte mare, atunci lăsați-vă mintea să se odihnească în expe- 
riența regretului. Dacă nu, renunțați la ceea ce vă distrage 
atenția şi îndreptați-vă conştiența spre experiența prezentă. 
Ați putea, de exemplu, să vă îndreptați atenţia spre senzațiile 
fizice: poate capul vă e puţin fierbinte, inima vă bate un pic 
mai repede sau gâtul ori umerii sunt puțin tensionați. Îndrep- 
tați-vă conştiența asupra acestor experiențe sau asupra celor 
de care sunteți conștienți în momentul prezent. Aţi putea 
încerca, de asemenea, să vă odihniți cu o atenție pură — după 
cum am discutat în Partea întâi şi a doua — în iureşul „cas- 
cadei“ înseși. 

Oricum ați aborda-o, experiența „cascadei“ oferă o lecție 
importantă în renunțarea la ideile preconcepute despre medi- 
taţie. Aşteptările pe care le aveți de la practica meditației sunt 
adeseori cele mai mari obstacole pe care le întâlniți. Impor- 

tant e să fiți conștienți de ceea ce are loc în mintea dumnea- 
voastră așa cum e aceasta. 

O altă posibilitate este ca experienţele să vină şi să treacă 
prea repede, fără să le recunoașteţi. E ca şi cum fiecare gând, 
sentiment sau senzaţie reprezintă o picătură de apă care cade 
într-o piscină imensă şi e absorbită imediat. De fapt, asta e o 
experienţă foarte utilă. E o meditaţie fără obiect, cea mai 
bună formă de exerciţiu calmant. Prin urmare, dacă nu puteţi 
prinde fiecare „picătură“, nu vă învinovățiți — felicitaţi-vă 
pentru că aţi ajuns în mod spontan la o stare de meditaţie la 
care multor oameni li se pare dificil să ajungă. 

După puţin exerciţiu, veţi vedea că iureşul gândurilor, al 
emoțiilor etc. începe să încetinească şi devine posibilă distin- 
gerea mai clară a experienţelor. Ele erau acolo dintotdeauna, 
însă, ca în cazul unei cascade adevărate, în care iureşul 
„apei“ stârneşte atât de multe „sedimente“, pur și simplu nu 
le puteaţi vedea. În același fel, pe măsură ce tendinţele obis- 
nuite și distragerile care întunecă de obicei mintea încep să 
se» liniștească prin meditaţie, veţi observa activitatea care 
avea loc dintotdeauna imediat sub nivelul conştienței obișnuite. 

Totuși, s-ar putea să nu puteți observa fiecare gând, senti- 
ment sau percepţie care trece, ci doar să le zăriţi în fugă — 
asemănător întrucâtva cu experiența pierderii autobuzului 
descrisă anterior. Şi asta e bine. Senzaţia de a fi pierdut un 
gând sau un sentiment este un semn de progres, un semn că 
mintea noastră devine mai atentă şi prinde urmele mișcării, 
la fel cum un detectiv începe să observe indicii. 

Pe măsură ce continuaţi să exersaţi, veți descoperi că sun- 
teţi capabili să deveniți conștienți de fiecare experienţă tot 
mai clar, pe măsură ce aceasta are loc. Analogia folosită de 
profesorii mei pentru a descrie acest fenomen era aceea a 
unui steag care flutură în vânt. Steagul se mișcă în mod con- 
stant, în funcţie de direcţia vântului. Mișcările steagului sunt 
asemenea întâmplărilor care vă aleargă prin minte, în timp ce 
partea de lemn a acestuia rămâne nemişcată și constantă, 

ancorată ferm în pământ. Indiferent cât de repede sau în ce 
direcție flutură steagul în vânt, conştiența dumneavoastră 
naturală, care e mereu prezentă, fie că știți, fie că nu, e pre- 
cum partea de lemn, dreaptă și nemişcată, imobilă, ancorată 
în pământ. Nu se mişcă indiferent cât de puternic e vântul 
care flutură steagul într-o direcţie sau alta. 


Experienţa râului 

Treptat, pe măsură ce continuaţi să exersaţi, veți descoperi 
în mod inevitabil că sunteţi capabili să distingeţi mişcările 
gândurilor, emoțiilor şi senzaţiilor prin mintea dumneavoas- 
tră. În acest moment, aţi început să treceţi de la experienţa 
„cascadei“ spre ceea ce profesorii mei numeau experiența 
„râului“, în care lucrurile se mişcă în continuare, dar mai 
încet și mai uşor. Unul dintre primele semne că aţi intrat în 
etapa de meditaţie a „râului“ este acela că vă veţi trezi din 
când în când într-o stare de conştiență meditativă, fără mare 
efort, legând în mod firesc starea de conştienţă de ceea ce se 
întâmplă înlăuntrul sau în jurul dumneavoastră. Iar atunci 
când practicaţi meditaţia formală, veți avea experienţe mai 
clare ale extazului, clarităţii şi nonconceptualităţii. 

Câteodată, cele trei experiențe au loc simultan, iar alteori 
o experiență e mai puternică decât celelalte două. S-ar putea 
să simţiţi că trupul vă devine mai ușor și mai puţin tensionat. 
S-ar putea să descoperiți că percepțiile devin mai clare şi, 
într-un fel, mai „transparente“, în sensul că nu mai par atât de 
grele sau de apăsătoare ca în trecut. Gândurile Şi sentimen- 
tele nu mai sunt atât de puternice, ele sunt injectate acum cu 
„Serul“ conştienței meditative, apărând mai mult ca impresii 
trecătoare decât ca fapte absolute. Când „intraţi în râu“, vă 
daţi seama că mintea vă devine mai calmă. Veţi descoperi că 
nu-i mai luaţi mișcările chiar atât de în serios și, drept rezul- 
tat, veţi trăi în mod spontan un mai mare sentiment de încre- 
dere și de receptivitate, care nu va fi tulburat de ceea ce 

faceţi. Chiar dacă asemenea experienţe vin şi trec, veţi începe 
să simţiţi frumuseţea lumii din jurul dumneavoastră. 

Odată ce toate acestea încep să se întâmple, veţi deosebi 
mici pauze între experienţe. La început, pauzele vor fi foarte 
scurte — doar nişte străfulgerări ale nonconceptualității sau 
nonexperienţei. Dar, în timp, pe măsură ce mintea devine mai 
calmă, pauzele vor fi din ce în ce mai lungi. Aceasta e esența 
practicii shinay: capacitatea de a observa şi de a te odihni în 
pauzele dintre gânduri, emoții şi alte evenimente mentale. 


Experienţa lacului 

În timpul experienței „râului“, mintea poate avea încă 
suișuri și coborâșuri. Când ajungeţi la următorul stadiu, pe 
care profesorii mei îl numeau experiența „lacului“, începi 
să-ți simţi mintea foarte liniștită, întinsă şi receptivă, ca un 
lac fără valuri. Vă treziţi fericiți, cu adevărat fericiţi, fără 
niciun fel de suişuri și coborâșuri. Sunteţi plini de încredere, 
echilibraţi și trăiţi un sentiment mai mult sau mai puţin con- 
stant de conștientă meditativă, chiar şi în somn. S-ar putea să 
aveți în continuare probleme în viață — gânduri negative, 
emoții puternice etc. —, dar, în loc să fie niște obstacole, 
acestea devin ocazii de a vă adânci conştiența meditativă, aşa 
cum un alergător folosește provocarea de a merge un kilo- 
metru mai departe, doborând o „limită“ a rezistenţei ṣi obţi- 
nând și mai multă forță şi abilitate. 

În același timp, corpul începe să simtă starea de impon- 
derabilitate a extazului, iar claritatea se îmbunătăţeşte, astfel 
încât toate percepțiile capătă un aspect mai intens, o infăţi- 
şare aproape transparentă, precum reflexule dintr-o oglindă. 
În timp ce mintea de maimuţă nebună ar putea pune încă anu- 
mite probleme în timpul experienţei „răului“, atunci când 
ajungeţi la etapa „lacului“, ea se retrage definitiv, | 

O analogie budistă tradiţională cu trecerea prin aceste trei 
etape e un lotus care se ivește din noroi. Un lotus creşte din 
mâlul şi sedimentele de pe fundul lacului sau al iazului, iar 

când floarea se deschide la suprafață, nu mai există nici urmă 
de noroi; de fapt, petalele par să respingă murdăria. În același 
fel, atunci când mintea vă „înflorește“ în experienţa „lacu- 
lui“, nu mai există nicio urmă de agăţare sau de obsesie, nici- 
una dintre problemele asociate samsarei. S-ar putea chiar să 
dezvoltați, aşa cum au făcut marii maeștri din vechime, înalte 
puteri ale percepției, clarviziunea sau telepatia mentală — 
deși, dacă trăiţi într-adevăr aceste experiențe, e mai bine să 
nu vă lăudaţi cu ele sau să nu le povestiţi altcuiva decât 
maestrului sau unor elevi foarte apropiaţi de-ai acestuia. 

În tradiţia budistă, oamenii nu vorbesc prea mult despre pro- 
priile lor experiențe sau realizări, mai cu seamă pentru că 
asemenea laude tind să crească sentimentul de mândrie şi pot 
duce la folosirea greșită a experiențelor pentru a dobândi o 
putere lumească sau influență asupra altor oameni — ceea ce e 
dăunător și pentru sine, și pentru ceilalți. Din acest motiv, antre- 
namentul meditaţiei implică un jurământ sau un angajament — 
în limba sanscrită, samaya — de a nu folosi greşit abilitățile 
dobândite prin practica meditaţiei: un jurământ similar cu acor- 
durile privitoare la folosirea necorespunzătoare a armelor nu- 
cleare. Consecința încălcării acestui angajament este pierderea 
oricăror realizări și însușiri obținute prin practică. 


Confuzia dintre experiență şi înțelegere 


Renunţă la orice lucru de care ești atașat. 


CEL DE-AL NOUĂLEA GYALWANG KARMAPA, 
Măhamudră: The Ocean of Definitive Meaning 
(Mâhamudră: Oceanul sensului absolut), 

traducere de Elizabeth M. Callahan 


Cu toate că experiența „lacului“ poate fi considerată încu- 
nunarea practicii shinay, ea nu reprezintă în sine înţelegerea 
sau iluminarea completă. Este un pas important, dar nu e cel 

final. Înțelegerea este completa recunoaștere a naturii de 
Buddha, baza samsarei şi a nirvanei: eliberat de gânduri, de 
emoții și de experienţele extraordinare ale conştienței simtu- 
rilor şi ale celei mentale; eliberat de experienţele dualiste 
legate de sine și de celălalt, subiect și obiect; infinit în Scop, 
înțelepciune, compasiune și abilitate. 

Tatăl meu mi-a spus odată o poveste despre perioada în 
care stătea încă în Tibet. Unul dintre elevii lui, un călugăr, s-a 
dus într-o peşteră din munte să mediteze. Într-o zi, călugărul 
i-a trimis un mesaj urgent să vină în vizită. Când tatăl meu a 
ajuns, călugărul i-a spus entuziasmat: 

— Am devenit complet iluminat. Pot să zbor. Ştiu asta. Dar, 
întrucât tu eşti profesorul meu, am nevoie de permisiunea ta. 

Tatăl meu și-a da seama că omul trăise doar o străfulge- 
rare — o experiență — a adevăratei sale naturi şi i-a spus 
destul de direct: 

— Uită de chestia asta. Nu poţi zbura. 

— Nu, nu, a răspuns călugărul entuziasmat. Dacă sar de 
pe acoperișul peșterii... 

— Nu, l-a întrerupt tata. 

Au discutat aşa mult timp, până când călugărul a cedat în 
final şi a zis: 

—Păi, dacă aşa zici, n-o să încerc. 

Deoarece se apropia amiaza, călugărul l-a invitat pe tata 
la prânz. După ce l-a servit, călugărul a ieșit din peşteră şi, 
curând după aceea, tatăl meu a auzit un zgomot ciudat — un 
fel de bufnitură — şi apoi, de sub peşteră, a ajuns până la el 
un vaiet: „Te rog, ajută-mă! Mi-am rupt piciorul!” 

Tatăl meu a coborât acolo unde zăcea călugărul și i-a zis: 

— Mi-ai zis că eşti iluminat. Unde ţi-e acum experiența? 

— Lasă experienţa! a strigat călugărul. Mă doare! 

Plin de compasiune ca intotdeauna, l-a dus pe câlugâr in 
peştera sa, i-a pus piciorul în atele și i-a dat un remediu tibe- 
tan care să-l ajute să i se vindece rana. Însă asta a fost o lecţie 
pe care călugărul nu a uitat-o niciodată. 

Asemenea tatălui meu, și ceilalți profesori pe care i-am 
avut au fost întotdeauna atenți să sublinieze diferenţa dintre 
experiența de moment și adevărata înțelegere. Experienţa e 
întotdeauna în schimbare, precum mișcarea norilor pe cer. 
Înțelegerea — conștienţa stabilă a adevăratei naturi a minţii - 

e precum cerul însuşi, un spaţiu neschimbător sau un fundal 
pe care au loc experienţele schimbătoare. 

Pentru a dobândi înţelegerea, este important să lăsaţi 
meditaţia să evolueze treptat, începând cu perioade foarte 
scurte, de mai multe ori pe zi. Experiențele de calm, senină- 
tate şi claritate pe care le trăiţi în timpul acestor perioade 
scurte vă vor inspira, foarte firesc, să extindeți meditaţia pe 
perioade mai lungi. Nu vă forțați să meditaţi atunci când sun- 
teţi prea obosiţi sau cu atenţia distrasă de alte lucruri. Nu evi- 
taţi exerciţiul atunci când glasul conştiinţei vă spune că e 
timpul să vă concentrați. 

E de asemenea important să renunțaţi la orice senzaţie de 
extaz, claritate sau nonconceptualitate pe care le-aţi trăi. 
Extazul, claritatea şi nonconceptualitatea sunt niște expe- 
riențe foarte plăcute și, în mod evident, reprezintă semnele 
unei conexiuni profunde cu adevărata natură a minții dum- 
neavoastră. Dar, atunci când au loc asemenea experiențe, 
există tentația de a ţine cu dinţii de ele și de a le face să 
dureze. E bine să vi le amintiţi şi să le apreciaţi, dar dacă 
încercați să vă agăţaţi de ele sau să le repetați, veţi ajunge în 
cele din urmă să vă simţiți dezamăgiţi și frustraţi. Știu asta 
pentru că am simţit eu însumi aceeași tentaţie și am trăit frus- 
trarea atunci când am cedat tentației. Fiecare clipă de extaz, 
claritate sau nonconceptualitate este o experienţă spontană a 
minții așa cum e ea în acel moment. 

Când încerci să reţii o experiență precum extazul sau cla- 
ritatea, aceasta își pierde calitatea spontană, vioaie; devine 
un concept, o experiență moartă. Indiferent cât de mult te 
străduieşti să o reţii, ea se stinge treptat. Dacă încerci s-o 
reproduci mai târziu, poate vei simți ceea ce ai trăit, dar va fi 
doar o amintire, nu experienţa directă în sine. 

Cea mai importantă lecţie pe care am învăţat-o a fost să 
evit să devin atașat de experiența mea dacă aceasta a fost 
liniștită. Ca în cazul oricărei experiențe mentale, extazul, 
claritatea şi nonceptualitatea vin şi trec în mod spontan. Nu 
le-aţi creat, nu le-aţi cauzat şi nu le puteţi controla. Sunt doar 
calități naturale ale minţii dumneavoastră. Am fost învăţat ca, 
atunci când au loc asemenea experiențe pozitive, să mă 
opresc, înainte ca senzaţia să se risipească, Contrar aşteptă- 
rilor mele, atunci când mă opream din meditaţie imediat ce 
extazul, claritatea sau o altă experiență minunată avea loc, 
efectele durau mult mai mult decât atunci Când încercam să 
mă agăț de ele. Am descoperit că, din acest motiv, eram mult 
mai nerăbdător să meditez data următoare. 

Şi mai important, am descoperit că terminarea meditaţiei 
în momentul în care trăiam ceva de genul extazului, al clari- 
tății sau al nonconceptualităţii era un foarte bun exercițiu 
pentru a învăţa cum să renunţ la obiceiul dzinpa, cel de agă- 
tare. A te agăța sau a ţine prea strâns de o experienţă minu- 
nată essingurul pericol real al meditaţiei, deoarece e uşor să 
gândeşti că această experienţă minunată e un semn de înţe- 
legere. Însă, în majoritatea cazurilor, e vorba doar de o fază 
trecătoare, o străfulgerare a naturii adevărate a minţii, la fel 
de uşor de întunecat precum norii acoperă soarele. Odată ce 
acel scurt moment de luciditate a trecut, trebuie să aveţi de-a 
face cu obișnuitele stări de plictiseală, distragere a atenţiei 
sau de agitaţie cu care se confruntă mintea. Dobândiţi o 
putere mai mare şi progresaţi mai mult lucrând cu aceste stări 
decât încercând să vă agăţaţi de experienţele extazului, clari- 
tăţii sau nonconceptualității. | 

Lăsaţi propria experienţă să vă servească drept ghid şi 
inspirație. Bucuraţi-vă de priveliște pe măsură ce câlătonți. 
Priveliştea e propria dumneavoastră minte, iar pentru că 
mintea vă e deja iluminată, dacă folosiţi ocazia de a vă odihni 
în timpul călătoriei, în cele din urmă vă veţi da seama că 
locul în care vreţi să ajungeţi este cel în care vă aflaţi deja. 

Chiar dacă simțiţi oboseală sau plictiseală, puteţi folosi 
aceste experienţe ca obiecte de meditaţie. Dacă senzațiile de 
plictiseală sau de oboseală se intensifică pe măsură ce vă 
concentrați asupra lor, atunci ar trebui să vă opriţi din medi- 
tație; altfel, ați putea asocia meditaţia cu plictiseala şi obo- 
seala. Dacă, pe de altă parte, descoperiţi că mintea vă devine 
mai clară și mai deschisă, e o idee bună să încheiați meditaţia 
în momentul recunoașterii acestor stări. La început, pare o 
indicație ciudată. La urma urmelor, scopul meditaţiei nu e să 
ajungi la o experienţă stabilă a clarității și a deschiderii? 

Conform celor învăţate de mine, motivul încetării medi- 
tației în acest moment este evitarea tendinței de a deveni 
atașat de asemenea experienţe. Scopul meditaţiei e să accepți 
şi să înveţi să lucrezi cu starea minţii așa cum e ea, în loc să 
încerci să obţii un anumit tip de experiență. Acceptarea 
minţii așa cum e ea reprezintă o lecţie grea, fără îndoială - 
însă e cel mai bun mod pe care îl cunosc de a aborda compa- 
siunea, condiția esenţială pentru recunoașterea naturii de 
Buddha. Adevărata compasiune implică recunoaşterea pro- 
priilor greșeli, limitări şi defecte de caracter — strălucitoarea 
lumină a adevărului care vă învăluie. Dacă nu sunteţi dispuși 
să vă uitaţi la dumneavoastră înşivă aşa cum sunteţi cu ade- 
vărat în acest moment, cum aţi putea să-i ajutaţi pe alţii să se 
recunoască pe ei înșiși? 

Efectul încetării meditaţiei în momentul clarităţii şi al 
deschiderii e dublu. Mai întâi, aduni energie, așa cum fer- 
mierii adună apa pentru a-și iriga pământurile. Apoi, când 
această energie este eliberată, ea are un efect mai larg, ase- 
mănător cu eliberarea apei zăgăzuite pe un teren. În final, 
efectul încetării meditaţiei în momentul adevăratei clarităţi şi 
apoi eliberarea energiei în timpul următoarei şedinţe de 
meditație pot schimba întreaga lume. Acesta e un mare 
secret, nedezvăluit niciodată până acum. 


CAP bip 1 


„O lucrătură din interior“ 


Iluminarea e posibilă într-un singur mod - 
din interior. 
CEL DE-AL DOISPREZECELEA TAI SITU RINPOCHE, 
“A Commentary on the Aspiration Prayer of Mâhămudra, 
the Definitive Meaning” („Un comentariu asupra rugăciunii 
aspiraţiei din Măhâmudra, sensul absolut“), 
în Shenpen Ösel 2, nr. 1 (martie 1998) 


Un avantaj al faptului de a putea preda peste tot în lume 
este ocazia de a prinde frânturi din limbi diferite. Există o 
expresie americană care îmi place foarte mult şi care se 
referă la un tip de infracţiune comisă de oamenii din interio- 
rul unei companii. Acest tip de infracţiune se numeşte „0 
lucrătură din interior“!. Indivizii implicaţi în acest tip de 
infracţiune se simt de obicei în siguranţă, deoarece li se pare 
că ştiu toate măsurile de împiedicare a infracționalității adop- 
tate de compania pentru care lucrează. Însă, adesea, se dove- 
deşte că nu cunosc totul, iar propriile acţiuni îi dau de gol. 

Într-un fel, d ne lăsa controlați de suferințele noastre men- 
tale este „o lucrătură din interior“. Durerea pe care o resim- 
tim atunci când pierdem ceva faţă de care ne simțim atașați 
sau când ne confruntăm cu ceea ce am prefera să evităm este 
rezultatul direct al faptului că nu cunoaștem totul despre pro- 
pria noastră minte. Suntem absorbiți de propria noastră igno- 
ranţă, iar încercarea de a ne elibera prin nişte mijloace exte- 
rioare — care sunt simple reflexii ale ignoranței dualiste care 
ne-a creat iniţial probleme — nu face decât să ne izoleze și 


mai tare. 


! Inside job (engl.). (N. tr.) 

Ceea ce am învățat despre procesele biologice ale gându- 
lui şi percepției indică faptul că singurul mod de a ne elibera 
de închisoarea durerii este de a desfășura același tip de acti- 
vitate care ne-a încătușat inițial. Atâta timp cât nu recu- 
noaştem pacea care există în mod natural în interiorul min- 
ților noastre, nu putem găsi o satisfacție durabilă în obiecte 
sau în activități exterioare. 

Cu alte cuvinte, fericirea și nefericirea sunt niște „lucră- 
turi din interior“. ! 


A supraviețui sau a prospera: 
aceasta e întrebarea 


Din virtute răsar toate stările de fericire. 
GAMPOPA, 
The Instructions of Gampopa: A Precious Garland 
of the Supreme Path (Indicațiile lui Gampopa: 
O valoroasă antologie a căii supreme), 
traducere de Lama Yeshe Gyamtso 


În copilărie, am fost învățat că există două feluri de feri- 
cire: temporară și permanentă. Fericirea temporară e ca o 
aspirină pentru minte, oferind câteva ore de eliberare de 
durerea emoțională. Fericirea permanentă vine din tratarea 
cauzelor fundamentale ale suferinţei. Diferenţa dintre feri- 
cirea temporară și cea permanentă e similară în multe pri- 
vinţe cu distincţia, discutată în Partea întâi, dintre stările 
emoţionale și trăsăturile emoţionale. Din punct de vedere 
genetic, se pare că ființele umane sunt programate să caute 
mai degrabă stări temporare de fericire decât trăsături dura- 
bile. Când mâncăm, bem, facem dragoste etc., se eliberează 

hormoni care produc senzații fizice și psihologice de bine. 
Prin eliberarea acestora, activităţile bazate pe supravieţuire 
joacă un rol important în asigurarea existenței noastre ca 
indivizi şi a faptului că genele pe care le purtăm sunt trans- 
mise generaţiilor viitoare. 

După cum mi s-a explicat, plăcerea pe care o resimţim în 
cazul unor asemenea activităţi e trecătoare prin însăşi con- 
strucţia genetică. Dacă a mânca, a bea, a face dragoste ar 
putea genera senzaţii permanente de fericire, am face aceste 
lucruri o dată şi apoi am sta liniștiți şi ne-am bucura, în timp 
ce alții ar prelua sarcinile implicate în perpetuarea speciilor. 
În termeni strict biologici, motorul supraviețuirii impinge 
mai puternic spre nefericire decât spre fericire. 

Asta e vestea proastă. 

Vestea bună este că un capriciu biologic din structura 
creierelor noastre ne permite să depăşim multe dintre predis- 
poziţiile genetice. În loc să repetăm forțat aceleaşi activități 
pentru a retrăi stări temporare de fericire, ne putem antrena 
să recunoaștem, să acceptăm şi să ne odihnim într-o expe- 
riență mai durabilă de pace şi de mulțumire. Această ciudăţe- 
nie este de fapt foarte dezvoltatul neocortex, o zonă a creic- 
rului care se ocupă de rațiune, logică şi conceptualizare. 

Există, bineînţeles, dezavantaje în a avea un neocortex 
mare şi complex. Mulţi oameni pot fi atât de absorbiți de 
cântărirea şi recântărirea motivelor pro şi contra, de la rupe- 
rea unei relații până la momentul potrivit pentru a merge la 
băcănie, încât nu iau niciun fel de decizii. Însă abilitatea de a 
alege între diferite opţiuni e un avantaj incredibil, unul care 
de departe cântărește mai mult decât orice dezavantaje. 

Direcționarea creierului 


Lemnele de foc nu sunt focul în sine. 
NAGARJUNA, 
The Fundamental Wisdom of the Middle Way 
(Înţelepciunea fundamentală a căii de mijloc), 
traducere de Ari Goldfield 


lată un lucru cunoscut de toată lumea: creierul e împărțit 
în două jumătăţi, stângă și dreaptă. Fiecare jumătate e mai 
mult sau mai puţin imaginea în oglindă a celeilalte, având 
fiecare propria ei amigdală, hipocampus și un lob frontal care 
se ocupă de cea mai mare parte dintre procesele raţionale ale 
neocortexului. Am auzit oameni vorbind în treacăt despre 
faptul că aveau un „creier de stânga“ sau un „creier de 
dreapta“, referindu-se la ideea populară că oamenii la care 
jumătatea stângă a creierului e mai activă tind să fie mai 
analitici sau mai intelectuali, în timp ce oamenii la care 
jumătatea dreaptă e mai activă, tind să fie mai creativi sau 
mai apropiaţi de artă. Nu ştiu dacă asta e adevărat sau nu. Ce 
am aflat, totuși, este că cercetările din ultimii ani indică fap- 
tul că în cazul ființelor umane şi al altor specii foarte evo- 
luate (ca prietena noastră, maimuța nebună), cei doi lobi 
frontali joacă roluri diferite în conturarea și trăirea emoţiilor. 

În timpul întâlnirii din 2001, de la Dharamsala, a Insti- 
tutului Mind and Life, profesorul Richard Davidson a pre- 
Zentat rezultatele unui studiu în care oamenilor testaţi la 
Laboratorul Waisman din Madison, Wisconsin, li s-au arătat 
imagini menite să evoce diferite tipuri de emoţii; aceste 
imagini variau de la o mamă ținându-și copilul în braţe cu 
tandreţe până la victime ale unor accidente sau incendii. 
Subiecţii au fost testaţi de mai multe ori în decursul a două 
luni, cu un interval de câteva săptămâni între teste. Rezul- 
tatele au arătat clar o creștere a activităţii în lobii prefrontali 

stângi ai subiecților atunci când li se arătau fotografii asociate 
în mod normal cu emoţii pozitive precum bucuria, tandrețea 
şi compasiunea, în timp ce activitatea în lobul prefrontal 
drept a crescut atunci când subiecților li s-au arătat imagini 
care provocau emoții de genul teamă, mânie și dezgust.! 

Cu alte cuvinte, există un indiciu puternic că emoţiile „po- 
zitive“, precum fericirea, compasiunea, curiozitatea şi bucuria, 
sunt legate de activitatea din lobul prefrontal stâng, în timp ce 
emoțiile „negative“, mânia, frica, gelozia şi ura, sunt generate 
în lobul prefrontal drept. Identificarea acestei legături repre- 
zintă un mare pas înainte în înțelegerea bazelor biologice ale 
fericirii şi nefericirii şi poate oferi, pe termen lung, o temelie 
pentru dezvoltarea unei științe practice a fericirii. Mai direct 
spus, oferă o cheie importantă pentru a înțelege rezultatele 
studiilor pe care profesorii Davidson şi Antoine Lutz le vor 
începe mai târziu și care vor implica oameni ce au trecut prin 
mai multe niveluri de pregătire în meditaţie şi subiecţi care nu 
au deloc experienţă în acest domeniu. 

Primul studiu care mi-a fost descris ca fiind un „studiu 
pilot“ — adică un fel de proiect de testare conceput să ajute 
oamenii de ştiinţă în dezvoltarea cercetării clinice care ar 
putea fi realizată cu mai multe criterii şi verificări precise — 
a fost făcut în 2001. Subiectul studiului pilot a fost un 
călugăr care se pregătise timp de mai bine de treizeci de ani 
cu câţiva dintre cei mai mari maeştri ai budismului tibetan. E 
important să reținem că rezultatele acestui studiu pilot nu pot 
fi considerate concludente. În primul rând, durează un timp 
până când sunt verificate rezultatele studiului în vederea 
rezolvării problemelor tehnice neprevăzute. În al doilea rând, 
verificarea rezultatelor unui studiu pilot îi ajută pe oamenii 
de ştiinţă să distingă între informaţiile care ar putea fi rele- 
vante şi cele irelevante. În al treilea rând, în cazul în care se 


! Daniel Goleman, Emoţiile distructive, trad. în limba română de 
Laurenţiu Staicu, Curtea Veche Publishing. 2005. (N. red) 

lucrează cu călugării tibetani, există anumite probleme legate 
de limbă, care, așa cum am văzut mai înainte, stânjenesc 
comunicarea clară între subiecți şi cercetători. În sfârşit, aşa 
cum am discutat la sfârșitul Părţii a doua, există o reticență 
naturală, bazată pe samaya, din partea practicanţilor tibetani 
în a descrie natura exactă a experienţei lor altcuiva decât unui 
maestru calificat. X 

Studiul pilot Madison a avut ca scop să determine dacă 
tehnicile de disciplină mentală pe care subiectul le învățase 
de-a lungul a treizeci de ani de pregătire ar putea produce 
schimbări măsurabile în mod obiectiv în activitatea din diferite 
zone ale creierului. Pentru experiment, călugărului i s-a cerut 
să înceapă mai multe tipuri de exerciții de meditaţie. Acestea 
includeau îndreptarea atenţiei spre un anumit obiect, generarea 
compasiunii și shinay fără obiect (pe care călugărul implicat în 
studiul pilot a descris-o ca fiind o meditaţie a „prezenţei des- 
chise“, o descriere a relaxării în prezenţa deschisă a minţii, fără 
a se concentra asupra unui anumit obiect). El a alternat o stare 
neutră de șaizeci de secunde cu un exercițiu de meditaţie spe- 
cific care a durat alte de șaizeci de secunde. 

În timpul studiului pilot, creierul călugărului a fost moni- 
torizat cu ajutorul unui scanner fRMN, după care i-au fost 
făcute două electroencefalograme — prima, folosind 128 de 
electrozi, şi a doua, 256, cu mult mai mult decât numărul 
obișnuit de senzori folosit în spitale, care măsoară numai acti- 
vitatea electrică sau a undelor cerebrale de sub scalp. Imaginile 
EEG pe care le-am văzut erau chiar foarte nostime. Arătau de 
parcă de capul călugărului ar fi fost ataşate sute de șerpi! Dar 
când au fost analizate prin programe computerizate avansate, 
concepute pentru laboratorul Madison, informaţiile adunate de 
toți aceşti șerpi au furnizat o reprezentare a activității din 
regiuni aflate în profunzimea creierului călugărului.! 


! Ibid., pp. 4-27. 

Deşi durează luni de zile până când computerele sortează 
toate datele complicate generate de diferitele scanări ale creie- 
rului, cercetările preliminare ale studiului pilot au arătat modi- 
ficări ale comunicării între grupuri mari de circuite neuronale 
din creierul călugărului, care sugerează cel puţin o corespon- 
denţă între schimbările din activitatea lui cerebrală şi tehnicile 
de meditaţie pe care le-a utilizat. În schimb, scanări similare 
efectuate pe subiecţi care nu fuseseră pregătiţi în domeniul 
meditaţiei au arătat o capacitate oarecum mäi limitată de a-și 
organiza activitatea cerebrală în mod voluntar în timpul exc- 
cutării unei sarcini mentale precise. Trebuie să vă avertizez că 
nu trebuie să trageţi nicio concluzie categorică din acest studiu. 
La urma urmei, a fost vorba numai de un test preliminar. 

Atunci când am vorbit despre acest experiment în timpul 
unei călătorii recente în Anglia, mai multe persoane mi-au 
spus că un test efectuat de oamenii de ştiinţă de la University 
College London, care foloseau tehnologia imaginilor cu rezo- 
nanță magnetică (RMN), a sugerat faptul că șoferii de taxi 
londonezi — care trebuie să facă o pregătire de doi-patru ani, 
cunoscută sub numele de „Cunoașterea“, prin care învaţă să 
conducă pe complicata rețea de străzi din acest oraș — pre- 
zentau o intensificare semnificativă a activităţii în hipocam- 
pus, zona asociată cel mai des cu memoria spaţială. În termeni 
foarte simpli, studiul începe să confirme faptul că experiența 
repetată poate schimba structura și funcționarea creierului. 

Capacitatea de a recunoaște sentimentele și senzațiile 
altora este o însușire specifică mamiferelor, înzestrate cu o 
regiune limbică a creierului care le permite să comunice cu 
alte ființe vii și să recunoască deosebirile subtile dintre stănle 
emoţionale.! Nu încape îndoială că această capacitate poate 


! Pentru mai multe informații, vezi eseul “Homo homini lupus? Morality, 
the Social Instincts, and Our Fellow Primates”, în J.-P Changeux, 
A.R. Damasio, W. Singer şi Y. Christen, od., Neurobiology of Human 


Values, Springer-Verlag, Heidelberg, 2005 

părea mai problematică decât este în realitate. N-ar fi bine să 
reacționăm la fiecare situație în termeni simpli, în alb şi 
negru, ucide sau ești ucis, mănâncă sau ești mâncat? Dar ce 
pierdere incredibilă ar fi această abordare simplă a existenţei! 
Regiunea limbică din creierele noastre ne dă capacitatea de a 
simţi iubirea şi de a avea conștiința că suntem iubiţi. Ne per- 
mite să cunoaştem prietenia și să formăm structurile de bază 
ale societăţii care ne asigură supraviețuirea, care ajută la 
garantarea faptului că fiii şi nepoţii noştri vor crește și vor 
prospera. Sistemul limbic ne înzestrează cu capacitatea de a 
crea şi de a aprecia emoţiile subtile evocate de artă, poezie şi 
muzică. Cu siguranță, aceste capacităţi sunt complexe şi 
greoaie; dar data viitoare când vedeţi o furnică sau un gândac 
gonind pe podea, întrebaţi-vă dacă aţi prefera să vă trăiţi 
viaţa în dimensiunile simple ale fricii sau fugii sau aţi dori să 
trăiţi cu emoţiile mai subtile și mai complexe ale iubirii, prie- 
teniei, dorinţei şi aprecierii frumuseţii? 

Două funcţii distincte, dar înrudite, ale sistemului limbic 
sunt implicate în dezvoltarea bunăvoinţei pline de iubire şi a 
compasiunii. Prima este ceea ce neurologii au identificat drept 
rezonanță limbică! — un fel de capacitate de a recunoaşte 
stările emoţionale ale altora prin expresia facială, feromoni şi 
poziţia corporală sau musculară. Este uimitor cât de repede 
poate procesa regiunea limbică a creierului aceste semne sub- 
tile, astfel încât să recunoaştem stările emoționale ale altora şi 
să ne adaptăm corespunzător propriile reacții fizice. În cele 
mai multe cazuri, dacă nu am învățat să acordăm atenţie 
schimbărilor care apar în observarea minții noastre, procesul 
de rezonanţă limbică are loc inconștient. Această adaptare 
imediată este o dovadă minunată a agilităţii creierului. 

A doua funcţie este cunoscută sub numele de revizie lim- 
bică, care, în termeni simpli, înseamnă capacitatea de a 


! Dr. Thomas Lewis, dr. Fari Amini, dr. Richard Lannon, A General 
Theory of Love, Random House, New York, 2000, p. 62 şi urm. 

schimba sau de a revizui circuitele neuronale ale regiunii 
limbice, fie prin experiență directă cu o persoană, de pildă un 
lama sau un terapeut, fie prin interacțiunea directă cu un grup 
de instrucţiuni legate, să zicem, de repararea unei maşini sau 
de construirea unui leagăn.! Principiul de bază din spatele 
reviziei limbice este cel potrivit căruia circuitele neuronale 
din această regiune a creierului sunt suficient de flexibile ca 
să reziste schimbării. Să luăm un exemplu foarte simplu, să 
presupunem că vorbiţi cu un prieten despre cineva pentru 
care simțiţi o atracţie romantică, iar când discutaţi despre 
această persoană, prietenul spune ceva de genul: „Dumne- 
zeule, nu! E exact genul de persoană de care te-ai mai îndră- 
gostit şi uite câtă suferinţă ţi-a provocat ultima relație!“ S-ar 
putea ca nu cuvintele prietenului să vă facă să reveniţi asupra 
hotărârii de a continua noua relaţie, ci mai degrabă tonul 
vocii sale și expresiile feţei, care se înscriu într-un nivel de 
luciditate ce s-ar putea să nu fie neapărat conştient. 

S-ar părea că meditaţia — în special asupra compasiunii — 
creează noi traiectorii neuronale care intensifică comunica- 
rea între diferite zone ale creierului, ducând la ceea ce unii 
oameni de ştiinţă numesc „funcţionarea întregului creier“. 

Din perspectivă budistă, pot spune că meditaţia asupra 
compasiunii încurajează o extindere a înțelegerii naturii expe- 
rienței care provine din eliberarea tendinței obişnuite a minţii 
de a distinge propriul sine de alții, subiectul de obiect — o 
uniune a aspectului analitic cu cel intuitiv al conștienţei, care 
este extrem de plăcută, dar şi teribil de eliberatoare. 

Prin învăţarea bunăvoinţei pline de iubire și a compasiunii 
faţă de alţii, este posibil să sintetizăm procesele regiunii limbice 
cu 0 conșştiență mai accentuată. Una dintre descoperirile făcute 
în timpul primelor studii ale tomografiilor conduse de profe- 
sorii Antoine Lutz şi Richard Davidson (la care am participat) 


! Ibid., p. 176 și urm. 

a fost aceea că meditaţia asupra compasiunii non-referen- 
tiale — cel mai profund nivel de practicare a meditaţiei asu- 
pra compasiunii — produce o intensificare serioasă a unde- 
lor gamma, fluctuații ale activităţii electrice a creierului 
măsurate prin electroencefalograme, care reflectă o sinteti- 
zare a informaţiilor într-o largă varietate de regiuni ale creie- 
rului.! O undă gamma este o undă cerebrală de frecvenţă 
foarte înaltă, adesea asociată cu atenția, percepția, conștiența 
şi tipul de sincronie neuronală discutată în Partea întâi a 
cărții. Mulţi neurologi consideră că undele gamma reprezintă 
activitatea care are loc atunci când diferiţi neuroni comunică 
într-o manieră sincronizată, în mod spontan, în zone întinse 
ale creierului. 

Cercetări preliminare arată că practicanţii meditaţiei pe 
termen lung prezintă niveluri ridicate ale activităţii undelor 
gamma, sugerând că astfel creierul ajunge la o stare mai sta- 
bilă și mai integrată. Dar aș vrea să fiu prudent, pentru a evita 
exagerarea rezultatelor studiilor preliminare. Pentru că neu- 
rologia și tehnologia disponibilă pentru cercetare sunt relativ 
noi, nu putem spune categoric că practicarea meditaţiei 
mărește comunicarea între zone mai întinse ale creierului. Cu 
toate acestea, studiul asupra şoferilor de taxi londonezi men- 
ționat mai înainte pare să sugereze că experienţa repetată 
schimbă într-adevăr structura creierului — prin urmare, con- 
centrarea asupra transparenţei gândurilor, a emoțiilor şi a 
experienţelor senzoriale poate foarte bine transforma zonele 
cerebrale asociate. 


!Vezi A. Lutz et al., Proceedings of the National Academy of Science 
101, pp. 16369-73. 

Rodul compasiunii 
Chiar şi meritele mărunte aduc o mare fericire. 
The Collection of Meaningful Expressions 


(Culegere de vorbe cu tălc), 
traducere de Elizabeth M. Callahan 


Cum am menţionat mai înainte, meditaţia bazată pe starea 
de calm este similară cu încărcarea bateriilor mentale ŞI emo- 
tionale. Compasiunea este „tehnologia“ mentală şi emoţio- 
nală care folosește bateriile reîncărcate într-un mod adecvat. 
Ceea ce vreau să spun prin „un mod adecvat“ este faptul că 
există întotdeauna posibilitatea de a folosi greşit abilităţile pe 
care ți le-ai însușit prin meditaţia shinay, urmărind sporirea 
propriului echilibru mental și emoţional pentru a dobândi 
putere asupra altora sau chiar pentru a le face rău. După ce ai 
dobândit o oarecare experiență însă, compasiunea și medi- 
tația shinay sunt practicate în mod normal împreună. Când 
îmbini meditaţia asupra compasiunii cu practica shinay, nu 
doar tu ai de câștigat, ci şi alţii. Adevărata evoluţie pe această 
cale include faptul de a fi conștient că tu şi alții aveţi de câş- 
tigat în mod simultan. 

Compasiunea este reciprocă. Pe măsură ce îţi dezvolți 
propriul echilibru mental și emoţional și îl extinzi prin înțe- 
legerea plină de compasiune a altora și prin abordarea lor 
într-un mod binevoitor, empatic, propriile tale intenţii şi aspi- 
rații vor fi împlinite mai repede și mai uşor. De ce? Pentru că 
dacă îi tratezi pe alţii cu compasiune — înțelegând că şi ei au 
aceeași dorinţă de a fi fericiţi şi de a evita nefericirea pe care 
o ai și tu —, atunci oamenii din jurul tău trăiesc un sentiment 
de atracţie, dorind să te ajute la fel de mult cât îi ajuţi și tu pe 
ci. Te ascultă mai atent și dobândesc un sentiment de încre- 
dere şi respect. Cei care ti-au fost adversari altădată încep să 
te trateze cu mai mult respect și consideraţie, ușurându-ţi 

progresul în îndeplinirea sarcinilor dificile. Conflictele se 
rezolvă mai ușor şi observi că avansezi mai repede în carieră, 
începi relaţii noi fără suferințele obișnuite şi chiar îţi înte- 
meiezi o familie sau îmbunătăţeşti relaţiile familiale exis- 
tente — toate acestea din cauză că ţi-ai încărcat bateriile prin 
meditaţia shinay şi ai prelungit acea stare prin dezvoltarea 
unei relații mai afectuoase, mai înțelegătoare și mai empatice 
cu ceilalți. Într-un anumit sens, exerciţiul compasiunii 
demonstrează adevărul interdependenței în acţiune. Cu cât 
devii mai deschis faţă de alţii, cu atât sunt și ei mai deschişi 
față de tine. 

Atunci când compasiunea începe să se trezească în inima 
ta, poţi să fii mai sincer cu tine însuţi. Dacă faci o greşeală, 
o poţi recunoaşte şi poți lua măsuri pentru a o îndrepta. În 
acelaşi timp, e mai puţin probabil să cauţi defectele altora. 
Dacă oamenii te jignesc, dacă încep să țipe la tine sau să se 
poarte urât, vei observa (probabil cu oarecare surprindere) că 
nu reacționezi în același fel în care ai fi făcut-o altădată. 

O femeie pe care am cunoscut-o acum câțiva ani, pe când 
predam în Europa, m-a abordat ca să-mi descrie o problemă pe 
care o avea cu vecinul ei. Vilele lor erau destul de apropiate 
una de alta, despărțite numai de nişte grădini foarte mici. Se 
părea că vecinul încerca mereu s-o enerveze prin lucruri 
mărunte, aruncând diverse obiecte în curtea ei, distrugându-i 
plantele și așa mai departe. Când l-a întrebat de ce făcea tre- 
burile acelea, el i-a răspuns: „Îmi place să enervez oamenii.“ 

Bineînţeles, pentru că aceste atacuri meschine au conti- 
nuat, femeia a devenit foarte furioasă şi s-a trezit în situaţia de 
a nu se mai putea abține să nu se răzbune prin aceleași metode 
meschine. Treptat, „războaiele din grădină“ au devenit mai 
violente, iar animozitatea dintre cei doi vecini a crescut, 

Evident frustrată, femeia m-a întrebat ce ar trebui să facă 
pentru a rezolva problema și pentru a-și putea continua viaţa 
în pace. Am sfătuit-o să mediteze asupra compasiunii față de 
vecinul ei. „Deja am încercat asta, a răspuns ea. N-a mers.“ 

După ce am vorbit puţin despre modul în care procedase, 
i-am explicat că meditaţia asupra compasiunii presupune mai 
mult decât invocarea unui sentiment de căldură sau de bună- 
voinţă faţă de o persoană pe care o considerăm iritantă sau 
frustrantă. De fapt, necesită puţină cercetare analitică a moti- 
vaţiilor celeilalte persoane, precum și o încercare de a do- 
bândi un sentiment de înţelegere a sentimentelor acesteia — 
o înţelegere a faptului că, exact ca noi, toată lumea are ace- 
cași dorință fundamentală de a fi fericită şi de a evita neferi- 
cirea. 

Când m-am întors în Europa în anul următor, femeia m-a 
abordat din nou, de data asta zâmbind foarte fericită. Mi-a 
spus că totul se schimbase. Când am întrebat-o ce s-a întâm- 
plat, ea mi-a explicat: „Am procedat așa cum am vorbit acum 
un an, m-am gândit la ceea ce simţea vecinul meu și care ar 
putea fi motivaţia lui — faptul că voia să fie fericit şi să evite 
nefericirea exact ca și mine. Şi, după un timp, mi-am dat 
seama dintr-odată că nu-mi mai era frică de el. Am realizat 
că nimic din ceea ce făcea nu mă putea afecta. Fireşte, a con- 
tinuat să încerce, dar nimic din ceea ce făcea nu mă mai 
deranja cu adevărat. Era ca şi cum, meditând asupra compa- 
siunii pentru el, am dobândit încredere în mine însămi. Nu 
trebuia să mă răzbun sau să mă enervez, pentru că orice făcea 
părea destul de inofensiv şi de neînsemnat.“ 

„După o vreme, a continuat ea, a început să se jeneze. 
Odată ce şi-a dat seama că nimic din ceea ce făcea nu mă 
determina să reacționez, nu numai că a încetat să mă mai ener- 
veze, dar chiar a devenit foarte rezervat atunci când ne întâl- 
neam. În cele din urmă, a trecut de la comportamentul rezer- 
vat la cel politicos. Într-o zi, a venit la mine și şi-a cerut scuze 
pentru că făcuse toate lucrurile acelea enervante. Intr-un fel, 
cred, se părea că prin meditaţia asupra compasiunii, pe măsură 
ce eu am devenit încrezătoare în mine însămi, el și-a dobândit 
treptat încrederea în propria persoană. Nu trebuia să facă nimic 
ca să dovedească ce puternic sau distrugător putea fi.“ 

Cei mai mulţi dintre noi nu trăiesc în izolare. Trăim într-o 
lume interdependentă. Dacă vrei să-ţi îmbunătățeşti condiţi- 
ile de trai, atunci trebuie să contezi pe alţii să te ajute pe par- 
curs. Fără acest gen de relaţie interdependentă, nu ai avea 
mâncare, un acoperiș deasupra capului sau o slujbă — ori 
n-ai putea să-ţi iei o cafea de la Starbucks! Deci, dacă te porţi 
cu alţii într-un mod empatic, plin de compasiune, nu poți 
decât să-ţi îmbunătăţeşti condiţiile de trai. 

Când priveşti relaţia ta cu lumea și propria viață în felul 
acesta, vezi că bunăvoința plină de iubire și compasiunea 
sunt foarte, foarte puternice. 

Celălalt mare beneficiu al dobândirii compasiunii este 
acela că, prin înțelegerea nevoilor, a temerilor şi a dorințelor 
altora, dobândești o capacitate mai profundă de a te înțelege 
pe tine însuţi — ce speranţe ai, ce doreşti să eviţi şi adevărul 
despre firea ta. Iar asta ajută la risipirea oricărui sentiment de 
izolare sau de subapreciere a propriei persoane. Pe măsură ce 
începi să recunoști că toți râvnesc la fericire și sunt îngroziți 
de nefericire, începi să-ţi dai seama că nu eşti singur cu teme- 
rile, nevoile și dorințele tale. Şi, dându-ți seama de asta, își 
pierzi frica de ceilalți — toată lumea e un potenţial prieten, 
un potenţial frate sau o potenţială soră —, pentru că împăr- 
tășiți aceleaşi temeri, aceleași dorințe și aceleași țeluri. Iar 
prin intermediul acestei înțelegeri, devine mult mai Ușor să 
comunici cu ceilalţi la un nivel intim. 

Unul dintre cele mai bune exemple de astfel de comuni- 
care sinceră mi-a fost povestit de un prieten tibetan care este 
șofer de taxi în New York. Într-o zi, a luat-o pe un drum 
greșit — a traversat incorect o stradă cu sens unic la o oră de 
vârf. Un poliţist l-a oprit, i-a întocmit un proces-verbal și i-a 
dat o citaţie. Când s-a prezentat în fața instanţei, unul dintre 
oamenii care stăteau la rând înaintea lui era foarte Nervos, 
striga la judecător, la ofițerul care îi încheiase procesul-ver- 
bal și la avocaţii din jurul lui. Comportamentul lui exagerat 
nu i-a adus prea multă simpatie din partea curții; a pierdut 
procesul și până la urmă a trebuit să plătească o amendă mare. 

Când i-a venit şi lui rândul să apară înaintea judecătoru- 
lui, prietenul meu s-a destins, a zâmbit şi i-a dat amabil bună 
dimineaţa poliţistului care încheiase procesul-verbal, între- 
bându-l politicos ce mai face. La început, ofițerul a fost puţin 
șocat. Dar apoi a răspuns: 

— Bună. Sunt bine. Tu ce mai faci? 

Prietenul meu l-a salutat pe judecător în aceeaşi manieră 
politicoasă. Când au început lucrările tribunalului, judecă- 
torul l-a întrebat pe prietenul meu: 

— Aşadar, de ce aţi luat-o pe drumul acela greşit? 

Prietenul meu a explicat — din nou, foarte politicos — că 
traficul era atât de încurcat în ziua aceea, că n-a avut de ales. 
Judecătorul s-a întors către poliţist şi l-a întrebat dacă relatarea 
era adevărată, iar ofițerul a recunoscut că traficul fusese foarte 
încurcat în ziua aceea şi că greşeala pe care o făcuse prietenul 
meu era de înţeles în acele împrejurări. Aşa că judecătorul a 
retras acuzaţia și prietenul meu a putut pleca acasă. După 
aceea, pe coridor, ofițerul a venit la prietenul meu și i-a spus: 

— Te-ai descurcat foarte bine. 

Pentru prietenul meu — şi pentru mine la fel —, acea 
experienţă de la tribunal a fost un bun exemplu pentru bene- 
ficiile oferite de simpla bunăvoință şi de compasiune în ceea 
ce priveşte tratarea oamenilor în modul în care ai vrea tu 
însuţi să fii tratat, şi nu ca pe nişte adversari. Oricare ar fi 
situaţia ta socială în viaţă — şofer de taxi, un politician pu- 
ternic sau un director de corporație influent —, șansele de 
fericire îți sporesc dacă îi tratezi pe toţi cei cu care ai de-a 
face ca pe niște prieteni care au aceleași speranţe şi temeri ca 
și tine. Efectul acestei abordări este exponențial. Dacă poți 
influența atitudinea sau punctul de vedere al unei persoane, 
aceasta va putea transmite efectele acelei schimbări unei alte 
persoane. Dacă poți modifica atitudinea a trei oameni, şi fic- 
care dintre acei trei oameni poate schimba comportamentul 
altor trei oameni, viaţa a doisprezece oameni este alta. lar 
reacţia în lanţ crește, şi tot creşte. 


ANE Our i rap 

Trezeşte încrederea în principiul cauzei și 
efectului din adâncul inimii tale. 


PATRUL RINPOCHE, 

The Words of My Perfect Teacher 

(Vorbele maestrului meu desăvârșit), 
traducere de Padmakara Translation Group 


Un experiment ştiinţific cu adevărat bun dă naştere la tot 
atâtea întrebări câte răspunsuri. Și una dintre întrebările 
importante generate de studierea practicanților meditaţiei 
este dacă abilitatea lor de a-și direcționa mintea rezultă din 
factori ca: o structură genetică similară, condiţii de mediu și 
culturale comune sau asemănări în modul în care au fost 
instruiți. Cu alte cuvinte, pot oamenii obișnuiți, care nu au 
fost educați din copilărie în mediul specializat al unei mănă- 
stiri budiste din Tibet, să aibă de câștigat prin practicarea 
oricăreia dintre tehnicile meditaţiei budiste? 

Pentru că cercetarea clinică referitoare la maeştrii budiști 
ai meditaţiei este încă în faşă, s-ar putea să dureze mult până 
când vom putea răspunde la asemenea întrebări cu o certitu- 
dine reală. Se poate spune însă că Buddha a învățat sute, 
probabil mii de oameni obișnuiți — fermieri, ciobani, regi, 
comercianţi, soldaţi, cerșetori şi chiar criminali — cum să-și 
direcţioneze minţile astfel încât să-și poată depăși condiţia 
biologică și de mediu și să dobândească o stare de fericire 
durabilă. Dacă ceea ce a afirmat el n-ar fi fost eficient, 
nimeni nu i-ar cunoaște numele, n-ar exista nicio tradiție 
cunoscută sub numele de budism și dumneavoastră n-aţi ține 
acum această carte în mână. 

Cauza care unește este calea care eliberează. 
AL NOUĂLEA GYALWANG KARMAPA, 
Mahămudră: The Ocean of Definitive Meaning 


(Mahâmudră: Oceanul sensului absolut), 
traducere de Elizabeth M. Callahan 


Nu e nevoie să fii o persoană deosebit de bună ca să poţi 
începe „lucrătura din interior“ pentru obținerea fericirii. Unul 
dintre cei mai mari maeştri budiști tibetani ai tuturor timpurilor 
a fost un criminal. Acum este considerat un sfânt, iar picturile 
care îl reprezintă îl arată întotdeauna cu o mână făcută pâlnie 
la ureche, ascultând rugăciunile oamenilor obișnuiți. 

Numele lui era Milarepa. Singurul copil al unui cuplu 
înstărit, s-a născut în secolul al X-lea d.H. Când tatăl i-a murit 
pe neaşteptate, unchiul lui a preluat controlul asupra averii 
familiei şi i-a obligat pe Milarepa şi pe mama lui să trăiască 
în sărăcie, o schimbare de situaţie care nu a fost acceptată cu 
foarte mult entuziasm de niciunul dintre ei. Nicio rudă nu le- 
a luat apărarea: văduvele şi copiii din acele vremuri trebuiau 
să accepte deciziile luate de bărbaţii din familie. 

După cum se povesteşte, când Milarepa a atins vârsta 
majoratului, mama sa l-a trimis să studieze cu un vrăjitor, 
pentru a învăţa o vrajă malefică prin care să se poată răzbuna 
pe rudele sale. Stimulat de furia lui şi de dorința de a-i face 
pe plac mamei sale, Milarepa şi-a însuşit arta magiei negre şi 
în ziua nunţii vărului său a recurs la o vrajă care a provocat 
prăbușirea casei unchiului, ucigând treizeci și cinci de mem- 
bri ai familiei acestuia dintr-o lovitură. 

E discutabil dacă Milarepa a folosit într-adevăr magia sau 
vreun alt mijloc ca să-şi ucidă familia. Adevărul este că şi-a 
omorât rudele, iar după aceea a fost cuprins de un teribil sen- 
timent de vinovăţie şi de remuşcare. Dacă faptul de a spune 


286 BUCURIA DE A TRĂI 


o singură minciună unei persoane te poate ţine treaz noaptea, 
imaginaţi-vă cum te-ar face să te simţi uciderea a treizeci şi 
cinci de membri ai propriei familii. 

Pentru a-și ispăşi crima, Milarepa şi-a părăsit casa şi şi-a 
dedicat viața ajutorării altora. A călătorit în sudul Tibetului ca 
să învețe sub îndrumarea unui om pe nume Marpa, care 
făcuse trei călătorii în India pentru a culege toate învățăturile 
lui Buddha, cu scopul de a le aduce în Tibet. În multe pri- 
vințe, Marpa era un om obișnuit — un „gospodar“ în termeni 
budiști, ceea ce însemna că avea o soție şi copii, o fermă și 
era absorbit de grijile zilnice. Dar era devotat şi Dharmei, iar 
devotamentul îi dădea mult curaj. Traversarea munților 
Himalaya din Tibet în India nu e o treabă uşoară și majori- 
tatea celor care încearcă mor la jumătatea drumului. Sin- 
cronizarea lui a fost însă extraordinară, pentru că la mai puţin 
de un secol de la ultima sa călătorie, India a fost cucerită de 
invadatori și toate bibliotecile şi mănăstirile budiste au fost 
distruse, în timp ce majoritatea călugărilor și a propovăduito- 
rilor învățăturilor lui Buddha au fost uciși. 

Marpa îi transmisese toate cunoștințele aduse din India 
fiului său cel mare, Dharma Dode. Dar acesta a murit într-un 
accident de călărie şi, chiar în timp ce îşi revenea după pier- 
derea suferită, Marpa a căutat un moştenitor al învățăturilor 
pe care le primise în India. 

S-a uitat la Milarepa și a văzut în el un om care avea cali- 
tăţile necesare nu numai pentru a-și însuși detaliile învățătu- 
rilor, dar şi pentru a înţelege esenţa lor și a le transmite gene- 
rației următoare. De ce? Pentru că Milarepa era îndurerat de 
ceea ce făcuse, iar profunzimea remuşcărilor sale era atât de 
mare, încât ar fi acceptat orice pentru a-şi repara greșeala. 

Numai prin experienţă, Milarepa ajunsese să recunoască 
una dintre cele mai esenţiale învățături ale lui Buddha: tot 
ceea ce gândeşti, tot ceea ce spui și tot ceea ce faci se 
întoarce înapoi la tine, constituind propria ta experienţă. 
Dacă provoci durere cuiva, simți durerea de zece ori mai tare. 

Dacă contribui la fericirea și bunăstarea altora, simți înzecit 
aceeaşi fericire. Dacă mintea ta e calmă, atunci oamenii din 
jurul tău vor simţi un calm asemănător. 

Această concepţie există de multă vreme şi a fost expri- 
mată în diferite moduri şi în diferite culturi. Chiar şi celebrul 
Principiu al Incertitudinii al lui Heisenberg admite o legătură 
strânsă între trăirea lăuntrică și manifestarea fizică. Progresul 
cu adevărat interesant pentru vremurile noastre constă în fap- 
tul că tehnologia modernă a început să le dea cercetătorilor 
posibilitatea de a demonstra principiul în acţiune. Cercetătorii 
de azi încep să aducă dovezi obiective ale faptului că proce- 
sul de liniştire a minţii şi de dezvoltare a unei atitudini pline 
de compasiune produce niveluri ridicate ale plăcerii personale 
şi chiar pot schimba structura și funcţionarea creierului în 
moduri care garantează că fericirea rămâne constantă în timp. 

Pentru a testa efectele practicării meditaţiei budiste 
asupra indivizilor obişnuiţi, Richard Davidson și colegii săi 
au conceput un studiu asupra angajaţilor unei corporaţii din 
Midwest.! Scopul lui a fost să determine dacă tehnicile 
puteau ajuta la echilibrarea efectelor psihologice şi psihice 
ale stresului la locul de muncă. I-a invitat pe angajaţii corpo- 
raţiei să se înscrie la un curs de meditaţie, şi după câteva ana- 
lize ale sângelui şi electroencefalograme, a împărțit aleatoriu 
participanții în două grupuri: unul care urma să fie pregătit 
imediat și un grup de control, care urma să facă pregătirea 
după ce efectele asupra primului grup erau studiate complet. 
Pregătirea a fost făcută de-a lungul unei perioade de zece 
săptămâni de către dr. Jon Kabat-Zinn, profesor de medicină 
la Universitatea din Massachusetts şi fondator al Clinicii 
pentru Reducerea Stresului de la Memorial Medical Center 
din cadrul Unviersităţii din Massachusetts. 


l Pentru detalii complete, vezi R. Davidson et al., “Alterations in Brain 
and Immune Function Produced by Mindfulness Meditation”, in Psycho- 
somatic Medicine 65/2004, pp. 564-70. 

Continuând să evalueze subiecţii studiului timp de mai 
multe luni după ce aceștia şi-au terminat pregătirea în medi- 
taţie, Davidson și echipa sa au descoperit că electroencefalo- 
gramele au început să arate o creştere treptată şi semnificativă 
în activitatea electrică a lobului prefrontal stâng, O regiune 
din creier asociată cu emoţiile pozitive. În aceeași perioadă 
de trei sau patru luni, chiar subiecţii studiului au început să 
relateze că resimt un stres mai redus, mai mult calm ŞI O sen- 
zaţie generală de bine. 

Dar un rezultat şi mai interesant era pe cale să fie des- 
coperit. 


Minte fericită, corp sănătos 


Excepționala înzestrare fizică, verbală şi mentală a 
unei ființe umane oferă capacitatea deosebită de a 
urma un curs constructiv al acțiunii. 


JAMGON KONGTRUL LODRÖ THAYE, 
The Torch of Certainty (Făclia certitudini), 
traducere de Judith Hanson 


Există puţine contradicții între budiști și oamenii de ști- 
ință moderni în ceea ce priveşte faptul că starea de spirit a 
unei persoane are anumite efecte asupra corpului. Ca să folo- 
sim un exemplu din viaţa de zi cu Zi, dacă te-ai certat cu 
cineva în timpul zilei sau ai primit prin poștă o înştiinţare că 
ti se va tăia curentul electric pentru că nu ai plătit factura, s-ar 
putea să nu dormi noaptea. Dacă eşti pe punctul de a face o 
expunere legată de afaceri sau de a vorbi cu șeful despre o 
anumită problemă, s-ar putea ca mușchii să ţi se încordeze, 
să te doară stomacul sau să te apuce brusc o durere de cap 
sfredelitoare. 

Până de curând, nu au existat prea multe dovezi ştiinţifice 
care să susțină legătura dintre starea de spirit a unei persoane 

şi condiţia sa fizică. Studiul lui Richard Davidson despre anga- 
jaţii corporației fusese conceput cu atenţie, astfel încât sfârşitul 
pregătirii în meditaţie să coincidă cu vaccinările antigripale 
anuale furnizate de companie. După refacerea analizelor de 
sânge ale subiecților implicaţi în studiu, s-a descoperit că 
oamenii care urmaseră cursul de meditaţie arătau un nivel 
semnificativ mai mare de anticorpi ai gripei decât cei care nu 
făcuseră această pregătire. Cu alte cuvinte, oamenii care dove- 
diseră o schimbare măsurabilă în activitatea lobului prefrontal 
stâng prezentau şi o îmbunătăţire a sistemului imunitar. 

Aceste rezultate reprezintă un progres enorm în ştiinţa 
modernă. Mulţi oameni de ştiinţă cu care am vorbit bănuiau 
de mult că există o legătură între minte şi corp. Dar anterior 
acestui studiu, încă nu fuseseră atât de clar indicate dovezile 
acestei legături.! 

De-a lungul remarcabilei sale istorii, ştiinţa s-a concentrat 
aproape exclusiv asupra a ceea ce mergea rău în legătură cu 
mintea și cu corpul, şi nu asupra a ceea ce mergea bine. Dar, 
recent, a avut loc o ușoară schimbare a acestei tendințe, iar 
acum se pare că multor persoane din comunitatea științifică 
modernă li se oferă ocazia de a cerceta mai îndeaproape 
anatomia și fiziologia oamenilor sănătoși şi fericiţi. 

În ultimii ani, câteva proiecte au dovedit legături foarte 
puternice între stările mentale pozitive şi o reducere a riscu- 
lui sau intensității diverselor boli fizice. De exemplu, dr. Laura 
D. Kubzansky — profesor asistent la Departament of Society, 
Human Development and Health de la Harvard School of 
Public Health — a iniţiat un studiu care a urmărit anamnezele 
a aproximativ 1 300 de oameni pe o perioadă de zece ani.? 
Subiecţii studiului erau în primul rând veterani militari care 


! Daniel Goleman, Emoțiile distructive, trad. în limba română de 
Laurenţiu Staicu, Curtea Veche Publishing, 2005. (N. red.) 

? Pentru detalii complete, vezi L. Kubzansky et al., Psychosomatic 
Medicine 63/2005, pp. 910-16. 

avuseseră acces la un nivel de îngrijire medicală de care 
mulți oameni nu se bucură, așadar anamnezele lor erau destul 
de complete și ușor de urmărit pe o perioadă destul de lungă. 
Deoarece „fericirea“ şi „nefericirea“ sunt termeni oarecum 
generali pentru scopurile studiului, dr. Kubzansky s-a con- 
centrat asupra manifestărilor specifice ale acestor emoţii: 
optimismul şi pesimismul. Aceste caracteristici sunt definite 
printr-un test de personalitate standardizat! care echivalează 
optimismul cu convingerea că viitorul va fi satisfăcător pen- 
tru că poți exercita un oarecare control asupra rezultatului 
evenimentelor importante, iar pesimismul cu convingerea că, 
orice probleme ai avea, acestea nu pot fi evitate pentru că nu 
ai niciun control asupra destinului tău. 

La sfârşitul studiului, după stabilirea statistică a factorilor 
care includ vârsta, sexul, factorii socioeconomici, exerciţiul 
fizic, consumul de alcool şi fumatul, dr. Kuzbansky a desco- 
perit că incidența unor forme de boli cardiace în rândul 
subiecţilor identificaţi ca fiind optimişti era cu aproape 50% 
mai mică decât în cel al subiecţilor identificați ca fiind pesi- 
mişti. „Eu sunt optimistă, dar nu mă aşteptam la astfel de 
rezultate“?, a spus dr. Kuzbansky într-un interviu recent. 

Un alt studiu de cercetare, condus de dr. Laura Smart 
Richman, profesor asistent, cercetător în domeniul psiholo- 
giei la Universitatea Duke, a examinat efectele fizice ale 
altor două emoţii pozitive asociate cu fericirea: speranţa și 
curiozitatea.* Aproape 1 050 de pacienţi au fost de acord să 
participe răspunzând la un chestionar despre stările lor emo- 
tionale, comportamentele fizice şi alte informaţii, cum ar fi 
venitul sau nivelul de educaţie. 


! The Minnesota Multiphasic Personality Inventory (MMPI). 
? Michael D. Lemonick, “The Biology of Joy”, în Time, 17 ianuarie 2005. 
* L. Richman et al., “Positive Emotion and Health: Going Beyond the 
Negative”, în Health Psychology 24, nr. 4/2005, pp. 422-29. 

Dr. Richman şi echipa sa au urmărit fişele medicale ale 
acestor pacienţi de-a lungul a doi ani. Din nou, după stabili- 
rea statistică a factorilor menționați mai sus, dr. Richman a 
descoperit că nivelurile ridicate de speranță şi re 
erau asociate cu o probabilitate mai mică de a avea sau de 
face diabet, hipertensiune și infecții ale tractului > mânie 
În limbajul ştiinţific prudent, menit să minimalizeze afirmaţi- 
ile senzaţionale, studiul dr. Richman a concluzionat că rezul- 
tatele sugerează că „emoția pozitivă poate juca un rol de pro- 
tecție în evoluția bolii.“! 


„Biologia extazului 


Sprijinul este supremul, prețiosul corp omenesc. 
GAMPOPA, 


The Jewel Ornament of Liberation (Podoaba eliberării), 
traducere de Khenpo Konchog Gyaltsen Rinpoche 


Un lucru ciudat în legătură cu mintea este acela că dacă 
pui o întrebare şi apoi asculţi în tăcere, de obicei răspunsul 
apare. Așa că nu mă îndoiesc că dezvoltarea tehnologiei 
capabile să examineze efectul minţii asupra corpului are de-a 
face cu interesul crescând al oamenilor de ştiinţă moderni 
pentru studierea relaţiei minte-corp. Până acum, întrebările 
puse de oamenii de ştiinţă moderni au fost chiar rezonabil de 
precaute, iar răspunsurile pe care le-au primit au fost provo- 
catoare, însă nu zdrobitor de convingătoare. Pentru că studiul 
științific al fericirii și al atributelor sale este încă relativ nou, 
trebuie să avem în vedere o anume incertitudine. Trebuie să 
îi lăsăm timp să treacă prin dificultățile inerente începutului. 


! /bid, 

Între timp, oamenii de ştiinţă au început să facă legături 
care ar putea ajuta la apariția unor explicaţii obiective legate 
de eficacitatea pregătirii budiste. De exemplu, probele de 
sânge pe care Richard Davidson le-a luat de la subiecții stu- 
diului său au arătat că oamenii care prezentau tipul de activi- 
tate a lobului prefrontal asociat cu emoția pozitivă aveau și 
niveluri mai scăzute de cortizol, un hormon produs în mod 
natural de glandele suprarenale ca răspuns la stres.! Deoarece 
cortizolul tinde să frâneze funcționarea sistemului imunitar, 
se pot stabili unele corespondențe între a te simţi mai mult 
sau mai puţin încrezător, fericit, capabil să exerciţi un anume 
control asupra propriei vieți şi a avea un sistem imunitar mai 
puternic, mai sănătos. În schimb, o senzaţie generală de nefe- 
ricire, de lipsă de control sau dependență de circumstanțele 
exterioare tinde să producă niveluri mai ridicate de cortizol, 
care poate slăbi sistemul imunitar și ne poate face mai vul- 
nerabili la tot felul de boli fizice. 


Beneficiile recunoașterii vidului 


Tu însuți devii o învățătură vie; tu însuţi devii o dharma 
vie. 
CHOGYAM TRUNGPA RINPOC HE, 
Illusions Game (Jocul iluziei) 


Oricare dintre practicile de meditaţie descrise în Partea 
a doua poate ajuta la ușurarea senzaţiei de „lipsă de control“ 
prin observarea perseverentă a gândurilor, emoțiilor şi a sen- 
zaţiilor pe care le simţim la un moment dat, de la care vine o 
recunoaștere treptată a faptului că nu avem de-a face cu 
lucruri adevărate. Dacă fiecare gând sau sentiment pe care 


! Lemonick, “The Biology of Joy”. 

l-aţi simţit a fost adevărat, creierul dumneavoastră ar fi pro- 
babil strivit de simpla greutate rezultată din acumularea lor! 

„Prin exerciţiu, spunea odată un elev, am învăţat că senti- 
mentele nu sunt realităţi. Vin și se duc în funcție de propria 
mea stare de neliniște sau calm într-un moment dat. Dacă ar 
fi realităţi, nu s-ar schimba, indiferent de starea mea.“ 

Acelaşi lucru poate, fi spus despre gânduri, percepții şi 
senzaţii fizice, care, conform învățăturilor budiste, sunt 
expresii trecătoare ale infinitei posibilităţi a vidului. Sunt 
asemenea unor oameni care se mișcă într-un aeroport în dru- 
mul lor spre oraşe diferite. Dacă i-ai întreba despre intenţiile 
lor, ţi-ar spune că erau „doar în trecere“. 

Așadar, cum poate recunoașterea vidului să reducă nive- 
lurile stresului care contribuie la boala fizică? Mai devreme, 
am studiat modalităţile prin care vidul poate fi comparat cu 
trăirile noastre din vis, folosind exemplul precis al unei maşini. 
Mașina pe care o vedem în vis nu este „reală“, adică nu este 
alcătuită din diferite părți materiale asamblate într-o fabrică; 
cu toate acestea, atât timp cât durează visul nostru, senzaţia că 
ne aflăm în mașină și că o conducem pare foarte adevărată. Ne 
bucurăm de o plăcere „adevărată“ atunci când conducem 
mașina şi ne fălim cu ea în fața prietenilor şi a vecinilor şi 
simțim o neplăcere „reală“ dacă suntem implicaţi într-un acci- 
dent. Dar mașina din vis nu există cu adevărat, nu-i aşa? Doar 
pentru că suntem prinşi în neştiința profundă a visului, tot ceea 
ce simţim în timp ce conducem mașina pare adevărat. 

Totuşi, chiar şi în vise, anumite convenţii întăresc concep- 
tia noastră despre realitatea trăirilor din vis. De exemplu, 
atunci când visăm o cascadă, în general apa cade în jos. Dacă 
visăm un foc, flăcările urcă în sus. Când visele noastre se 
transformă în coşmaruri — de exemplu, dacă suntem impli- 
caţi într-un accident de mașină, constatăm că trebuie să sărim 
de pe o clădire înaltă sau suntem obligaţi să trecem prin foc —, 
suferința prin care trecem în vis pare foarte reală. 

Deci, daţi-mi voie să vă pun o întrebare la care ar putea fi 
puţin mai greu de răspuns decât la cele pe care vi le-am adresat 
pe parcurs: ce metodă aţi putea folosi ca să vă eliberaţi de 
genul acesta de suferință din starea de vis fără să vă treziţi? 

Am pus această întrebare de multe ori la conferințele 
publice pe care le-am ţinut şi am primit răspunsuri diferite. 
Unele sunt foarte amuzante, de exemplu sugestia unei per- 
soane de a angaja o menajeră clarvăzătoare care să recu- 
noască instinctiv durerea, să intre în vis şi să călăuzească 
subiectul printre primejdii. Nu ştiu câte menajere clarvăză- 
toare sunt disponibile sau dacă le-ar creşte şansele de a fi 
angajate prin includerea clarviziunii în CV. 

Alţii au sugerat că meditarea în starea de veghe va crește 
automat șansele de a avea vise mai plăcute. Din păcate, nu 
pot spune că aşa stau lucrurile în rândul oamenilor pe care 
i-am întâlnit şi cu care am vorbit. Alţii au sugerat că dacă 
visezi că sari de pe o clădire, ai putea descoperi brusc că poți 
să zbori. Nu știu cum sau de ce s-ar putea întâmpla așa ceva, 
dar pare o propunere cam riscantă. 

Foarte rar, cineva ar sugera că cea mai bună soluţie este 
să recunoaştem în vis faptul că e vorba doar de un vis. Din 
câte am aflat, acesta e cel mai bun răspuns. Dacă poţi recu- 
noaște în timp ce ești cufundat într-un vis că doar visezi, poți 
face tot ce doreşti. Poţi sări de pe o clădire înaltă fără să te 
rănești. Poţi sări în foc fără să te arzi. Poţi merge pe apă fără 
să te îneci. Iar dacă te afli la volanul mașinii visurilor tale şi 
ai un accident, poți scăpa nevătămat. 

Învăţând să recunoști vidul tuturor fenomenelor, poţi rea- 
liza aceleași lucruri în starea de veghe. Majoritatea oamenilor 
trec prin viață cufundaţi în aceleași iluzii legate de limitare pe 
care le trăiesc și în vis. Dar dacă îți examinezi gândurile și 
percepțiile timp de câteva minute zilnic, vei dobândi treptat 
încrederea și luciditatea de a recunoaște că experienţa ta nu 
este atât de solidă şi de neclintit pe cât ai crezut până acum. 
Vorbăria neuronală pe care odată ai acceptat-o drept adevăr 

va începe treptat să se schimbe, iar comunicarea dintre celu- 
lele creierului tău și celulele asociate simţurilor se va schimba 
în consecință. Trebuie să se ţină seama că schimbarea va 
avea loc aproape întotdeauna foarte încet. Trebuie să laşi 
transformarea să aibă loc la timpul ei, în funcţie de firea pe 
care o ai. Dacă încerci să grăbești procesul, în cel mai bun 
caz vei fi dezamăgit; în cel mai rău, ai putea să-ți provoci sin- 
gur o vătămare (de exeniplu, nu v-aş recomanda să mergeţi 
prin foc după câteva zile de meditaţie asupra vidului). 

Nu-mi vine în minte un exemplu mai bun de răbdare și 
sârguinţă necesare pentru recunoașterea potenţialului maxim, 
adică starea de Buddha, decât primul film din seria Matrix, 
pe care probabil că l-ați văzut cu câţiva ani înaintea mea. 

Filmul m-a impresionat nu numai pentru că experiența 
convenţională trăită de oamenii prinşi în Matrice a fost în 
cele din urmă descoperită ca reprezentând o iluzie, dar şi 
pentru că, având de partea sa avantajul tuturor echipamen- 
telor și ale instrucției, tot i-a luat ceva timp personajului prin- 
cipal, Neo, să-și dea seama că limitările personale pe care le 
acceptase aproape toată viaţa ca fiind adevărate erau de fapt 
numai niște proiecții ale propriei sale minţi. Când a trebuit să 
înfrunte prima dată aceste limitări, a fost speriat, iar cu am 
putut să mă identific ușor cu teama lui. Chiar dacă-l avea pe 
Morpheus drept călăuză și maestru, tot i-a venit greu să 
creadă de ce era cu adevărat capabil — la fel cum mi-a venit 
şi mie greu să cred în adevărul naturii mele atunci când mi-a 
fost dezvăluită prima dată de către niște maeştri care îşi 
demonstraseră potențialul maxim al adevăratei lor naturi. 
Doar la sfârșitul filmului, când Neo a trebuit să simtă singur 
că lecţiile care i se dăduseră erau adevărate, a fost în stare să 
oprească gloanţele în aer, să zboare prin spațiu și să vadă 
anumite lucruri înainte ca acestea să se întâmple. 

Totuși, a trebuit să înveţe aceste lucruri în mod treptat. 
Aşa că nu vă așteptați ca după două sau trei zile de meditaţie 
să puteţi merge pe apă, să săriţi de pe clădiri sau să treceţi 

nevătămaţi prin foc. Mai mult ca probabil, prima schimbare 
pe care o veţi remarca este un grad mai mare de receptivitate, 
încredere şi sinceritate faţă de propria persoană şi o capaci- 
tate de a recunoaște gândurile şi motivațiile altor oameni mai 
repede decât o puteaţi face înainte. Asta nu e o realizare 
neînsemnată; e începutul înțelepciunii. 

Dacă exersaţi în continuare, toate calităţile minunate ale 
adevăratei dumneavoastră naturi se vor dezvălui treptat. Vă 
veţi da seama că natura esențială nu poate fi vătămată sau 
distrusă. Veţi învăța să „citiţi“ gândurile şi motivațiile altora 
chiar înainte să le înțeleagă ei înșiși. Veţi putea să priviţi mai 
clar în viitor şi să vedeţi consecinţele propriilor acţiuni ȘI ale 
acţiunilor celor din jurul dumneavoastră. Și, poate cel mai 
important, vă veţi da seama că, în ciuda temerilor, indiferent 
ce se întâmplă cu corpul fizic, adevărata dumneavoastră 
natură este esențialmente indestructibilă; indiferent ce se 
întâmplă cu corpul fizic, esenţa fiinţei dumneavoastră nu va 
muri niciodată. 


CA PILORO e 


Mai departe 


Gândiţi-vă la avantajele acestei existenţe 
umane extraordinare. 


JAMGON KONGTRUL LODRO THAYE, 
The Torch of Certainty (Făclia certitudinii), 
traducere de Judith Hanson 


Dintre toate făpturile vii studiate până acum de oamenii 
de ştiinţă moderni, numai despre fiinţele umane se poate 
spune că au fost înzestrate cu capacitatea de a face alegeri 
voite în legătură cu direcţia vieții lor și de a discerne dacă 
acele alegeri îi vor conduce prin valea fericirii trecătoare sau 
pe tărâmul păcii și al bunăstării durabile. Deşi e posibil să 
fim construiți genetic pentru o fericire temporară, am fost 
dăruiți și cu capacitatea de a recunoaște în noi înşine o sen- 
zaţie mai profundă şi mai durabilă de încredere, pace şi bună- 
stare. Dintre toate ființele însuflețite, fiinţele umane par să fie 
singurele care au capacitatea de a recunoaște nevoia de a 
forma o legătură între rațiune, emoție şi instinctul de supra- 
viețuire, creând astfel un univers — nu doar pentru ei înşişi 
şi generaţiile care urmează, dar şi pentru toate fiinţele care 
simt durere, frică şi suferință — în care putem coexista cu 
toţii într-un mod satisfăcător şi paşnic. 

Acest univers există deja, chiar dacă nu ne dăm seama de 
el acum. Scopul învățăturilor budiste este dezvoltarea capaci- 
tății de a recunoaşte că acest univers — care nu e nici mai 
mult, nici mai puţin decât posibilitatea infinită dinlăuntrul 
fiinţei noastre — există aici şi acum. Pentru a recunoaște acest 
lucru, e necesar să învăţăm să ne relaxăm mintea. Numai prin 
relaxarea minţii în starea ei de conştienţă naturală putem 

începe să recunoaştem că nu suntem gândurile, sentimentele 
şi percepțiile noastre. Gândurile, sentimentele şi percepția sunt 
funcții ale corpului. Și tot ceea ce am învăţat eu ca budist sau 
din ştiinţa modernă îmi spune că ființele umane sunt mai 
mult decât corpurile lor. 

Exerciţiile pe care le-am prezentat în această carte repre- 
zintă numai prima etapă a căii spre realizarea potenţialului 
dumneavoastră maxim, starea de Buddha. Aceste exerciții de 
învățare a modului de liniştire a minţii, de familiarizare cu ea 
şi de creare a unei stări de bunăvoință plină de iubire şi de 
compasiune pot provoca schimbări nesperate în viaţa dum- 
neavoastră. Cine n-ar vrea să se simtă încrezător Și calm în 
faţa dificultăților, să reducă sau să elimine senzaţia de izolare 
sau să contribuie, oricât de indirect, la fericirea sau bună- 
starea celorlalţi, asigurând astfel un mediu în care să putem 
prospera noi înșine, cei pe care îi iubim și generațiile nenăs- 
cute încă? Pentru a realiza aceste lucruri minunate este 
nevoie de puţină răbdare, sârguință și voinţa de a renunţa la 
ideile condiţionate despre tine însuți și lumea din jur. E 
nevoie să te trezeşti în mijlocul peisajului oniric al vieții tale 
și să recunoști că nu e nicio diferenţă între experiența din vis 
şi aceea din mintea celui care visează. | 

Așa cum un peisaj din vis este infinit ca posibilităţi, tot așa 
este și natura dumneavoastră de Buddha. Poveştile despre 
maeştrii budiști din trecut sunt pline de legende minunate 
despre oameni care mergeau pe apă, treceau prin foc nevătă- 
maţi și comunicau telepatic de la distanțe mari cu adepţii lor. 
Chiar tatăl meu a avut parte de un astfel de experiment, în 
care un chirurg i-a făcut o incizie în straturile sensibile de 
piele și muşchi din zona ochiului, fără ca el să simtă durere. 

Vă pot împărtăşi si câteva relatări interesante despre un 
om care a trăit în secolul XX și care și-a atins potențialul 
maxim ca ființă însuflețită. Omul acela a fost al Șaisprezece- 
lea Karmapa, conducătorul precedent al tradiției Kagyu din 
budismul tibetan. În urma greutăților care au cutremurat 

Tibetul la sfârşitul anilor 1950, împreună cu un grup mare de 
adepți s-a stabilit la Sikkim, în nordul Indiei, unde a întemeiat o 
mănăstire, mai multe şcoli şi o serie de instituţii menite să spri- 
jine o comunitate prosperă pentru tibetanii exilați. Odată ce 
comunitatea din Sikkim a fost stabilită într-un loc sigur, 
Karmapa a început să călătorească prin lume ca să înveţe numă- 
rul tot mai mare de oameni care la vremea aceea abia începeau 
să fie conştienţi de natura deosebită a budismului tibetan. Pe 
parcursul călătoriilor sale prin Europa și America de Nord, a 
făcut ceea ce s-ar putea numi minuni, de exemplu își lăsa urmele 
picioarelor în stâncă și aducea ploaia în regiunile lovite de secetă 
din sud-vestul Americii — odată, a provocat apariția unui izvor 
într-o regiune deșertică ocupată de indienii Hopi. 

Dar modul în care a murit al Şaisprezecelea Karmapa le-a 
oferit tuturor celor care au fost martori la acest eveniment cea 
mai intensă demonstraţie a calităţilor minţii înnăscute. În 
1981, a fost tratat de cancer la un spital de lângă Chicago. 
Evoluţia bolii sale a uluit echipa de medici care s-a ocupat de 
el, deoarece simptomele păreau să apară şi să dispară fără 
vreun motiv vizibil, dispărând cu totul uneori, numai pentru 
a reapărea mai târziu într-o zonă neafectată a corpului — de 
parcă, conform unei descrieri, „corpul lui şi-ar fi bătut joc de 
aparate“!. Pe tot parcursul chinurilor sale, Karmapa nu s-a 
plâns niciodată de durere. Era mult mai interesat de bună- 
starea personalului spitalului. Mulţi treceau în mod regulat 
să-l vadă numai ca să simtă enorma senzaţie de pace care 
radia din el, în ciuda ravagiilor bolii. 

Când a murit, mai mulți lama şi alţi tibetani care stătuseră 
cu el pe parcursul tratamentului au cerut ca trupul lui să 
rămână netulburat timp de trei zile, aşa cum este obiceiul 
tibetan după moartea unui mare maestru. Deoarece Karmapa 
lăsase o impresie atât de profundă personalului spitalului, 
administraţia le-a îndeplinit cererea şi, în loc să-i ducă imediat 


! Ken Holmes, Karmapa, Altea Publishing, Forres, Scoţia, 1995, p. 32 

rămășițele la morga spitalului, au îngăduit ca trupul lui să 
rămână în salon, așezat în poziţia de meditaţie în care murise. 

După cum a fost confirmat de către medicii care l-au 
examinat pe parcursul celor trei zile, trupul lui Karmapa nu a 
trecut niciodată prin rigor mortis, iar zona din jurul inimii a 
rămas aproape la fel de caldă ca în cazul unei persoane vii. 
După mai mult de douăzeci de ani, starea corpului său după 
moarte nu are încă o explicație medicală, lăsând, în același 
timp, o impresie profundă celor care l-au văzut. 

Bănuiesc că decizia celui de-al Șaisprezecelea Karmapa de 
a fi tratat şi de a-și părăsi corpul într-un spital occidental a fost 
ultimul și poate cel mai mare dar făcut umanităţii: o demon- 
strație pentru comunitatea științifică occidentală că, într-adevăr, 
posedăm capacităţi care nu pot fi explicate în termeni obișnuiți. 


Găsirea unui maestru 


Trebuie să fii călăuzit de un mentor spiritual autentic. 


AL NOUĂLEA GYALWANG KARMAPA, 
Mahâmudră, The Ocean of Definitive Meaning 
(Mahâmudră: Oceanul sensului absolut), 
traducere de Elizabeth M. Callahan 


Aspectul interesant în ceea ce îi privește pe maeștrii din 
trecut și prezent este că au trecut printr-un proces de pre- 
gătire asemănător. Au început prin practicarea exerciţiilor de 
liniștire a minții și de dezvoltare a compasiunii prezentate în 
această carte, iar apoi au mers mai departe în peisajul oniric 
al potenţialului lor maxim, urmând exemplul unui învățător 
mai înțelept şi mai experimentat decât ei înşişi. Dacă vrei să 
mergi mai departe, dacă vrei să explorezi și să îţi simţi poten- 
țialul maxim, ai nevoie de o călăuză. Ai nevoie de un maestru. 

Care sunt calităţile unui bun maestru? În primul rând, 
maestrul trebuie să fi fost instruit conform unei tradiții — alt- 

fel, s-ar putea să inventeze regulile sau indicaţiile practice 
din orgoliu sau să perpetueze o interpretare greşită a ceea ce 
a citit în cărţi. Există şi o mare, dar subtilă, putere în a primi 
îndrumarea din partea unui maestru instruit în tradiția unei 
descendenţe recunoscute: puterea interdependenţei discutată 
în Partea întâi. Când lucrezi cu un maestru instruit într-o des- 
cendenţă, devii parte a „familiei“ acelei descendente. La fel 
cum ai învățat lecţii nespuse, dar inestimabile, de la familia 
ta, vei dobândi lecţii neprețuite doar observând şi interacțio- 
nând cu un maestru cu o descendență adevărată. 

Pe lângă faptul de a fi instruit în disciplinele unei anumite 
descendenţe, un maestru calificat trebuie să dovedească com- 
pasiune şi, ptin faptele sale, să-și demonstreze propria reali- 
zare, fără a o menţiona vreodată. Evitaţi învățătorii care vor- 
besc despre propriile realizări — pentru că genul acela de 
vorbărie sau laudă e un semn sigur că nu au atins deloc desă- 
vârşirea. Maeștrii care au avut O anumită experienţă nu vor- 
besc niciodată despre propria lor realizare, ci tind, în schimb, 
să vorbească despre calităţile propriilor lor învăţători. Şi totuşi, 
puteţi simţi calităţile lor prin aura de autoritate care îi învăluie, 
precum reflexia de lumină aurie ce se răsfrânge dintr-un lingou 
de aur pe cerul de deasupra lui. Nu vedeţi aurul în sine, ci doar 
reflexia luminii pure strălucind de departe. 


Alegerea fericirii 


Intenţia este karma minţii. 
GUNAPRABHA, 
The Treasury of Abhidharma 
(Comoara Abhidharmei), 
traducere de Elizabeth M. Callahan 


Uitați-vă numai la un copil care joacă un joc video, obsedat 
de apăsarea butoanelor pentru a ucide dușmanii și a câștiga 

puncte, și veți vedea câtă dependenţă pot da asemenea jocuri. 
Apoi daţi-vă înapoi un pas și priviți cum „jocurile“ finan- 
ciare, romantice sau de altă natură, pe care le-aţi jucat ca 
adult, determină o dependenţă la fel de mare. Principala dife- 
rență dintre un adult şi un copil este că adultul posedă expe- 
rienţa și înțelegerea necesare pentru a se îndepărta de joc. Un 
adult poate alege să își privească mai obiectiv mintea şi să 
dezvolte un sentiment al compasiunii pentru cei care nu au 
putut face alegerea. 

După cum am mai spus, odată ce te angajezi să îți dezvolţi 
o conștienţă a naturii de Buddha, începi în mod inevitabil să 
vezi schimbări în trăirile zilnice. Lucrurile care te tulburau își 
pierd treptat puterea de a te mai supăra. Devii în mod intuitiv 
mai înţelept, mai relaxat și mai sincer. Începi să recunoști 
obstacolele ca fiind niște ocazii pentru o dezvoltare ulteri- 
oară. În timp ce sentimentul de limitare și de vulnerabilitate 
se stinge treptat, descoperi în adâncul tău adevărata splen- 
doare a ființei care eşti. 

Pe măsură ce începi să-ți vezi propriul potenţial, îl recu- 
noşti şi în cei din jurul tău. Starea de Buddha nu este o cali- 
tate specială accesibilă câtorva privilegiați. Adevăratul semn 
că îţi recunoști starea de Buddha este să vezi cât de obișnuită 
este de fapt capacitatea de a vedea că fiecare fiinţă vie este la 
fel de pură, de deschisă şi de conștientă ca și tine. Toţi deţin 
starea de Buddha, dar nu toţi o recunosc în ei înşişi. Deci, în 
loc să îţi închizi inima în faţa oamenilor care ţipă la tine sau 
se poartă urât, îți dai seama că devii tot mai deschis. Recu- 
noști că nu sunt numai nişte nesimţiți, ci sunt oameni care, ca 
ȘI tine, vor să fie fericiţi şi liniștiți; se poartă ca nişte nesimţiţi 
numai pentru că nu şi-au recunoscut adevărata natură și sunt 
copleșiți de senzațiile de vulnerabilitate și de frică. 

Meditaţia poate începe cu simpla aspirație de a te des- 
curca mai bine, de a aborda toate activitățile printr-o stare de 
contemplaţie şi de a-ţi deschide mai larg inima față de alţii. 
Motivația este singurul factor important în a determina dacă 

experiența ta e condiţionată de suferință sau de pace. De fapt, 
contemplaţia şi compasiunea se dezvoltă în acelaşi ritm. Cu 
cât devii mai contemplativ, cu atât ţi se va părea mai uşor să 
fii plin de compasiune. Și cu cât îţi deschizi mai mult inima 
către alţii, cu atât vei deveni mai contemplativ în toate activi- 
tățile tale. 

În orice moment, poţi alege să urmezi lanțul gândurilor, 
emoţiilor şi al senzaţiilor care întăresc o percepţie despre tine 
însuţi ca fiind vulnerabil şi limitat, sau să-ţi aminteşti că ade- 
vărata ta natură este pură, necondiționată și imposibil de a fi 
vătămată. Poţi să rămâi în somnul ignoranței sau poţi să-ţi 
amintești că eşti şi ai fost întotdeauna treaz. Oricum, exprimi 
natura nelimitătă a adevăratei tale existențe. Ignoranţa, vul- 
nerabilitatea, frica, mânia şi dorinţa sunt expresii ale poten- 
țialului infinit al naturii de Buddha. Nu e nimic bun sau rău 
în a face astfel de alegeri. Urmarea practicii budiste este 
numai recunoașterea faptului că aceste suferințe mentale, ca 
şi altele, nu sunt nimic altceva decât opţiuni pe care le avem 
la îndemână, deoarece adevărata noastră natură cuprinde 
posibilităţi infinite. 

Alegem ignoranța pentru că putem. Alegem luciditatea 
pentru că putem. Samsara și nirvana sunt puncte de vedere 
diferite bazate pe alegerea pe care o facem în ceea ce priveşte 
modul de a examina și de a ne înţelege experienţa. Nirvana 
nu are nimic magic, iar samsara nu are nimic rău sau greșit. 
Dacă eşti hotărât să te consideri limitat, temător, vulnerabil 
sau speriat de experienţa trecută, trebuie să știi că ai ales să 
faci asta, iar șansa de a te cunoaște cu adevărat pe tine însuţi 
îţi este întotdeauna la îndemână. 

În esenţă, calea budistă oferă posibilitatea de a alege între 
familiaritate și caracterul practic. Există, fără îndoială, un 
anumit confort şi stabilitate în menţinerea tiparelor de gân- 
dire și de comportament care ne sunt familiare. Ieșirea din 
această zonă de confort şi familiaritate presupune neapărat 
mutarea într-un domeniu al experienţei nefamiliare, care 

poate părea foarte înfricoșător — un domeniu intermediar 
deloc confortabil, precum cel prin care am trecut eu în peri- 
oada de izolare. Nu ştii dacă să te întorci la ceea ce îţi era 
familiar, dar înfricoşător, sau să mergi înainte către ceea ce ar 
putea fi înfricoșător numai pentru că îţi este nefamiliar. 

Într-un fel, incertitudinea legată de opțiunea de a-ți recu- 
noaște potenţialul maxim este asemănătoare cu ceea ce mi-au 
spus mai mulţi elevi despre terminarea unei relaţii abuzive: 
există o oarecare ezitare sau un sentiment al eșecului asociate 
cu renunţarea la relație. Diferenţa principală între ruperea 
unei relaţii abuzive și pășirea pe calea practicii budiste este 
că atunci când pășești pe cea de-a doua termini o relație 
abuzivă cu tine însuţi. Când alegi să-ți recunoști adevăratul 
potenţial, începi treptat să observi că te minimalizezi mai rar, 
părerea despre tine însuţi devine mai pozitivă şi mai sănă- 
toasă, iar sentimentul de încredere și bucuria pură de a fi în 
viaţă sporesc. În acelaşi timp, începi să recunoşti că toată 
lumea din jurul tău are același potenţial, fie că ştie, fie că nu. 
În loc să-i tratezi pe ceilalți ca amenințări sau adversari, vei 
observa că poţi recunoaşte și empatiza cu temerile și neferi- 
cirea lor, răspunzându-le spontan în moduri care pun accen- 
tul mai degrabă pe soluţii decât pe probleme. 

În cele din urmă, fericirea se rezumă la a alege între dis- 
confortul de a deveni conştient de suferințele tale mentale și 
disconfortul de a fi condus de ele. Nu vă pot promite că va fi 
întotdeauna plăcut să vă odihniţi în conștienţa gândurilor, 
sentimentelor și a percepţiilor dumneavoastră şi să le recu- 
noaşteți drept creaţii interactive între minte și corp. De fapt, 
vă pot garanta că uneori va fi extrem de neplăcut să vă priviţi 
în felul acesta. Dar la fel se poate spune despre începerea 
oricărui lucru nou, fie că e vorba de mersul la sala de gim- 
nastică, fie de începerea unei cariere noi sau de luarea unor 
vitamine. 

Primele câteva luni sunt întotdeauna grele. E dificil să 
înveţi toate deprinderile necesare pentru stăpânirea unei 

meserii; e greu să te motivezi să faci exerciţii fizice; e greu 
să-ți aduci aminte să-ţi iei în fiecare zi vitaminele. Dar, după 
o vreme, dificultăţile cedează și începi să ai o senzaţie de plă- 
cere sau împlinire, iar întreaga ta percepţie despre propria 
persoană începe să se schimbe. 

Meditaţia funcționează în acelaşi mod. În primele câteva 
zile, s-ar putea să vă simţiţi foarte bine, dar după vreo săptă- 
mână, practica devine un chin. Nu poți să-ţi faci timp, statul 
pe jos e incomod, nu te poți concentra sau pur şi simplu 
oboseşti. Te loveșşti de un zid, aşa cum fac sportivii atunci 
când încearcă să adauge încă un kilometru la exerciţiul lor. 
Corpul spune „Nu pot“, în timp ce mintea zice „Ar trebui“. 
Niciuna dintre voci nu e plăcută; de fapt, amândouă sunt 
puțin exigente. 

Budismul este denumit adesea „calea de mijloc“, pentru 
că oferă o a treia opţiune. Dacă nu poți să te concentrezi 
asupra unui Sunet sau a unei flăcări de lumânare, timp de o 
secundă sau mai mult, atunci opreşte-te. Altfel, meditaţia va 
deveni o corvoadă. Vei ajunge să te gândeşti: O, nu, e şapte 
şi un sfert. Trebuie să mă aşez şi să cultiv fericirea. Nimeni 
nu progresează în felul acesta. Pe de altă parte, dacă sunteţi 
convinși că puteţi continua încă un minut sau două, puteţi s- 
o faceţi. Veţi fi surprinși de ceea ce veţi afla. Aţi putea 
descoperi un anumit gând sau un sentiment în spatele împo- 
trivirii dumneavoastră, unul pe care nu voiaţi să-l recunoaş- 
teţi. Sau aflați că, de fapt, vă puteţi odihni mintea mai mult 
timp decât credeaţi că sunteți în stare — numai această 
descoperire singură vă poate da o mai mare încredere în pro- 
pria persoană, reducându-vă nivelul de cortizol, crescând 
nivelul de dopamină și generând mai multă activitate în lobul 
prefrontal stâng al creierului. Iar aceste schimbări biologice 
pot avea o mare importanţă pentru dumneavoastră, oferin- 
du-vă un punct de referință fizic pentru calm, echilibru şi 
încredere. 

Dar partea cea mai bună a lucrurilor este că, indiferent cât 
timp meditaţi sau ce tehnică folosiţi, fiecare metodă de medi- 
taţie budistă generează în cele din urmă compasiune, fie că 
vă daţi seama de asta, fie că nu. Atunci când vă cercetaţi min- 
tea, nu puteţi să nu recunoașteţi asemănarea dumneavoastră 
cu cei din jur. Când vă observați propria dorință de a fi feri- 
ciți, nu puteţi evita să vedeţi aceeași dorință şi la ceilalți, iar 
când vă vedeţi clar propria frică, mânie sau aversiune, nu 
puteţi să nu constataţi că toţi cei din jurul dumneavoastră 
simt aceeaşi frică, mânie şi aversiune. Când vă cercetaţi pro- 
pria minte, toate diferenţele imaginare dintre dumneavoastră 
şi ceilalţi dispar automat, iar rugăciunea străveche a celor 
Patru Nemărginiți devine la fel de firească și de persistentă 
ca bătaia inimii: 


Fie ca toate fiinţele să aibă parte de fericire şi de motive de 
fericire. 

Fie ca toate fiinţele să fie ferite de suferință şi de motive de 
suferință. 

Fie ca toate ființele să aibă parte de bucurie şi de motive de 
bucurie. 

Fie ca toate ființele să aibă parte de pace şi de motive de pace, 
fiind eliberate de ataşament şi de aversiune. 


Glosar 


Amigdala — o structură neuronală din creier implicată în 
formarea aspectelor emoţionale ale memoriei, în special frica 
și plăcerea. 


Axon — corpul unei celule nervoase. 


Bodhicitta — (sanscrită) „mintea“ sau „inima“ trezirii. Vezi 
şi Bodhicitta absolută, Bodhicitta aplicată, Bodhicitta aspi- 
raţiei, Bodhicitta relativă. 


Bodhicitta absolută — o privire directă în natura minţii. 
Vezi şi Bodhicitta, Bodhicitta aplicată, Bodhicitta aspiraţiei, 
Bodhicitta relativă. 


Bodhicitta aplicată — a cultiva eliberarea tuturor ființelor 
însuflețite de toate formele şi cauzele suferinţei, prin recu- 
noaşterea naturii lor de Buddha. Vezi şi Bodhicitta, Bodhicitta 
absolută, Bodhicitta aspiraţiei, Bodhicitta relativă. 


Bodhicitta aspiraţiei — cultivarea dorinței sincere de ridi- 
care a tuturor ființelor însufleţite la nivelul în care își pot 
recunoaște natura de Buddha. Vezi și Bodhicitta, Bodhicitta 
absolută, Bodhicitta aplicată, Bodhicitta relativă. 

Bodhicitta relativă — intenţia, în cadrul relativ al sinelui şi 
al celuilalt, de a ridica toate ființele însuflețite la nivelul la 
care își pot recunoaște natura de Buddha. Vezi şi Bodhicitta, 
Bodhicitta absolută, Bodhicitta aplicată, Bodhicitta aspiraţiei. 


Bunăvoinţă iubitoare — în termeni filozofici budişti, spe- 
ranța ca toate celelalte fiinţe însufleţite — chiar şi cele care 
nu ne plac — să trăiască același sentiment de bucurie şi de 
eliberare la care aspirăm noi înşine. 


Cele Patru Adevăruri Nobile — numele dat primelor învă- 
țături ale lui Buddha predate la Varanasi, după iluminare; 


cunoscute şi ca prima dintre cele Trei Rotaţii ale Roţii Dharmei. 


Claritate — conștienţă spontană; aspectul cognitiv nelimitat 
al minţii. Mai e numită şi lumina clară a minţii, 


Contemplaţie — odihnirea minții în conștiența pură a gân- 
durilor, sentimentelor și experienţelor senzoriale. 


Corp — aspectul fizic al existenţei. Vezi și Minte, Vorbire. 

Creier reptilian — cel mai vechi strat al creierului uman, 
responsabil de reglarea multor funcții involuntare, precum 
metabolismul, ritmul cardiac și reacția luptă-sau-fugi. Vezi şi 


Trunchi cerebral. 


Cuantă —— cea mai mică unitate folosită pentru a măsura 
caracteristicile unui fenomen. 


Dharma — (sanscrită) adevărul, sau felul în care sunt lucrurile. 


Dul-tren — (tibetană) cea mai mică particulă. 

Dul-tren-cha-may — (tibetană) cea mai mică particulă fără 
mărime sau fără componente. 


Dzinpa — (tibetană) a ţine cu dinţii, obsesie. 
Dzogchen — (tibetană) Marea Perfecţiune. 


Electron -+ o particulă subatomică încărcată electric. 


Fiii Inimii — principalii elevi ai lui Karmapa. 


Fiinţă însufleţită — orice creatură înzestrată cu capacitatea 
de a gândi sau de a simți. 


Foton — o particulă de lumină. 


Gewa — (tibetană) un adjectiv folosit pentru a descrie ceva 
care dă putere sau forță; tradus adesea prin „virtuos“. 


Gom — (tibetană) literal, „a te obişnui cu“; termenul uzual 
pentru meditaţie. 


Hipocampus — o structură neuronală din creier implicată în 
formarea aspectelor verbale şi spaţiale ale memoriei. 


Hipotalamus — o structură neuronală de la baza regiunii 
limbice, implicată în procesul eliberării hormonilor în sânge. 


Iluminare — în termeni budiști, recunoaşterea fermă şi de 
nezdruncinat a propriei naturi de Buddha. Vezi şi Natura de 
Buddha, Minte naturală. 


Interdependenţă — întâlnirea diferitelor cauze și condiţii 
pentru a crea o anumită experienţă. 

Kagyu — o tradiție budistă tibetană bazată pe transmiterea 
orală a învățăturilor, de la maestru la elev; de la termenii tibe- 
tani ka, însemnând „vorbire“, și gyu, însemnând „tradiție“. 


Karma — (sanscrită) acțiune sau activitate. 

Karmapa — conducătorul tradiției Karma Kagyu din budis- 
mul tibetan. 

Le-su-rung-su — (tibetană) flexibilitate. 

Magakpa — (tibetană) neîncătușare, libertate; adesea tradus 
ca „abilitate“ sau „putere“. Aspectul naturii de Buddha care 
transcende ideile obișnuite de limitare personală. 


Mahamudra — (tibetană) Marele Sigiliu sau Gestul Măreţ. 


Mahasiddha — (sanscrită) o persoană care a trecut prin 
încercări extraordinare pentru a atinge înţelegerea profundă. 


Mala — (sanscrită) un șirag de mărgele de rugăciune folosit 
de obicei pentru a număra repetările unei mantre. 


Mantra — (sanscrită) repetarea unor combinaţii speciale de 
silabe străvechi. 


Masă — unitatea de măsură a materiei conținută de un obiect. 


Mi-gewa — (tibetană) un adjectiv folosit pentru a descrie 
ceva care slăbeşte; tradus adesea prin „nevirtuos“. 


Minte — aspectul existenţei care implică conștiența. Vezi și 
Corp, Vorbire. 


Minte naturală — mintea în starea ei naturală, liberă de lim- 
itări conceptuale. Vezi și Natura de Buddha, Iluminarea. 

Natura de Buddha — starea naturală a tuturor fiinţelor însu- 
flețite, care e infinit de conștientă, infinit de plină de compa- 
siune și infinit de capabilă să se manifeste. Vezi şi Iluminarea, 
Minte naturală. 

Neocortex — stratul superior al creierului, specific mamife- 
relor, care asigură capacitatea de a raţiona, de a forma con- 
cepte, de a planifica și de a regla cu fineţe răspunsurile emo- 
tionale. 


Neuron — o celulă nervoasă. 


Neurotransmițător — o substanță care transmite semnale 
electrochimice printre neuroni. 


Nirvana — (sanscrită) distrugere sau stingere (ca la stinge- 
rea flăcării unei lumânări); adesea interpretată ca starea de 
extaz sau de fericire completă care apare prin distrugerea sau 
„Stingerea“ ego-ului sau a ideii de „sine“. 


Nying-jay — (tibetană) compasiune. 
Nyingma — un termen tibetan tradus aproximativ prin „cei 
bătrâni“; se referă în mod specific la cea mai veche tradiţie a 


budismului tibetan înființată în Tibet în secolul al VII-lea d.H. 


Plasticitate neuronală — capacitatea de a înlocui conexiu- 
nile neuronale vechi cu unele noi. 


Potenţial de acţiune — transmiterea efectivă a unui semnal 
de la un neuron la altul. 


Purusha — (sanscrită) literal, ceva care are putere; se referă 
de obicei la o ființă umană. 

Realitate absolută — potenţialul infinit pentru ca un lucru 
să se întâmple. Vezi și Vid, Tongpa-nyi. 


Realitate relativă — experienţa de fiecare clipă a nesfâr- 
şitelor schimbări ale gândurilor, emoţiilor și percepţiilor sen- 
zoriale. 


Regiunea limbică — stratul mijlociu al creierului, care 
include conexiuni neuronale ce asigură capacitatea de a simți 
emoții și impulsul de a hrăni. 


Revizie limbică — capacitatea de a schimba sau revizui cir- 
cuitul neuronal al regiunii limbice prin experienţa directă cu 
o altă persoană. 

Rezonanţă limbică — un fel de capacitate telepatică de 
recunoaștere a stărilor emoţionale ale celorlalţi prin interme- 
diul expresiilor faciale, al feromonilor şi al poziţiei corpului. 


Samaya — (sanscrită) un jurământ sau un angajament. 


Samsara — (sanscrită) roată; în termeni budiști, roata sufe- 
rinței. 


Sem — (tibetană) cel care gândește. 


Sem-chen ta-nay — (tibetană) modul în care gândesc fiin- 
tele însuflețite. 


Shamata — (sanscrită) exercițiul calmului; a-ţi lăsa mintea 
să se odihnească în liniște, așa cum e ea. Vezi şi Shinay. 


Shastra — (sanscrită) explicaţia sau comentariul unei idei 
sau al unui termen rostit de Buddha în timpul vieții sale. 

Shedra — (tibetană) colegiu monahal. 


Shinay — (tibetană) calm; a-ţi lăsa mintea să se odihnească 
în liniște, așa cum e ca. Vezi și Shamata. 


Sinapsă — punctul de contact prin care comunică neuronii. 


Sincronie” neuronală — un proces prin care neuronii se 
mişcă de-a lungul zonelor din creier aflate la mari distanţe şi 
comunică între ei spontan și instantaneu. 


Sistem nervos autonom — zona din trunchiul cerebral care 
reglează în mod automat reacțiile musculare, cardiace și 
glandulare. 


Sönam — forță mentală; tradus adesea prin „merit“. 


Spectru — setul de niveluri de energie care e diferit pentru 
fiecare atom. 


Suantrantika — (sanscrită) o școală timpurie de filozofie 
budistă. 


Sutra — (sanscrită) literal, fir. În terminologia budistă, o 
referire specifică la cuvintele lui Buddha care sunt „tesute“ 
de-a lungul anilor de învățătură. 


Talamus — o structură neuronală localizată chiar în centrul 
creierului, prin care mesajele senzoriale sunt sortate înainte 
de a fi transferate altor zone. 


Tathagatagarbha — (sanscrită) „ unul care a mers pe calea 
aceea“, un mod de a descrie pe cineva care a atins iluminarea 
completă; tradus și ca „natura de Buddha“, „simţuri ilumi- 
nate“, „natură comună“ și „minte naturală“. 

Tong-len — (tibetană) „a da şi a primi“. Practica trimiterii 
întregii fericiri altor fiinţe însuflețite şi preluarea suferinței lor. 


Tongpa — (tibetană) indescriptibil, inimaginabil, imposibil 
de a fi numit, lipsit de sens în termeni obișnuiți. 


Tongpa-nyi — (tibetană) un potențial nelimitat ca un lucru 
să apară, să se schimbe sau să dispară. Vezi și Realitate abso- 
lută, Vid. 


Trei Rotaţii ale Roţii Dharmei — cele trei seturi de învăţă- 
turi predate de Buddha, în momente și în locuri diferite, 
despre natura experienţei. 


Trunchi cerebral — cel mai vechi strat al creierului uman, 
responsabil cu reglarea funcțiilor involuntare de pildă meta- 
bolismul, ritmul cardiac și reacția luptă-sau-fugi. Vezi şi Creier 
reptilian. 


Tulku — (tibetană) un maestru iluminat care a ales să se 
reîncarneze într-o formă umană. 


Vid — potenţialul infinit ca un lucru să se întâmple. Vezi şi 
Realitate absolută, Tongpa-nyi. 


Vaibhasika — (sanscrită) o şcoală timpurie de filozofie budistă. 


Velocitate — viteza și direcția mișcării unei particule sub- 
atomice. 


Vorbire — aspect al existenţei care implică atât comunicarea 
verbală, cât şi pe cea nonverbală. Vezi şi Minte, Corp. 

